﻿ UNIVERSITATEA TRANSILVANIA DIN BRAŞOV FACULTATEA DE DREPT ŞI SOCIOLOGIE CATEDRA DE SOCIOLOGIE ŞI FILOSOFIE Romulus CHIRIŢĂ ESTETICA BRAŞOV 2010 CUPRINS Cuvânt înainte……………………………….…………………………….5 2 A. PRELIMINARII: PERSPECTIVA ESTETICĂ ASUPRA ARTEI, LUMII ŞI OMULUI..........................................................................................................8 Omul şi arta…….………………………………………………………..9 Estetica – disciplină filosofică................................................................10 Estetica şi noţiunea de frumuseţe............................................................12 Estetica – disciplină umanistică..............................................................13 Estetica şi libertatea umană.....................................................................15 Arta şi adevărul.......................................................................................17 Estetică descriptivă şi estetică normativă...............................................18 Bibliografie.............................................................................................19 Autoevaluare...........................................................................................20 B. TEORIE ŞI METODĂ........................................................................................21 1. Obiectul, istoricul şi problematica esteticii……………………………22 2. Frumosul natural şi frumosul artistic…………………………………..24 3. Marile teme ale esteticii………………………………………………..28 4. Domeniul de cercetare al esteticii……………………………………...30 5. Metodologia estetică…………………………………………………...32 Bibliografie……………………………………………………………33 Autoevaluare………………………………………………………….34 C. VALOAREA ESTETICĂ……………………………………………………...35 1. Conceptul de valoare – conceptul fundamental al axiologiei………….36 2. Specificul valorii estetice……………………………………………....40 3. Atitudine estetică şi estetism…………………………………………...44 4. Sistemul categoriilor estetice…………………………………………..45 Bibliografie…………………………………………………………….51 Autoevaluare…………………………………………………………...52 D. OPERA DE ARTĂ……………………………………………………………..53 1. Caracterizare generală…………………………………………………55 2. Forma şi conţinutul operei de artă……………………………………..57 3. Motivul şi materialul operei de artă…………………………………...59 4. Principiile constitutive ale operei de artă……………………………...61 4.1. Izolarea………………………………………………………… ….61 4.2. Ordonarea……………………………………………………… ….63 4.3. Clarificarea……………………………………………………... …66 4.4. Idealizarea……………………………………………………… …67 3 5. Sinteze teoretice ale artei……………………………………………….68 5.1. Tipurile artistice……………………………………………………68 5.1.1. Caracterizare generală……………………….………………..68 5.1.2. Sfântul, omul reprezentativ şi omul de rând…………….…....70 5.1.3. Peisajul transcendent, peisajul imanent şi natura moartă…….71 5.1.4. Eleatism şi heraclitism în artă………………………….….…73 5.1.5. Viziunea plastică şi viziunea pitorească în artă………….…..74 5.1.6. Idealism şi realism în artă…………………………….……...75 5.2. Stilul artistic………………………………………………………..77 5.3. Clasificarea artelor………………………………………………....78 5.4. Genurile artistice…………………………………………………...80 Bibliografie………………………………………………………..82 Autoevaluare……………………………………………………....82 E. PERSONALITATEA ARTISTICĂ……………....…………………………....84 1. Caracterizare generală…………………………………………………..86 2. Artistul şi omul obişnuit…………………………………….…………..86 3. Trăsăturile personalităţii artistice…………………….…………………87 3.1. Intuitivitatea……………………………………………………….87 3.2. Emotivitatea…………………………………………………… ….88 3.3. Fantezia creatoare…………………………………………………88 3.4. Puterea expresivă………………………………………………….89 4. Geniu şi talent în artă…………………………………………………....91 Bibliografie……………………………………………………..........93 Autoevaluare…………………………………………………......…..93 F. PROCESUL CREAŢIEI ARTISTICE…………………………………….…....95 1. Caracterizare generală………………………………………………….96 2. Etapele procesului creator…………………………………….………..97 2.1. Pregătirea operei……………………………………. …………….97 2.2. Inspiraţia……………………………………………………… …..98 2.3. Invenţia…………………………………………………………..100 2.4. Execuţia…………………………………………………………. 101 4 Bibliografie……………………………………………………...102 Autoevaluare………………………………………………….....103 G. RECEPTAREA OPEREI DE ARTĂ………………………………………....104 Caracterizare generală…………………………………………………106 Atitudinea estetică în receptarea artei…………………………………107 Percepţia estetică………………………………………………………109 Prima impresie în receptarea artei………….………………………….113 Componentele receptării operei de artă………………………………..114 Componenta extraestetică a receptării artei……………….……..115 Componenta estetică a receptării artei…………………………...115 Izvoarele satisfacţiilor determinate de receptarea artei……………….117 Kitsch-ul – simptom al devalorizării artei…………………….………118 Bibliografie……………………………………………….…………...123 Autoevaluare…………………………………………………....……..124 H. DICŢIONAR DE TERMENI ESTETICI………………………………..........125 BIBLIOGRAFIE GENERALĂ…………………………………………..............178 5 CUVÂNT ÎNAINTE Prezenta lucrare este un curs universitar destinat studenţilor Universităţii Transilvania din Braşov, care au prevăzută în planurile de învăţământ ale facultăţilor pe care le urmează ca disciplină de studiu Estetica. El urmăreşte să le ofere celor care îl parcurg reperele teoretice generale ale abordării fenomenului estetic şi să contribuie la ameliorarea capacităţii lor de valorizare estetică a artei, lumii şi vieţii. Cursul este structurat pe opt mari secţiuni ce analizează cele mai importante teme ale acestei discipline filosofice. În Preliminarii am încercat să trasez un contur general al esteticii pentru a delimita Perspectiva estetică asupra artei, lumii şi omului de alte modalităţi de abordare teoretică a realităţii. Am formulat un număr de teze de principiu şi de probleme specifice acestei discipline, insistând asupra clarificării statutului său epistemologic de disciplină filosofică şi a relaţiilor sale cu celelalte discipline filosofice şi alte domenii ale culturii. În secţiunea a doua, Teorie şi metodă, am prezentat problemele introductive ale esteticii: obiectul de studiu, un scurt istoric al concepţiilor despre artă şi frumos, deosebirile şi raporturile dintre cele mai importante ipostaze ale manifestării frumosului: cel natural şi cel artistic, dinamica domeniului de cercetare şi metodologia esteticii. A treia secţiune a cursului este consacrată Valorii estetice, care reprezintă principalul referenţial axiologic al problematicii estetice. Am considerat oportun să expun succint, mai întâi, problematica axiologiei, cu atât mai mult cu cât, cu excepţia facultăţilor de filosofie, această disciplină filosofică de importanţă esenţială pentru structurarea sistemelor personale de valorizare a culturii, lumii, semenilor şi propriei persoane nu se studiază în învăţământul universitar umanistic românesc. În acest context, am definit şi am caracterizat conceptul de valoare generică, în calitate de gen proxim al valorii estetice. După analizarea acesteia, am delimitat atitudinea estetică de estetism şi am examinat problematica principială a sistemului categoriilor estetice, a cărei importanţă şi pondere sunt supralicitate de numeroase teorii estetice contemporane, în dezacord cu relevanţa sa estetică reală. Centrul de greutate al întregului curs este examinarea Operei de artă, atât datorită importanţei sale majore în ansamblul problematicii esteticii, cât şi faptului 6 că o serie de teorii estetice prestigioase elaborate în cultura modernă şi contemporană reduc estetica la condiţia de filosofie a operei de artă. După caracterizarea generală a operei de artă şi delimitarea sa de alte produse ale activităţii creatoare a omului, am examinat principalele sale componente structurale: conţinutul, forma, motivul şi materialul. Am prezentat şi exemplificat apoi principiile constitutive ale operei de artă, în calitate de modalităţi generale de organizare funcţională a sa: izolarea, ordonarea, clarificarea şi idealizarea. În ultima parte a acestei secţiuni am analizat principalele sinteze teoretice ale artei: tipurile artistice, stilul artistic, clasificarea artelor şi genurile artistice, insistând asupra caracterului relativ şi importanţei lor orientative. Secţiunea a cincia a cursului este consacrată problematicii Personalităţii artistice. După explorarea sa globală, am prezentat cele mai importante trăsături ale profilului psiho-intelectual şi moral al artistului: intuitivitatea, emotivitatea, fantezia creatoare şi puterea expresivă. Am delimitat apoi, aşa cum procedează majoritatea doctrinelor estetice, geniul de talent, ca principale ipostaze ale manifestării profesionale a creatorilor de artă. Procesul creaţiei artistice reprezintă cea de-a şasea secţiune a cursului, în care sunt delimitate şi examinate etapele tipice ale procesului creator: pregătirea operei, inspiraţia, invenţia şi execuţia. Am atras atenţia asupra caracterului relativ al delimitării şi succesiunii acestor etape, ca şi asupra interferenţei şi condiţionării lor reciproce. A şaptea a secţiune a cursului analizează cele mai importante probleme ale Procesului receptării artei: atitudinea estetică în receptarea artei, particularităţile percepţiei estetice, prima impresie în receptarea artei, componentele structurale ale receptării operei de artă, specificul satisfacţiilor estetice şi kitsch-ul, în calitate de simptom al devalorizării artei în lumea modernă şi contemporană. Întrucât familiarizarea cu orice domeniu al culturii presupune şi însuşirea terminologiei sale specifice, ultima secţiune a lucrării este un succint Dicţionar de termeni estetici, în care am definit cei mai importanţi termeni cu care operează această disciplină filosofică, precum şi istoria şi teoriile artelor, pe baza cărora ea îşi elaborează şi îşi validează demersurile. M-am limitat, cu precădere, la termenii şi mişcările artistice la care m-am referit în curs, omiţând esteticienii şi artiştii, deoarece, dacă i-aş fi prezentat, chiar şi numai pe cei mai importanţi, acest dicţionar ar fi depăşit proporţiile cursului! Recomand celor care doresc să-şi amplifice informaţia terminologică dicţionarele de estetică şi de istoria artelor, precum şi monografiile consacrate diferitelor etape, mişcări, curente sau personalităţi artistice. Fiecare secţiune a cursului este precedată de enumerarea obiectivelor operaţionale urmărite, a abilităţilor intelectuale şi practice care ar trebui dobândite de studenţi prin însuşirea temei respective şi de divizarea problematicii adiacente ei în unităţi didactice de curs. Am împărţit întreaga informaţie în 14 cursuri de câte 2 ore, care pot fi, evident, comprimate sau dilatate în funcţie de fiecare situaţie 7 didactică particulară. În finalul fiecărei secţiuni este recomandată bibliografia ce trebuie studiată pentru aprofundarea temei şi sunt propuse o serie de probleme pentru autoevaluare. Datorită acestei organizări didactice a informaţiei, ce permite studiul individual şi autoevaluarea continuă, cursul poate fi utilizat şi de studenţii învăţământului deschis la distanţă. Spaţiul pe care l-am avut la dispoziţie pentru prezentarea problematicii esteticii a fost condiţionat de numărul de ore de curs alocat acestei discipline de planurile de învăţământ ale facultăţilor în care ea se studiază. Datorită acestei constrângeri, m-am limitat la expunerea problemelor de fond ale esteticii şi la sistematizarea lor principială. Din aceleaşi raţiuni am optat pentru formula de compendiu a acestui curs. El nu oferă decât reperele teoretice fundamentale ale esteticii, care trebuie aprofundate prin studiul individual al bibliografiei tematice recomandate la sfârşitul fiecărei secţiuni şi, mai ales, prin confruntarea lor cu experienţele artistice curente ale studenţilor. Este de dorit ca pe durata studierii esteticii ei să-şi intensifice aceste experienţe şi să încerce să le evalueze din perspectiva informaţiilor acumulate şi a abilităţilor dobândite. Satisfacţia autorului ar fi deplină dacă acest curs ar declanşa sau ar stimula interesul constant al celor care îl parcurg pentru artă şi frumos. Sunt conştient de faptul că unele dintre delimitările teoretice şi taxonomiile pe care le-am propus sunt amendabile de realitatea vie a artei, care are ca trăsătură definitorie unitatea şi solidaritatea structurală şi funcţională a diferitelor componente şi niveluri ale fenomenului estetic. Opera de artă se caracterizează printr-o pronunţată individualizare, iar tentativele de a o încadra în tipare rigide se dovedesc a fi, de cele mai multe ori, hazardate. Cu atât mai mult, arta modernă se remarcă prin tendinţa, adesea programatică, de contestare a disocierilor, normelor şi valorilor artistice tradiţionale, ceea ce creează, de multe ori, dificultăţi de receptare şi valorizare. Sunt convins că beneficiarii cursului vor fi în măsură să relativizeze, să nuanţeze şi să adecveze cadrele teoretice generale pe care le-am propus fiecărei situaţii estetice concrete. Valorizarea estetică este, în ultimă instanţă, o activitate spirituală individuală, condiţionată atât de particularităţile obiectului estetic, cât şi de personalitatea care îl valorizează. În fine, dar nu în ultimul rând, ţin să mulţumesc studenţilor mei, care prin interesul constant pe care l-au manifestat de-a lungul anilor pentru această disciplină şi prin sugestiile pertinente pe care mi le-au făcut au contribuit la structurarea şi definitivarea acestei forme a cursului. Autorul 8 A. PRELIMINARII PERSPECTIVA ESTETICĂ ASUPRA ARTEI, LUMII ŞI OMULUI Scopurile unităţii didactice sunt: de a contura problematica generală a esteticii de a semnala implicaţiile filosofice ale esteticii de a evidenţia solidaritatea dintre artă şi condiţia umană Obiective operaţionale După ce vor studia această unitate didactică studenţii vor fi în măsură: · să înţeleagă complexitatea problematicii esteticii · să conştientizeze implicaţiile metafizice ale experienţelor artistice · să sesizeze solidaritatea dintre artă şi condiţia umană Structura unităţii didactice Cursul 1 Omul şi arta Estetica – disciplină filosofică Estetica şi noţiunea de frumuseţe Cursul 2 Estetica – disciplină umanistică Estetica şi libertatea umană Arta şi adevărul Estetică descriptivă şi estetică normativă 9 Bibliografie Autoevaluare A. PRELIMINARII PERSPECTIVA ESTETICĂ ASUPRA ARTEI, LUMII ŞI OMULUI Omul şi arta Arta este determinaţie o ontologică fundamentală a condiţiei umane căreia îi cunoaştem mult mai bine manifestările şi forţa decât natura. Nu există stadiu al evoluţiei umane despre care să ne fi parvenit informaţii cât de cât consistente din care ea să fi fost absentă. Cu mult timp înaintea inventării scrierii, oamenii primitivi au pictat pereţii grotelor în care se adăposteau, uneori cu rezultate care astăzi sunt considerate adesea excepţionale sub raport artistic. În Franţa, la Lascaux, ca şi în Spania, la Altamira, s-au descoperit adevărate sanctuare cu sute de picturi rupestre, unele de o uluitoare frumuseţe şi expresivitate, cu certă semnificaţie religioasă. Ele datează din paleoliticul superior (cca. 15.000 î.Hr.), iar formele animale pictate apar privitorului contemporan de o surprinzătoare modernitate. În epoca respectivă nu se practica încă agricultura, „operele” în cauză alcătuind o adevărată frescă a universului preistoric al vânătorii. Nu ne putem face nici cea mai vagă idee asupra impulsului care i-a determinat pe acei strămoşi îndepărtaţi ai noştri să picteze deoarece nu ştim aproape nimic cert despre cultura ai căror exponenţi au fost. Cercetătorii actuali sunt tentaţi să supraliciteze valenţele magico-religioase ale creaţiilor respective. Cunoaştem ceva mai bine impulsul care-l determină pe poetul zilelor noastre să-şi scrie versurile sau pe compozitorul contemporan să-şi compună operele muzicale. În pofida acestui fapt, subzistă o notă de mister şi de inefabil în orice creaţie artistică, fie ea preistorică, antică, modernă sau contemporană. Arta pare mai înrudită cu jocul decât cu utilitatea practică, deşi este o necesitate profundă a naturii umane; ea lasă impresia că este gratuită şi inutilă, apropiată mai degrabă de superficialitate şi capriciu decât de activităţile serioase şi laborioase, deşi este atât de intim corelată cu sacrul încât timp de milenii sentimentele religioase s-au exprimat mai ales prin intermediul operelor de artă, de la picturile rupestre la piramidele egiptene şi templele greceşti, de la psalmii biblici 10 la catedralele gotice şi cântecul gregorian; ea pare neimportantă, aproape superfluă, deşi tezaurul de fapte de civilizaţie şi de valori pe care umanitatea l-a acumulat şi l-a transmis posterităţii a fost exprimat, cu precădere, prin intermediul formelor sale, de la poemele homerice şi tragedia antică la muzica simfonică şi pictura abstractă. Dintr-o civilizaţie apusă sau dintr-o epocă istorică trecută posteritatea reţine, cu precădere, creaţiile artistice. Devenirea civilizaţiei se reflectă în aşa măsură în creaţia artistică încât este posibilă reconstituirea evoluţiei istorice a umanităţii prin intermediul operelor de artă; istoria artelor este, în datele sale esenţiale, paralelă istoriei economice şi politice. Arta nu este deci un produs matur al civilizaţiilor evoluate şi complexe, ci s-a născut din zorii istoriei, în legătură indisolubilă cu trăirea religioasă şi speranţa vieţii de apoi, precum şi ca expresie a puterii politice, ca în cazul piramidelor egiptene prin care puterea faraonilor se autocelebra. Arta, religia şi puterea politică par a avea o relaţie ascunsă, dificil de decelat şi de explicat. Nu este deloc uşor de înţeles cum este posibil ca o activitate atât de înalt spiritualizată şi de complexă tehnic să se asocieze atât de intim cu ceea pare a fi impuls imediat, gratuit şi spontan al sufletului, cu gustul şi aspiraţia către frumos, de care cu siguranţă încă oamenii primitivi au fost capabili, judecând după creaţiile care ne-au parvenit de la ei. Care este natura, care sunt resorturile şi care este finalitatea acestui impuls inepuizabil care-l împinge din vremuri imemoriale pe om spre artă şi frumos? Estetica – disciplină filosofică Ca reflecţie teoretică asupra artei şi frumosului estetica nu putea să apară decât în momentul în care producţia artistică acumulase un bogat patrimoniu de opere, iar cele mai importante arte se conturaseră deja. Obiectul său de studiu este frumosul în manifestările sale naturale şi artistice; metodele sale sunt similare celor specifice cercetării filosofice; scopul său, ca şi al celorlalte discipline filosofice, este să-l ajute pe om să se înţeleagă mai bine pe sine însuşi şi această lume în care i-a fost dat să trăiască într-un anumit timp şi într-un anumit loc. Pentru simplificarea analizei mă voi referi în acest context numai la obiectele materiale frumoase, la făpturile vii şi la lucrurile neînsufleţite, ca o căprioară sau un apus de soare frumos, şi la creaţiile umane, ca operele de artă sau realizările tehnice. Exclud deocamdată frumuseţea fizică a omului şi pe cea a gesturilor sale, a caracterului, rostirii şi vieţii sale interioare. În experienţa perceptivă curentă nu ne sunt date niciodată obiecte care să aibă drept unică însuşire frumuseţea. Ele sunt totodată utile, indiferente sau periculoase, intră în jocul evaluărilor şi relaţiilor sociale ale omului, au un sens şi o valoare economică sau morală. În funcţie de perspectiva pe care o adoptă, spiritul 11 uman operează „decupaje” specifice ale realităţii. Economia, sociologia sau morala studiază fiecare obiectele dintr-un punct de vedere diferit. Şi estetica realizează o raportare asemănătoare la real: „decupajul” pe care ea îl operează asupra realităţii date în experienţă poate fi circumscris, la modul cel mai general, prin intermediul categoriei estetice a frumosului. Din precizările de mai sus rezultă o primă teză. PRIMA TEZĂ: Estetica este o disciplină filosofică. Ea studiază obiectele date în experienţă din perspectiva „decupajului” specific operat de spiritul uman prin intermediul categoriei estetice a frumosului. Estetica nu este o „insulă” izolată de celelalte împreună cu care formează „arhipelagul” disciplinelor filosofice. În sens riguros, filosofia nu admite distincţii atât de radicale. Ea nu poate fi concepută ca un ansamblu de cercetări fragmentare, reunite sub o singură denumire pentru comoditatea studiului ori pentru a le conferi o încadrare teoretică unitară. În istoria sa bimilenară filosofia a aspirat întotdeauna spre configurarea unei viziuni unitare asupra lumii, omului şi creaţiilor sale. Există o raţiune profundă care i-a determinat pe filosofii tuturor timpurilor să confere cercetărilor lor o structură unitară, chiar şi atunci când ei au fost angajaţi în cercetări sectoriale asupra unor domenii sau aspecte particulare ale realităţii. Lumea în care trăim şi în care ne-am dobândit condiţia umană este extrem de diversă şi de eterogenă atât în spaţiu cât şi în timp. Există un număr infinit de corpuri cereşti, de fenomene şi de procese în univers; considerat din perspectivă umană, Pământul – o planetă insignifiantă la scară cosmică – este imens, fiind alcătuit din miliarde de obiecte şi găzduind milioane de specii vii. Există o devenire continuă a lucrurilor şi a omului, un ocean nemărginit de evenimente care se desfăşoară în timp, cu extrem de mulţi protagonişti şi nici un final clar la scară umană; o curgere nesfârşită în timp. În pofida acestei evidenţe, realitatea, deşi infinită în spaţiu, timp şi forme de manifestare, este totuşi ceva unitar, o lume ţinută laolaltă de o serie de constante, fie ele legi ale naturii, fie obscure raţiuni metafizice sau religioase care scapă capacităţii de înţelegere limitate a omului. Nu putem cunoaşte niciodată temeinic nici un aspect al realului până când nu reuşim să-l încadrăm în contextul întregului a cărui parte este, până nu clarificăm sensul profund care-l ataşează raţiunilor ultime ale lucrurilor. Nici frumuseţea nu face excepţie de la această regulă generală. Pentru a explicita această dificilă problemă filosofică voi apela la un exemplu. Este, fără îndoială, dificil să definim satisfăcător frumosul, dar ca demers prealabil putem porni de la înţelegerea sa comună, cea care ne determină să spunem că acest lucru este frumos, în timp ce celălalt nu: o senzaţie interioară, de cele mai multe ori de plăcere, provocată de percepţia lucrului respectiv. Şi totuşi, de ce în natură există frumuseţe? De ce un apus de soare pe care-l contemplăm vara la malul mării, joc diafan de lumini şi culori, de apă şi de aer, este atât de încărcat de seducţie estetică? Care este sensul frumuseţii sale? Subzistă ea şi atunci când n-o 12 percepe nimeni? A fost frumuseţea naturii creată pentru noi sau ea nu este decât o idealizare umană a unor fenomene fizice, chimice şi biologice? Tuturor acestor întrebări şi altora asemănătoare trebuie să le răspundă estetica, deoarece ea are ca obiect predilect de studiu frumosul. Dar întrucât ea ajunge, mai devreme sau mai târziu, la problema sensului – al lucrurilor, al lumii şi al existenţei umane – ea este subordonată metafizicii; astfel de probleme nu pot fi abordate decât în cadrul unei analize a sensului realităţii. Pentru a le răspunde trebuie să utilizăm instrumentele conceptuale, teoretice şi metodologice elaborate de filosofi, care au încercat, încă de la debutul metafizicii occidentale, să surprindă fiinţa lumii ascunse în spatele manifestărilor sale, dincolo de simpla înlănţuire cauzală a evenimentelor. În faţa frumosului şi a fascinaţiei pe care el o iradiază nu ne putem elibera deci de gravitatea întrebărilor filosofice, nu putem uita că realitatea este unitară şi nu haos evenimente şi impresii. Dar de ce lumea este aşa şi nu altfel, evident, nu ştim şi, poate, nu vom şti niciodată. Estetica şi noţiunea de frumuseţe De ce este totuşi atât de dificilă definirea riguroasă a noţiunii de frumos? Dacă pornim de la experienţa cotidiană constatăm imediat că părerile oamenilor asupra frumosului nu sunt întotdeauna concordante. Încă din zorii filosofiei greceşti s-a remarcat faptul că pentru anumiţi oameni unele lucruri sunt frumoase, iar pentru alţii aceleaşi lucruri sunt mai puţin frumoase sau chiar urâte, că aprecierile oamenilor sunt influenţate de gusturile personale, de situaţii şi conjuncturi. Tot de timpuriu s-a conştientizat şi faptul că frumosul nu are relevanţă utilitară sau morală nemijlocită. Şi istoria artelor atestă că normele şi canoanele frumuseţii au variat foarte mult în timp în funcţie de cultura şi valorile fiecărei epoci, ca şi de structura socială şi de condiţiile economice şi culturale ale creatorilor şi receptorilor. Concluzia care s-a conturat treptat este că ceea ce se înţelege prin termenul „frumos” se modifică sensibil în timp, ceea ce face problematică definirea sa riguroasă. Totodată, este evident faptul că astfel de consideraţii nu privesc frumosul ca atare, ci aprecierile oamenilor asupra obiectelor şi creaţiilor. Aprecierile asupra frumuseţii sunt variabile deoarece se schimbă necontenit oamenii înşişi şi condiţiile lor socio-culturale, adică, în ultimă instanţă, sistemele lor de evaluare. Este însă frumosul doar o caracteristică a gustului uman sau, mai degrabă, a lucrurilor însele? Când un poet exaltă în versurile sale atmosfera limpede a unei dimineţi însorite de iarnă el se referă la două realităţi distincte pe care le asociază insesizabil: pe de o parte, constată că acea dimineaţă este frumoasă şi, pe de altă parte, vrea să descrie starea de spirit pe care ea i-o declanşează. Dar, în mod evident, nu sunt acelaşi lucru o dimineaţă de iarnă şi o stare de spirit. Subiectul percepţiei estetice trebuie deci distins de obiectul său. Se impune atunci întrebarea: frumuseţea aparţine subiectului sau obiectului? Este frumoasă dimineaţa de iarnă 13 descrisă sau sufletul celui care o contemplă este frumos? Frumosul este o însuşire a obiectului sau se naşte din acordul dintre însuşirile obiectului şi viaţa interioară a omului? Din cele de mai sus derivă o nouă teză şi două grupuri de probleme. TEZA A DOUA: În cercetarea frumosului trebuie să se distingă frumuseţea intrinsecă a obiectului de judecata estetică asupra sa elaborată de subiect. PRIMA PROBLEMĂ (referitoare la frumuseţea obiectivă): Există o frumuseţe intrinsecă a obiectului? Este posibilă identificarea unor canoane obiective ale frumosului? A DOUA PROBLEMĂ (referitoare la subiectivitatea judecăţii estetice): Judecata estetică se supune, fie şi în parte, unor reguli obiective sau este integral subiectivă şi schimbătoare? Dacă a doua alternativă este cea corectă, care sunt factorii care determină această variabilitate? Toate dificultăţile în soluţionarea acestor probleme îşi au originea în însăşi natura experienţei estetice. Sunt momente în care o panoramă montană magnifică sau audiţia Baladei lui Ciprian Porumbescu ne emoţionează intens şi ne predispun la o profundă autoanaliză, la scrutarea abisurilor fiinţei noastre; în alte momente aceleaşi experienţe ne lasă cu totul indiferenţi sau chiar ne irită. Dar nu doar datorită acestor variaţii nu putem înţelege riguros frumuseţea, ci întrucât în anumite circumstanţe ea nu ne mai vorbeşte, nu mai interacţionează cu noi. Este evident că astfel de stări de lucruri depind mai mult de natura umană decât de cea a obiectului estetic. Dar dificultăţile nu pot fi eludate cu această constatare. Pe de o parte, nu este deloc clar care aptitudine sau facultate a naturii umane controlează sentimentele şi judecăţile estetice, nici ce relaţie au sentimentele de acest tip cu celelalte componente ale vieţii noastre interioare, de exemplu cu potenţialul intelectual sau cu sentimentele morale. Pe de altă parte, ajungem la o altă dificultate când ne întrebăm de ce continuăm să considerăm magnifică panorama montană şi emoţionantă Balada lui Porumbescu chiar şi atunci când ele ne lasă indiferenţi. În astfel de situaţii nu suntem deci înclinaţi să căutăm răspunsul în interiorul nostru, ci în obiecte, deoarece în mod spontan considerăm frumuseţea drept o caracteristică intrinsecă a lor şi nu o senzaţie arbitrară a noastră. Nu este aşadar uşor de explicat care sunt motivele obiective pentru care evaluarea noastră estetică continuă să rămână pozitivă chiar şi atunci când comunicarea emoţională cu obiectul estetic este blocată. Se impune aşadar examinarea separată a celor două dificultăţi: cea referitoare la natura umană şi cea care vizează natura obiectului estetic. TEZA A TREIA: Estetica studiază atât natura umană cât şi natura lucrurilor punând accentul pe interacţiunea lor provocată de perceperea frumuseţii. 14 Estetica – disciplină umanistică Încă de la începutul acestei explorări globale a problematicii esteticii m-am referit la două clase diferite de obiecte estetice: cele produse de om şi cele care există în natură fără intervenţia omului. Această distincţie este importantă pentru estetică întrucât generează consecinţe diferite în cele două cazuri. Evident, ambele clase de obiecte au cel puţin o însuşire comună: estetica se ocupă de obiecte materiale care au o natură sensibilă; fie că sunt produse ale omului, fie ale jocului forţelor naturii este vorba de obiecte care aparţin, în sens larg, domeniului naturii. Omul acţionează din interiorul ei, trebuie să-i respecte legile şi este el însuşi, cel puţin în parte, o expresie a forţelor naturii. Nu se sustrag acestor constatări nici cele mai „spirituale” arte, ca muzica şi poezia. Şi ele au un suport material, fie că este vorba de sunete, fie de cuvinte. Cu toate aceste asemănări cercetarea estetică trebuie să distingă cele două clase de obiecte. Opera cu intenţie estetică produsă de om include în ea, într-o formă transfigurată, şi ceva din autorul ei, în chiar materia din care este realizată. În ea pot fi recunoscute, chiar dacă sunt topite în obiect, cultura artistului şi viziunea sa asupra lumii, ceva din sentimentele sale, din spaimele şi speranţele sale, din viaţa sa interioară şi din realitatea socială în care el şi-a creat opera. În acest mod prin intermediul operelor de pictură sau poetice, arhitecturale sau muzicale creatorii ne vorbesc de la distanţe de secole, ne comunică valori şi speranţe, ne transmit ceva din lumea lor, astăzi apusă, dar care continuă să trăiască numai prin sunetele, pietrele şi culorile pe care ei le-au modelat artistic. În cazul celor două tipuri de obiecte estetice examinate – obiecte naturale şi opere de artă – nici frumuseţea intrinsecă a obiectelor, nici percepţia estetică a subiectului nu sunt de acelaşi tip. În faţa naturii nu percepem niciodată universul subiectiv al unui om; în frumuseţea sa obiectivă intuim poate ceva din misterul lucrurilor sau proiecţia vieţii noastre intime, umanizând natura conform propriilor noastre exigenţe; dar, în nici un caz, nu intuim în ea un alt om. Dimpotrivă, orice experienţă estetică declanşată de un produs uman ne face să intuim instantaneu prezenţa altui om, a unuia pe care-l simţim, îl ştim că este asemenea nouă. Normele care guvernează frumuseţea naturală – în caz că astfel de norme există – nu pot fi identice cu cele care guvernează producţia umană de opere, chiar dacă artistul foloseşte obiecte naturale ca materiale pentru realizarea creaţiei sale. Evident pomii şi iarba sunt întotdeauna produse ale naturii (chiar dacă prin tehnologiile actuale pot fi modificate sensibil de om), dar frumuseţea unei pajişti spontane sau a unei păduri virgine nu este niciodată identică cu cea a unei grădini cultivate de om, nici chiar când plantele care le alcătuiesc sunt aceleaşi. Pentru om este vorba de două experienţe estetice diferite, care trebuie studiate separat, fără a uita nici un moment că toţi – oameni şi lucruri – aparţinem domeniului naturii. Din consideraţiile de mai sus decurg încă două teze şi un grup de probleme. 15 TEZA A PATRA: Estetica studiază frumuseţea naturii şi pe cea a operelor de artă, ţinând cont atât de trăsăturile lor comune, cât şi de deosebirile lor. TEZA A CINCIA: Estetica este o disciplină umanistică deoarece studiază transfigurarea universului spiritual al omului în opera de artă. A TREIA PROBLEMĂ (asupra raportului artă – natură): Ce raporturi există între activitatea de creaţie artistică, opera de artă şi natură? Cu certitudine, omul este o parte a naturii, iar viaţa sa este un ciclu delimitat de naştere şi moarte, momentele extreme ale unei deveniri neîncetate. Timpul guvernează viaţa oamenilor, ca şi pe cea a popoarelor şi civilizaţiilor. Dar prin însăşi natura sa omul aspiră să înfrângă timpul. Operele sale înfruntă mileniile, ca monumentele egiptene, şi tind să-i supravieţuiască, astfel încât ceva din el continuă să trăiască în ele. Chiar dacă şi frumuseţea piere, noi frumuseţi sunt create necontenit. Omul aspiră totuşi spre ceva stabil, spre o frumuseţe imuabilă şi eternă. O caută în legile matematicii, în rigoarea geometriei, în speranţa religioasă. O caută în natură şi în semenii săi. Această perpetuă aspiraţie spre absolut, eternitate şi frumuseţe este o trăsătură inalienabilă a condiţiei umane. Astfel se naşte o nouă problemă şi cea de-a cincia teză enunţată mai sus va fi completată de o a şasea, care vizează natura istorică a omului, imposibilitatea sa de a se limita la existenţa sa spaţio-temporală şi aspiraţia sa de a transcende timpul şi istoria. TEZA A ŞASEA: Estetica, în calitate de disciplină umanistică, are, asemenea omului însuşi, caracter istoric. În acelaşi timp, ea este şi metaistorică, deoarece deşi studiază raportarea omului la frumuseţe în timp, aspiră spre descoperirea frumuseţii eterne. Istoricitatea sa este impusă de fapte. Aspiraţia sa metaistorică pare iluzorie, dar constituie un domeniu deschis de reflecţie filosofică. A PATRA PROBLEMĂ (asupra raporturilor dintre frumuseţe şi timp): Este frumuseţea doar o expresie a timpului în care a fost creată? Poate exista frumuseţe în afara timpului? Estetica şi libertatea umană Până acum m-am referit numai la statutul estetic al obiectelor naturale şi al operelor de artă. Sunt însă şi cazuri în care emoţia estetică izbucneşte în intimitatea vieţii noastre interioare fără legătură directă cu obiectele realităţii sensibile. Aşa 16 sunt, de exemplu, sentimentele specifice trăite de artist în diferitele etape ale creaţiei operei de artă sau cele resimţite de receptor în actul contemplaţiei estetice. În geneza operei de artă există ceva misterios, care impune o examinare mai atentă. Încă vechii greci erau convinşi că poetul nu este deplin conştient de sensul operei sale şi acţionează mânat de un impuls inconştient, pe care el doar îl recepţionează şi-i dă expresie, fără a-l putea domina. Este ceea ce se numeşte inspiraţie poetică, o experienţă interioară complexă ce are rădăcini ascunse. Ea are legături profunde cu genialitatea nativă a anumitor oameni: un spaţiu de reflecţie fără limite clare şi fără repere de orientare. Astfel de analize vizează însăşi esenţa umană, „maşina” generatoare a vieţii noastre abisale. Filosofia manifestă un mare interes pentru procesele şi mecanismele psiho-afective care determină geneza operei de artă deoarece îi oferă ocazia de penetrare a vieţii interioare, în tentativa de a-i descifra natura. Ne aflăm în acest punct la confluenţa dintre estetică, ontologie şi antropologie. Din aceste consideraţii rezultă încă o teză şi două grupuri de probleme. TEZA A ŞAPTEA: Estetica studiază viaţa interioară a omului în vederea înţelegerii genezei operei de artă. A CINCIA PROBLEMĂ (referitoare la creativitatea artistică): Ce procese controlează creativitatea artistică? Studiul creativităţii ne poate furniza informaţii asupra esenţei umane? A ŞASEA PROBLEMĂ (referitoare la regulile creativităţii): Este posibil să existe reguli sau structuri ale unei activităţi prin natura sa liberă, cum este creativitatea? Cea mai mare dificultate o ridică însăşi înţelegerea a noţiunii de creativitate. Ea implică numeroase probleme filosofice importante: libertatea umană, capacitatea de expresie liberă a eului, creaţia fără reguli etc. Întreaga noastră experienţă empirică şi intelectuală nu ne oferă nici un exemplu de manifestare a creativităţii în natură. Nici lucrurile, nici animalele, nici natura în general nu acţionează în afara regulilor şi legilor (deterministe, statistice sau de altă natură). Nici experienţa psihologică individuală a libertăţii de alegere nu ne poate ajuta în elucidarea acestei probleme, deoarece liberul arbitru cu care simţim că suntem dotaţi funcţionează în limitele posibilităţilor care sunt determinate de circumstanţe. Experienţa psihologică pe care trebuie să o invocăm pentru a înţelege fenomenul creativităţii artistice este fantezia. Dar ea este o manifestare umană dificil de studiat întrucât pare a scăpa oricărei reguli ca şi oricărui examen analitic. Ea se revelează prin intermediul unui proces, nu în întregime controlat de conştiinţă, care se sustrage tentativelor de sistematizare raţională. Artistul nu este niciodată un simplu imitator sau compilator; el exprimă 17 valori şi trăiri plăsmuite în abisurile sufletului său, valori şi trăiri ce au drept temei întreaga sa natură psiho-intelectuală şi morală, capabile să confere sens şi finalitate lucrurilor şi acţiunilor printr-un act creator liber. Omul se defineşte prin raport cu natura a cărui parte este; dar el o percepe ca fiindu-i exterioară, ca domeniu ce se întinde în faţa sa, misterioasă în obiectivitatea sa, cu o materialitate radical opusă vieţii conştiinţei. În această natură omul nu găseşte niciodată valori date; ele sunt produse ale capacităţii sale de interpretare a evenimentelor, ale aptitudinii sale de creare a sensului. Toate acestea sunt învăluite într-un mister profund. Natura – a lucrurilor şi a propriului său trup – nu este controlată de om în măsura în care să fie eliminat misterul din ea. Pentru a integra misterul într-un sistem de semnificaţii arta tuturor timpurilor a apelat la simbol. În el misterul naturii este exprimat prin intermediul unui semn (metafora poetică, forma pietrei, culoarea etc.) care condensează valori create de om, nu imitate. Pe simbol se întemeiază natura umană şi capacitatea, exclusiv umană, de producere a sensului. Arta şi adevărul În fiecare moment al istoriei sale arta a fost intim corelată cu dilemele majore ale omului. Chiar şi când s-a manifestat sub forma jocului sau a divertismentului, din ea n-a lipsit niciodată, cel puţin într-o formă implicită, ceea ce pentru om este cu adevărat serios şi important. Ea a dat întotdeauna expresie, într-o multitudine de maniere şi forme, aspiraţiei eterne şi irepresibile a omului de evadare din prezent într-o altă lume, în acea lume magică a poeziei în care fantezia şi realitatea se îmbină, iar sentimentele şi emoţiile par adesea mai concrete decât cele mai concrete dintre lucrurile care alcătuiesc realitatea obiectivă. Estetica studiază arta şi pentru a înţelege ceea ce se află dincolo de ea, pentru a surprinde ceea permite cu uşurinţă formelor sale să se coreleze pe o cale misterioasă cu esenţa lucrurilor şi cu temeiurile condiţiei umane. Există o dublă imagine a artei. Pe de o parte, ea este percepută ca având o libertate inacceptabilă pentru cei care se raportează în mod „serios” diferitele domenii ale realităţii (savantul, omul politic, preotul etc.); pe de altă parte, ea este asociată într-o manieră inedită cu adevărul, care găseşte prin intermediul ei modalităţi de expresie neuzuale, pertinente şi adesea sustrase controlului pe care puterea – oricare ar fi ea – tinde să-l exercite întotdeauna asupra adevărului. Prin intermediul formelor şi tehnicilor sale adevăruri tăinuite – fie „periculoase”, fie obscure, fie insuficient determinate în evidenţa lor raţională – pot fi exprimate, chiar şi în epocile şi societăţile în care controlul puterii politice asupra societăţii civile este maxim. Cine este deci artistul? Este el vocea adevărului sau doar a celui care cântă o libertate fictivă sau iluzorie? 18 TEZA A OPTA: Arta vizează un plan distinct de cel al simplei reflectări a realităţii; dând expresie lumii interioare a omului ea se poate sustrage legăturii nemijlocite cu realitatea, deşi păstrează întotdeauna cu aceasta raporturi privilegiate. A ŞAPTEA PROBLEMĂ (referitoare la raportul dintre libertatea artistului şi adevăr): Libertatea artistului se manifestă printr-o mare capacitate de exprimare a adevărului deoarece dispune de instrumente adecvate şi eficiente de reprezentare a realităţii sau el satisface doar înclinaţia omului spre iluzie şi amăgire? Dacă ultima alternativă este cea justă, activitatea artistului trebuie să fie liberă sau se impune ca el să fie controlat şi să i se fixeze limite? Punându-şi astfel de întrebări estetica atinge, încă o dată, teme filosofice majore. Nu este vorba atât de probleme care au incidenţe asupra politicului, deşi relaţia dintre artă şi politică s-a dovedit printre cele mai complexe şi mai interesante în orice epocă. Este vorba de ceva mult mai profund, care pune în discuţie însăşi noţiunea de realitate. Dacă unica realitate este cea obiectivă, care la nivelul simţului comun este acceptată necritic în temeiul simplei sale percepţii, arta poate fi expresia adevărului realităţii numai cu condiţia acceptării unor restricţii dintre cele mai severe (dintr-o astfel de perspectivă fotografia va fi, de exemplu, întotdeauna cea mai „adevărată” pictură). Este cunoscut faptul că filosofia a efectuat încă de la debutul său în cultura antică grecească o reflecţie critică la adresa reprezentării simţului comun asupra realităţii, cu rezultate care au pus adesea această reprezentare sub semnul întrebării. Suntem îndreptăţiţi să considerăm că demersul pe care-l propune arta este intim corelat cu conceptul filosofic de realitate. Se poate conchide că „adevărul” artei este, în ultimă instanţă, o problemă filosofică şi, în acest punct, ca în atâtea altele, estetica este corelată cu metafizica şi cu teoria cunoaşterii, cu precădere cu concepţia propusă de ele asupra realităţii şi adevărului. Aşa se explică faptul că filosofii au manifestat în toate epocile un interes aparte pentru problemele estetice, chiar dacă ele n-au reprezentat, de multe ori, decât un corolar al investigaţiilor pe care ei le-au desfăşurat asupra altor probleme. 7. Estetică descriptivă şi estetică normativă Filosofii şi teoreticienii artei au fost conştienţi, chiar din antichitatea grecească, de faptul că sunt posibile două moduri de reflecţie filosofică asupra artei în funcţie de scopul urmărit. 19 Unii dintre ei au optat pentru examinarea naturii artei, pentru descrierea procesului creator şi pentru dezvăluirea incidenţelor artei asupra condiţiei umane, propunând diferite viziuni asupra naturii omului, a frumosului şi a operei de artă. Alţii au urmărit, cercetând arta trecutului şi natura lucrurilor şi a omului, să fixeze artiştilor canoane ale creaţiei operelor de artă. Din această distincţie decurge cea de-a noua teză. TEZA A NOUA: Estetica se divide în descriptivă şi normativă în funcţie de intenţia de surprindere a naturii şi specificului fenomenelor artistice sau de stabilire de norme pentru creaţia operelor de artă. În anumite momente ale istoriei estetica normativă a fost utilizată pentru codificarea într-un corp organic de consideraţii asupra artei şi frumosului a nivelului cunoştinţelor tehnice privind diferitele ramuri ale producţiei artistice. Alteori s-a dorit să se dea expresie necesităţii de definire a unor modele ale perfecţiunii, de fixare a unor arhetipuri artistice ideale. Diferiţi autori, atât filosofi cât şi esteticieni şi artişti, au susţinut însă că nu este nici posibil, nici legitim să se elaboreze o estetică normativă deoarece libertatea şi creativitatea artistică trebuie salvgardate. Evident, există un raport direct între viziunea filosofică adoptată şi opţiunea pentru un anumit model estetic, fie el descriptiv fie normativ. B I B L I O G R A F I E 1. ACHIŢEI, Gh., Arta şi perspectivele expansiunii esteticului, în volumul colectiv Arta viitorului, coordonator Victor Ernest Maşek, Editura Meridiane, Bucureşti, 1979. 2. DIMITRIU, P., Despre viitorul artei şi condiţia umană, în volumul colectiv Arta viitorului, coordonator Victor Ernest Maşek, Editura Meridiane, Bucureşti, 1979. 3. FERRY, L., Homo aesteticus, Editura Meridiane, Bucureşti, 1997. 4. GOSEBRUCH, M., Viitorul artei – rezultanta statistică a trecutului?, în volumul colectiv Arta viitorului, coordonator Victor Ernest Maşek, Editura Meridiane, Bucureşti, 1979. 5. IANOŞI, I., Pledoarie pentru „filosofia artei”, în volumul colectiv Estetica filosofică şi ştiinţele artei, coordonator Ion Ianoşi, Editura Ştiinţifică, Bucureşti, 1972. 6. MARCUSE, H., Dizolvarea artei în realitate?, în volumul colectiv Arta viitorului, coordonator Victor Ernest Maşek, Editura Meridiane, Bucureşti, 1979. 7. NADIN, M., Aspecte ale relaţiei dintre estetic şi cultură, în volumul colectiv Esteticul în sfera culturii, coordonatori Grigore Smeu şi Dumitru Matei, Editura Meridiane, Bucureşti, 1976. 20 8. PFAFF, K., Contribuţia artei la restructurarea sensibilităţii, în volumul colectiv Arta viitorului, coordonator Victor Ernest Maşek, Editura Meridiane, Bucureşti, 1979. 9. PASCADI, I, Artă şi civilizaţie, Editura Meridiane, Bucureşti, 1976. 10. RODIN, A, Arta, Editura Meridiane, Bucureşti, 1968. 11. STROIA, Gh., Estetică şi estetici, în volumul colectiv Estetica filosofică şi ştiinţele artei, coordonator Ion Ianoşi, Editura Ştiinţifică, Bucureşti,1972. 12. TOFFLER, A., McHALE, J., Viitorul şi funcţiile artei, în volumul colectiv Arta viitorului, coordonator Victor Ernest Maşek, Editura Meridiane, Bucureşti, 1979. A U T O E V A L U A R E 1. Formulaţi ipoteze asupra solidarităţii dintre artă şi condiţia umană. 2. Ce credeţi că i-a determinat pe oamenii preistorici să deseneze pereţii peşterilor în care se adăposteau? 3. Este arta o îndeletnicire gratuită? Motivaţi-vă opinia în privinţa adevărului sau falsităţii tezei gratuităţii artei? 4. Argumentaţi statutul epistemologic al esteticii de disciplină filosofică. 5. Încercaţi să explicitaţi raporturile dintre artă şi puterea politică. 6. Cum explicaţi tentativele puterii politice din toate epocile şi toate culturile de control al creaţiei artistice? 7. Prezentaţi raporturile dintre artă şi religie. Cum explicaţi predilecţia pentru teme religioase a unei părţi însemnate a artei tuturor timpurilor? 8. Consideraţi că arta are implicaţii morale? Motivaţi-vă răspunsul. 9. Prezentaţi-vă şi argumentaţi-vă opinia asupra libertăţii de creaţie a artistului. 10. Poate fi libertatea de creaţie a artistului absolută? Motivaţi-vă răspunsul. 11. Examinaţi din perspectiva corectitudinii următoarea definiţie a artei: „Arta este o reflectare subiectivă a realităţii obiective”. 12. Ce relevanţă consideraţi că are adevărul în artă? 13. Consideraţi că artistul are obligaţia să înfăţişeze fidel realitatea în operele sale? 14. Care este temeiul distincţiei dintre estetica descriptivă şi estetica normativă? 15. Cum explicaţi contestarea viguroasă în mediile artistice a esteticii normative? 16. Ce relevanţă consideraţi că au normele în creaţia artistică? 21 B. TEORIE ŞI METODĂ Scopurile unităţii didactice sunt: de a prezenta geneza, specificul şi evoluţia istorică a reflecţiilor despre artă şi frumos de a semnala deosebirea dintre perspectivele extraestetice asupra artei şi frumosului şi cea estetică de a evidenţia deosebirile şi raporturile dintre frumosul natural şi cel artistic de a prezenta marile teme ale esteticii, dinamica obiectului său şi metodologia pe care ea o utilizează pentru cercetarea acestui obiect Obiective operaţionale După ce vor studia această unitate didactică studenţii vor fi în măsură: · să înţeleagă specificul raportării estetice la artă şi frumos · să opereze distincţia dintre frumosul natural şi cel artistic · să cunoască problematica esteticii şi metodologia sa Structura unităţii didactice Cursul 3 1. Obiectul, istoricul şi problematica esteticii 2. Frumosul natural şi frumosul artistic Cursul 4 3. Mari teme ale esteticii 4. Domeniul de cercetare al esteticii 5. Metodologia estetică Bibliografie 22 Autoevaluare B. TEORIE ŞI METODĂ 1. OBIECTUL, ISTORICUL ŞI PROBLEMATICA ESTETICII Conform uzanţelor didactice, studiul oricărei discipline începe prin definirea şi caracterizarea sa generală. Astfel de definiţii prealabile parcurgerii conţinutului disciplinelor respective nu pot fi, în acest stadiu, decât nişte cadre goale, care abia urmează să fie umplute cu problematica subiacentă domeniilor respective. De aceea o definiţie mai amplă a esteticii, în măsură să ia în considerare problematica sa complexă, precum şi locul şi rolul său în ansamblul culturii şi în viaţa indivizilor, va rezulta cu mai multă claritate după parcurgerea întregului curs. Rostul definiţiilor şi caracterizărilor generale prealabile nu poate fi decât, cel mult, de a orienta şi concentra interesul celor care se iniţiază în disciplina respectivă spre problemele şi aspectele esenţiale ale acelui domeniu. În acest sens, propun următoarea definiţie a esteticii: Estetica este disciplina filosofică ce studiază esenţa, legităţile, categoriile şi structura acelei atitudini umane faţă de realitate caracterizată prin reflectarea, contemplarea, valorizarea sau făurirea unor trăsături specifice ale obiectelor şi proceselor din natură, societate şi conştiinţă sau ale creaţiilor omeneşti, cu precădere ale celor artistice. Aceste trăsături îşi dobândesc caracterul specific prin structurarea armonioasă, colorată sau expresivă, legată de semnificaţiile umane pe care obiectele sau procesele respective le includ sau le sugerează. Estetica este o disciplină filosofică atât deoarece problematica sa a fost abordată mai întâi în cadrul filosofiei, din care s-a desprins şi s-a constituit ca disciplină autonomă în epoca modernă, cât şi deoarece ea vizează din perspectiva sa specifică raportarea integrală a omului la lume, la creaţiile umane, în special la cele artistice, la semeni şi la sine. Atitudinea estetică se regăseşte la nivelul ei cel mai înalt şi cu cea mai mare densitate în creaţia şi receptarea artei. Estetica studiază frumosul natural, al obiectelor utilitare, al localităţilor, locuinţei, relaţiilor interumane etc., dar, mai ales, creaţia şi receptarea artei, funcţiile şi rolul ei în viaţa indivizilor şi grupurilor umane, legităţile generale ale dezvoltării artei, ale relaţiilor dintre artă şi realitate, dintre conţinutul şi forma operei de artă, ale modalităţilor specifice de reflectare şi valorizare artistică, ale 23 limbajului artistic, ale educaţiei artistice etc. Estetica elaborează categorii specifice, constituite în decursul dezvoltării istorice a practicii artistice, sensibilităţii estetice şi reflecţiei teoretice asupra artei şi frumosului, cum ar fi: frumosul, urâtul, sublimul, tragicul, comicul, fantasticul etc. Ca disciplină cu caracter filosofic, estetica reprezintă baza teoretică şi metodologică a teoriei fiecărei arte (a teoriei literaturii, teoriei artelor plastice, teatrologiei, teoriei cinematografice, muzicologiei etc.), precum şi a criticii de artă şi istoriei artelor. Estetica s-a constituit ca disciplină filosofică autonomă abia la jumătatea secolului al XVIII-lea, când filosoful german Alexander Baumgarten îi propune această denumire în lucrarea sa „Aesthetica”, al cărei prim volum a fost publicat în anul 1750. Preocupările teoretice în jurul artei şi frumosului sunt însă mult mai vechi, datând încă din antichitate, dar ele au fost realizate fie din perspectiva filosofiei, fie a primelor reflecţii asupra diferitelor arte. Astfel, în creaţiile sapienţiale care ne-au parvenit din Orientul antic (India, China, Mesopotamia, Egipt etc.) se găsesc numeroase observaţii asupra artei şi frumosului, dar în ele perspectiva teoretică nu este încă epurată de elemente mitice. De aceea numeroşi esteticieni şi istorici ai artelor apreciază că primele reflecţii ce se pot încadra în această accepţie cuprinzătoare a esteticii pot fi identificate în gândirea cosmologică din Grecia antică începând din secolul al VI-lea î.Hr. Cei mai mulţi teoreticieni susţin că fondatorul acestor preocupări ar trebui considerat Pythagoras datorită numeroaselor teme şi motive cu caracter estetic existente în tradiţia de gândire care îi este atribuită. Cei care au conferit consistenţă teoretică interesului pentru artă şi frumos au fost însă abia Platon şi Aristotel în secolul al IV-lea î.Hr. Şi în epocile ulterioare frumosul şi arta au prilejuit consideraţii ce au purtat, de fiecare dată, amprenta stadiului de dezvoltare al artelor şi a particularităţilor social-istorice şi spirituale ale epocilor respective, dar ele au fost realizate, cum spuneam, fie din perspectiva filosofiei ori a teologiei, fie a teoriilor diferitelor arte. La începutul secolului al XX-lea esteticienii germani Max Dessoir şi Emil Utitz au propus distincţia dintre „estetică”, pe care au conceput-o ca filosofie a frumosului, şi „ştiinţele artei”, care ar studia problemele speciale ale creaţiei artistice şi ale relaţiilor artei cu celelalte domenii ale culturii. Această distincţie este o expresie a tendinţei de specializare şi autonomizare a domeniilor creaţiei valorice, ce caracterizează epoca modernă şi contemporană. Termenul propus de A. Baumgarten pentru denumirea acestei discipline derivă din grecescul „aisthesis”, care are semnificaţia de senzaţie, percepţie şi a fost întrebuinţat din antichitate până în epoca modernă pentru desemnarea mecanismelor psihologice prin intermediul cărora are loc la nivelul conştiinţei perceperea realităţii obiective. Semnificaţia originară a acestui termen este deci gnoseologică. Chiar Kant, care a publicat „Critica raţiunii pure” în anul 1781, l-a utilizat cu această semnificaţie, intitulând prima parte a acestei opere capitale a sistemului său filosofic, în care a analizat mecanismele perceptive prin care 24 subiectul ia cunoştinţă de realitate, „Estetica transcendentală”. Kant a cunoscut strădaniile lui Baumgarten, pe care îl considera un „excelent analist”, de a denumi cu termenul estetică disciplina pe care a fundamentat-o, dar a apreciat într-o notă de subsol aceste strădanii ca fiind „zadarnice” (vezi „Critica raţiunii pure”, Editura Ştiinţifică, Bucureşti, 1969, p. 66). Din acest motiv numeroşi esteticieni apreciază că termenul propus de Baumgarten pentru denumirea acestei discipline a fost „neinspirat”. Mai potrivit ar fi fost termenul „poetică”, cu accepţia cuprinzătoare pe care i-a conferit-o Aristotel. Vechii greci utilizau termenul „poesis” cu două înţelesuri: unul restrâns, referitor la o anumită artă – arta verbală, prin care desemnau şi ceea ce numim astăzi literatură – şi altul larg, care este şi cel primitiv, referitor la artă în genere, astfel încât, în această accepţie, poetic este sinonim cu artistic. Pentru denumirea teoriei artei şi frumosului a mai fost propus şi termenul „calistică”, derivat din grecescul „kalos” – frumos. Hegel îl respinge însă considerându-l „nesatisfăcător”, întrucât, potrivit sistemului său estetic, această teorie nu are ca obiect de cercetare frumosul în genere, ci doar frumosul artistic. Deşi acceptă termenul estetică, motivând că el este consacrat prin uz, Hegel apreciază că cele mai potrivite denumiri pentru această disciplină ar fi „filosofia artei” sau, şi mai exact, „filosofia artelor frumoase”. În favoarea termenului „estetică” pledează însă, în afara consacrării prin uz, faptul că în procesul creaţiei şi receptării artei este implicată prioritar activitatea organelor de simţ, iar frumosul şi arta sunt condiţionate, în ultimă instanţă, de sensibilitate. 2. FRUMOSUL NATURAL ŞI FRUMOSUL ARTISTIC Din definiţia prealabilă pe care am propus-o esteticii decurge că centrul de greutate al preocupărilor sale îl reprezintă frumosul natural şi cel artistic sau frumosul şi arta. Tradiţia estetică occidentală a acordat prioritate frumosului natural în raport cu cel artistic, considerându-l pe cel din urmă o imitaţie mai mult sau mai puţin izbutită a celui dintâi. Atât Platon, cât şi Aristotel, care au formulat primele consideraţii teoretice consistente asupra artei si frumosului, au definit arta ca mimesis, adică drept imitaţie a frumosului natural de către cel artistic. Demersurile lor sugerează că orice obiect, creaţie, stare, act, proces etc. care poate fi apreciat din punctul de vedere al valorii estetice, indiferent de suportul său ontologic, ar trebui inclus în aria de interes a acestei discipline. Începând din epoca modernă s-au manifestat tendinţe contradictorii în problema statutului frumosului natural în cadrul esteticii. Pe de-o parte, romantismul a făcut din „sentimentul naturii” un element central al programului său estetic şi, în consecinţă, a acordat, asemenea tradiţiei estetice antice, prioritate frumosului natural în raport cu cel artistic. Pe de altă parte, tot mai mulţi esteticieni 25 au identificat esteticul cu artisticul şi, drept urmare, au contestat relevanţa estetică a frumosului natural. Chiar Hegel, care este un romantic, scria în prefaţa lucrării sale capitale de estetică „Prelegeri de estetică”: „Obiectul ştiinţei despre care tratăm este frumosul în artă. Frumosul în natură nu ocupă un loc decât ca primă formă a frumosului… Necesitatea frumosului în artă decurge din imperfecţiunile realităţii”. O direcţie importantă a esteticii contemporane răstoarnă raporturile tradiţionale dintre frumosul natural şi cel artistic, considerând că, în realitate, frumosul natural îl imită pe cel artistic. Astfel, la începutul secolului al XX-lea esteticianul francez Charles Lalo scria în lucrarea sa „Introducere în estetică”: „Natura, luată în ea însăşi, în impasibila ei seninătate, natura fără umanitate, nu este nici frumoasă, nici urâtă; ea este anestetică, e dincolo de frumos şi urât, la fel cum este amorală sau alogică… Văzută prin artă, ea îmbracă o frumuseţe pe care n-o putem numi, pe drept cuvânt, decât «pesudo-estetică»”. În estetica românească cel mai radical contestatar al relevanţei estetice a frumosului natural a fost Tudor Vianu. La începutul „Esteticii” sale el scrie: „Vom spune deci, din capul locului, că pentru punctul de vedere al acestor pagini estetica este ştiinţa frumosului artistic”. Adepţii acestei orientări, care este predominantă în estetica contemporană, invocă o multitudine de argumente pentru legitimarea tezei lipsei de relevanţă estetică a frumosului natural, argumente ce pot fi grupate în două categorii: A. Argumente în favoarea tezei că între frumuseţea naturii şi cea a artei există o deplină eterogenitate. B. Argumente care delimitează frumosul natural de cel artistic în funcţie de factorii care determină aceste două ipostaze ale frumosului. Vom examina în continuare, pe scurt, ele mai interesante argumente în favoarea fiecăreia dintre aceste teze. A. Argumente în favoarea tezei că între frumuseţea naturii şi cea a artei există o deplină eterogenitate. 1. Frumosul natural este un dat, pe când frumosul artistic este un produs, o creaţie, o operă. Fără îndoială, că şi frumuseţea naturală presupune o conştiinţă aptă să o valorizeze, în absenţa căreia ea n-ar mai fi frumuseţe, ci un obiect indiferent din punct de vedere axiologic. Această valorizare se face însă, în cazul frumosului natural, asupra unor obiecte independente de om (un peisaj, un apus de soare, o floare etc.). În cazul frumosului artistic, valorizarea se face nu numai asupra unor lucruri dependente de om, în sensul că el le-a produs, ci, mai ales, în sensul că ele au fost produse în mod deliberat tocmai în vederea acestei valorizări. Deosebirea dintre cele două tipuri de obiecte ar fi aşadar de natură ontologică, astfel încât studierea lor în cadrul aceleiaşi discipline ar fi inoportună. Nici una dintre disciplinele spiritului – istoria, dreptul, logica sau morala – nu studiază fenomene naturale, chiar dacă unele dintre acestea ar putea fi abordate şi din 26 perspectivele lor. Toate aceste discipline studiază doar produse ale activităţii omeneşti, cum sunt evenimentele sociale, instituţiile, legile, ştiinţa, moravurile etc. În calitate de disciplină a spiritului, estetica n-ar trebui să studieze deci decât frumosul artistic, adică operele de artă. S-a susţinut chiar că esteticianul ar fi incompetent atunci când i se solicită să precizeze normele frumuseţii naturale, de exemplu, ale idealului de frumuseţe feminină. Mai capabil să soluţioneze o astfel de problemă ar fi…biologul, deoarece el dispune de criterii şi metode riguroase pentru evaluarea unor astfel de realităţi! 2. Deosebirea dintre frumosul natural şi frumosul artistic ar apărea deosebit de pregnant dacă luăm în considerare şi modul diferit în care sunt valorizate. Valorizarea frumosului natural se limitează la obiectul respectiv. În cazul artei, preţuirea este atât a obiectului, adică a operei de artă respective, cât şi a artistului care a creat-o. Încântarea pe care o resimţim în faţa unei opere de artă se întregeşte cu admiraţia pentru calităţile artistului care a creat-o. Numeroşi esteticieni consideră că dacă din procesul valorizării unei opere de artă lipseşte admiraţia pentru harul creatorului său valorizarea operei de artă respective este superficială sau incompletă. 3. În fine, frumosul natural este infinit, pe când frumosul artistic este limitat. Întreaga natură este frumoasă. Aspectele urâte ale naturii (de exemplu, animalele care ne inspiră teamă sau dezgust, deşerturile, mlaştinile etc.), sunt percepute aşa fie datorită asocierii lor cu anumite defecte sau infirmităţi omeneşti, fie datorită stării de spirit a celui care le valorizează (de exemplu, ploaia poate fi receptată ca deprimantă sau plăcută, în funcţie de starea sufletească a celui care o percepe). Dacă reuşim să eliminăm aceste analogii sau asocieri vom constata că făpturile sau fenomenele respective ne vor apărea ca frumoase. Estetica mistică a lui Plotin sau a Sfântului Augustin considera că întreaga Creaţie este frumoasă întrucât ea este o „emanaţie” sau o reflectare a Creatorului. Natura ar fi deci un fel de operă de artă a divinităţii. Nu la fel stau lucrurile în cazul artei. O operă de artă este o oază de frumuseţe într-o lume urâtă sau indiferentă sub raport estetic. Prin artă se introduce într-un colţ al lumii o valoare care lipseşte restului ei. Cine se apropie de o operă de artă are conştiinţa clară că pătrunde într-o lume deosebită de cea a percepţiei comune şi a vieţii practice. Caracterul artificial al oricărei creaţii artistice este evident. Cele mai importante funcţii pe care le îndeplineşte arta în viaţa omului decurg, în primul rând, din această însuşire a ei prin care sufletul omenesc se întregeşte, îmbogăţindu-se cu un gen de trăire pe care restul lumii n-are capacitatea să o determine. Pentru a izbuti această izolare de restul lumii, artistul organizează şi unifică un anumit material, îi impune un cadru şi, prin urmare, o limită. B. Argumente care delimitează frumosul natural de cel artistic în funcţie de factorii care determină cele două ipostaze ale frumosului. 1. Dacă analizăm felul interesului pe care îl trezeşte frumuseţea naturală 27 constatăm că, de regulă, el are cauze extraestetice. Mai întâi, frumuseţea naturii are capacitatea de a influenţa în mod favorabil sentimentul vitalităţii noastre (de exemplu, lumina soarelui, aerul curat, culorile odihnitoare, sunetele agreabile: ciripituri şi triluri de păsări, zumzete de insecte etc.). Percepem primăvara ca frumoasă datorită forţei sale revigorante, iar toamna ca urâtă datorită disconfortului fizic şi psihic pe care ni-l determină etc. Din astfel de constatări se conchide că, dacă natura ne apare de multe ori ca frumoasă, acest fapt se datorează nu valenţelor sale estetice intrinseci, ci puterii ei de a ne întări şi înviora, capacităţii ei de a ne determina o stare de confort biologic şi psihic. 2. S-a susţinut, de asemenea, că în cazul special al frumuseţii naturale a omului, valorizarea ei are, în mod evident, un fundament biologic sau cultural: a. Putem considera un om frumos, în primul rând, datorită vitalităţii lui care o stimulează pe a noastră. Un tânăr viguros, sănătos şi energic sau o adolescentă zveltă şi graţioasă sunt mai frumoşi decât bătrânii decrepiţi şi vlăguiţi. b. Aprecierea frumuseţii unei persoane de sex opus are o condiţionare sexuală, care cu greu ar putea fi contestată. Stendhal scria, în acest sens, cu privire la atracţia pe care o resimţim faţă de unele persoane de sex opus că „frumuseţea este făgăduinţa unei fericiri”. Schopenhauer a demitizat şi el frumuseţea umană, subliniindu-i condiţionarea sexuală. În fine, psihanaliza lui Freud a explorat zonele abisale ale psihismului uman, argumentând condiţionarea sexuală a valorizării frumuseţii persoanelor de sex opus. În acelaşi spirit, esteticianul german J. Schultz scria că: „Frumuseţea femeii este creaţia bărbatului şi frumuseţea bărbatului este creaţia femeii”. c. Cineva ne poate apărea ca frumos şi datorită valorilor intelectuale sau morale sugerate de fizionomia sau de conduita sa. Persoanele ale căror calităţi intelectuale sau morale le admirăm ne apar, de cele mai multe ori, ca fiind frumoase sau, cel puţin, „interesante” sau „expresive”, chiar dacă, în sine, ele sunt urâte etc. 3. S-a argumentat şi că dacă luăm în considerare frumuseţea peisajului natural, vom constata că valorizarea sa este determinată, de asemenea, de cauze extraestetice: a. Natura ca peisaj ne poate apărea frumoasă, mai întâi, ca un loc al păcii netulburate, în care simţim că ne eliberăm de constrângerile şi de stresul civilizaţiei. Aspiraţia reîntoarcerii la natură a apărut în sensibilitatea occidentală în epoca modernă ca urmare a agravării opoziţiei dintre natură şi societate (J.-J. Rousseau). Omul modern, mai ales citadinul, are nostalgia reîntoarcerii la natură şi este fascinat de primitivism, dar dacă îi se întrerupe curentul electric sau apa caldă, întreaga viaţă îi este dată peste cap! b. De multe ori natura ne apare ca frumoasă datorită exuberanţei ei. Forţa şi vitalitatea naturii ne pot atrage, în aceste cazuri, prin contrast cu vigoarea noastră precară (de exemplu, frumuseţea primăverii, a furtunii sau a mării dezlănţuite etc). c. Poate exista, de asemenea, o atitudine religioasă în faţa naturii, care ne 28 poate determina să o percepem ca frumoasă. Natura este resimţită, de această dată, ca opera infinitei puteri binefăcătoare a divinităţii, ca reflex al splendorii divine. Sunt semnificative, în acest sens, reflecţiile despre frumuseţea naturii formulate în Evul Mediu de către Sfântul Augustin sau Sfântul Toma d’Aquino. Când, spre sfârşitul secolului al XVIII-lea, sensibilitatea occidentală s-a îmbogăţit cu aşa-numitul „sentiment al naturii”, acest lucru s-a datorat nu atât unor cauze estetice, cât unui complex de inferioritate, unei conştiinţe nefericite, care de atunci nu l-a mai părăsit pe omul modern niciodată. Despărţit de natură prin artificialitatea civilizaţiei şi prin complexitatea în creştere a unei vieţi care îi punea probleme din ce în ce mai dificil de soluţionat, omul modern a resimţit situaţia în care se afla nu numai ca pe un neajuns, ci şi ca pe o vină. Aspiraţia lui ispăşitoare s-a îndreptat atunci cu înfrigurare către natura simplă şi naivă, dinaintea oricărei munci şi culturi, pe care a înzestrat-o nu numai cu valoare morală, ci şi cu valoare estetică. Dacă totuşi, uneori, frumuseţea naturii ne relevă trăsături estetice, acest fapt se întâmplă deoarece o asimilăm cu arta. Indivizii care valorizează superior frumuseţea naturii sunt, mai ales, cei cu educaţie sau cu sensibilitate artistică. N-ai să întâlneşti niciodată un ţăran prosternându-se în faţa unui apus de soare, dar un împătimit al picturii impresioniste o poate face. Se produce, aşadar, un transfer dinspre artă spre natură. Interesul pentru natură al literaturii şi filosofiei occidentale a secolului al XVIII-lea a fost determinat, în mai mare măsură decât de virtuţile sale estetice intrinseci, de pictura flamandă şi olandeză a secolului al XVII-lea, care făcuse din peisaj unul dintre subiectele predilecte ale pânzelor sale. Şi în acest caz s-a produs deci un transfer dinspre artă spre natură. Oscar Wilde scria în acest spirit: „Am observat că natura a început să semene de la un timp cu pânzele lui Van Gogh”. Se poate conchide deci că teoreticienii care contestă relevanţa estetică a frumosului natural apreciază că natura este valorizată ca frumoasă din motive care n-au în ele nimic propriu-zis estetic. În pofida acestor argumente, numeroşi artişti şi esteticieni consideră că frumuseţea naturală nu poate fi exclusă din sfera de interes a esteticii. Fără îndoială că între frumosul natural şi cel artistic există deosebiri notabile, dar evoluţia istorică a sensibilităţii artistice şi a consideraţiilor teoretice asupra artei şi frumosului atestă că esteticului nu trebuie să i se impună limitări datorate naturii suportului său. În contrast cu estimările multor esteticieni, marii artişti ai tuturor timpurilor şi tuturor culturilor au preţuit şi redat în operele lor frumuseţea naturii, conferindu-i virtuţi estetice. Este semnificativă, în acest sens, următoarea apreciere a lui Auguste Rodin: „Pentru artistul vrednic de acest nume totul este frumos în Natură, fiindcă ochii săi, primind curajos orice adevăr extern, citesc în ea, ca într-o carte deschisă, orice adevăr intern”. În acelaşi spirit, filosoful german Nicolai Hartmann, creatorul unuia dintre cele mai subtile şi mai echilibrate sisteme estetice ale secolului al XX-lea, scrie în lucrarea sa „Estetica”: „Trebuie aşadar să se 29 pornească mai întâi de la frumosul în genere, indiferent unde şi cum apare. Şi pentru aceasta, alături de opera de artă, trebuie să-şi aibă locul său egal îndreptăţit frumosul naturii şi frumosul uman”. 3. MARILE TEME ALE ESTETICII De-a lungul dezvoltării istorice a concepţiilor asupra frumosului şi artei, câteva mari teme au polarizat interesul cercetătorilor şi au generat dezbateri şi controverse care au marcat evoluţia gândirii estetice. Cele mai importante dintre ele sunt: 1. Frumosul – valoarea estetică fundamentală – este una dintre valorile capitale ale culturii, alături de valorile vitală, economică, politică, juridică, morală, teoretică şi religioasă. Problematica teoretică a valorilor face obiectul unei discipline filosofice specializate – axiologia. Evoluţia creaţiei artistice şi a sensibilităţii estetice a determinat constituirea progresivă, alături de frumos, a unui întreg sistem al categoriilor estetice, care mai include, alături de frumos, şi urâtul, sublimul, grotescul, comicul, tragicul, fantasticul etc. Definirea şi caracterizarea valorii estetice, elucidarea raporturilor sale cu bunurile estetice şi cu celelalte valori ale culturii etc. reprezintă una dintre temele majore ale gândirii estetice. 2. Valoarea estetică se întrupează întotdeauna într-un bun, care constituie suportul său şi poate fi opera de artă sau obiectul, actul, procesul etc. natural, social sau spiritual valorizate din perspectiva valorilor estetice. Ce este opera de artă, care sunt caracteristicile şi structura sa, ce raporturi există între opera de artă şi celelalte bunuri estetice etc. reprezintă un al doilea mare grup de probleme pe care încearcă să le soluţioneze estetica. 3. Opera de artă este creaţia unei anumite personalităţi, care are anumite particularităţi psiho-intelectuale şi morale, stăpâneşte diferite tehnici şi procedee, are idealuri artistice şi de viaţă specifice etc. Personalitatea artistică este o altă mare temă a esteticii. 4. Opera de artă este produsul unei activităţi specifice, numită creaţie artistică, ce prezintă o serie de particularităţi în raport cu celelalte tipuri de activitate umană. Procesul creaţiei artistice reprezintă un al patrulea centru de interes major al esteticii. 5. Receptarea şi evaluarea operei de artă constituie ultimul mare grup 30 problematic abordat de estetică. Diferenţierile dintre valoarea estetică, opera de artă, personalitatea artistică, procesul creaţiei artistice şi receptarea operei de artă nu au fost întotdeauna acceptate, atât de simţul comun, cât şi de teoriile esteticienilor. a. Astfel, uneori s-a manifestat tendinţa de identificare a operei de artă cu procesul creaţiei. S-a susţinut, în acest sens, că opera de artă este oglinda sufletului artistului. De cele mai multe ori i se cere artistului sinceritate, adică acea însuşire în măsură să facă opera transparentă şi revelatoare pentru stările sufleteşti care au precedat-o şi pe care ea are menirea să le exprime. B. Croce consideră, de exemplu, că nimic nu se limpezeşte în conştiinţa artistului fără să treacă în opera sa. În terminologia sistemului său estetic, această convingere a luat forma identităţii dintre intuiţie şi expresie. b. S-a considerat, de asemenea, că, dacă opera de artă este oglinda sufletului creatorului, ea se oglindeşte, la rândul său, în sufletul celui care o contemplă. Chiar dacă această nouă răsfrângere se poate uneori tulbura, ar fi suficient să se îndepărteze cauzele acestei tulburări pentru ca opera să trăiască o a doua existenţă desăvârşită în conştiinţa receptorului. În acest spirit esteticianul român Mihail Dragomirescu compara opera de artă cu un fel de Idee platoniciană, adică cu un prototip pe care inteligenţa critică îl poate restabili în integralitatea sa, corectând denaturările induse de conştiinţele individuale în actul receptării. c. În fine, a fost contestată şi distincţia dintre receptare şi creaţie. S-a spus, în acest sens, că a te bucura de o operă de artă echivalează cu a o recrea în propriul spirit. După ce a identificat intuiţia cu expresia, B. Croce a propus şi identitatea dintre geniu şi gust: „Pentru a-l judeca pe Dante trebuie să ne ridicăm la înălţimea lui… În această identitate stă posibilitatea că micile noastre suflete să răsune împreună cu cele mari şi să se ridice laolaltă cu ele în universalitatea spiritului”. Datorită acestor identificări s-a ajuns uneori la concluzia că diferenţierea elementelor constitutive ale problematicii estetice ar fi inutilă. Estetica ar trebui să se ocupe de unul singur dintre aceste momente, selectând, în acord cu un anumit punct de vedere, pe acela care i se pare caracteristic. Astfel, estetica idealistă a fost, de cele mai multe ori, o estetică a operei de artă sau o filosofie a artei. De exemplu, în sistemul estetic idealist al lui Hegel problemele creaţiei şi receptării operei de artă sunt practic absente, interesul concentrându-se aproape exclusiv asupra operei de artă. Când progresele psihologiei au început să se răsfrângă şi în estetică, emoţia artistică, deci o componentă a procesului receptării artei, a trecut în prim-planul interesului unor cercetători. Astfel, procesul creaţiei artistice şi opera de artă sunt ignorate în concepţia estetică a lui K. Groos, care examinează doar procesul receptării artei. Mai târziu, s-a considerat că estetica ar trebui să se ocupe numai de procesul 31 creaţiei artistice. S-a constituit astfel estetica productivă, avându-l ca principal reprezentant pe Ernst Meumann. Deşi au contribuit la aprofundarea unor aspecte ale problematicii estetice, aceste tendinţe s-a dovedit a fi tot atâtea denaturări ale ei. Expunerea integrală şi sistematică a problematicii estetice reclamă distincţia dintre valoarea estetică, opera de artă, personalitatea artistică, procesul creaţiei artistice şi receptarea operei de artă, care, deşi sunt intim corelate, au multiple particularităţi ce fac imposibilă atât identificarea lor, cât şi ignorarea uneia sau alteia dintre ele. 4. DOMENIUL DE CERCETARE AL ESTETICII Pentru a fi abordate şi soluţionate cât mai pertinent, cele cinci mari teme ale esteticii reclamă utilizarea unui material propriu şi a unor metode adecvate. Preocuparea de circumscriere a graniţelor între care se exercită gândirea estetică şi deci de determinare a surselor materialului său informativ este relativ nouă în estetică. Înainte de mijlocul secolului al XVIII-lea estetica nu recunoştea decât un singur tip de artă, un singur izvor al dezvoltării ei istorice şi aborda această artă exclusiv din punct de vedere normativ. Întrebarea capitală pe care şi-o punea estetica dinaintea jumătăţii secolului al XVIII-lea era: care sunt normele frumuseţii clasice, canoanele artei greco-romane? Ceea ce nu se încadra în aceste norme era nu numai dezaprobat, ci de-a dreptul ignorat. Stilul gotic, de pildă, era pentru La Bruyére „o expresie a barbariei”. Filosofia clasică a artei nu i-a acordat nici un rol şi nici o importanţă, aşa cum a nesocotit şi creaţia artistică a tuturor popoarelor aparţinând altor tipuri de inspiraţie sau altor zone culturale decât cea occidentală de tradiţie greco-romană. Peste numai un secol mişcarea romantică va face însă din stilul gotic suprema expresie a creaţiei artistice! De la mijlocul secolului al XVIII-lea s-a înregistrat o extindere progresivă a materialului de reflecţie al esteticii. A început să câştige o tot mai largă adeziune teza că plăcerea estetică poate fi trezită şi de creaţii care nu satisfac criteriile frumuseţii clasice. Este semnificativă, în acest sens, popularitatea de care s-au bucurat în Anglia Shakespeare şi Milton, ale căror opere nu se integrează în canoanele esteticii clasice. În Germania, Lessing, pornind de la exemplul dramei shakespeariene, va încerca să înlăture supremaţia clasicismului francez în teatru. Schiller pledează pentru legitimitatea inspiraţiei moderne autonome în poezie. Hegel reuşeşte să trezească interesul gândirii estetice occidentale pentru arta vechilor popoare orientale. Sistemul estetic hegelian a reuşit să impună teza că gândirea estetică trebuie să-şi extragă materialul teoretizărilor ei din întreaga istorie a artelor. Pentru estetica clasică era de neconceput că urâtul ar putea deveni vreodată nu doar obiect de interes estetic, ci chiar una dintre categoriile fundamentale ale esteticii şi valoarea centrală a unor programe şi mişcări artistice majore. Extinderea considerabilă obiectului cercetării estetice şi relativizarea 32 idealului artistic au determinat diminuarea preocupării normative a esteticii, amplificând-o corespunzător pe cea explicativă. Această extindere a domeniului de cercetare al esteticii nu a condus însă la identificarea ei cu istoria artelor. Istoria artelor nu-i va furniza esteticii decât materialul teoretizărilor sale. Mai precis, acelaşi material va fi prelucrat în modalităţi diferite, după cum va fi utilizat de istoria artelor sau de estetică. Istoria artelor, ca orice disciplină istorică, tinde să stabilească serii istorice între operele şi artiştii de care se ocupă, să surprindă unitatea şi raţionalitatea procesului succesiunii lor temporale. Aceste serii istorice sunt desemnate în istoria artelor cu termenii speciali de epoci artistice, curente şi şcoli. Acelaşi material va fi însă altfel întrebuinţat de estetică, în calitate de disciplină sistematică. Operele, artiştii, programele artistice etc. vor fi studiate de ea cu preocuparea specială de a le integra în unităţi sistematice, în tipuri estetice permanente. Ea va distinge stiluri, tipuri, genuri, specii etc. artistice. Confuziile frecvente dintre istoria artelor şi estetică decurg, în primul rând, din faptul că ambele utilizează de multe ori aceeaşi terminologie, căreia îi conferă însă semnificaţii diferite. Transferurile ilicite de semnificaţii de la una la cealaltă generează astfel de confuzii şi ambiguităţi. De exemplu, termenul „clasicism” este întrebuinţat atât de istoria artelor, cât şi de estetică. În istoria artelor el desemnează o serie istorică, de pildă literatura franceză a celei de-a doua jumătăţi a secolului al XVII-lea. În estetică acelaşi termen denumeşte un tip estetic, adică o anumită structură artistică recurentă a operelor şi artiştilor, care s-a manifestat în aproape toate marile etape ale istoriei culturii. Din acest punct de vedere, se poate vorbi despre un clasicism al antichităţii, de unul al romantismului sau chiar al postmodernismului etc., ceea ce din perspectiva istoriei artelor poate părea aberant. Aceste distincţii se impun şi în cazul altor termeni utilizaţi cu accepţii sensibil diferite atât de istoria artelor, cât şi de estetică: romantism, baroc etc. 5. METODOLOGIA ESTETICĂ Orice disciplină teoretică explorează domeniul său de cercetare cu ajutorul unui sistem de metode, procedee, tehnici, principii etc. Nici estetica nu face excepţie, metodologia sa incluzând ansamblul de procedee şi tehnici utilizate în cercetarea domeniului estetic. Dependentă nemijlocit de natura, complexitatea şi evoluţia obiectului studiat, de poziţiile teoretico-filosofice principiale adoptate etc., metodologia estetică s-a dezvoltat şi structurat ca un sistem de metode distinct, mobil, în strânsă legătură cu procesul general de constituire şi autonomizare a esteticii. Sfera modalităţilor de cercetare estetică a înregistrat o continuă îmbogăţire şi înnoire a instrumentarului de investigare, prezentând o mare diversitate de soluţii metodologice, un amplu registru de metode şi procedee specifice, proprii sau cu aplicabilitate şi în alte discipline. 33 Astfel, au fost şi sunt larg utilizate metodele fundamentale, caracteristice oricărui tip de demers cognitiv raţional sistematic, cum sunt: analiza şi sinteza, comparaţia, generalizarea, inducţia şi deducţia etc., cărora le-au fost adăugate în permanenţă metode noi, propuse de metodologia modernă a ştiinţelor. Cu mai bine de un secol în urmă, G.T. Fechner a introdus în estetică metoda experimentală, cu ajutorul căreia pot fi explicate anumite aspecte ale operei de artă, fără a-i putea însă surprinde esenţa, structura unitară, valoarea sa de sinteză armonică. Limita sa majoră constă în faptul că abordează fenomenul estetic fragmentar, în timp ce caracteristica sa definitorie este unitatea. De asemenea, metoda experimentală nu are acces la idealitatea specifică operei de artă, nu poate elucida statutul său ontologic inedit. Punând accentul pe determinările inconştiente ale inspiraţiei, pe similitudinile dintre vis, reverie şi creaţia artistică, metoda psihanalitică, întemeiată de S. Freud, priveşte fenomenul estetic ca rezultat al proceselor de reprimare şi sublimare a unor stări refulate ale creatorului sau receptorului, izolându-l de orice legătură cu contextul social-istoric şi spiritual al creaţiei sau receptării operei de artă, ceea ce conduce, cel mai adesea, la o viziune fragmentară, subiectivă şi psihologizantă asupra artei. Metoda fenomenologică, fundamentată de Ed. Husserl şi aplicată în estetică de N. Hartmann, C. Ingarden, M. Merleau-Ponty, M. Dufrenne şi, parţial, de J.-P. Sartre înlătură din câmpul cercetării orice referire la raporturile artei cu lumea reală, la determinările ei obiective, preocupându-se doar de idealitatea şi intenţionalitatea operei, aşa cum apar ele intuiţiei pure, de căutare de forme şi esenţe fără conţinut. Evoluând de multe ori în zonele iraţionalului, fenomenologia a reprezentat punctul de plecare al metodelor existenţialiste, care au fost utilizate şi în cercetarea estetică (M. Heidegger, K, Jaspers, J.-P. Sartre, A. Camus etc.). Deşi sunt pronunţat subiectiviste şi puţin structurate, ele au capacitatea de revelare a unor aspecte ale solidarităţii dintre artă şi condiţia umană. În a doua jumătate a secolului al XX-lea au cunoscut o amplă utilizare nu numai în estetică, ci şi în stilistică şi critica literar-artistică metodele structurale, al căror interes este reţinut îndeosebi de aspectele de cuantificare, de stabilire cu rigoare matematică, uneori cu ajutorul computerului, a unor raporturi, proporţii, corelaţii etc. prezente în opera de artă. Modernizarea şi transferul metodologic dinspre ştiinţele exacte au determinat în ultimul secol amplificarea considerabilă a utilizării în cercetarea estetică a metodelor cantitative: informaţionale, cibernetice, semantice, de analiză contextuală, de stilistică structurală, de prozodie matematică etc. Îmbogăţirea şi diversificarea cercetărilor estetice au condus la concluzia că orice metodă are virtuţi şi limite. În fiecare situaţie în parte, cercetătorul trebuie să aleagă metodele cele mai eficiente şi mai productive pentru investigarea domeniului sau problemei cercetate. De multe ori el trebuie să adecveze metodele 34 respective particularităţilor fenomenului cercetat şi chiar să imagineze metode inedite. Ele se justifică în măsura în care satisfac exigenţele demersului teoretic şi deschid noi orizonturi în explorarea domeniului sau problemei studiate. Datorită complexităţii acestora, cercetarea estetică nu poate pretinde să atingă acelaşi grad de rigoare şi certitudine ca ştiinţele pozitive, ceea ce nu înseamnă însă că rezultatele sale sunt arbitrare. B I B L I O G R A F I E 1. CROCE, B., Estetica, Editura Univers, Bucureşti, 1971. 2. FERRY, L., Homo aesteticus, Editura Meridiane, Bucureşti, 1997. 3. GILBERT, K.E, KUHN, H, Istoria esteticii, Editura Meridiane, Bucureşti, 1972. 4. GUYAU, J.-M., Problemele esteticii contemporane, Editura Meridiane, Bucureşti, 1972. 5. HARTMANN, N., Estetica, Editura Univers, Bucureşti, 1974. 6. HEGEL, G.W.F., Prelegeri de estetică, vol. I, II, Editura Academiei, Bucureşti, 1966. 7. MORPURGO-TAGLIABUE, G., Estetica contemporană, vol. I, II, Editura Meridiane, Bucureşti, 1972. 8. TAINE, H., Filosofia artei, Editura enciclopedică română, Bucureşti, 1973. 9. TATARKYEWICZ, W., Istoria esteticii, vol. I, II, Editura Meridiane, Bucureşti, 1978, 1980. 10. VIANU, T., Estetica, Editura pentru literatură, Bucureşti, 1968. A U T O E V A L U A R E 1. Motivaţi constituirea târzie în istoria culturii a esteticii ca disciplină autonomă. 2. De ce este estetica o disciplină filosofică? 3. Poate deveni estetica o ştiinţă? Argumentaţi-vă opinia. 4. Ce deosebiri există între frumosul natural şi cel artistic? 5. Consideraţi că estetica trebuie să se limiteze la studiul frumosului artistic sau să îl includă şi pe cel natural? Argumentaţi-vă opţiunea. 6. Care credeţi că sunt cauzele aspiraţiei omului modern de reîntoarcere la natură? 7. Cum explicaţi extinderea obiectului esteticii în epoca modernă şi în cea contemporană? 8. În ce măsură credeţi că metodele informatice sunt oportune în cercetarea estetică? 9. Apreciaţi că în ultimele decenii interesul oamenilor pentru artă şi frumos a scăzut, a crescut sau s-a menţinut la acelaşi nivel? Cum explicaţi evoluţiile respective? 10. Realizaţi un eseu cu tema Homo aestheticus. 35 C. VALOAREA ESTETICĂ Scopurile unităţii didactice sunt: · de a prezenta problematica generală a axiologiei · de a defini şi caracteriza conceptul de valoare generică · de a semnala specificul valorii estetice şi raporturile sale cu celelalte valori ale culturii · de a caracteriza atitudinea estetică şi a o deosebi de estetism · de a prezenta sistemul categoriilor estetice şi a argumenta importanţa sa minoră în cadrul problematicii esteticii Obiective operaţionale După ce vor studia această unitate didactică studenţii vor fi în măsură: să cunoască problematica axiologiei să înţeleagă complexitatea conceptului de valoare generică şi importanţa sa teoretică şi practică să cunoască specificul valorii estetice şi raporturile sale cu celelalte tipuri de valori ale culturii să opereze distincţia dintre atitudinea estetică şi estetism să cunoască sistemul categoriilor estetice Structura unităţii didactice Cursul 5 1. Conceptul de valoare generică – concept fundamental al axiologiei 2. Specificul valorii estetice Cursul 6 3. Atitudine estetică şi estetism 4. Sistemul categoriilor estetice Bibliografie 36 Autoevaluare C. VALOAREA ESTETICĂ 1. CONCEPTUL DE VALOARE – CONCEPT FUNDAMENTAL AL AXIOLOGIEI Disciplină filosofică relativ tânără, axiologia (gr. axia – valoare şi logos – cuvânt, teorie) sau teoria valorilor a început să dobândească relief teoretic în a doua jumătate a secolului al XIX-lea în cadrul procesului mai amplu de fragmentare, specializare şi autonomizare a domeniilor tradiţionale ale culturii, proces amorsat în epoca modernă şi care n-a încetat să se amplifice până în zilele noastre. Fondatorul său este considerat filosoful german Hermann Lotze, care a vorbit primul, în 1856, despre un „imperiu autonom al valorilor” şi a deosebit trei „lumi” distincte: a realităţii, a cunoaşterii şi a valorilor. Printre gânditorii care au contribuit la amplificarea şi aprofundarea cercetării axiologice pot fi enumeraţi: Friedrich Nietzsche, Alexius von Meinong, Christian von Ehrenfels, Heinrich Rickert, Wilhelm Windelband, Nicolai Hartmann, Max Scheler, Benedetto Croce, Louis Lavelle, Petre Andrei, Lucian Blaga, Tudor Vianu etc. Problematica axiologiei a început să se agrege în jurul noţiunii de valoare generică şi include teme ce vor antrena în doar câteva decenii un impresionant potenţial de cercetare: statutul ontologic al valorii, geneza şi dinamica valorilor, clasificarea şi ierarhia valorilor, sistemele de valori şi funcţionalitatea lor socială etc. Noua disciplină era, în fond, expresia teoretică a două tendinţe complementare: pe de-o parte, a unui efort analitic, de degajare şi izolare a unor probleme ce aparţineau în mod tradiţional filosofiei şi, pe de altă parte, a unui demers sintetizator, de înmănunchere şi generalizare a unor achiziţii ale disciplinelor ce studiază tipurile determinate de valori: etica, estetica, dreptul, logica, economia politică, teologia etc. Axiologia debuta astfel sub semnul unui adevărat paradox: deşi părea că mai mult explicitează şi sintetizează ceea ce se ştia deja, decât că descoperă cunoştinţe noi, perspectivele pe care le deschidea în varii domenii şi probleme erau atât de promiţătoare încât entuziasmul teoretic pe care l-a declanşat a fost cvasiunanim. Aşa se explică numărul impresionant de lucrări de axiologie publicate la sfârşitul secolului al XIX-lea şi în primele decenii ale secolului al XX-lea. Reflecţia asupra valorilor este tot atât de veche ca şi meditaţia omului asupra lumii şi a propriei sale condiţii, fiind o constantă a întregii istorii a culturii. Pentru 37 a deveni obiect de cunoaştere, valorile trebuiau mai întâi să existe, iar geneza lor se identifică practic cu procesul socializării. Afirmaţia că omul creează valori şi se creează prin valori rămâne valabilă oricât de „jos” am coborî pe scara evoluţiei istorice a speciei umane. Atitudinea valorizatoare în faţa lumii şi a vieţii este o determinaţie ontologică fundamentală a condiţiei umane denumită de axiologi homo aestimans. Prin valorizare omul urmăreşte să adecveze realitatea necesităţilor, aspiraţiilor, idealurilor etc. sale. Valorile nu există şi nu pot exista, ca atare, în realitate, aşa cum există cel puţin o parte a obiectelor cunoaşterii. Prin ele omul impune realităţii exigenţele sale, încearcă să o adapteze la ele. Existenţa este astfel „umanizată”, adică i se impun tiparele omului, care nu se mulţumeşte cu ceea ce este, ci plăsmuieşte şi încearcă să dea fiinţă şi la ceea ce el doreşte să fie sau consideră că trebuie să fie. Valorile sunt expresia efortului omului de a restabili un acord între el şi lume, acord care nu este dat, ci trebuie creat de el şi impus existenţei. Ele sunt cel mai profund resort al progresului umanităţii, căruia îi sunt subordonate, deliberat sau spontan, cunoaşterea şi acţiunea. Orice act uman este condiţionat valoric, iar progresele veritabile realizate de umanitate au fost întotdeauna înnoiri în ordine valorică. Cele mai timpurii referiri la valori care ne-au parvenit lasă să se întrevadă o imemorială explorare prealabilă a lor la nivelul cunoaşterii comune, fapt explicabil dacă avem în vedere că orice comunitate umană îşi percepe şi-şi afirmă identitatea, în primul rând, prin valorile pe care le creează sau la care aderă. Acesta este şi motivul pentru care în culturile arhaice conţinuturile cognitive sunt asociate sincretic celor valorizatoare, iar emanciparea lor de acestea este lentă şi anevoioasă. Aşa se explică fundamentarea târzie a axiologiei în istoria culturii: detaşarea componentei valorizatoare a modalităţii specific umane de raportare la realitate presupune o înaltă capacitate de analiză şi abstractizare, precum şi constituirea prealabilă a disciplinelor ce studiază tipurile determinate de valori. Pentru a se putea sesiza şi studia valoarea trebuiau mai întâi cunoscute temeinic valorile. Consideraţiile asupra valorilor au început să dobândească consistenţă teoretică, în spaţiul cultural european, în etapa clasică a filosofiei antice greceşti, în urma „revoluţiei socratice”, care a deplasat centrul de interes al reflecţiei filosofice de la natură la om. Dialogurile lui Platon (unele subintitulate semnificativ: „Despre bine”, „Despre frumos”, „Despre pietate” etc.), ca şi numeroase analize şi reflecţii din lucrările lui Aristotel, atestă acuitatea cu care gânditorii vechii Elade au resimţit problematica valorilor, multe pasaje din operele lor putând sta la loc de cinste în orice tratat modern de axiologie. Şi în epocile ulterioare valorile au continuat să prilejuiască aprecieri judicioase, modul de înţelegere şi atitudinea faţă de ele purtând, de fiecare dată, coloratura particularităţilor culturilor şi timpurilor respective. Paradoxul pare a fi constitutiv problematicii valorilor, din moment ce ea a 38 fost sesizată şi analizată din zorii umanităţii, dar nu s-a constituit într-o teorie închegată decât foarte târziu în istoria culturii. Axiologul francez Raymond Ruyer observa, referindu-se la Kant – considerat în mod unanim drept cel mai de seamă precursor al axiologiei – că: „Filosofia lui Kant este, în mod evident, o filosofie a valorilor. Cele trei Critici ale sale s-ar putea intitula: «Despre adevăr», «Despre bine», „«Despre frumos». Dar această filosofie este încă implicită” (Raymond Ruyer, Philosophie de la valeur, Libraire A. Colin, Paris, 1952, p. 5., s.n.). Într-adevăr, timp de peste două milenii, consideraţiile asupra valorii generice au fost sau implicite sau realizate din perspectiva unor tipuri determinate de valori. Abia pe la mijlocul secolului al XIX-lea a început procesul de explicitare a ceea ce nu fusese vizat decât implicit, de generalizare a ceea ce, până atunci, nu fusese abordat decât din perspective particulare. Problema fundamentală a axiologiei poate fi formulată astfel: au lucrurile, creaţiile, actele, faptele, evenimentele etc. valoare pentru că le preţuieşte omul sau el le preţuieşte pentru că ele au valoare? În alţi termeni: temeiul valorii se află în obiect sau în subiect? Etimologic termenul valoare derivă din verbul latinesc valere, care are sensul primitiv de a putea sau a avea putere, dar când este urmat de un termen de comparaţie însemnă a procura o satisfacţie. Conceptul de valoare a fost mult timp impregnat de sensul din economia politică, ce i-a fost conferit de economiştii clasici englezi A. Smith şi D. Ricardo. Utilizarea lui cu acest sens sugera că bunurile ar poseda, în afara calităţilor lor stabile, constatabile empiric, şi o calitate intrinsecă dinamică, ce ar determina gradul lor de importanţă pentru satisfacerea trebuinţelor umane. Această calitate ar fi măsurabilă prin efortul necesar pentru obţinerea bunurilor respective. Cu alte cuvinte, bunurile ar avea o valoare cu atât mai mare cu cât efortul depus pentru obţinerea lor ar fi mai mare. Din acest motiv, de exemplu, aurul sau diamantele au valoare economică mare, în timp ce piatra are valoare economică mică etc. Deşi aparent banală, această observaţie este judicioasă şi a avut o importanţă majoră pentru constituirea economiei politice ca ştiinţă. Este evident că şi în accepţie economică valoarea se referă nu atât la calităţile empirice ale lucrurilor, cât la importanţa pe care le-o conferă omul. Semnificaţia axiologică a conceptului de valoare este însă mult mai generală decât cea cu care operează economia politică şi sensibil diferită de ea. Ea vizează nu numai bunurile, ci, în principiu, orice fapt, act, existenţă, creaţie etc. Încă din primele stadii ale evoluţiei teoriei valorilor s-au conturat, cu destulă pregnanţă, cele trei orientări axiologice fundamentale, delimitate în funcţie de modalitatea de soluţionare a problemei cardinale a noii discipline: problema naturii valorii. Cercetătorii domeniului acceptă, de regulă, că valoarea este legată, într-un fel sau altul, de relaţia obiect – subiect. Prin raportare la această relaţie, orice concepţie axiologică este subsumabilă, în principiu, fie subiectivismului (valoarea este imanentă subiectului), fie obiectivismului (valoarea este plasată în sfera transsubiectivă a unor obiecte materiale sau ideale), fie relaţionismului 39 (valoarea rezultă din relaţia subiect – obiect sau este chiar această relaţie). În scurta, dar densa istorie a axiologiei aceste orientări au fost mult dezvoltate, rafinate şi nuanţate, propunându-se o multitudine de perspective şi de modalităţi de concepere şi abordare a valorilor. Deşi toate au contribuit la aprofundarea studiului valorilor, cea mai pertinentă şi mai productivă pentru soluţionarea problematicii axiologice s-a dovedit a fi orientarea relaţionistă. Valorile sunt prin natura lor relaţionale, întrucât nu pot exista fără un suport obiectiv şi un act subiectiv de semnificare. Axiologii afirmă în acest sens că valoarea are doi „poli”: obiectul axiologic şi subiectul axiologic. Obiect axiologic poate fi, în principiu, orice, căci orice obiect, bun, persoană, act, fapt, creaţie, eveniment etc. poate fi valorizat. Subiect axiologic nu poate fi decât omul, nu atât în ipostaza sa de individ, cât în cea de colectivitate. Evident, valoarea nu există decât prin acte individuale de valorizare, dar ea devine etalon numai prin recunoaşterea sa de către o comunitate umană determinată. Se impune, în acest sens, distincţia dintre valoare şi preferinţa individuală. O preferinţă individuală dobândeşte semnificaţie valorică numai în măsura în care se raportează la o valoare. O altă distincţie operată de axiologi este cea dintre a fi valoare şi a avea valoare. Dacă la nivelul simţului comun se consideră, de exemplu, că un tablou sau o faptă bună sunt valori, în sens axiologic ele au valoare, adică sunt valorizare prin raportare la anumite valori: la o valoare estetică (frumos, sublim, tragic etc.), în primul caz, şi la valoarea etică (binele), în cel de-al doilea. Valoarea are două caracteristici fundamentale: polaritatea şi ierarhia. Polaritatea se referă la faptul că valorile sunt asociate întotdeauna polar: bine – rău, adevărat – fals, frumos – urât, sacru – profan, drept – nedrept etc. Orice valoare este cuplată deci cu o valoare opusă. Negarea unei valori înseamnă implicit afirmarea alteia. Prin această caracteristică valoarea se deosebeşte radical de simpla existenţă: negarea oricărei existenţe are drept rezultat neantul, în timp ce negarea unei valori înseamnă afirmarea valorii opuse celei negate. În mod curent sunt considerate valori numai cele pozitive, în timp valorile plasate în registrul axiologic negativ sunt numite frecvent nonvalori. Axiologii evită acest termen preferându-l pe cel de valori negative, întrucât în mod riguros nonvaloare înseamnă ceva care nu este valoare (cum ar fi, de exemplu, o existenţă considerată în sine, adică în afara raporturilor sale cu omul), în timp ce valorile negative sunt tot atât de reale şi de legitime axiologic ca şi cele pozitive. Polaritatea solicită asocierea explicită sau implicită de către subiectul valorizator la fiecare valoare a unui da sau nu, a unei aprobări sau dezaprobări, a unei acceptări sau respingeri. Această caracteristică a valorii marchează ruptura axiologică de indiferenţa contemplativă, pentru care obiectele, bunurile, creaţiile, actele, evenimentele etc. sunt plasate pe acelaşi plan şi acţiunile exercitate asupra lor sunt considerate echivalente. Putem fi indiferenţi faţă de bunuri, acte, creaţii, evenimente etc. numai atât timp cât nu le conferim o semnificaţie umană, o importanţă pentru noi, adică doar atât timp cât nu le atribuim valoare. În momentul în care le raportăm la o valoare, o asemenea indiferenţă 40 devine imposibilă. Cea de-a doua caracteristică fundamentală a valorii, ierarhia, vizează faptul că valorile au nu numai poli, ci şi grade. Preferinţele sau respingerile umane sunt ordonate ierarhic, astfel încât putem preţui sau dispreţui, de exemplu, o creaţie sau o conduită umană mai mult sau mai puţin, în funcţie de măsura în care ele satisfac sau pot satisface necesităţile, aspiraţiile sau idealurile noastre. Registrul valorizărilor umane este asemănător unui termometru, pe scala căruia gradul 0 este echivalent cu indiferenţa. Sunt însă teoreticieni care consideră că „termometrul” axiologic nu înregistrează, pur şi simplu, gradul 0, căci a spune că ceva îmi este indiferent înseamnă a spune implicit că nu mă interesează, ceea ce ar echivala cu o valorizare negativă. Preferinţa unei valori alteia înseamnă deci nu numai o alegere într-o ordine polară alternativă, ci şi într-o ordine ierarhică graduală. Dacă polaritatea exprimă o inversiune a sensului, inerentă dispunerii valorilor în cupluri polare, ierarhia reprezintă o continuitate a sensului, corespunzătoare ordonării lor graduale. Cele două caracteristici fundamentale ale valorilor constituie astfel o unitate dialectică a discontinuităţii şi continuităţii, specifică domeniului axiologic. Toate aceste consideraţii permit următoarea definiţie a valorii generice: valoarea este acea relaţie între subiect şi obiect în care, prin polaritate şi ierarhie, se exprimă preţuirea acordată (de o persoană sau colectivitate umană) unor obiecte, însuşiri sau fapte (naturale, sociale sau psihologice) în virtutea capacităţii acestora de a satisface anumite necesităţi, dorinţe, aspiraţii sau idealuri umane istoriceşte condiţionate. Această definiţie este valabilă pentru toate tipurile determinate de valori (vitale, economice, politice, juridice, morale, estetice, teoretice, religioase), dar fiecare se individualizează printr-o serie de trăsături specifice. Valoarea generică reprezintă deci genul proxim al tuturor tipurilor de valori, dar pentru a le înţelege specificul trebuie să le cunoaştem şi diferenţele specifice. 2. SPECIFICUL VALORII ESTETICE Conform definiţiei esteticii, în centrul interesului său teoretic se află frumosul natural şi artistic, care este una dintre valorile fundamentale al culturii – valoarea estetică. Valoarea estetică nu trebuie confundată cu suportul său, adică cu obiectul sau cu bunul estetic. Un obiect nu devine estetic decât atunci când şi în măsura în care este valorizat prin raportare la valorarea estetică. Acelaşi obiect poate fi valorizat prin raportare la valori diferite, statutul său axiologic schimbându-se în consecinţă. Astfel, un obiect care este valorizat de artist sau de amatorul de artă ca operă de artă, adică este considerat un bun estetic, poate fi valorizat de negustorul de artă ca o marfă şi, în acest caz, el se transformă într-un bun economic. La fel, obiectul valorizat de unii ca operă de artă poate fi valorizat de alţii ca mijloc de educaţie morală, instrument de propagandă politică, obiect de devoţiune religioasă 41 etc. În aceste cazuri unul şi acelaşi obiect este valorizat pe rând prin raportare la valorile estetică, morală, politică sau religioasă şi se transformă, în consecinţă, într-un bun aparţinând uneia sau alteia dintre aceste categorii. Evident, obiectul rămâne acelaşi, dar valorizarea sa se modifică. În raporturile omului cu realitatea, de multe ori, mai importante decât lucrurile ca atare sunt semnificaţiile pe care el li le atribuie. În general, unui obiect i se recunoaşte valoare estetică numai atunci când este considerat o realitate unitară şi izolată de ambianţa în care se găseşte, realizată astfel încât prin ea se exprimă originalitatea artistului care a creat-o. În consecinţă, obiecte care în mod obişnuit sunt valorizate prin raportare la alte valori, pot fi percepute în anumite împrejurări ca bunuri estetice sau chiar ca opere de artă. De exemplu, fetişul, care este pentru african un obiect religios, este valorizat de european ca operă de artă. O mare parte a creaţiei artistice antice a avut iniţial semnificaţii religioase. Unor obiecte utilitare (arme, vase, tacâmuri, ceasuri, mobilier etc.) li se poate atribui în posteritate semnificaţie artistică. De asemenea, unor creaţii ale ştiinţei sau filosofiei (cum ar fi teoriile ştiinţifice sau sistemele filosofice), tipologic distincte de operele de artă, li se pot conferi uneori virtuţi artistice. În acelaşi sens, unor aspecte ale frumuseţii naturale, care sunt ontologic diferite de operele de artă, li se recunosc adesea valenţe estetice etc. Toate aceste constatări şi precizări evidenţiază distincţia dintre bunuri şi valori. Bunurile sunt obiecte, produse ale naturii sau creaţii umane, cu ajutorul cărora sunt satisfăcute necesităţi materiale sau spirituale ale omului. Valorile sunt însă obiecte ideale, prin raportare la care datele brute ale existenţei se transformă în bunuri. Ele se constituie în procesul interacţiunilor omului cu realitatea şi cu semenii săi şi exprimă într-o formă abstractizată şi generalizată necesităţile, aspiraţiile şi idealurile unor comunităţi umane determinate. Numai prin raportare la un astfel de obiect ideal un bun care în sine este, de multe ori, inexpresiv poate fi valorizat ca operă de artă, bun economic, faptă morală sau simbol religios. Numeroşi axiologi disting între valori şi bunuri-mijloace, pe de o parte, şi valori şi bunuri-scopuri, pe de altă parte. Există bunuri care servesc pentru obţinerea altor bunuri mai importante decât ele. Astfel de bunuri-mijloace sunt, de pildă, banii sau bunurile utilitare. Valoarea economică, prin raportare la care aceste bunuri sunt valorizate, este o valoare-mijloc. Dacă bunurile economice sunt convertite în scopuri se produce o denaturare gravă a personalităţii individului respectiv. Cu atât mai mult, o societate care transformă bunurile materiale în scopuri ale vieţii este profund dezumanizată. Tot o valoare-mijloc este şi valoarea politică. Politica n-ar trebui să devină niciodată un scop în sine, ci doar un mijloc pentru atingerea unor valori superioare. Politicianismul este una dintre cele mai grave şi mai rebele maladii ale organismelor sociale. Bunuri-mijloace sunt şi cele vitale şi juridice, valorizate prin 42 raportare la valorile vitală, respectiv juridică. Nimeni nu-şi doreşte să fie sănătos pentru a fi sănătos, ci pentru a-şi putea împlini în condiţii optime scopurile majore ale vieţii. La fel, o lege sau o constituţie nu sunt decât mijloace pentru asigurarea cadrului legal pentru ca indivizii să-şi poată atinge idealurile etc. Valorile şi bunurile-mijloace nu trebuie însă desconsiderate căci în absenţa lor realizarea valorilor-scopuri şi crearea bunurilor valorizate prin raportare la ele este, de cele mai multe ori, imposibilă. Miracolul spiritului uman apare atunci când valori-scopuri dintre cele mai înalte sunt realizate în condiţii de precaritate ori chiar de absenţă a mijloacelor. Atât indivizii, cât şi grupurile umane trebuie să conştientizeze însă faptul că transformarea valorilor şi bunurilor-mijloace în valori şi bunuri-scopuri înseamnă condamnarea lor la o simplă existenţă confortabilă, dar lipsită de orizont şi de sens spiritual. Cine se mulţumeşte numai cu atât, numai atât va avea. Alături de valorile-mijoace există şi valori-scopuri, prin raportare la care iau naştere bunurile-scopuri, adică bunurile care nu sunt dorite pentru a fi depăşite, ci pentru ele însele. Ele sunt cele care conferă sens spiritual şi împlinire existenţei umane. Astfel de valori-scopuri sunt: adevărul teoretic, frumosul artistic, binele moral şi sacrul religios. Valoarea estetică este deci şi n-ar trebui să fie decât o valoare-scop. Obiecte indiferente din punct de vedere axiologic pot deveni, atunci când sunt valorizate prin raportare la valoarea estetică, scopuri ale vieţii. Operele de artă sunt preţuite pentru ele însele şi nu în vederea atingerii altor valori. În categoria valorilor-scopuri, prin raportare la care iau naştere bunurile-scopuri, pot fi distinse două clase, după cum acţiunea de raportare a bunurilor la valorile respective este mediată şi laborioasă sau nemijlocită şi spontană. Un bun teoretic, moral sau religios (cum ar fi o teorie ştiinţifică, o faptă omenească sau o conduită religioasă) sunt susceptibile de discuţii, au nevoie de comentarii, evaluări, justificări şi interpretări. Adevărul, binele şi sacrul sunt, ce cele mai multe ori, problematice. Sunt necesare acte de meditaţie şi de evaluare pentru a determina adevărul unei teorii, binele unei fapte sau sacralitatea unui bun ori a unei acţiuni. S-ar putea spune, în aceste cazuri, că valoarea nu este pe deplin întrupată în bun. Bunul respectiv nu pare a fi decât punctul de plecare sau pretextul de la care ne putem înălţa, prin acte de meditaţie şi evaluare, către valoare. Valorile se găsesc aici într-un raport de transcendenţă faţă de bunuri. În cazul valorii estetice, prin raportare la care iau naştere bunurile estetice, avem sentimentul că valoarea este topită în bun, că valoarea şi bunul alcătuiesc una şi aceeaşi fiinţă. Raportul dintre ele este unul de imanenţă. Ele fuzionează astfel încât valoarea unei opere de artă sau un aspect al frumuseţii naturale ni se dezvăluie imediat, cu spontaneitate, fără mijlocirea unor activităţi raţionale laborioase. Cine discută, comentează, interpretează etc. o operă de artă o consideră, de fapt, un bun teoretic sau moral. De exemplu, dezbaterile despre psihologia lui Ion, personajul principal al romanului omonim al lui Rebreanu, ori despre vinovăţia sau 43 nevinovăţia Emei Bovary din Madame Bovary a lui Flaubert nu consideră de fapt creaţiile respective ca opere de artă, ci drept „cazuri” psihologice sau morale. Valoarea estetică a operei nu este afectată de astfel de interpretări, care vizează aspecte extraestetice ale ei. În special teoriile diferitelor arte, dar adesea şi estetica, tratează operele de artă din sferele lor de competenţă mai degrabă ca bunuri teoretice decât ca bunuri estetice. Chiar dacă există sentimente estetice care se desfăşoară în timp şi reclamă o serie de elemente intelectuale, acestea nu apar decât în cadrul impresiei spontane declanşate de operele de artă şi nu fac decât să dezvăluie valori care se găsesc implicate în ea. Din aceste raporturi dintre valori şi bunuri decurg consecinţe importante pentru mai buna înţelegere a valorii estetice. Bunurile teoretice, morale şi religioase, fiind transcendente în raport cu valorile corespunzătoare, sunt înlocuibile, interşanjabile. Un adevăr poate fi exprimat în două sau mai multe moduri. Forma acţiunilor morale este, de cele mai multe ori, indiferentă. La rândul său, religiozitatea se poate manifesta în multiple modalităţi. În cazul bunurilor estetice, care se află în raporturi de imanenţă cu valorile corespunzătoare, situaţia este radical diferită. Se constată aici un caracter de unicitate absolută a bunurilor. O operă de artă este un unicat şi nu poate fi înlocuită. Cópiile, reproducerile, albumele de artă, imitaţiile etc. au, cel mult, importanţă informativă, valoarea lor estetică fiind nulă. Ele pot avea şi valoare economică, în funcţie de calitatea lor, resursele consumate pentru realizarea lor, raritate etc. Replica unui tablou este un alt tablou. Cu fiecare interpretare un concert simfonic, un spectacol de operă sau o piesă de teatru au o altă existenţă. Chiar în cazul unor cópii identice ca autor, execuţie şi material, ceea ce s-a repetat a fost actul tehnic al execuţiei şi nu actul artistic al creaţiei, care s-a produs o singură dată şi a dat naştere unei opere unice. Din această unicitate a operei de artă rezultă imposibilitatea ei de servi drept model sau de a fi imitată. În timp ce există modele teoretice, morale sau religioase, arta nu învaţă pe nimeni nimic şi nu constituie niciodată un model care să poată fi urmat. Experienţa artiştilor mai vechi nu poate folosi urmaşilor şi operele lor nu pot constitui modele decât prin procedeele tehnice pe care le utilizează. De la un artist se poate învăţa doar cum trebuie ales şi prelucrat materialul, dar niciodată cum trebuie creată opera. Valoarea estetică fundamentală este frumosul. În expresia lui imediată şi frapantă, ca splendoare, ca strălucire exuberantă sau discretă, frumosul se înfăţişează ca armonie. Din această perspectivă, sentimentul frumosului ar putea fi caracterizat drept tentaţia perfecţiunii, atracţia sau chemarea spre intuirea sau realizarea plenară a virtualităţilor desăvârşitului. Perfecţiunea reprezintă însă, cel mai adesea, un absolut, foarte rar sau imposibil de atins. Sentimentul frumosului este de aceea, în esenţa sa, o aspiraţie spre ideal. Întreaga istorie a esteticii atestă faptul că orice tentativă sau pretenţie de fixare a frumosului în formule şi definiţii rigide s-a dovedit hazardată. De aceea 44 frumosul este şi va rămâne o problemă permanent deschisă a esteticii. Istoria teoretizării acestei categorii estetice evidenţiază faptul că frumosul este un fenomen estetic deosebit de complex, de proteic şi de fluent. Variatele încercări de definire a frumosului l-au raportat adesea la alte valori ale culturii, atât pentru a-l deosebi de ele, cât şi pentru a semnala multiplele sale corelaţii axiologice. Formula kalon kagathon (gr. kalon – „frumos”, kai – „şi”, agathos – „bine”), propusă de Platon pentru caracterizarea esteticului, sugera că frumosul şi binele alcătuiesc o singură fiinţă. Tentativele ulterioare de definire a frumosului l-au caracterizat ca: splendor veri – unii platonicieni; splendor ordinis – Sfântul Augustin; splendor formae – Toma d’Aquino; ceea ce place fără concept – Kant; întruchipare sensibilă a Ideii – Hegel; ceea ce este izbutit estetic – T. Vianu etc. O serie de esteticieni au propus distincţia dintre valoarea estetică şi cea artistică. Cea dintâi s-ar referi la natură, la viaţa socială şi la creaţia umană în genere, iar cea de-a doua numai la artă, ca formă concentrată şi specializată a atitudinii estetice. În mod corespunzător, ar trebui să distingem şi între obiectele estetice, care ar putea fi peisaje naturale sau produse ale altor forme ale activităţii creatoare a omului (bunuri utilitare, unelte, mobilier, bijuterii etc.), care ar fi valorizate prin raportare la valoarea estetică, şi operele de artă, care ar fi produse ale activităţii artistice valorizate prin raportare la valoarea artistică. Rezultă că în cazul bunurilor estetice actul de valorizare s-ar exercita şi asupra unor obiecte extraartistice, iar în cazul operelor de artă exclusiv asupra unor produse ale activităţii de creaţie artistică. Deşi sunt cam rigide, aceste distincţii permit o delimitare mai riguroasă a ceea este de ceea ce nu este artă. Numeroase obiecte, fenomene, bunuri utilitare, creaţii tehnice etc., care nu sunt opere de artă, pot avea deci virtuţi estetice. În secolul al XX-lea s-a constituit chiar o disciplină şi o preocupare tehnico-artistică specializată – design-ul – care urmăreşte încorporarea de valori estetice bunurilor utilitare, ambianţei cotidiene etc. 3. ATITUDINE ESTETICĂ ŞI ESTETISM Posibilitatea de raportare a oricărui aspect al realului la valoarea estetică determină aşa-numita „atitudine estetică” în faţa artei, a lumii şi a vieţii. Adoptarea ei este o condiţie necesară nu numai pentru valorizarea adecvată a operelor de artă, ci şi pentru sesizarea şi preţuirea frumuseţii lumii, a vieţii, a semenilor şi a creaţiilor neartistice. Atitudinea estetică trebuie distinsă însă de „estetism”, cu care este adesea confundată. Estetismul este acea atitudine faţă de realitate care reacţionează numai la valorile artistice sau reduce la ele toate celelalte tipuri de valori. Această atitudine rămâne, în fond, opacă la toate valorile extraartistice sau chiar manifestă ostilitate faţă de ele. Estetismul nu valorizează adecvat nici adevărul, nici binele, nici sacrul sau le denaturează grosolan. Dintr-o astfel de perspectivă, A. Schopenhauer 45 considera, de exemplu, că numai arta are capacitatea de a diminua suferinţa ce marchează în mod constitutiv condiţia umană şi că nimic altceva n-ar avea nici o importanţă, iar Fr. Nietzsche scria că „lumea nu este justificabilă decât ca fenomen estetic”. În acelaşi spirit, O. Wilde nota: „Mulţi oameni acţionează bine, dar foarte puţini vorbesc la fel, ceea ce înseamnă că a vorbi este mult mai greu şi mai frumos”. Umanitatea din om presupune totalitatea perspectivelor asupra lumii şi distribuţia lor adecvată situaţiilor de viaţă. Din acest motiv nesocotirea unor zone întinse ale domeniului valorilor în favoarea valorii artistice poate determina deformări grave ale personalităţii. Egoismul, lipsa de pietate, imoralitatea şi mărginirea intelectuală a estetului nu pot fi compensate prin sensibilitatea sa deosebită pentru frumos. Într-o astfel de configuraţie spirituală înseşi valorile estetice sunt, în fond, înjosite, deoarece ceea ce conferă relevanţă artei şi frumosului este faptul că ele există într-o lume care nu este în întregime artistică şi frumoasă. Numai alternanţa, corelarea şi contrastul lor cu alte valori şi bunuri le conferă adevărata semnificaţie. De cele mai multe ori, estetismul absolutizează dimensiunea formală a frumosului, negând sau minimalizând în sensul formalismului, autonomismului sau al „artei pentru artă” rolul şi importanţa conţinutului artistic. În ceea ce priveşte procesul receptării artistice, estetismul izolează componentele senzoriale de complexul de trăiri generat de opera de artă, exagerând până la absolutizare acele elemente ale operei care emoţionează pe cale nemijlocit senzorială. Eroarea principială a estetismului constă nu atât în faptul că priveşte frumosul ca pe o problemă de formă, ci, mai ales, în aceea că ia în considerare numai aspectul său formal. Arta devine astfel un domeniu al aparenţelor frumoase şi al jocului liber al imaginaţiei, situat dincolo de orice condiţionare sau ideal extraestetic. Estetismul a fost invocat uneori de curentele de avangardă ca protest împotriva academismului sau tentativelor de subordonare a artei unor idealuri extraestetice (politice, economice, morale, religioase etc.). Din acest punct de vedere, accentuarea de către estetism a libertăţii şi independenţei absolute a artistului şi a actului de creaţie artistică a contribuit la delimitarea mai clară a specificului artei în ansamblul culturii şi la constituirea esteticii ca disciplină autonomă. În acest spirit, T. Maiorescu a combătut la sfârşitul secolului al XIX-lea falsele valori artistice ale poeziei patriotarde din epoca sa, care neglijau forma artistică în favoarea conţinutului declarativ-didacticist. În acelaşi spirit trebuie să interpretăm şi estetismul manifest al unor mişcări artistice de avangardă din secolul al XX-lea, care au încercat să spargă vechile tipare artistice şi să se impună în atenţia publicului, adoptând de multe ori forme artistice şocante în raport cu habitudinile consacrate de valorizare artistică. Toate neajunsurile estetismului sunt străine însă atitudinii estetice, care nu nesocoteşte şi nici nu rămâne opacă celorlalte valori şi bunuri, dar urmăreşte să le dezvăluie şi să le pună în valoare şi valenţele estetice. 46 4. SISTEMUL CATEGORIILOR ESTETICE Orice teorie estetică include şi o examinare şi, eventual, o sistematizare a categoriilor estetice. La modul cel mai general, ele pot fi definite drept noţiuni ce desemnează diferite modificări ale frumosului, denumiri generice ale anumitor impresii tipice determinate de operele de artă, precum frumosul şi urâtul, sublimul, comicul, umorul, graţiosul, fantasticul, tragicul etc. Problema categoriilor estetice a fost adusă în centrul interesului esteticii în special de estetica idealistă a secolului al XIX-lea. Această ascensiune se explică, în principal, prin două cauze: 1. Prin teoria categoriilor estetice se puteau depăşi unilateralitatea şi exclusivismul interesului teoriilor estetice ale clasicismului. Estetica clasică, ce sistematizase doar experienţa artistică a antichităţii greco-romane, nu teoretizase decât o singură categorie a artei – frumosul – adică acea ipostază a ei caracterizată printr-o stilizare idealistă în obiect şi printr-o atitudine de contemplaţie liniştită, pătrunsă, în general, de sentimente plăcute, în subiect. Chiar şi tragediile trebuiau să fie creaţii „frumoase”. Termenul „frumos” este utilizat în acest context cu accepţia sa restrânsă de categorie estetică şi nu cu cea largă de „izbutit estetic”. Dacă în accepţie largă toate operele de artă care satisfac principiile constitutive ale artei – izolarea, ordonarea, clarificarea, idealizarea – sunt considerate frumoase, în accepţie restrânsă numai operele subordonate idealului artistic clasic merită acest atribut. Experienţa artistică modernă evidenţia însă insuficienţa idealului estetic clasic. Nici arhitectura sau sculptura gotică, nici teatrul lui Shakespeare, nici barocul sau rococoul etc. nu puteau intra în tiparele vechii estetici. Cea dintâi tentativă de amplificare a registrului categorial al esteticii clasice a fost realizată în Anglia de către Edmund Burke, care a dublat vechea teorie a frumosului cu cea a sublimului. Aceasta fusese anticipată, fără a avea însă nici o consecinţă asupra evoluţiei ulterioare a gândirii estetice şi, cu atât mai puţin, asupra practicii artistice, de insolitul „Tratat despre sublim” atribuit lui Pseudo-Longinus, care ne-a parvenit de la sfârşitul antichităţii (sec. I d.Hr.). După deschiderea realizată de Burke, care este considerat unul dintre precursorii romantismului, în lucrarea sa „Despre sublim şi frumos” (1757), dihotomia frumos – sublim apare în toate tratatele moderne de estetică, fiind consacrată de „Critica facultăţii de judecare” (1790) a lui Im. Kant. 2. Factorul hotărâtor care a amplificat interesul pentru problema categoriilor estetice şi de care gândirea estetică trebuia să ţină seama, a fost ascensiunea în creaţia artistică a epocii moderne a categoriei „urâtului”. Aceasta este definită printr-o violentă caracterizare realistă în obiect şi printr-o atitudine de împotrivire, pătrunsă, în general, de sentimente neplăcute, în subiect. Artişti ca A. Dürer, H. Bosch, F. Goya, Rembrandt, G. Arcimboldo etc. au creat opere care contraziceau flagrant idealul estetic clasic, subsumându-se la ceea ce mai târziu se va numi 47 „estetica urâtului”. Urâtul a jucat un rol deosebit de important în arta romantică, ce se revendica din tradiţia culturii gotice a Nordului. Fr. Schlegel, unul dintre principalii teoreticieni ai romantismului german, s-a pronunţat pentru o „estetică a urâtului” cu mult înainte ca V. Hugo să pledeze în Franţa pentru legitimitatea estetică a urâtului în numele „adevărului în artă”. Expresia teoretică sistematică a acestei tendinţe a apărut însă abia la jumătatea secolului al XIX-lea prin lucrarea lui K. Rosenkranz „O estetică a urâtului” (1853). Prin această lucrare „urâtul” a încetat să mai fie o simplă categorie a artei şi, în consecinţă, un concept periferic al esteticii. El a devenit, alături de frumos, conceptul ei central, care participă la toate metamorfozele artei. Cea ce am spus despre „frumos” este valabil, mutatis mutandi, şi despre „urât”: şi această noţiune este utilizată în estetică cu două accepţiuni: una largă, care semnifică ceea ce este „neizbutit estetic” (stângaci, inexpresiv, irelevant etc.) şi alta restrânsă, categorială, referitoare la reprezentarea în operă a unui conţinut dezagreabil. Din această perspectivă categorială, toate celelalte categorii estetice: comicul şi umorul, sublimul şi tragicul, fantasticul etc. rezultă din dozări diferite ale frumosului şi urâtului şi din variate raporturi dialectice între ele. Toate formele artei sunt deci alterări ale frumosului pur, iar problema fundamentală a esteticii devine cea a modificărilor frumosului. Datorită acestor doi factori problema categoriilor estetice a dobândit în estetica secolului al XIX-lea un statut privilegiat, în dezacord cu relevanţa sa estetică sa reală. Majoritatea doctrinelor estetice contemporane reţin şi examinează următoarele categorii estetice: frumosul şi urâtul, comicul şi umorul, sublimul şi tragicul, graţiosul etc. Au mai fost propuse însă şi alte categorii estetice ca: bizarul, fantasticul, fiorosul, grotescul, solemnul, idilicul etc. Se înregistrează astfel două tendinţe divergente: · De restrângere a numărului categoriilor estetice şi de considerare a celor omise drept varietăţi sau combinaţii ale celor reţinute; · De extindere indeterminată a numărului categoriilor estetice, fiecare dintre cele adăugate fiind considerată ireductibilă. Sub raport strict estetic, categoriile numite impropriu „estetice” sunt expresii ale conţinutului extraestetic al operelor de artă şi nu ale formei lor estetice. Nici frumosul sau urâtul, în înţelesul lor categorial, nici celelalte categorii estetice, indiferent de numărul lor, nu reprezintă modalităţi estetice de organizare a materiei sau a datelor conştiinţei. Ele desemnează, dimpotrivă, conţinuturi, fiind noţiuni ce se aplică materiei sau fabulaţiei operei. Aşa-numitele categorii estetice sunt deci exterioare sferei estetice a artei. Această teză devine evidentă dacă luăm în considerare faptul că există nu numai un frumos, urât, sublim, graţios, fantastic etc. ale artei, ci şi ale naturii şi realităţii, în general. Există, în acelaşi sens, un comic sau un umor al situaţiilor sociale şi un tragic al condiţiei umane sau al istoriei. S-ar putea obiecta că astfel de însuşiri nu sunt descoperite în realitatea 48 practică decât după ce au fost revelate de artă. Comparăm, de exemplu, o femeie frumoasă cu Mona Lisa, un copil prost crescut cu Dl. Goe, un om zgârcit cu Harpagon sau cu Hagi Tudose etc. Există însă foarte multe cazuri în care astfel de impresii apar şi fără suportul unor creaţii artistice. Este semnificativ, în acest sens, faptul că majoritatea indivizilor lipsiţi de cultură şi cu sensibilitate artistică needucată sesizează manifestarea acestor categorii în situaţiile de viaţă în care sunt implicaţi, fără a cunoaşte prelucrările lor artistice. Tot atât de adevărat este însă şi faptul că atunci când li se cunosc transfigurările artistice percepţia lor extraartistică este mai amplă, mai profundă şi mai nuanţată. Tragicul nu este numai o închipuire a artiştilor, ci, în primul rând, o trăsătură constitutivă a realităţii, conform căreia eroul tragic cade jertfă tocmai datorită excelenţei caracterului său. Dacă tragicul n-ar exista decât în imaginaţia artiştilor şi nu şi condiţia ontologică a omului, el n-ar mai determina în sufletul nimănui acel amestec dramatic de teroare, milă şi admiraţie, care este considerat definitoriu pentru emoţia tragică. Se poate aprecia deci că tragicul realităţii nu este resimţit prin analogie cu cel al artei, ci, dimpotrivă, acesta din urmă îşi extrage toată forţa şi expresivitatea lui din tragica întocmire metafizică şi morală a lumii. Dacă întâmplările tragice evocate de artă nu s-ar desprinde din acest fundal al vieţii, ele n-ar fi decât un simplu joc al spiritului care n-ar mai impresiona pe nimeni. Transfigurările artistice ale tragicului vieţii au capacitatea de a-l evidenţia, a-i identifica sursele majore, efectele paradoxale, atitudinile umane exemplare etc. pe care el le determină. Personajele operelor tragice pot deveni modele de viaţă, au o remarcabilă forţă umanizatoare, ceea ce explică larga audienţă a tragediei în întreaga istorie a artei. La fel, comicul şi umorul determină veselia deoarece denunţă stări reale de lucruri. Redus la tipul său cel mai general, comicul este întotdeauna o impostură demascată şi făcută, odată cu aceasta, inofensivă. Umorul este şi el o demascare, dar una care ajunge să descopere o valoare înaltă sub aparenţele umile ce o ascund. Veselia determinată are, în fiecare dintre aceste împrejurări, o altă semnificaţie. Râdem cu ambele prilejuri, dar în primul caz pentru a pedepsi, iar în cel de-al doilea pentru a răscumpăra. Astfel de satisfacţii, la care participă întreaga noastră fiinţă, nu s-ar produce dacă ele n-ar corespunde realităţii lumii, ci doar imaginaţiei artiştilor. Astfel, dacă râsul exprimă întotdeauna o satisfacţie, râsul determinat de arta comică provoacă o dublă satisfacţie, prin confirmarea pe care o primim de la spiritul lucid al artiştilor. S-a afirmat, în acest sens, că emoţia comică are caracter social, deoarece nu ne înveselim cu adevărat decât în societate. Ori de câte ori aflăm un banc bun sau o întâmplare amuzantă simţim nevoia să le împărtăşim primului cunoscut pe care-l întâlnim. Chiar în cazul citirii solitare a unei lucrări umoristice sau contemplării unei caricaturi stabilim o legătură socială cu un semen prestigios, care este creatorul operei respective. Mai mult decât atât: comicul este o caracteristică exclusivă a umanului. Ori de câte ori percepem ca amuzante conduitele unor animale sau anumite fenomene naturale o facem datorită asocierii 49 lor spontane cu diferite defecte sau atitudini umane. Asemenea tragicului, comicului sau umorului, nici frumosul, urâtul sau graţiosul nu ne izolează în idealitatea areală a artei, ci ne apropie de realitatea lumii. Este semnificativ în acest sens faptul că putem distinge întotdeauna cu claritate între frumuseţea, urâţenia sau graţia modelului şi meritul estetic al prelucrării sale artistice. Există modele de mare frumuseţe sau graţie care în reprezentarea lor artistică nu inspiră decât opere neizbutite sau banale. Există, dimpotrivă, modele urâte care inspiră capodopere artistice. N-am putea distinge însă cu atâta claritate între frumuseţea, urâţenia sau graţia modelului sau a motivului şi transfigurarea lor artistică dacă cea din urmă n-ar aparţine sferei evaluărilor estetice şi cele dintâi sferei evaluărilor extraestetice. Constatarea că aşa-numitele categorii estetice vizează conţinutul extraestetic al operelor de artă mai rezultă şi din faptul că ele sunt supuse variaţiilor în timp, care limitează epoca în care au mare relevanţă. În general, operele de artă sunt vremelnice prin conţinutul lor, care este constituit din valorile extraestetice pe care le includ. Când interesul pentru acest conţinut determinat scade sau dispare, ca urmare a prefacerilor civilizaţiei şi dinamicii sensibilităţii umane, operele de artă nu mai sunt salvate de anacronism decât de însuşirea lor de realizări estetice, adică de prelucrări ale conţinuturilor respective ce poartă pecetea sufletului original al artistului. Dacă facem însă abstracţie de forma estetică a operei, concentrându-ne interesul doar asupra conţinutului ei categorial, constatăm că, de cele mai multe ori, acesta nu se poate sustrage acţiunii erozive a timpului. Scăderea interesului artei moderne pentru frumos şi tragic demonstrează că aceste categorii sunt condiţionate istoric, ţinând de conţinutul extraestetic şi vremelnic al operei, nu de forma, incomparabil mai durabilă, a prelucrării estetice a conţinutului respectiv. În fine, aşa-numitele categorii estetice sunt noţiuni obţinute prin sistematizări ale aspectelor lumii sau vieţii din alte perspective decât cea propriu-zis estetică. De cele mai multe ori ele sunt noţiuni metafizice sau morale. Dacă examinăm, de exemplu, modul în care s-a constituit teoria modernă a sublimului (care a fost prefigurată, cum menţionam mai sus, la sfârşitul antichităţii de „Tratatul despre sublim” al lui Pseudo-Longinus) ne dăm seama de caracterul extraestetic al acestei categorii. Principalii teoreticieni moderni ai sublimului – Kant şi Schiller – au afirmat prin această categorie ideea superiorităţii morale a omului, care transcende forţele dezlănţuite ale naturii şi chiar infinitatea ei. Infinitatea lumii este o idee modernă, apărută în Renaştere ca urmare a modificării modelului cosmologic. În acele secole de profunde restructurări ale concepţiei asupra lumii, o dată cu ideea infinităţii universului, a apărut şi sentimentul nobil de orgoliu al omului care gândeşte această infinitate, ridicându-se astfel, chiar şi numai prin acest fapt, deasupra ei. Nu întâmplător, Pascal a omagiat măreţia „trestiei gânditoare”, iar Kant a corelat nemărginirea cerului înstelat cu legea morală aflată în abisurile conştiinţei umane. Este cert că teoria modernă a sublimului n-a fost elaborată ca urmare a prelucrării unui material artistic din 50 perspectivă estetică, ci ca o consecinţă a speculaţiei metafizice şi morale asupra universului şi a condiţiei umane. Tot astfel, teoria graţiosului a fost elaborată, mai întâi, de Plotin, la sfârşitul antichităţii, ca un element esenţial al sistemului său teologico-filosofic. Pentru Plotin, graţia nu este decât reflexul splendorii Creatorului în lumea creată. În acelaşi spirit, Schiller a definit în epoca modernă graţia ca acel fel de a se mişca şi de a se comporta al omului care nu trădează eforturile penibile ale voinţei morale de a stăpâni instinctele şi înclinaţiile naturale, ci atestă o spontaneitate uşoară şi fericită, care dovedeşte că voinţa morală, pe de-o parte, şi instinctele şi înclinaţiile naturale, pe de altă parte, au ajuns să se armonizeze perfect. Vechea explicaţie metafizico-teologică a graţiei a lui Plotin a fost înlocuită de Schiller cu una etică, deci tot cu una extraestetică. Este semnificativ în acest sens şi faptul că în tratatul său intitulat „Graţie şi demnitate” Schiller nu invocă nici un exemplu din artă! S-a ridicat însă întrebarea dacă, chiar în calitatea lor de manifestări ale dimensiunii extraestetice a operelor de artă, categoriile estetice n-ar trebui să ocupe un loc mai important în cercetarea estetică? S-ar putea invoca, în acest sens, teza conform căreia conţinutul extraestetic al operelor de artă condiţionează forma lor estetică. Cu alte cuvinte, ceea ce devine o operă de artă depinde şi de conţinutul de valori extraestetice pe care ea îl prelucrează. Dintr-o astfel de perspectivă, nu se poate contesta faptul că diferitele categorii estetice impun modalităţi specifice de manifestare a principiilor constitutive ale operei de artă. Astfel, eroul tragic nu este ales niciodată din aceeaşi lume cu personajul comic. Fiecare este izolat dintr-un alt plan al realităţii sociale. Artistul pare a privi de jos către eroul tragic, dar urmăreşte de sus peripeţiile personajului comic, cu un clar sentiment al propriei sale superiorităţi. Din acest motiv, artistul comic merge adesea până la caracterizări şi detalii de amănunt, care nu apar niciodată printre procedeele estetice ale operelor tragice. Eroul tragic se menţine pe linia unei simplităţi monumentale, pe când comedia introduce, chiar şi în epocile clasice, un evident timbru realist. Caracterul tragic este rotunjit în perfecţiune sferică asupra sa însuşi, este închis faţă de adversităţile naturii, societăţii sau destinului, care îl pot zdrobi, dar nu şi altera. Figura comică este prin excelenţă contradictorie şi predispusă la fragmentare, elementele sale constitutive alcătuind o unitate precară şi provizorie. Drept urmare, compoziţia tragică va reclama o mai mare stringenţă a organizării ei interne, o staticitate de bloc masiv, care nu este necesară în cazul comediei. De asemenea, opera tragică are o extensiune determinată, incluzând elementele necesare şi suficiente pentru conturarea caracterului tragic, iar amplificarea acestei extensiuni riscă să o compromită. Dimpotrivă, opera comică poate fi extinsă nedefinit, adăugarea de noi episoade amuzante conferindu-i adesea mai multă savoare. Frumosul este, de regulă, coordonat cu planul receptorului operei. Apariţia lui este plasată într-o lume accesibilă, faţă de care receptorul nutreşte sentimentele unei cordialităţi deferente. De aceea detaliile caracterizării lui pot fi mai numeroase 51 decât în cazul tragicului, dar mult mai puţine decât în acela al comicului. Nu trebuie să ne uităm prea de aproape la figurile care urmează să rămână frumoase. Plăsmuirea şi perceperea lor trebuie să păstreze un anumit grad de generalitate, în absenţa căruia frumosul poate aluneca spre alte categorii. Pitorescul este cel mai frecvent duşman al frumuseţii, iar viziunea plastică îi este mai caracteristică. Graţia aparţine şi ea tipurilor idealiste, dar se poate manifesta şi sub aparenţe ingrate, tratate cu minuţie realistă etc. Explicitarea modalităţilor determinate în care diferitele categorii estetice influenţează calităţile estetice ale operelor de artă nu constituie însă obiectul de studiu al esteticii generale, ci al unor discipline estetice specializate, ca teoriile diferitelor arte, critica de artă etc. B I B L I O G R A F I E 1. ACHIM, I, Introducere în estetica industrială, Editura Ştiinţifică, Bucureşti, 1977. 2. ACHIŢEI, G., Frumosul dincolo de artă, Editura Meridiane, Bucureşti, 1988. 3. ANDREI, P., Filosofia valorii, 1945. 4. BLAGA, L., Trilogia valorilor, în Opere, vol. 10, Editura Meridiane, Bucureşti, 1987. 5. BURKE, Ed., Despre sublim şi frumos, Editura Meridiane, Bucureşti, 1981. 6. CHIRIŢĂ, R., Repere axiologice în gândirea românească interbelică, Editura Omnia Uni, Braşov, 1998. 7. DOMENACH, J.-M., Întoarcerea tragicului, Editura Meridiane, Bucureşti,1995. 8. GRÜNBERG, L., Axiologia şi condiţia umană, Editura politică, Bucureşti, 1972. 9. IANOŞI, I., Sublimul în estetică, Editura Meridiane, Bucureşti, 1983. 10. ISAC, D., Frumosul în filosofia clasică greacă, Editura Dacia, Cluj-Napoca, 1970. 11. LIICEANU, G., Tragicul. O fenomenologie a limitei şi depăşirii, Editura Univers, Bucureşti, 1975. 12. LONGINUS, C., Tratat despre sublim, în vol. Arte poetice, Editura Univers Bucureşti, 1970. 13. MOUTSOPOULOS, E., Categoriile estetice, Editura Univers, Bucureşti, 1976. 14. NIETZSCHE, Fr., Naşterea tragediei, în vol. De la Apollo la Faust, Editura Meridiane, Bucureşti, 1978. 15. NOICA, C., Creaţie şi frumos în rostirea românească, Editura Eminescu, Bucureşti, 1975. 16. PAPU, E., Barocul ca tip de existenţă, Editura Minerva, Bucureşti, 1977. 17. PLATON, Phaidros, în Opere, vol. IV, Editura Ştiinţifică şi Enciclopedică, Bucureşti, 1983. 18. PLEŞU, A., Pitoresc şi melancolie, Editura Univers, 1980. 19. Ralea, M., Arta şi urâtul, în Scrieri din trecut în literatură, E.S.P.L.A., 52 Bucureşti, 1957. 20. ROSENKRANZ, K., O estetică a urâtului, Editura Meridiane, Bucureşti, 1984. 21. RUSU, L., Logica frumosului, Editura pentru literatură, Bucureşti, 1968. 22. SMEU, G., Sensuri ale frumosului în estetica românească, Editura Academiei, Bucureşti, 1969. 23. VIANU, T., Introducere în teoria valorilor, în Opere, vol. 8, Editura Minerva, Bucureşti, 1979. A U T O E V A L U A R E 1. Definiţi axiologia şi motivaţi statutul său teoretic de disciplină filosofică. 2. Este axiologia o disciplină antică sau modernă? 3. Caracterizaţi conceptul de valoare generică şi precizaţi raporturile sale cu conceptele ce desemnează tipurile determinate de valori. 4. Precizaţi distincţia dintre a fi valoare şi a avea valoare. 5. Ce deosebire există între valorile-mijloace şi valorile-scopuri? Exemplificaţi cele două categorii de valori. 6. Individualizaţi valoarea estetică în ansamblul valorilor-scopuri. 7. Motivaţi unicitatea operei de artă. Ce valoare au cópiile, imitaţiile şi reproducerile operelor de artă? 8. Ce este estetismul şi prin ce se deosebeşte el de atitudinea estetică? 9. Definiţi conceptul de categorie estetică. 10. Care au fost principalii factori care au determinat creşterea în epoca modernă a interesului pentru problema categoriilor estetice? 11. Precizaţi accepţiile cu care sunt utilizate în estetică noţiunile de frumos şi urât. 12. Motivaţi importanţa problemei categoriilor estetice în ansamblul problematicii esteticii. 13. Realizaţi un eseu cu tema: Virtuţi şi vicii ale estetismului. 53 D. OPERA DE ARTĂ Scopurile unităţii didactice sunt: · de a caracteriza opera de artă şi a o deosebi de alte produse ale activităţii creatoare a omului · de a disocia forma, conţinutul, motivul şi materialul operei de artă · de a prezenta şi examina principiile constitutive ale operei de artă · de a defini, caracteriza şi exemplifica cele mai importante sinteze teoretice ale artei Obiective operaţionale După ce vor studia această unitate didactică studenţii vor fi în măsură: să deosebească opera de artă de alte forme ale activităţii creatoare a omului să disocieze conţinutul, forma, motivul şi materialul operei de artă să cunoască principiile constitutive ale operei de artă: izolarea, ordonarea, clarificarea şi idealizarea să cunoască şi să fie în măsură să integreze operele de artă determinate în principalele sinteze teoretice ale artei: arte, tipuri, stiluri, genuri şi specii Structura unităţii didactice Cursul 7 1. Caracterizare generală a operei de artă 2. Forma şi conţinutul operei de artă 3. Motivul şi materialul operei de artă 4. Principiile constitutive ale operei de artă 4.1. Izolarea 4.2. Ordonarea 4.3. Clarificarea 4.4. Idealizarea 54 Cursul 8 5. Sinteze teoretice ale artei 5.1. Tipurile artistice 5.1.1. Caracterizare generală 5.1.2. Sfântul, omul reprezentativ şi omul de rând 5.1.3. Peisajul transcendent, peisajul imanent şi natura moartă 5.1.4. Eleatism şi heraclitism în artă 5.1.5. Viziunea plastică şi viziunea pitorească în artă 5.1.6. Idealism şi realism în artă Cursul 9 5. 2. Stilul artistic 5. 3. Clasificarea artelor 5.4. Genurile artistice Bibliografie Autoevaluare 55 D. OPERA DE ARTĂ 1. CARACTERIZARE GENERALĂ Conform caracterizării valorii estetice, un obiect oarecare devine bun estetic numai dacă este valorizat printr-un act al spiritului prin raportare la valoarea estetică. Dar pentru ca acest act al spiritului să se poată produce, obiectul respectiv trebuie să aibă o serie de însuşiri care îi caracterizează structura şi îi determină calitatea de operă de artă. Dacă actul constitutiv de operă este al artistului şi constă în prelucrarea efectivă a unui material pentru a-i impune o structură estetică avem de-a face cu procesul creaţiei operei de artă. Dacă este vorba de un act imaterial al spiritului ce constă în integrarea pur ideală a unui obiect în sfera valorii estetice avem de-a face cu procesul contemplaţiei operei de artă. În principiu, prin contemplaţie aproape orice obiect, fapt, eveniment etc. poate fi valorizat ca bun estetic. Dar dintre multiplele obiecte date în experienţă, unele solicită în mod special atitudinea estetică şi stimulează contemplaţia. Acestea sunt operele de artă propriu-zise, adică acele bunuri estetice în cazul cărora procesul creaţiei coincide cu cel al contemplaţiei, deci contemplaţia vizează un obiect care a fost creat în mod deliberat în vederea acestui scop. Opera de artă se constituie la intersecţia forţei plastice a naturii cu capacitatea tehnică a omului, prin care libertatea, talentul şi conştiinţa sa introduc în lume o categorie de bunuri ontologic diferite de obiectele şi fenomenele naturale. Ca urmare a acestei geneze hibride, se constituie ceea ce s-ar putea numi „paradoxul artei”: opera de artă este, pe de-o parte, un fapt natural, ilustrând o forţă activă ce se manifestă în întreaga natură şi, pe de altă parte, ea este ceva izolat de natură şi opus ei, ca tot ceea ce este produs al tehnicii omeneşti. Faptul de a fi, în acelaşi timp, natură şi antinatură determină fondul contradictoriu al fenomenului artistic şi îi individualizează statutul ontologic în ansamblul realităţii. Antinaturalismul artei constă în faptul că: 1. Operele de artă par a fi adesea imitaţii ale naturii, dar, în realitate, sunt complet eterogene în raport cu ea. De exemplu, zece exemplare ale aceleiaşi cărţi sau zece bancnote de aceeaşi valoare sunt serii absolut omogene, în cazul cărora este imposibil de distins copia de original. Opera de artă este însă ontologic diferită 56 de modelul său. Un portret sau un peisaj au altă natură decât omul sau colţul de natură care le-au servit drept model. Tabloul nu este persoana sau colţul respectiv de natură într-un al doilea exemplar. Arta presupune un sistem de convenţii şi nu are relevanţă estetică decât în măsura în care el este acceptat. Dacă în arta tradiţională valoarea conferită operei era proporţională cu exactitatea sau expresivitatea imitaţiei naturii, în cea modernă, în măsura în care natura mai este sursă de inspiraţie, transfigurarea realizată uneori de artist este atât de pronunţată încât, de multe ori, motivul inspirator cu greu mai poate fi recunoscut. În abstracţionism, de exemplu, opera devine pur şi simplu autoreferenţială, adică ea nu mai transfigurează artistic un subiect sau un motiv exterior ei, ci transpune în operă sentimente sau trăiri ale artistului lipsite de relevanţă figurativă. 2. Opera de artă este ceva opus naturii şi deoarece percepem producerea ei ca fiind dependentă de aptitudinile omeneşti şi de finalismul lor şi nu de mecanismul spontan al forţelor naturii. O floare sălbatică, de exemplu, este un produs spontan al naturii deoarece nu ne reprezentăm o conştiinţă care să o fi conceput înainte de a o fi creat şi care să fi mobilizat şi condus în acest scop anumite forţe şi procese sufleteşti legate de o individualitate. În cazul florilor modificate de om prin procese de selecţie şi încrucişare ori prin manipulări genetice intervenţia umană asupra fondului natural originar este uneori atât de importantă încât uneori florile respective nu mai au aproape nici o asemănare cu prototipurile lor naturale. Chiar şi din perspectiva esteticii mistice a lui Plotin sau a Sfântului Augustin, care-l concep pe Creator ca pe un Artist desăvârşit, actul creaţiei este considerat tot spontan, căci este greu să ni-l imaginăm pe Autorul naturii împărtăşind dilemele şi chinurile creatorului de artă. Acest lucru se întâmplă însă în cazul operei de artă, care, şi din acest motiv, ne apare ca ceva opus naturii. 3. Opera de artă este un întreg care îşi este suficient, astfel încât ea pare complet izolată de natură. Pentru punctul de vedere estetic înlănţuirea evenimentelor se opreşte în faţa artei şi nu mai continuă după ea. Opera de artă creează impresia unei totalităţi necondiţionate, trăind prin sine, astfel încât valoarea ei persistă chiar şi atunci când toate persoanele, obiectele şi stările de lucruri care o înconjurau în momentul în care a fost creată au dispărut, cum este cazul vestigiilor artistice ale unor lumi apuse. Datorită acestui fapt putem distinge întotdeauna cu precizie natura sălbatică, neatinsă de activitatea umană (în măsura în care aşa ceva mai există!) şi natura umanizată: un parc sau o grădină sunt în mod evident altceva decât o pădure seculară sau un peisaj montan. B. Arta nu este însă numai antinaturală, ci şi naturală. Naturalismul ei este ilustrat de: 1. Ca şi natura, opera de artă are o finalitate intrinsecă, adică ea este un scop în sine. Pentru a sesiza acest lucru este suficient să o comparăm cu o creaţie tehnică, de exemplu cu o maşină, produsul antinatural prin excelenţă. Finalitatea acesteia este întotdeauna extrinsecă, adică ea este un mijloc pentru atingerea unui scop exterior ei. Opera de artă este însă autotelică (gr. autos – însuşi, telos – scop), 57 adică îşi este propriul scop. Acesta este şi cel mai puternic criteriu pentru delimitarea operei de artă de ceea ce nu este artă: ori de câte ori identificăm unui bun un scop exterior, el nu este operă de artă în sensul deplin al termenului. Desigur, acest criteriu trebuie relativizat pornind de la situaţiile concrete: de exemplu, un vas grecesc antic sau o vază chinezească medievală au fost create ca bunuri utilitare, adică pentru a satisface necesităţi utilitare, deci extraartistice, dar sunt valorizate de amatorul de artă modern ca opere de artă. Dacă dorim să fim riguroşi, le putem considera obiecte estetice şi nu opere de artă propriu-zise. 2. Asemenea tuturor fenomenelor naturale, opera de artă este supusă acţiunii legilor naturii. Chiar dacă este plasată, de cele mai multe ori, într-un mediu artificial, poate fi protejată prin tehnici de conservare şi restaurare etc., care-i pot prelungi existenţa, ea se transformă şi se degradează în timp, asemenea obiectelor naturale. Cu toate aceste asemănări cu natura, arta are şi ceva din creaţia tehnică, din maşină. Ca şi maşina, opera de artă tinde să devină autonomă în raport cu creatorul său. Dacă este adevărat că artistul iniţiază şi conduce procesul creaţiei operei, tot atât de adevărat este şi că acest proces îl conduce pe el. O dramă sau un roman, un tablou, o statuie de marmură sau de bronz, o simfonie etc. nu devin numai ce doreşte artistul, ci şi ce pretind de la el genul pe care l-a ales, materialul pe care îl prelucrează, tehnicile pe care le utilizează etc. De asemenea, artistul nu poate controla decât în mică măsură destinul operei sale în posteritate, impactul său asupra publicului etc. Examinarea situaţiei pe care o ilustrează în ansamblul realităţii, permite înţelegerea operei de artă ca produs al forţei plastice a naturii continuată prin tehnica omului. Fiind, în acelaşi timp, natură şi tehnică, arta reprezintă punctul unei încrucişări, domeniul unei interferenţe. Această structură duală este unul dintre factorii ce explică perenitatea artei şi forţa sa umanizatoare. În opera de artă se regăsesc într-o sinteză expresivă şi revelatoare natura şi omul. 2. FORMA ŞI CONŢINUTUL OPEREI DE ARTĂ Arta prelucrează un material, conferă o organizare specifică materiei (în artele spaţiale) sau datelor conştiinţei (în artele temporale) şi realizează un produs care-şi are scopul şi preţul în el însuşi. În procesul de făurire a operei de artă intervin şi alte valori decât cele propriu-zis estetice, a căror origine se află în sufletul artistului, în modul său de a percepe şi a concepe lumea şi viaţa. Se poate aprecia că, privită în totalitatea ei, opera de artă este expresia unei duble valorizări: a unor materiale prin raportare la diferite valori extraestetice şi a bunurilor care rezultă în urma acestei prime valorizări prin raportare la valoarea estetică. Înainte de a fi artist, creatorul de artă este un om care percepe şi înţelege lumea într-un mod personal. Doar după ce a gândit, a trăit şi a valorizat împrejurările vieţii în acest fel, el le integrează în unitatea artei. Expresivitatea 58 artei, profunzimea ei spirituală, capacitatea sa umanizatoare etc. se datorează, în mare parte, multiplelor valori extraestetice integrate în structura ei. Din perspectivă axiologică, opera de artă are deci o structură ierarhică. Ea se constituie prin integrarea diferitelor tipuri de valori extraestetice (morale, politice, religioase, vitale, teoretice etc.) în sfera mai cuprinzătoare a valorii estetice. Opera de artă devine un scop în sine, o unitate autotelică, numai după ce a înglobat în structura sa o serie întreagă de valori, mijloace şi scopuri extraestetice. Structura axiologică ierarhică a operei de artă permite disocierea în planul analizei teoretice a ansamblului de valori extraestetice pe care ea le integrează în unitatea sa de modalitatea efectivă de realizare a acestei integrări. În funcţie de punctul de vedere pe care îl adoptăm, opera de artă poate fi analizată fie din perspectiva conţinutului, adică a ansamblului valorilor extraestetice integrate în structura sa, fie din cea a formei, adică a valorii estetice înglobatoare. Realitatea unitară şi vie a artei se opune însă acestei distincţii, deoarece conţinutul operei nu apare decât în unitatea sa formală, iar aceasta nu dobândeşte relevanţă estetică decât prin intermediul conţinutului. Ca urmare a supralicitării uneia dintre cele două componente axiologice structurale fundamentale ale operei de artă a izbucnit disputa dintre formalişti şi idealişti, care a jalonat estetica secolului al XIX-lea. În timp ce pentru formalişti (Johann Friedrich Herbart, Robert Zimmermann etc.) calitatea estetică a operei se reducea la simple raporturi formale, pentru idealişti (Friedrich Schelling, Arthur Schopenhauer etc.) ea rezulta din conţinutul ei ideal, adică din ansamblul valorilor extraestetice pe care le înglobează. În funcţie de accentul pus de artist în procesul creaţiei sau/şi de amatorul de artă în procesul receptării, opere de artă pot fi grupate în mai multe categorii: 1. Opere în care accentul cade pe conţinutul lor de valori extraestetice. Întreaga literatură şi artă tezistă, didacticistă, moralizatoare, ideologizantă, religioasă etc. se integrează în această categorie. H. Ibsen considera, de exemplu, că valoarea operei de artă este proporţională cu virtuţile sale morale, iar teatrul său ilustrează deplin această convingere. În acelaşi spirit, pentru Fr. Schlegel, unul dintre cei mai importanţi teoreticieni ai romantismului, poezia modernă, spre deosebire de cea antică, se caracterizează prin heteronomie estetică. Întreaga artă realistă îşi concentra interesul asupra reprezentării fidele şi expresive a realităţii ce-i servea drept sursă de inspiraţie. Aşa-numitul realism socialist nu era decât o politizare tendenţioasă a operei de artă, care-i compromitea adesea valoarea estetică etc. 2. În alte opere accentul cade asupra acţiunii de structurare a elementelor extraestetice ale operei în sfera valorii estetice, adică asupra formei sale. Din această categorie fac parte toate creaţiile în care importanţa conţinutului este redusă la minimum, aproape întregul interes al artistului concentrându-se asupra acţiunii de unificare şi armonizare estetică a elementelor extraestetice. G. Flaubert scria, în acest sens, că idealul său estetic este să scrie „o carte despre nimic” şi considera că 59 operele cele mai izbutite sub raport artistic sunt cele care conţin cât mai puţină materie. Această tendinţă s-a accentuat în arta modernă şi a determinat aşa-numitul „purism” artistic. Obsedaţi de forma operei, exponenţii acestei tendinţe ignoră sau chiar cultivă incongruenţele sale de conţinut. Pentru evaluarea pertinentă a unor astfel de opere este nevoie de discernământ şi de rafinament estetic, pe care, de obicei, receptorii începători sau neexperimentaţi nu le au. 3. Există, de asemenea, opere în care în centrul interesului se află însăşi acţiunea de realizare a lor, care se impune manifest în actul receptării. Acestea sunt aşa-numitele „opere de virtuozitate”. În această categorie ar putea fi integrate operele unor artişti de mare talent, precum Niccolo Paganini, Johannes Brahms, Salvador Dali, Alexandru Macedonski etc. Deşi au realizat opere de artă remarcabile, ei au pus accentul pe anumite procedee tehnice, pe care le-au stăpânit în mod desăvârşit. Sintagma „operă de virtuozitate” se aplică doar rareori creaţiilor artistice în cazul cărora procesul execuţiei este insesizabil, cu ea fiind denumite, în special, cele la care acest proces este adus în prim-plan. În unele cazuri, dincolo de virtuozitatea execuţiei, astfel de opere pot prezenta anumite precarităţi estetice. Aceasta nu înseamnă însă că operele de virtuozitate trebuie repudiate sau suspectate aprioric de carenţe de ordin estetic, ci este recomandabil ca judecăţile de valoare formulate asupra lor să fie precedate de analize estetice minuţioase, căci execuţia seducătoare poate determina tendinţe spontane de supralicitare a valorii lor. Mai mult decât în alte situaţii, în cazul evaluării unor astfel de opere trebuie avut în vedere fiecare caz concret. 4. În fine, cele mai izbutite sub raport estetic sunt operele simbolice, adică acele opere în cazul cărora conţinutul şi forma fuzionează organic în intuiţia lor concretă. Solidaritatea componentelor structurale primare ale operei este în cazul operelor simbolice atât de mare încât ele se află într-o relaţie funcţională permanentă şi se potenţează reciproc. Acestei categorii îi aparţin aşa-numitele capodopere din toate artele, epocile şi culturile. 3. MOTIVUL ŞI MATERIALUL OPEREI DE ARTĂ Unitatea formei şi conţinutului se realizează prin motivul operei. Orice operă de artă înfăţişează ceva: un eveniment, un peisaj, un chip uman, o stare de spirit, un destin etc. Motivul este ideea artistică majoră, tema principală a unei opere de artă. Prin el componentele structurale primare ale operei sunt integrate într-o configuraţie estetică unitară cu mare forţă expresivă. Sunt considerate motive temele semnificative şi de mare frecvenţă din arta naţională şi universală, care se repetă în variante diferite în funcţie de epocă, opţiunile filosofice fundamentale ale autorului, particularităţile sensibilităţii artistice a epocii sau a creatorului etc. Motivul introduce un anumit schematism în creaţia artistică, iar succesul reluării unui motiv intens abordat anterior este dependent de talentul şi originalitatea artistului. De exemplu, motivul prometeic cunoaşte peste 70 de variante literare de 60 la Eschil până în zile noastre, dar tocmai această aparentă epuizare a sa este provocatoare. Alte motive frecvente în arta universală sunt: fecioara cu pruncul, răstignirea lui Isus, coborârea de pe cruce a lui Isus, iniţierea, triunghiul conjugal, răzbunarea, restabilirea justiţiei etc. În principiu, motivele exprimă dominantele intereselor sau ale sensibilităţii umanităţii, iar dinamica lor reflectă devenirea acestora. Ele reprezintă şi o adevărată provocare pentru artişti, căci nu este tocmai uşor să reiei, de exemplu, un motiv mitic sau biblic în contextul particularităţilor aşteptărilor şi exigenţelor estetice ale publicului mileniului trei. În arta contemporană se constată tendinţa de diminuare a importanţei motivului. Arta „fără subiect”, pe care o visa Flaubert, trebuia să fie, de fapt, o artă fără motiv. Această tendinţă a fost inaugurată în artele plastice şi în literatură de expresionism, care a urmărit în mod programatic să diminueze subiectul, anecdota sau orice alcătuire naturală, exprimând forme şi trăiri emanând direct din sensibilitatea sau imaginaţia artistului. Mai devreme sau mai târziu, arta revine însă la motivele clasice sau consacră altele noi: poliţistul justiţiar, avatarurile cuplului în lumea contemporană, lipsa de comunicare, alienarea individului etc. Ultimul element pe care analiza estetică îl poate disocia din complexul unei opere de artă este materialul său. Acesta este mediul, substanţa, obiectul, fenomenul etc. care sunt prelucrate pentru a li se imprima structura estetică pe care artistul a imaginat-o. Materiale ale operei pot fi: culoarea, lutul, piatra, metalul, sticla, lemnul etc. (în artele plastice), sunetul – cu acuitatea, amploarea şi timbrul său – (în muzică), limba (în literatură), corpul omenesc (în coregrafie şi pantomimă) etc. De-a lungul evoluţiei istorice a artelor poate fi evidenţiată o continuă diversificare a mijloacelor de transfigurare a lumii şi vieţii în artă şi a materialelor utilizate în acest scop, ajungându-se în epoca noastră până la completa ştergere a graniţelor dintre aşa-numitele „materiale nobile” şi restul materiilor prime existente. În special arta plastică modernă sau muzica concretă consideră că aproape orice poate deveni material pentru artă, de la noile materii prime (mase plastice, fibre de sticlă, diverse aliaje etc) până la utilaje ale producţiei industriale (instalaţii ori componente ale lor, ţevi, diverse recipiente etc.), deşeurile menajere (cutii goale de conserve sau alte recipiente, încălţăminte uzată, ciorapi rupţi etc.) etc., iar în muzică sunetele produse prin lovirea sau frecarea unor obiecte uzuale (butoaie, capace de vase, oale, tacâmuri, sticle etc.). Fiecare material, în funcţie de caracteristicile sale intrinseci, se pretează la o anumită tratare artistică şi, în consecinţă, este adecvat pentru anumite arte şi, în cadrul acestora, pentru anumite motive. Fiecare material are deci o funcţionalitate estetică specifică, ce constă, în primul rând, în indicaţiile şi contraindicaţiile artistice pe care el le sugerează. Există o afinitate determinată între anumite valori sau motive artistice şi materialul apt să le întrupeze. De exemplu, un monument poate fi realizat din piatră sau bronz, nu însă din fier sau din porţelan; pasta densă a culorilor în ulei poate sugera mai bine materialitatea obiectelor, în timp ce 61 fluiditatea acuarelei o face mai potrivită pentru reprezentarea luminii etc. Alături de aceste indicaţii şi contraindicaţii artistice ale materialelor, structura lor specifică, rezultată din lucrarea naturii sau a tehnicii omeneşti se poate integra în aspectul global al operei. De exemplu, nodurile sau fibrele lemnului şi desenele pe care ele le alcătuiesc pot intra ca factori estetici expresivi în sculptura sau gravura în lemn. Importante implicaţii estetice poate avea în artele plastice şi relaţia decorativă a diferitelor materiale cu lumina. De exemplu, opacitatea granitului, relativa transluciditate a marmurei sau a alabastrului, luciul bronzului etc. sunt însuşiri care completează aspectul estetic al operelor de artă. De asemenea, o poezie lirică trăieşte nu numai prin conţinutul său de valori extraestetice şi prin forma sa estetică, ci şi prin structura sonoră a limbii în care este scrisă. Datorită acestui fapt, numeroşi esteticieni şi, mai ales, poeţi consideră că poezia este, în ceea ce are ea mai propriu şi mai expresiv, intraductibilă. La fel, timbrele caracteristice diferitelor instrumente intră în creaţia muzicală cu aportul lor specific, de care compozitorul nu este răspunzător, dar de care el trebuie să ţină seama. Analiza elementelor structurale fundamentale care constituie opera de artă permite deci distincţia teoretică dintre conţinutul, forma, motivul şi materialul operei. Dar numai solidaritatea şi adaptarea lor reciprocă în interiorul unităţii autotelice a creaţiei configurează opera de artă autentică. 4. PRINCIPIILE CONSTITUTIVE ALE OPEREI DE ARTĂ Pentru înţelegerea specificului operei de artă este necesară şi determinarea particularităţilor modului specific de organizare a materiei sau de compunere a datelor conştiinţei pe care ea îl întruchipează. Pe această bază devine posibilă delimitarea riguroasă a operei de artă de ceea ce nu este artă şi evitarea erorii de includere în sfera artei a obiectelor şi proceselor naturale sau a unor bunuri ce aparţin altor domenii ale activităţii creatoare a omului. Examinarea principiilor constitutive ale operei de artă permite totodată clarificarea modalităţilor în care ea trebuie să fie realizată şi receptată, adică fundamentarea teoretică a normelor creaţiei şi receptării artei. Numeroşi esteticieni sunt de acord asupra faptului că cele mai importante principii constitutive ale operei de artă sunt: A. Izolarea B. Ordonarea A. Clarificarea C. Idealizarea Prezentarea şi analizarea lor este în măsură să individualizeze opera de artă în marea varietate a produselor activităţii creatoare a omului şi să contribuie la mai buna înţelegere a organizării sale interne. 62 4.1. IZOLAREA Primul principiu constitutiv al operei de artă decurge din însuşirea valorii estetice de a fi un scop în sine. Opera de artă, în calitate de bun valorizat prin raportare la valoarea estetică, este şi trebuie să fie o existenţă izolată de complexul fenomenelor şi evenimentelor care alcătuiesc împreună domeniul experienţelor practice. Nu există operă de artă veritabilă, care, prin felul în care se înfăţişează, să nu prezinte însuşirea de a fi izolată de restul realităţii. Filosoful şi esteticianul spaniol José Ortega y Gasset scria în acest sens: „Opera de artă este o insulă imaginară înconjurată din toate părţile de realitate. Pentru ca acest lucru să devină posibil este necesar ca obiectul estetic să fie izolat de viaţa care îl înconjoară”. Modalităţile izolării operei variază de la artă la artă. Astfel, liniştea, care precedă începutul unei reprezentaţii muzicale sau teatrale, îndeplineşte rolul de cadru izolator în aceste arte. Raţiunea acestei izolări nu este numai de natură psihologică; ea nu urmăreşte doar amplificarea activităţii unuia dintre simţuri prin diminuarea activităţii celorlalte, ci, cu precădere, suprimarea mai radicală a legăturilor operei de artă cu ambianţa în care este integrată. Când această linişte este asociată cu întunericul sau cu diminuarea luminii, senzaţia de izolare se amplifică. În teatrul tradiţional începutul spectacolului era anunţat de gong, ale cărui bătăi marcau hotarul dintre timpul comun şi timpul artistic, aşa cum aplauzele de la sfârşitul reprezentaţiei anunţă revenirea la timpul comun. La rândul său, cortina delimitează lumea reală de cea convenţională a operei teatrale, iar ridicarea şi lăsarea ei permit pătrunderea în cea din urmă, respectiv revenirea la cea dintâi. De asemenea, rolul scenei nu este numai de a face cadrul în care se desfăşoară acţiunea reprezentată în operă vizibil, ci, cu precădere, de a-l înălţa într-un spaţiu convenţional. Dimpotrivă, amfiteatrul grecesc sau unele săli de spectacol moderne înalţă zona incintei în care stau receptorii, pentru obţinerea aceluiaşi efect. În arta teatrală şi muzicală modernă aceste procedee de izolare sunt adesea suprimate în mod deliberat, pentru a se accentua integrarea operei de artă în viaţa comună şi a sugera faptul că opera poate fi percepută ca viaţă şi viaţa ca operă. Ceea ce sunt liniştea şi variaţiile luminozităţii în arta muzicală şi teatrală este rama în pictură. Funcţionalitatea estetică principală a ramei este să împiedice privirea să depăşească limitele tabloului, adică să marcheze graniţa dintre spaţiul experienţei practice şi cel al operei. Pentru a accentua această graniţă, majoritatea pictorilor obişnuiesc să lase un passe-partout între ramă şi opera propriu-zisă, adică un chenar alb sau monocrom ce reprezintă o zonă neutră între operă şi realitate. Un tablou neînrămat lasă impresia că nu este terminat, deoarece opera pare că se pierde în ambianţă, diluându-şi considerabil relevanţa artistică. Rama poate avea şi propriile sale virtuţi estetice, reprezentate de cromatică, decoraţie, lăţime, relief etc., care le pot amplifica sau diminua pe cele ale operei. Între ramă şi tablou trebuie să existe o deplină compatibilitate estetică. Datorită acestui fapt alegerea 63 ramei unui tablou trebuie să fie precedată de o operaţie de evaluare estetică. Este, de exemplu, o eroare gravă ca rama să solicite atenţia mai mult decât opera. Soluţia cea mai sigură este, când apar astfel de incertitudini, simplitatea. Pentru evitarea erorilor ce pot afecta calitatea estetică a operei majoritatea pictorilor preferă să-şi înrămeze ei înşişi tablourile, considerând că rama este, şi ea, o componentă a operei. Acelaşi rol îl îndeplineşte soclul în sculptură. El are şi un rost practic, de a asigura o bază solidă operei sculpturale, care poate avea dimensiuni şi greutate considerabile. Funcţia sa este însă, în primul rând, estetică, de a mijloci trecerea de la spaţiul ambiant la spaţiul special pe care îl configurează opera. Soclul are şi menirea de a înălţa opera deasupra spaţiului comun într-o regiune ideală. Proporţiile spaţiale ale operei sculpturale, ca şi maniera de tratare a spaţiului sunt, de cele mai multe ori, diferite de cele ce caracterizează spaţiul comun al ambianţei, iar soclul delimitează aceste regiuni spaţiale eterogene. Asemenea ramei tabloului, şi soclul poate avea propriile sale valenţe estetice, reprezentate de diferite decoraţii, basoreliefuri, înscrisuri etc., care le pot amplifica sau diminua pe cele ale operei. Decoraţiile soclului trebuie să fie subordonate tematic şi stilistic operei. În sculptura modernă unii artişti suprimă deliberat soclul, pentru a integra opera în ambianţă, a-i conferi mai multă forţă telurică etc. Chiar dacă efectul artistic este uneori remarcabil, o astfel de opţiune estetică este, de multe ori, riscantă. În cazul artei literare rolul de cadru izolator îl îndeplinesc copertele volumului, cu menţiunea că ele aparţin suportului material al operei şi nu operei propriu-zise, care este pur ideală. Oricum, o carte fără coperte produce o impresie dezagreabilă. Cea mai mare parte a scriitorilor acordă importanţă copertelor operelor lor şi, în general, aspectului lor tipografic. Prin izolare opera de artă este proiectată într-un spaţiu artistic şi într-un timp artistic, care sunt diferite de spaţiul şi timpul experienţelor practice. Spaţiul şi timpul artistic sunt convenţionale. Din punct de vedere spaţial, o perspectivă de câţiva kilometri pătraţi poate fi reprezentată în opera de artă în câţiva centimetri pătraţi. De asemenea, dacă timpul real este omogen şi ireversibil, timpul artistic poate fi dilatat sau comprimat şi poate deveni reversibil, prin diferite procedee artistice, cum ar fi flash-back-ul, remember-ul etc. Neglijarea principiului constitutiv al izolării afectează aproape întotdeauna valoarea estetică a operelor de artă. 4. 2. ORDONAREA Pentru conştiinţa comună, care se raportează la lume în mod spontan şi naiv, realitatea apare ca un haos de impresii, imagini, afecte, tendinţe etc. eterogene. Diferitele forme ale culturii, în primul rând, ştiinţa, filosofia şi arta ordonează acest conglomerat de elemente disparate, integrând-le în structuri coerente, care exprimă în fiecare epocă istorică gradul de raţionalizare, de organizare şi de stăpânire a 64 lumii de către om. Ştiinţa şi filosofia ordonează impresiile despre realitate integrându-le în clase, genuri, specii, tipuri etc., adică reduc trăsăturile sensibile ale lucrurilor la caracteristicile lor esenţiale, generale şi comune. Imaginea este înlocuită astfel cu noţiunea abstractă. Spre deosebire de ştiinţă şi filosofie, arta nu sacrifică trăsăturile sensibile ale obiectelor. Ea nu operează cu noţiuni, ci cu imagini. Elementul prin intermediul căruia arta ordonează lumea este imaginea. Ordonarea presupune însă unificare, adică grupare a elementelor disparate în unităţi cuprinzătoare. Pentru a exista unitate trebuie să existe, mai întâi, diversitate, care să fie înglobată şi subordonată unui principiu de unificare. Pentru o mare parte a esteticii tradiţionale formula frumuseţii a fost unitatea în diversitate. La începutul Evului Mediu, Plotin considera, în acest sens, că toate lucrurile şi făpturile care alcătuiesc lumea devin frumoase prin participarea lor la Idee, la raţiunea divină, care împrumută unitatea şi splendoarea ei funciare masei amorfe a lucrurilor pe care le-a creat şi le subordonează. Unul dintre mijloacele cele mai frecvent utilizate de artele plastice în vederea ordonării elementelor compoziţionale este integrarea diferitelor detalii ale creaţiei într-un contur geometric regulat. Astfel, pictura Renaşterii a manifestat preferinţă pentru conturul triunghiular sau, cum i se spunea atunci, „piramidal”. Înălţarea lui Iisus la cer sau coborârea sa de pe cruce, crucificarea, Madona cu pruncul etc., motive frecvente în pictura medievală şi renascentistă, erau ordonate, de cele mai multe ori, prin conturul triunghiular datorită afinităţii lui cu aceste motive. Cu ajutorul aceluiaşi contur a fost realizată şi cea mai pare parte a „Madonelor” lui Rafael. Schema triunghiulară a fost utilizată şi pentru realizarea faimoasei „Primăveri” a lui Sandro Botticelli etc. Artiştii care au lăsat unele detalii compoziţionale în afara schemei triunghiulare au făcut-o pentru evitarea schematismului şi pentru a conferi creaţiilor lor mai multă viaţă şi mişcare. O geometrizare excesivă induce impresia de staticitate şi monotonie. Astfel de efecte pot fi însă urmărite programatic, aşa cum se întâmplă în cubism. Alteori a fost utilizat ca schemă geometrică unificatoare dreptunghiul („Cina cea de taină” a lui Leonardo da Vinci), cercul („Madona de la Sedia” a lui Rafael), arcul de cerc („Şcoala de la Atena” a lui Rafael), elipsa („Despărţirea apelor de pământ” a lui Michelangelo, de pe plafonul Capelei Sixtine de la Vatican şi în majoritatea tablourilor lui El Greco, pentru care era conturul geometric preferat). Dintre contururile geometrice cel mai puţin utilizat a fost pătratul, datorită valenţelor sale estetice reduse. Pătratul reprezintă o schemă de unificare prea simplă, deoarece diversitatea pe care trebuie să o ordoneze se distribuie uniform de-a lungul laturilor sale egale. Efectul estetic este însă cu atât mai înalt, cu cât factorul de unitate ordonează o realitate mai bogată şi mai dificil de stăpânit. Elementul ordonator poate fi şi unitatea de direcţie. Frecvent utilizată a fost diagonala („Coborârea de pe cruce” a lui Rubens, „Orbii” lui Bruegel cel Bătrân, 65 numeroase tablouri ale lui Rembrandt). Alteori el este un tip de linie care se repetă în toate detaliile tabloului. Astfel, în „Naşterea Venerei” a lui Botticelli această linie este o sinusoidă, care poate fi sesizată în forma valurilor, scoica din care apare Venera, silueta acesteia, părul ondulat care îi flutură în vânt, etc. Unitatea compoziţiei se poate obţine şi prin repetarea aceluiaşi poligon, ca în multe tablouri cubiste etc. Acţiunea unificatoare a formelor, direcţiilor şi a identităţii liniare şi poligonale se manifestă nu numai în pictură, ci şi în sculptură şi arhitectură. De exemplu, îmbinarea unor poliedre identice conferă o mare unitate „Coloanei fără sfârşit” ori „Mesei tăcerii” ale lui Brâncuşi. Arcul plin al stilului romanic şi ogiva gotică, orizontalitatea palatelor Renaşterii, cupola barocă şi voluta roccoco etc. sunt forme şi direcţii care, prin repetarea lor în acelaşi ansamblu arhitectural, îi conferă unitatea necesară. Este semnificativ că nu numai artele spaţiale (pictura, sculptura, arhitectura), ci şi cele temporale (literatura, muzica) realizează frecvent ordonarea prin repetarea aceluiaşi element. Un astfel de rol îl îndeplineşte leit-motivul în drama muzicală a lui Richard Wagner, variaţiunile muzicale pe aceeaşi temă, forma de sonată etc. Unificarea în cadrul aceluiaşi contur joacă un anumit rol şi în poezie. Gruparea versurilor în strofe, întrebuinţarea formelor fixe (sonetul, glosa, rondelul etc.) răspund, în primul rând, unor exigenţe estetice. Poeţii sunt întotdeauna preocupaţi de compoziţia tipografică a paginii şi a volumului. Mallarmé considera că aspectul plastic al tipăriturilor le sporeşte valoarea artistică, iar suprarealiştii şi-au integrat versurile unor creaţii poetice în configuraţii plastice semnificative pentru motivele, temele sau stările evocate etc. Un alt principiu al ordonării poate fi subordonarea diversităţii compoziţionale a creaţiei unui motiv dominant. Acest procedeu a fost denumit de filosoful şi esteticianul german Th. Lipps „principiul subordonării monarhice”. Multe opere de artă subordonează întreaga lor bogăţie de detalii compoziţionale unui singur element. Astfel, în domul gotic, nava, care reprezintă lungimea edificiului, este subordonată turnului, care domină întregul ansamblu arhitectural. Cele patru note de la începutul Simfoniei a V-a a lui Beethoven constituie motivul dominant în jurul căruia se organizează întreaga creaţie, regăsindu-se în tonalităţi, ritmuri şi orchestraţii diferite în toate cele patru părţi ale simfoniei. La fel, soarta eroului unei tragedii clasice subordonează acţiunile tuturor celorlalte personaje etc. Când repetiţia se produce în mod regulat constituie ritmul, care are, şi el, valenţe ordonatoare remarcabile. Ritmul poetic este revenirea unor sunete accentuate după un număr egal de sunete neaccentuate. Unificării prin ritm i se poate asocia în poezie unificarea prin rimă. Pentru ca rima să constituie un factor important de unificare estetică este necesar ca varietatea ideatică şi gramaticală pe care ea o subordonează să fie cât mai mare. Rima nu ajunge la eficacitatea sa estetică maximă decât atunci când unifică prin identitate sonoră reprezentări 66 intelectuale şi forme verbale cât mai îndepărtate. Ritmul este un factor important de ordonare estetică nu numai în artele temporale, ci şi în cele spaţiale. Se vorbeşte, de exemplu, despre ritm mai cu seamă în arhitectură, unde succesiunea regulată a plinurilor şi golurilor, a coloanelor despărţite de intervale egale, a distribuţiei volumelor, a diferitelor elemente decorative etc. pot alcătui structuri spaţiale analoage ritmului muzical sau poetic. Un templu grecesc sau o catedrală gotică au ritmuri spaţiale specifice care le întregesc virtuţile şi reverberaţiile estetice. În arhitectura modernă predomină geometrismul, dar sunt construite şi edificii cu structuri şi ritmuri spaţiale sofisticate. Între izolarea şi ordonarea operei de artă există o legătură organică. Printre mijloacele izolării trebuie inclusă şi ordonarea, aşa cum printre mijloacele ordonării trebuie luată în considerare şi izolarea. Opera de artă este unitară prin însăşi forţa izolării ei de ambianţa în care se găseşte. Tot astfel, ea este cu atât mai bine izolată cu cât perfecta ei unitate intimă face din ea o existenţă sustrasă tuturor circumstanţelor exterioare. 4. 3. CLARIFICAREA În orice cunoştinţă se pot distinge un conţinut perceptiv, care reprezintă reflectarea fidelă a obiectului cunoscut, şi un conţinut noematic (gr. noema – concepţie), care constituie semnificaţia cunoştinţei respective. La nivelul cunoaşterii comune accentul se pune, de regulă, pe conţinutul noematic al cunoştinţelor, ceea ce înseamnă că există tendinţa de raportare a obiectelor percepute la clasele generale din care ele fac parte. Filosoful francez H. Bergson considera că principalul motiv al acestei tendinţe este interesul practic care domină raporturile omului cu realitatea. Pentru a se orienta rapid şi eficient în ambianţă, omul trebuie să ştie mai mult ce sunt lucrurile, decât cum sunt ele. În cazul artei, conţinutul perceptiv prevalează asupra celui noematic. Ceea ce trebuie să îl intereseze mai mult pe artist în procesul creaţiei, ca şi pe receptor în cel al contemplaţiei, este aspectul operei de artă, nu semnificaţia sa. S-ar putea spune că subiectul, tema sau motivul operei, în calitate de elemente ale conţinutului său noematic, nu constituie decât pretexte pentru anumite modalităţi de organizare a detaliilor compoziţionale, adică pentru anumite conţinuturi perceptive. Cu cât atitudinea în procesul creaţiei sau în cel al receptării operei de artă este mai pronunţat estetică, cu atât conţinutul noematic prezintă mai puţin interes. În calitate de principiu constitutiv al operei de artă, clarificarea nu impune obligaţia de înfăţişare în operă doar a unor plăsmuiri clare, adică bine conturate şi bine luminate. Pictura a reprezentat adesea cu deosebită expresivitate estetică contururi vagi, imagini ce se pierd în ceaţă, înserări difuze etc. Muzica şi poezia au înfăţişat şi ele stări de spirit şi sentimente confuze, presimţiri obscure, revelaţii fugitive, tendinţe instabile şi echivoce etc. Lipsa de claritate perceptivă are 67 relevanţă estetică numai atunci când este redată cu claritate artistică. În artă se poate vorbi, fără a constitui un paradox, despre o claritate a neclarului. Ceea ce este misterios, fluent şi ambiguu poate fi resimţit în operele de artă cu toată forţa şi expresivitatea caracterului său sensibil. Mijloace importante ale clarificării estetice sunt celelalte principii constitutive ale operei de artă examinate anterior, adică izolarea şi ordonarea. În afara lor, există şi mijloace ale clarificării specifice fiecărei arte. Examinarea lor detaliată şi sistematică reprezintă sarcina teoriei fiecărei arte. Astfel, în artele plastice mijloace importante ale clarificării estetice sunt direcţiile şi dimensiunile. Un templu grecesc se dezvoltă mai mult în lăţime, în timp ce o catedrală gotică mai mult în înălţime. Pentru a obţine aceste efecte templul grecesc întrebuinţează colonada (succesiunea de coloane despărţite de intervale egale), iar catedrala gotică ogiva (arcul frânt) şi turnul. Datorită acestor particularităţi arhitecturale, edificiile respective se detaşează întotdeauna cu claritate de ambianţa în care se găsesc. Marcarea dimensiunilor se realizează prin diferite procedee şi în pictură şi sculptură. În timp ce sculptura, care se desfăşoară în spaţiul tridimensional, poate accentua oricare dintre dimensiuni, pictura trebuie să ţină seama de legile perspectivei pentru crearea iluziei adâncimii. Utilizarea deliberată şi riguroasă a legilor perspectivei este o achiziţie relativ târzie a artelor plastice, o bună parte a artei orientale antice şi a celei occidentale antice şi medievale respectându-le spontan şi destul de aproximativ sau, pur şi simplu, ignorându-le. Clarificarea se realizează uneori prin accentuarea sau simplificarea formelor. Artele plastice apelează frecvent la stilizare, care constă în esenţializarea structurilor spaţiale, care poate merge până la reducerea formelor la schema lor geometrică. Efectul obţinut este întotdeauna de clarificare. Cubismul a utilizat până la exces acest procedeu. Clarificarea coloristică are şi ea un vast domeniu de aplicaţie. În special în pictură cromatismul are valenţe clarificatoare remarcabile. Culorile pot suplini marcarea contururilor spaţiale, pot delimita diferitele zone ale compoziţiei, pot evoca anumite trăiri sau stări de spirit etc. Este interesant de ştiut şi faptul că grecii îşi colorau statuile pentru a le pune mai bine în evidenţă şi a le amplifica forţa de sugestie, ceea ce pentru amatorul modern de artă poate părea şocant etc. În literatură clarificarea se obţine prin evitarea locurilor comune şi a expresiilor consacrate şi prin asocierea cuvintelor în raporturi inedite. Figurile de stil au capacitatea de a clarifica şi concentra în imaginaţia cititorului imaginea concretă a lumii. Clarificarea estetică este deci o modalitate de evidenţiere sensibilă a operei şi contribuie la amplificarea valorii sale artistice. 4. 4. IDEALIZAREA 68 Izolată de înlănţuirea faptelor şi evenimentelor care o înconjoară, constituită ca o unitate suficientă sieşi şi evidenţiată perceptiv, opera de artă nu mai aparţine lumii reale, ci unei lumi ideale. Ea se constituie nu atât în planul existenţei, cât în cel al aparenţei. Opera de artă este un mod convenţional de reprezentare a lumii care este condiţionat de – dar şi corelat cu – anumite facultăţi ale spiritului, precum vizualizarea, audiţia, tactilitatea, imaginaţia, emotivitatea, intuiţia, empatia etc. Ca unitate autotelică, arta nu urmăreşte să determine nici iluzia realităţii, nici pe cea a irealităţii, deoarece aparenţa ei se constituie într-un plan exterior distincţiei realitate – irealitate şi anume în planul arealităţii. Realitatea sau irealitatea unui lucru sau eveniment se precizează pentru cel care îl percepe prin raportarea sa la practică. Arta nu se supune însă acestei reguli generale. Idealitatea ei este areală, întrucât ea nu este evaluată prin raportare la practică, ci la sistemul de convenţii care îi conferă semnificaţie. Pentru a obţine această înălţare în planul ideal al arealităţii arta întrebuinţează o serie de mijloace şi procedee specifice. De exemplu, artele figurative renunţă la una sau alta dintre dimensiunile sau calităţile realităţii. Pictura şi desenul amputează o dimensiune a obiectelor, reprezentând spaţiul în plan. În acest sens, ele apelează la legile perspectivei pentru a crea iluzia celei de-a treia dimensiuni a spaţiului. Sculptura renunţă la culoarea reală a obiectelor reprezentate, înlocuind-o cu cea uniformă a materialului pe care îl întrebuinţează. Artele temporale asociază evenimentelor sau stărilor de spirit pe care încearcă să le evoce diferite înlănţuiri sonore expresive (muzica, poezia) sau semnificaţii inedite (proza) etc. Idealitatea artei este areală şi deoarece reprezentările ei par a aparţine, mai mult decât domeniului realităţii, celui al necesităţii. În realitate principalul se amestecă în permanenţă cu secundarul şi esenţialul cu accidentalul. Arta corectează această „iraţionalitate” a realului, apropiind lucrurile şi evenimentele de tipul lor necesar şi raţional. În acest scop ea operează o selecţie printre trăsăturile realităţii, reţinând principalul, esenţialul sau semnificativul şi îndepărtând secundarul, accidentalul sau nesemnificativul. Prin selecţie, intensificare şi ierarhizare arta promovează realitatea către forma ei necesară şi raţională şi, pe această cale, o înalţă spre o regiune ideală. Prin astfel de procedee arta operează totodată un act de evaluare a realităţii, fapt ce amplifică idealizarea pe care ea o realizează. Lumea reconstruită de artă nu mai este cea a experienţelor practice, ci una ideală, ce exprimă idealurile, aspiraţiile şi valorile pe care umanitatea încearcă să le impună existenţei. Principiile constitutive ale operei de artă sunt intim corelate şi se condiţionează reciproc. Se poate aprecia că fiecare dintre ele este secondat de toate celelalte. Lipsa unuia singur dintre ele afectează calitatea estetică a operei, care nu poate fi asigurată decât prin convergenţa lor. 69 5. SINTEZE TEORETICE ALE ARTEI 5. 1. TIPURILE ARTISTICE 5.1.1. CARACTERIZARE GENERALĂ Opera de artă constă într-o organizare specifică a materialului pe care îl prelucrează sau a datelor sensibile ale conştiinţei pe care le transfigurează. Procedeele fundamentale ale acestei organizări sunt cele patru principii constitutive ale operei de artă: izolarea, ordonarea, clarificarea şi idealizarea. Forma pe care o dobândeşte opera de artă depinde în mare măsură de natura valorilor extraestetice subordonate unităţii sale estetice. Materialele şi datele sensibile ale conştiinţei pe care le prelucrează artistul pentru a le impune o formă estetică nu au însă caracter brut, ci sunt încărcate cu anumite semnificaţii şi sunt raportate la anumite valori ale culturii înainte ca el să le integreze în opera sa. Ca urmare a acestui fapt, ele precondiţionează într-o anumită măsură forma pe care o va dobândi opera de artă. Elementele care printr-o disociere strict teoretică sunt considerate a reprezenta conţinutul şi forma operei de artă se află într-o relaţie funcţională permanentă caracterizată prin diferite grade de coerenţă. Forma oricărei opere de artă devine, într-o măsură mai mare sau mai mică, ceea ce conţinutul ei extraestetic îi prescrie. Există deci modalităţi specifice ale izolării, ordonării, clarificării şi idealizării, determinate de natura înrudită a conţinutului de valori extraestetice asupra cărora aceste principii se aplică. Pentru mai temeinica înţelegere a operei de artă, cercetarea estetică urmăreşte şi identificarea şi analizarea acestor permanenţe funcţionale numite tipuri artistice. Tipul artistic este acea clasă logică în care sunt reunite şi coordonate toate operele artistice diferenţiate analog în structura lor după natura înrudită a valorilor extraestetice pe care le includ. Aceasta nu înseamnă însă că opere integrate în acelaşi tip artistic coincid întru totul, conţinutul lor particular ca şi personalitatea creatorului determinând de fiecare dată o formă estetică strict individuală. Prin identificarea şi analizarea tipurilor artistice estetica urmăreşte stăpânirea intelectuală a varietăţii practic nelimitate a operelor de artă, grupându-le după afinităţile conţinutului şi după similitudinile formei lor. Criteriile clasificării tipurilor artistice sunt cele patru principii constitutive ale operei de artă: 1. Izolării îi corespund două serii de tipuri artistice, în funcţie de reprezentarea în opera de artă a unor raporturi cu omul sau cu natura. Tipurile artistice care redau în opera de artă raportarea specifică la om sunt: A. Sfântul, omul reprezentativ şi omul de rând. Tipurile artistice care reprezintă în opera de artă raportarea la natură sunt: B. Peisajul transcendent, peisajul imanent şi natura moartă. 2. Ordonării, ca principiu constitutiv al operei de artă, îi corespund următoarele tipuri artistice: C. Eleatismul şi heraclitismul. 70 3. Clarificarea este reprezentată de următoarele tipuri artistice: D. Viziunea plastică şi viziunea pitorească. 4. Idealizarea, ca principiu constitutiv al operei de artă, este reprezentată de următoarele tipuri: E. Idealismul şi realismul. 5.1.2. SFÂNTUL, OMUL REPREZENTATIV ŞI OMUL DE RÂND Spaţiul artistic este eterogen în raport cu spaţiul experienţei practice şi relativ opus lui. Se poate constata însă o ierarhizare a spaţiului artistic al operei în raport cu cel al experienţei practice în funcţie de rangul valorilor umane exprimate de operă: Uneori spaţiul artistic se constituie cu mult deasupra orizontului experienţei practice, astfel încât figurile umane reprezentate în operă par plasate la o înălţime inaccesibilă în raport cu planul existenţei cotidiene a indivizilor. Acesta este în artele plastice, de exemplu, cazul mozaicurilor bizantine şi al reprezentărilor artistice medievale de sfinţi, fecioare, martiri etc. S-a constituit astfel tipul sfântului, care poate fi regăsit şi în alte etape ale evoluţiei istorice a artei. Alteori, figurile umane reprezentate în operă sunt readuse parcă la linia orizontului axiologic al receptorului şi sunt coordonate cu planul experienţei practice. Portretele renascentiste ale lui Rafael sau Tintoretto reprezintă suverani, gentilomi, patricieni etc. plasaţi de pictor la înălţimea sa şi care nu lasă niciodată impresia că domină existenţa. Această impresie nu este sugerată nici măcar atunci când chipurile pânzelor Renaşterii sunt ale unor sfinţi, care după întregul stil al apartenenţei lor sunt totuşi ale unor nobili sau patricieni. Marea lor distincţie face din ei nişte figuri reprezentative ale epocilor şi societăţilor lor, peste care ei nu se ridică însă în absolut şi eternitate. Madonele lui Rafael, de exemplu, întruchipează idealul renascentist de frumuseţe feminină şi de maternitate. În fine, sunt situaţii, ilustrate mai ales de naturalismul olandez şi flamand al secolului al XVII-lea, când personajele ce apar în tablouri par situate sub linia orizontului axiologic, astfel încât artistul pare a le privi de sus. Figurile astfel reprezentate aparţin, de obicei, oamenilor de rând, iar scenele comune sau burleşti în care sunt implicaţi justifică această atitudine superioară a artistului în procesul creaţiei şi a receptorului în procesul contemplaţiei. Se poate aprecia deci că, după cum spaţiul artistic este perceput ca superior, în acelaşi plan sau inferior în raport cu spaţiul experienţelor practice, figurile umane reprezentate în el ilustrează tipul sfântului, al omului reprezentativ sau al omului de rând. Ceea ce determină, în toate aceste cazuri, modalităţile izolării artistice este o anumită experienţă a umanului, un anumit sentiment de distanţă socială faţă de om, adică o valoare extraestetică, ce are repercusiuni asupra formei 71 operei de artă. Faptul de a reprezenta sfântul, omul reprezentativ sau omul de rând are numeroase implicaţii asupra particularităţilor compoziţionale ale operei de artă. Artistul care înfăţişează sfântul se va feri de o caracterizare prea amănunţită a fizionomiei sau vestimentaţiei lui şi de redarea mişcării. Tipismul static şi simplitatea monumentală ale înfăţişării sale se asociază mai bine cu transcendentalismul sacru. Dimpotrivă, omul reprezentativ va fi mai bine caracterizat în particularităţile fizionomiei, ţinutei, vestimentaţiei şi gesturilor sale, dar nu cu minuţia naturalistului, care-i permite artistului să observe şi să reprezinte detaliile fizionomice şi vestimentare, grimasele ori diformităţile fizice ale omului de rând. Cine-şi priveşte semenii cu superioritate are tendinţa să pătrundă în intimitatea lor fizică şi psihologică cu o indiscreţie pe care nu şi-o permite când se raportează la reprezentări ale sacrului sau la oameni reprezentativi. Aceste tipuri artistice au fost redate cu mare expresivitate în artele plastice, dar pot fi identificate şi în celelalte arte. Literatura, ca a doua artă în care sentimentul distanţei sociale faţă de om poate avea relevanţă estetică, distinge şi ea aceste tipuri artistice, cu particularitatea că, în conformitate cu mijloacele sale de expresie, proiectarea în spaţiul artistic este asociată cu cea în timpul artistic. Figurile sacre şi legendare ale epopeilor homerice şi ale tragediei greceşti nu sunt dependente de împrejurări de timp şi de loc precise. Timpul şi spaţiul au în aceste opere nedeterminarea distanţei lor legendare. Nu întâmplător, personajele lor au devenit adesea arhetipuri ale culturii occidentale ulterioare. Mai precizate sunt timpul şi spaţiul tragediei franceze şi elisabetane a epocii moderne, care are, de regulă, drept personaje principale oameni reprezentativi. Hamlet ori Macbeth aparţin, de exemplu, acestui tip artistic. În fine, romanul istoric şi naturalist al veacurilor XVIII – XIX a consacrat în literatură tipul omului de rând. În literatura română Ion al lui Rebreanu ori Ilie Moromente al lui Marin Preda aparţin acestui tip artistic. În muzică aceste tipuri artistice sunt asociate adesea unor genuri muzicale diferite. Astfel, drama muzicală wagneriană sau „Oedip” al lui Enescu au înfăţişat tipul sfântului, opera şi opereta modernă oameni reprezentativi, iar musical-ul contemporan oameni de rând. Pentru realizarea acestor tipuri artistice compozitorii, orchestratorii, scenografii şi regizorii au utilizat forme muzicale, scenografii, orchestraţii, viziuni regizorale etc. adecvate. 5. 1. 3. PEISAJUL TRANSCENDENT, PEISAJUL IMANENT ŞI NATURA MOARTĂ Ca principiu constitutiv al operei de artă, izolarea se manifestă în tipuri artistice specifice nu numai în funcţie de modalităţile de reprezentare a omului, ci de cele de înfăţişare a naturii. Natura este reprezentată întotdeauna în artă ca ceva opus lumii experienţelor 72 practice, dar această opoziţie se poate manifesta, ca şi în cazul reprezentării omului, fie dintr-o lume superioară, fie dintr-una plasată în acelaşi plan cu cel al artistului, fie dintr-una inferioară. De obicei, peisajele din mozaicurile bizantine şi din unele pânze renascentiste (în special cele ale lui P. Rubens), dar şi moderne (de exemplu, marinele lui I. Aivazovski) sunt percepute parcă de jos, în timp ce un peisaj naturalist sau impresionist pare a fi plasat în acelaşi plan cu cel al privitorului, în timp ce o natură moartă pare a fi văzută de sus. Pentru obţinerea acestor efecte sunt utilizate procedee specifice, care individualizează tipurile artistice ce diferenţiază operele de artă inspirate de natură. Ele sunt caracteristice îndeosebi artelor vizuale, dar pot fi regăsite cu nuanţe şi particularităţi distincte şi în celelalte arte. a. În cazul peisajelor transcendente, receptorul se simte mic şi copleşit de măreţia naturii care îl domină. Esteticienii şi istoricii artelor apreciază că acest mod de reprezentare a naturii a apărut în Renaştere şi că el coincide cu modificarea reprezentării astronomice a lumii şi cu introducerea dimensiunii infinităţii în conceperea ei. Deoarece infinitatea nu este intuitivă, redarea peisajului transcendent nu poate intra în expresia plastică a artei decât sub forma măreţiei sublime şi covârşitoare a naturii. b. Peisajul imanent a fost redat cu mare expresivitate de pictorii naturalişti ai epocii moderne şi, mai ales, de impresioniştii secolului al XIX-lea. În tablourile lor nu se mai întâlnesc peisaje care copleşesc prin măreţia cadrului natural reprezentat, ci colţuri întâmplătoare sau familiare de natură. Pictorii acestui tip artistic nu mai caută natura grandioasă şi copleşitoare, peisajele excepţionale. Natura cea mai umilă sau chiar urâtă, ca periferiile oraşelor sau străzile mizere, devin peisaje expresive pentru ei. Natura reprezentată în astfel de opere nu mai este cea care ne domină dintr-un plan al transcendenţei, ci una care se amestecă cu sufletul privitorului, îl pătrunde şi îi este imanentă. Natura nu mai este resimţită în peisajele imanente ca obiect, ca o realitate care se desfăşoară dincolo de limitele eului şi este eterogenă în raport cu el, ci se înfiripă din senzaţiile eului şi se contopeşte cu ele. Artiştii moderni au subiectivizat ideea naturii, făcând din ea un conţinut al conştiinţei. c. În cazul naturii moarte, relaţia operei cu natura îmbracă din nou forma unei separaţii radicale, dar nu ca atunci când omul contemplă măreţia naturii din perspectiva nimicniciei lui. Cine contemplă o natură moartă nu se regăseşte pe sine în ea. Distanţa axiologică ce îl separă de ea este considerabilă. Dar superioritatea este resimţită, în acest caz, de privitor ca fiind a sa, nu a naturii. Atitudinea receptorului faţă de natura moartă este cea a unui observator atent şi curios, minunat de pitorescul lucrurilor mici şi banale. În această aplecare curioasă asupra lucrurilor familiare reprezentate, resimţite în frumuseţea lor necunoscută, prin disociere de manipularea lor utilă şi vulgară, se resimte o notă ascunsă de umor. Datorită revelaţiilor pe care le 73 provoacă, dar şi solicitării intense a măiestriei, spiritului de observaţie şi harului artiştilor, natura moartă este un tip artistic intens practicat în arta modernă şi contemporană. Deşi pare a fi destinat, mai ales, începătorilor, aproape toţi maeştrii picturii universale şi naţionale a ultimelor secole au ilustrat acest tip artistic. În literatură natura moartă a fost consacrată de realismul lui Balzac, despre ale cărui nesfârşite descrieri H. Taine scria că reunesc ştiinţa unui arheolog, a unui arhitect şi tapiţer, a unui croitor, a unei negustorese de mărunţişuri, a unui comisar de licitaţii, a unui fiziolog şi a unui notar. În literatura română acest tip artistic a fost cel mai bine reprezentat de proza lui G. Călinescu şi Al. Ivasiuc. 5. 1. 4. ELEATISM ŞI HERACLITISM ÎN ARTĂ Ordonarea, ca principiu constitutiv al operei de artă, urmăreşte unificarea şi organizarea în structuri coerente a elementelor şi valorilor pe care ea le include. Prin acţiunea sa unificatoare, arta prezintă similitudini cu ştiinţa şi cu filosofia. Dar, în timp ce ştiinţa şi filosofia nu reţin din lucruri decât însuşirile lor generale, pe care le exprimă cu ajutorul noţiunilor, arta, care operează cu imagini concret-senzoriale, nu trebuie să sacrifice caracterul individual şi sensibil al lucrurilor. Dar, cu toată această deosebire a materialului pe care îl utilizează, ştiinţa şi filosofia, pe de o parte, şi arta, pe de altă parte, pot organiza analog realitatea pe care o înfăţişează. Ele pot reprezenta realitatea fie în repaus, fie în mişcare, fie în unităţi statice, fie în secvenţe dinamice, fie ca fiinţă, fie ca devenire. Încă de la începuturile metafizicii occidentale filosofii Şcolii din Elea, pe de-o parte, şi Heraclit din Efes, pe de altă parte, un fixat în mod exemplar cele două modalităţi de reprezentare teoretică a lumii: ca o alcătuire imuabilă şi eternă sau ca o curgere neîntreruptă. Aceste două modalităţi de reprezentare teoretică a lumii îşi au echivalentul lor sensibil în artă. După cum ordonarea realităţii în artă adoptă forma unor unităţi statice sau unor deveniri, rezultă tipurile artistice eleat sau heraclitic, denumite astfel după prototipurile lor filosofice antice. Tipul eleat al artei ordonează realitatea în unităţi substanţiale. De exemplu, un tablou cum este „Şcoala de la Atena” al lui Rafael înfăţişează unităţi cu sens deplin, care nu au nevoie pentru a fi înţelese de vreo completare a imaginaţiei privitorului. Aceluiaşi tip artistic îi aparţin şi „Cina cea de taină” a lui Leonardo da Vinci, multe dintre tablourile lui Rembrandt etc. Scenele reprezentate în astfel de opere există în ele însele şi pot fi concepute prin ele însele, la fel ca substanţa lui Spinoza. Înţelesul lor se epuizează în limitele tabloului, iar scena înfăţişată se distribuie simetric în jurul axei sale centrale. O astfel de unitate substanţială nu este însă proprie numai artelor spaţiale (pictură, sculptură, arhitectură), ci şi celor temporale (literatură, muzică). De 74 exemplu, o poezie lirică se poate constitui dintr-un început, un apogeu şi un sfârşit bine marcate. Pentru literatura română sunt semnificative, pentru acest tip artistic, pastelurile lui Alecsandri şi multe dintre poeziile lui Coşbuc. La fel, tragediile clasice prezintă un eveniment complet, astfel încât începutul şi sfârşitul acţiunii coincid cu începutul şi sfârşitul reprezentării ei în operă (de exemplu, „Fedra” lui Racine, „Avarul” lui Molière etc.). În dramaturgia românească acest tip artistic este ilustrat de cea mai mare parte a pieselor lui Caragiale. Tipul artistic heraclitic organizează materialul compoziţional al operei astfel încât impresia de dinamism este pregnantă. De exemplu, în tabloul lui Rubens „Înălţarea Mariei la cer” personajele din stânga şi din dreapta scenei centrale sunt tăiate de ramă. Se sugerează astfel caracterul indefinit şi în continuă desfăşurare al realităţii. Deşi compoziţia are unitate, aceasta nu este substanţială, ci dinamică. În limitele ei nu se epuizează o semnificaţie deplină. Ea nu este decât un fragment, mai mult sau mai puţin întâmplător, decupat dintr-o realitate care se întinde înainte şi după scena înfăţişată în operă, într-o desfăşurare continuă. Pentru sugerarea dinamismului, picturile aparţinând acestui tip artistic prezintă uneori asimetrii şi necoincidenţe între centrul acţiunii reprezentate şi centrul tabloului. Asimetria şi descentrarea creează întotdeauna impresia de dinamism. În pictura secolului al XX-lea sunt semnificative pentru acest tip artistic operele futuriştilor italieni ai începutului de secol, o mare parte a creaţiilor lui S. Dali, P. Picasso etc. Tipul artistic heraclitic poate fi întâlnit şi în artele temporale. De exemplu, poezia lui Eminescu „Peste vârfuri” se încheie cu întrebarea: „Mai suna-vei, dulce corn, pentru mine vreodată?”, care sugerează că opera nu reprezintă decât un decupaj dintr-un proces afectiv mai cuprinzător. În teatru, acest tip artistic este ilustrat în antichitate de „Oedip” al lui Sofocles, iar în dramaturgia modernă de majoritatea pieselor lui H. Ibsen („Nora”, „Strigoii” etc.). Aceste opere nu înfăţişează decât etapele finale şi catastrofale ale unor întâmplări consumate cu mult timp înainte de începutul lor. 5. 1. 5. VIZIUNEA PLASTICĂ ŞI VIZIUNEA PITOREASCĂ ÎN ARTĂ Acţiunea de clarificare pe care o exercită opera de artă asupra lucrurilor şi evenimentelor care-i servesc drept sursă de inspiraţie poate scoate în evidenţă felul lor de a fi durabil sau aparent, ceea ce ele sunt sau modul în care apar. În actul perceperii realităţii există o anumită specializare a simţurilor pentru surprinderea existenţei, respectiv aparenţei lucrurilor. Existenţa este redată cel mai bine de simţul tactil, în timp ce văzul pare a ne transmite aparenţele lucrurilor. Ori de câte ori percepem prin văz o imagine ce pare neverosimilă, simţim nevoia să o corectăm prin pipăit. Conştiinţa pare a ne sugera astfel că în simţul tactil se află izvorul certitudinilor noastre despre ceea ce sunt cu adevărat lucrurile, în timp ce 75 prin văz ne parvin toate erorile şi iluziile cu privire la ele. În practica adultului se recurge doar rareori la tactilitate pentru formarea sau verificarea certitudinilor despre lucruri. De regulă, prevalenţa simţului tactil în explorarea realităţii se încheie o dată cu prima copilărie, când se formează reprezentarea stabilă şi durabilă a lumii. Reprezentările artei au capacitatea de a disocia din imaginea lucrurilor tactilul de vizual, pentru a sublinia mai puternic unul sau altul dintre aceste elemente, cu diminuarea, într-o măsură mai mare sau mai mică, a celuilalt. După cum acţiunea de clarificare în artele care redau forme reale adoptă unul sau altul dintre cele două procedee se obţine tipul viziunii plastice sau al celei pitoreşti. Temeiul distincţiei dintre plastic şi pitoresc se află într-un anumit mod de reprezentare a lucrurilor. În primul caz, lucrurile apar în izolarea lor, iar în cel de-al doilea, în dependenţa lor continuă. Simţul tactil este un simţ analitic, sugerând discontinuitatea realităţii, în timp ce văzul (şi, cu atât mai mult, auzul) este un simţ sintetic. Simţul vizual poate cuprinde suprafeţe vaste, în timp ce cel tactil se deplasează pe suprafeţe restrânse, din punct în punct. De aceea tactilitatea este mai potrivită pentru evocarea lucrurilor ca entităţi autonome şi imobile, pe când văzul şi, îndeosebi, auzul, sunt mai apte pentru redarea interdependenţei şi fluenţei. Eleatismul şi heraclitismul contribuie astfel şi la configurarea modalităţilor clarificării. Denumirile celor două tipuri artistice – plastic şi pitoresc – sugerează sculptura, pe de-o parte, şi pictura, pe de alta. Sculptura este prin excelenţă plastică, datorită faptului că redă organizarea spaţială a lucrurilor în plenitudinea sa, în timp ce pictura este pitorească, întrucât surprinde bogăţia coloritului şi varietatea formelor. Există însă şi o sculptură pitorească (Michelangelo, H. Moore etc.) şi o pictură plastică (cubismul, S. Dali etc.). Distincţia dintre tipul artistic plastic şi cel pitoresc se poate regăsi şi în arhitectură. Pentru tipul arhitectural plastic sunt reprezentative templele greceşti şi palatele Renaşterii, dar şi „zgârie-norii” metropolelor contemporane, în tip ce pentru cel pitoresc catedralele gotice şi palatele baroce. Preponderenţa plinurilor asupra golurilor, în primul caz, şi a golurilor asupra plinurilor, în cel de-al doilea, solicită mai mult reprezentări tactile, respectiv vizuale. S-a încercat identificarea celor două tipuri artistice specifice clarificării şi în literatură şi muzică. În timp ce clasicismului i-ar fi caracteristic un accent plastic, romantismul ar avea predilecţie pentru pitoresc. Acestea sunt însă numai tendinţe generale, cele două tipuri regăsindu-se în aceste arte mai degrabă la nivelul unor creaţii determinate decât al unor epoci sau stiluri artistice. 5. 1. 6. IDEALISM ŞI REALISM ÎN ARTĂ În calitate de principiu constitutiv al operei de artă, idealizarea impune eliminarea a ceea ce este accidental şi irelevant în realitate şi reţinerea în operă doar 76 a ceea ce este esenţial şi necesar. Faptul că arta elimină accidentalul şi reţine necesarul i-a determinat pe mulţi artişti, esteticieni şi istorici ai artelor să opteze pentru formula artei ca reprezentare a tipicului. Estetica tipicului sau a generalului – omenesc a fost cel frecvent ilustrată şi cel mai temeinic teoretizată. Absolutizarea acestei dimensiuni a artei riscă să-i diminueze însă relevanţa şi expresivitatea. Ea poate eşua astfel într-un gen de schematism, determinat de abundenţa imaginilor generice. Pe de altă parte, prin definiţie, arta operează cu imagini concret senzoriale şi, ca atare, trebuie să-şi concentreze interesul asupra realităţilor individuale. Individualitatea imaginii artistice nu este însă niciodată atât de particulară încât să se limiteze la evocarea unui singur caz. Chiar transfigurarea artistică a unor personalităţi sau situaţii pronunţat individualizate denotă, cel puţin implicit, anumite calităţi, atitudini, conduite etc. de mai largă relevanţă. Între idealitatea imaginii generice şi realismul imaginii fotografice procesul idealizării prin artă reuşeşte să se menţină pe o poziţie intermediară specifică. Reprezentările artei autentice sunt, în acelaşi timp, tipice şi individuale. Orice individualitate aparţine însă nu numai categoriei sale determinate, ci şi unei clase, mai mult sau mai puţin restrânse sau largi, pe care imaginile artei reuşesc să o evoce. Goethe numea „aperçu” capacitatea intuiţiei artistice de a sugera sau recunoaşte tipicul şi generalul în particular. Prin forţa talentului său, artistul reuşeşte să actualizeze printr-o imagine individuală clasa căreia ea îi aparţine. Acest tip nu este însă niciodată doar cel al categoriei înglobatoare imediate, ci şi al unei clase mai generale. După cum sfera acestei clase este mai amplă sau mai restrânsă, după cum ea are un număr mai mic sau mai mare de determinaţii, operele artistice aparţin fie tipului idealist, fie celui realist. Tipul artistic idealist actualizează prin imaginile individuale apartenenţa la clasele cele mai ample, care au un număr mic de determinări. De exemplu, o statuie grecească din etapa clasică reprezintă, de obicei, tânărul de rasă albă meridională. La rândul lor, tragedia grecească şi cea a clasicismului francez înfăţişează, de cele mai multe ori, omul reprezentativ pentru cultura morală a occidentului. Arta modernă, înclinată spre realism, a specializat tipul artistic, restrângând sfera lui. Au intrat rând pe rând în literatură şi în artele plastice determinări ţinând de loc şi de timp, epoca, naţionalitatea, clasa socială, profesia, religia, concepţia de viaţă etc. Reprezentările artistice ale naturii nu scapă nici ele deosebirii dintre idealism şi realism. De exemplu, peisajele lui Rubens nu sunt niciodată localizate, fiind evidentă intenţia de idealizare a naturii. Tablourile sale au ceva din simplitatea, măreţia şi generalitatea unui caracter tragic. Dimpotrivă, impresioniştii, care dau replica realistă reprezentării idealiste a naturii, sunt ataşaţi de un colţ determinat de natură sau de un peisaj urban precis localizabil. Idealismul şi realismul sunt, în ultimă instanţă, două atitudini distincte ale 77 spiritului faţă de realitate, care au multiple implicaţii asupra particularităţilor plastice ale operelor de artă. Adoptarea lor este condiţionată de o multitudine de factori: artă, personalitatea artistului, motivul operei etc. În anumite etape ale evoluţiei artelor au dominat tendinţele idealiste, iar în altele cele realiste. Deşi aparent opuse, ele sunt, în fond, complementare, urmărind fiecare să redea cât mai expresiv realitatea cu mijloacele sale specifice. 5. 2. STILUL ARTISTIC Operele de artă pot fi grupate nu numai după tipul artistic pe care-l ilustrează, ci şi după stilul artistic ale cărui expresii sunt. Deosebirea dintre tip şi stil este subtilă şi dificil de precizat, fiind de multe ori ignorată de esteticieni. Asemenea tipului artistic, stilul grupează operele de artă după similitudinile structurii lor. Ca şi în cazul tipului, principiul de grupare a operelor în acelaşi stil se află într-o tendinţă extraestetică a spiritului. Faptul că goticul sau rococoul au adoptat anumite particularităţi structurale pentru operele pe care le subordonează este explicat de întreaga gândire estetică modernă prin misticismul omului medieval, în primul caz, şi prin rafinamentul spiritual cultivat de monarhiile occidentale ale secolului al XVIII-lea, în cel de-al doilea. Se consideră aşadar că stilurile respective au fost impuse de factori extraestetici. Într-o lucrare anterioară „Trilogiilor”, „Filosofia stilului” (1924), Lucian Blaga afirma în acest sens că „Stilul reprezintă nişte valori extraestetice pătrunse în estetic”. Dincolo de aceste similitudini, deosebirile dintre tip şi stil sunt importante. Tipul grupează operele în jurul unuia sau altuia dintre principiile constitutive ale artei ori în jurul tuturor. Stilul grupează însă operele de artă în jurul agentului lor artistic, fie acesta o individualitate artistică, o naţiune, o epocă sau chiar un întreg spaţiu cultural. În acest sens se vorbeşte, de exemplu, despre stiluri individuale, cum ar fi stilul lui Dante sau al lui Shakespeare, despre stiluri naţionale, cum ar fi cel francez sau german, de stilurile unor epoci, cum ar fi romanicul, goticul, barocul sau rococoul ori de stilul antic sau de cel modern. Niciodată nu se poate asocia însă vreunul dintre aceste atribute de noţiunea vreunui tip artistic. Unitatea de tip este întotdeauna superioară distincţiilor individuale, etnice sau istorice. Sfera tipului este deci mai cuprinzătoare decât cea a stilului. Particularităţile structurale ale dramei lui Shakespeare nu îndreptăţesc să se vorbească despre tipul dramei shakespeariene, ci numai despre stilul ei. Prin stil drama lui Shakespeare este unică. Prin tip ea aparţine însă formei baroce a artei. Confuziile dintre tip şi stil provin, cel mai adesea, din faptul că ambelor le sunt frecvent asociate aceleaşi atribute. Se vorbeşte astfel, de multe ori, atât despre stilul, cât şi despre tipul baroc, deşi cele două sintagme desemnează sinteze teoretice diferite. Tipul este o noţiune pur sistematică, în timp ce stilul este o noţiune concomitent sistematică şi istorică. Filosoful neokantian german H. Rickert preciza că dacă tipul artistic este rezultatul unei operaţii de generalizare, stilul este expresia 78 simultană a operaţiilor de generalizare şi de individualizare. Din punct de vedere metodologic, stilul este o noţiune mixtă, în care se suprapun perspectiva istorică şi cea sistematică. Stilul poate fi aşadar definit ca unitatea structurii artistice a unui grup de opere impusă de agentul lor, fie acesta artistul individual, naţiunea, epoca sau spaţiul cultural. În conceptul stilului fuzionează unitatea şi originalitatea. Este deci lipsit de stil amestecul de elemente disparate şi eterogene, confuzia şi anarhia. În acest sens, Friedrich Nietzsche a extins noţiunea de stil de la utilizarea ei strict estetică la ansamblul manifestărilor spirituale ale unui popor, deplângând lipsa de stil a culturii germane din vremea sa, în care i se părea că se amestecă haotic influenţe dintre cele mai diferite şi mai contradictorii. În acelaşi spirit, Lucian Blaga considera că „stilul este un fenomen dominant al culturii umane şi intră într-un chip sau altul în definiţia ei. Stilul e mediul permanent, în care respirăm, chiar şi atunci când nu ne dăm seama”. Lipsită de stil este şi unitatea moartă, coeziunea mecanică a detaliilor compoziţionale ale operei, din care nu răzbate o individualitate originală animatoare. Parafrazându-l pe George Louis Leclerc de Buffon (1707 – 1788), care afirma că „Le style c’est l’homme”, s-ar putea susţine că stilul este şi naţiunea, epoca sau spaţiul cultural cărora opera le aparţine. Prezenţa şi influenţa acestor factori, acţiunea lor spirituală unificatoare şi individualizantă sunt constatate şi preţuite în fenomenul stilului. Când însă originalitatea este simulată sau când centrul spiritual de la care emană opera de artă se manifestă altfel decât în acord cu orientările sale autentice şi profunde, atunci înregistrăm şi dezaprobăm maniera. Manierismul caracterizează poeţii şi artiştii preţioşi din toate timpurile şi culturile, dar şi epoci întregi care suferă de acest viciu, cum li s-a reproşat adesea alexandrinismului grecesc sau academismului modern. Manierismul apare mai ales atunci când se produce disocierea şi dezacordul dintre originalitatea artistului individual şi spiritul epocii sau al culturii cărora el le aparţine. Sunt consideraţi manierişti artiştii academici, care se cramponau de norma inspiraţiei clasice în condiţii istorice schimbate, oratorii creştini ai Evului Mediu, care compuneau discursuri în stilul lui Cicero, versificatorii moderni care adoptă stilul poeziei persane a secolelor XIII – XIV (Hafiz, Sadi etc.) sau al haiku-urilor japoneze, poeţii franţuziţi din toate epocile şi culturile etc. Adevăratul stil este acela în care se armonizează originalitatea individuală cu cea a timpului şi a locului. Originalitatea individuală este amplificată de cea a mediului local şi a epocii, dar nu până în punctul în care acestea devin mai puternice decât personalitatea creatorului. Manierişti, adică lipsiţi de originalitate, sunt deci şi artiştii care cedează prea uşor gustului timpului şi modelor culturii lor. Numai armonia originalităţii individuale cu cea a timpului şi a mediului local, dozajul lor delicat şi precis, configurează adevăratul stil. 79 5. 3. CLASIFICAREA ARTELOR Operele de artă determinate se grupează nu numai în cadrele tipurilor şi stilurilor, ci şi în cele ale artelor. Literatura, muzica, coregrafia, arhitectura, pictura, sculptura, cinematografia (pentru a respecta canonul – evident anacronic – al celor „şapte arte”) sunt noţiuni constituite prin sinteza teoretică a operelor individuale, singurele date efectiv în experienţa artistică. Artele sunt deci construcţii teoretice ale spiritului, rezultate ale unor operaţiuni de clasificare a operelor individuale. Criteriile clasificării artelor au variat de-a lungul timpului, fără ca vreunul dintre ele să se dovedească suficient. Una dintre cele mai vechi şi mai bine cunoscute clasificări ale artelor este cea propusă în epoca modernă de Gotthold Ephraim Lessing în lucrarea sa „Laocoon”. Criteriul utilizat de acesta pentru clasificarea artelor este cel al mijloacelor de realizare a operelor. Acestea ar putea fi: fluente: cuvântul, sunetul; stabile: masa, linia, volumul, culoarea. Pe baza acestui criteriu sunt distinse următoarele arte: arte succesive sau temporale: poezia şi muzica; arte simultane sau spaţiale: arhitectura, desenul, pictura, sculptura. Acestei clasificări i s-a reproşat faptul că nu ia în considerare particularităţile psihologice ale receptării artei. Astfel, s-a afirmat că orice operă de artă presupune un interval de timp pentru receptare, deci aparţine ordinii temporale, fiind succesivă. Pe de altă parte, la sfârşitul contemplaţiei, opera de artă este recompusă în spiritul receptorului într-o unitate, fiind deci simultană. Criteriul de clasificare n-ar fi deci operaţional, din moment ce orice operă de artă ar putea fi încadrată, cel puţin din perspectiva receptării, în ambele clase. S-a obiectat şi faptul că această clasificare nu este suficient de riguroasă deoarece, dacă pictura utilizează împreună cu desenul, sculptura şi arhitectura mijloace de expresie spaţiale, ea împarte cu muzica tonalitatea sau modulaţia, care caracterizează artele succesive. Rezultă că, din acest punct de vedere, cel puţin una dintre arte – pictura – ar trebui inclusă în ambele clase etc. Im. Kant a propus în „Critica facultăţii de judecare” o altă clasificare a artelor utilizând drept criteriu elementul expresiv pe care fiecare dintre ele în dezvoltă cu precădere. După el se pot distinge în opera de artă: conţinutul intelectual transmis prin cuvânt; gestul spaţial care însoţeşte şi figurează acest conţinut intelectual; tonalitatea sau modulaţia, care exprimă, mai degrabă, rezonanţa afectivă a operei de artă respective. Pe baza acestui criteriu complex, Kant distinge următoarele clase de arte: artele cuvântului: poezia şi elocinţa; artele gestului sau artele figurative: arhitectura, sculptura, pictura ca artă a 80 desenului, arta grădinilor şi decoraţia; artele tonalităţii: muzica şi pictura ca artă a coloritului. Deşi este mai subtilă, întrucât ia în considerare afinităţi mai profunde ale operelor de artă, nici clasificarea lui Kant n-a fost scutită de obiecţii. Astfel i s-a reproşat faptul una şi aceeaşi artă – pictura – este inclusă în două clase diferite în funcţie de un criteriu care este nu numai irelevant, ci şi, de multe ori, neoperaţional. O altă clasificare a artelor a fost realizată la începutul secolului al XX-lea de esteticianul german Max Dessoir (1867 – 1947). El consideră că artele ar trebui integrate şi clasificate după cum: a. întreţin raporturi cu formele reale şi provoacă asociaţii determinate: sculptura, pictura, mimica, poezia; b. înfăţişează forme ideale şi provoacă asociaţii nedeterminate: arhitectura, muzica. Şi acestei clasificări i s-ar putea reproşa lipsa rigorii, din moment ce pictura abstractă şi unele creaţii ale poeziei postmoderniste se integrează, mai degrabă, în cea de-a doua clasă decât în prima, cum considera Dessoir. De asemenea, muzica programatică pare a aparţine mai mult primei clase decât celei de-a doua etc. Aceste trei clasificări ale artelor şi, mai ales, obiecţiile care le-au fost aduse, demonstrează că sintezele teoretice ale artei sunt întotdeauna relative şi provizorii, dar au valoarea unor instrumente de analiză, întrucât evidenţiază anumite particularităţi şi corelaţii structurale ale operelor de artă. Ele sunt importante şi prin revizuirile succesive pe care le reclamă, care aprofundează necontenit caracterizarea structurală a operelor de artă. Un demers aparent opus, dar, în fond, complementar celui de clasificare a artelor este cel de unificare a lor. Unificarea artelor a apărut ca un program estetic de mare noutate în romantism. De asemenea, ea a fost urmărită sistematic în drama muzicală wagneriană. Asocierea dintre poezia dramatică, muzică şi dans este străveche. La fel, cea dintre poezie şi cântec. Vechea poezie a rapsozilor antici şi a trubadurilor medievali nu trăia decât prin această asociere. De asemenea, arhitectul, sculptorul şi pictorul au colaborat în toate marile stiluri plastice: în romanic, în gotic, în Renaştere, clasicism, romantism, baroc etc. Unificarea artelor trebuie însă distinsă de acumularea şi aglomerarea lor, aşa cum se întâmplă de multe ori în regia de teatru, care perpetuează o idee wagneriană denaturată. 5. 4. GENURILE ARTISTICE Efortul de sistematizare teoretică a operelor de artă a determinat şi o altă sinteză teoretică, în aşa-numitele genuri artistice. Ele presupun însă, ca nişte cadre constituite prealabil, artele, ale căror domenii le subdivid. Problematica detaliată a genurilor artistice şi, cu atât mai mult, cea a speciilor artistice depăşeşte interesul 81 esteticii generale, fiind de competenţa teoriilor specializate ale artelor. Estetica se poate pronunţa doar asupra principiilor generale şi criteriilor delimitării genurilor artistice. Genurile artistice sunt clase teoretice în care sunt integrate operele de artă prin corelarea noţiunii uneia dintre arte cu unul dintre factorii generali ai artei: a. material; b. valoare extraestetică predominantă; c. unitate estetică. Vom prezenta şi caracteriza în continuare succint principalele genuri artistice constituite în diferite arte din perspectiva fiecăruia dintre aceşti factori. a. Din perspectiva materialului, literatura nu utilizează decât un singur material – cuvântul – şi, din acest punct de vedere, nu se structurează pe genuri, cum este, de exemplu, cazul sculpturii, care poate folosi ca materiale marmura, granitul, bronzul, lemnul, porţelanul etc., diversificându-se, în consecinţă, în genurile sculpturale corespunzătoare (genul sculpturii în marmură, în granit, bronz etc.). De asemenea, există un gen al picturii în ulei, acuarelă, tempera etc. În mod similar se pot delimita genul muzicii de coarde, de suflători, al muzicii vocale etc. b. În acord cu valoarea extraestetică predominantă pe care o promovează, poezia poate fi religioasă, eroică, erotică, socială etc. Aceste genuri se pot întâlni, cu anumite particularităţi şi excepţii, şi în cazul picturii şi sculpturii. În funcţie de acelaşi criteriu, arhitectura cunoaşte genul vilei, al palatelor publice şi particulare, al catedralei, gării etc. La fel muzica distinge între marş, lied, oratoriu, recviem etc. c. O deosebită importanţă prezintă diferenţierea genurilor artistice după tipul unificării estetice caracteristic diferitelor creaţii. Astfel, muzica poate unifica estetic opera fie prin revenirea aceluiaşi refren, între care se intercalează câte un element de divertisment (rondo), fie prin repetarea aceluiaşi sistem de fraze (antifonia), fie prin alternarea unui sistem de fraze cu unul diferit (ritmul tripartit codat), fie prin modificări şi combinări ale acestor modalităţi elementare, pe care le găsim în sonata sau simfonia modernă. Genurile artistice liric, epic şi dramatic reprezintă, şi ele, în literatură modalităţi diferite ale unificării estetice în cadrul afectivităţii individuale, în interiorul sferei istorice a povestirii sau în cadrul acţiunii dramatice. Dar liricul, epicul şi dramaticul reprezintă în literatură şi modalităţi ale clarificării, prin care sporesc în valoare sensibilă anumite aspecte ale realităţii. Intuiţia lirică a lumii o reflectă ca stare de spirit, cea epică drept succesiune de evenimente, iar cea dramatică drept conflict şi luptă de forţe antagoniste. Genurile artistice au reprezentat în clasicism criteriul gustului şi uneori chiar al creaţiei artistice. Ele erau concepute ca modele eterne şi imuabile ale operelor de artă. În secolul al XIX-lea romantismul a înfrânt rigiditatea vechilor genuri 82 artistice, considerându-se liber să le combine sau chiar să inventeze altele noi. Fr. Schlegel scria, în acest sens că „toate genurile poetice clasice în puritatea lor strictă sunt azi ridicule”. Deşi în arta contemporană se manifestă o mare libertate de creaţie în raport cu genurile artistice, ele îşi menţin încă valoarea de sinteze teoretice orientative. B I B L I O G R A F I E 1. AUERBACH, E., Mimesis, Editura pentru literatură universală, Bucureşti, 1967. 2. BREAZU, M., Realism şi modernitate în artă, Editura politică, Bucureşti, 1975. 3. BRION, M., Arta abstractă, Editura Meridiane, Bucureşti, 1972. 4. DUFRENNE, M., Fenomenologia experienţei estetice, vol. I – II, Editura Meridiane, Bucureşti, 1976. 5. ECO, U., Opera deschisă, Editura pentru literatură universală, Bucureşti, 1969. 6. FAGUET, E., Drama antică. Drama modernă, Editura enciclopedică română, Bucureşti, 1971. 7. FOCILLON, H., Viaţa formelor, Editura Meridiane, Bucureşti, 1977. 8. FRANCASTEL, P., Figura şi locul, Editura Univers, Bucureşti, 1971. 9. GEHLEN, A., Imagini ale timpului. Despre sociologia şi estetica picturii moderne, Editura Meridiane, Bucureşti, 1974. 10. HEIDEGGER, M., Originea operei de artă, Editura Univers, Bucureşti, 1982. 11. KLEIN, R., Formă şi inteligibil, vol. I – II, Editura Meridiane, Bucureşti, 1977. 12. LOTMAN, I.M., Studii de tipologie a culturii, Editura Univers, Bucureşti, 1970. 13. MALTESE, C., Mesaj şi obiect artistic, Editura Meridiane, Bucureşti, 1976. 14. PANOFSKI, E., Artă şi semnificaţie, Editura Meridiane, Bucureşti, 1980. 15. PAREYSON, L., Estetica. Teoria formativităţii, Editura Univers, Bucureşti, 1977. 16. PASCADI, I., Nivele estetice, Editura Academiei, Bucureşti, 1972. 17. READ, H., Originile formei în artă, Editura Univers, Bucureşti, 1971. 18. RUSU, L., Estetica poeziei lirice, Editura pentru literatură, Bucureşti, 1969. 19. SCHILLER, Fr., Scrieri estetice, Editura Univers, Bucureşti, 1981. 20. VIANU, T., Tezele unei filosofii a operei, Editura Univers, Bucureşti, 1999. 21. WORRINGER, W., Abstracţie şi intropatie, Editura Univers, Bucureşti, 1970. A U T O E V A L U A R E 1. Definiţi opera de artă şi deosebiţi-o de ale produse ale activităţii creatoare a omului. 2. Enumeraţi câteva argumente în favoarea naturalismului şi antinaturalismului operei de artă. 3. Precizaţi şi exemplificaţi distincţia dintre conţinutul şi forma operei de artă. 83 4. Care sunt principalele clase de opere în funcţie de accentul pus de artist în procesul creaţiei sau/şi de receptor în procesul contemplaţiei pe diferitele componentele structurale ale operei? 5. Daţi exemple de opere de artă de virtuozitate. Încercaţi să le evaluaţi din punct de vedere estetic. 6. Ce este motivul operei de artă? Identificaţi motivele unor creaţii celebre din arta naţională şi universală. 7. Daţi exemple de materiale ale celor mai importante arte. 8. Ce părere aveţi despre utilizarea de arta modernă a unor materiale lipsite de nobleţe? 9. Care sunt principalele modalităţi ale izolării operei de artă? 10. Identificaţi modalităţile ordonării conţinutului unor opere de artă celebre. 11. Ce exigenţe estetice impune clarificarea ca principiu constitutiv al operei de artă? 12. Care sunt cele mai importante modalităţi ale idealizării operei de artă? 13. Definiţi noţiunea de tip artistic? 14. Care sunt criteriile grupării operelor de artă în tipuri distincte? 15. Caracterizaţi şi exemplificaţi tipurile artistice ale izolării operei de artă. 16. Caracterizaţi şi exemplificaţi tipurile artistice ale ordonării operei de artă. 17. Caracterizaţi şi exemplificaţi tipurile artistice ale clarificării operei de artă. 18. Caracterizaţi şi exemplificaţi tipurile artistice ale idealizării operei de artă. 19. Ce este stilul artistic? Precizaţi deosebirile dintre tip şi stil. 20. Care sunt cele mai importante criterii ale clasificării artelor? 21. Care este valoarea teoretică a clasificărilor artelor? 22. Care sunt cele mai importante criterii ale grupării operelor în genuri artistice? 23. Realizaţi un eseu cu tema: Relaţiile dintre conţinutul şi forma operei de artă. 84 E. PERSONALITATEA ARTISTICĂ Scopurile unităţii didactice sunt: de a prezenta multiplele modalităţi de abordare a personalităţii artistice de a delimita profilul psiho-intelectual şi moral al personalităţii artistice de cel al omului obişnuit de a prezenta şi analiza trăsăturile psiho-intelectuale şi morale esenţiale ale personalităţii artistice: intuitivitatea, emotivitatea, fantezia creatoare şi puterea expresivă de a delimita şi caracteriza talentul şi geniul ca ipostaze ale manifestării creatoare a personalităţii artistice Obiective operaţionale După ce vor studia această unitate didactică studenţii vor fi în măsură: să distingă cele mai semnificative modalităţi de abordare a personalităţii artistice şi să cunoască principalele teorii asupra sa să înţeleagă particularităţile profilului psiho-intelectual şi moral al artistului în raport cu cel al omului obişnuit să cunoască trăsăturile definitorii ale personalităţii artistice: intuitivitatea, emotivitatea, fantezia creatoare şi puterea expresivă să opereze distincţia dintre talent şi geniu Structura unităţii didactice Cursul 10 1. Caracterizare generală a problematicii personalităţii artistice 2. Artistul şi omul obişnuit Cursul 11 3. Trăsăturile personalităţii artistice 3.1. Intuitivitatea 3.2. Emotivitatea 3.3. Fantezia creatoare 3.4. Puterea expresivă 85 5. Geniu şi talent în artă Bibliografie Autoevaluare E. PERSONALITATEA ARTISTICĂ 1. CARACTERIZARE GENERALĂ Creatorul operei de artă a făcut din cele mai vechi timpuri obiectul unui interes aparte, concretizat într-o multitudine de interpretări şi puncte de vedere dintre cele mai diferite. Faptul se explică, în primul rând, prin caracterul excepţional al creaţiei artistice, care se răsfrânge şi asupra creatorului, determinând tendinţe de supralicitare a importanţei personalităţii sale. Artistul a fost considerat din vechime un mesager al divinităţii sau un adevărat Demiurg terestru. În procesul contemplării operei de artă autentice interesul receptorului se deplasează, aproape fără excepţie, dinspre creaţie spre creator. De la teoriile judicioase, care au evidenţiat multiple trăsături definitorii ale personalităţii artistice, până la cele fanteziste, care i-au conferit dimensiuni mitice sau patologice, se întinde un întreg registru de poziţii intermediare, pe care estetica trebuie să le evalueze şi, pe baza lor, să precizeze caracteristicile esenţiale ale profilului psiho-intelectual şi moral al creatorului de artă. Fără îndoială, că acestea au doar o valoare orientativă, comportând numeroase particularizări şi excepţii. Creatorul autentic se caracterizează tocmai printr-o pronunţată individualizare, iar tentativele de a-l încadra în tipare prestabilite se dovedesc a fi, de cele mai multe ori, hazardate. Aceasta nu înseamnă însă că nu pot fi determinaţi o serie de parametri generali, ale căror dozaje şi ponderi variabile configurează, fie şi aproximativ, personalitatea creatorului de artă. Impresia generală, devenită aproape prejudecată, este cea conform căreia artistul rămâne creator şi în detaliile cele mai banale ale existenţei sale, ca şi în activităţile cele mai îndepărtate de exerciţiul propriu-zis al artei sale. În realitate, aşa cum arta este un produs izolat de relaţiile vieţii practice, valorând tocmai prin caracterul ei transcendent şi excepţional, tot astfel şi artistul este o excepţie, nu numai faţă de oamenii obişnuiţi, ci şi faţă de sine însuşi. Tot atât de greu de acceptat ca şi ipoteza coincidenţei permanente şi totale dintre om şi artist este şi opinia unor artişti, esteticieni şi receptori despre spontaneitatea inconştientă a creaţiei artistice. Exclamaţia pe care Goethe o atribuie creatorului de artă: „Eu cânt cum cântă pasărea” se dovedeşte a fi, cel mai adesea, dacă nu o mistificare, cel puţin o iluzie. Creaţia artistică este, aproape fără excepţie, intenţională. Ea este orientată deliberat şi conştient către producerea 86 operei, ale cărei norme interne devin definitorii şi pentru munca artistului. Faptul că în anumite etape sau momente ale procesului creator factorii spontani şi inconştienţi au o pondere însemnată nu anulează valoarea acestui principiu general al procesului creaţiei artistice. 2. ARTISTUL ŞI OMUL OBIŞNUIT Dacă unii oameni sunt artişti în anumite momente ale existenţei lor, în special în acelea în care se află într-o legătură oarecare cu procesul creaţiei artistice, este evident că între ei şi restul umanităţii nu poate exista o deosebire esenţială, aşa cum se susţine sau se sugerează de multe ori. Opinia că artistul este un „inspirat”, adică o fiinţă care posedă alte facultăţi decât cele comune tuturor oamenilor, a apărut încă din antichitate, fiind legată de anumite reprezentări mitice. Platon scria, în acest sens, în dialogul „Ion” că: „Zeul răpeşte mintea poeţilor pentru a-i folosi, ca şi pe cântăreţii de oracole sau ca pe ghicitorii divini, drept slujitori ai săi, astfel că noi, care îi ascultăm, trebuie să ştim că nu aceşti ieşiţi din minţi grăiesc lucruri atât de preţioase, ci că Zeul însuşi ne vorbeşte prin ei”. Este surprinzător că Platon, care este tipul filosofului-artist, contestă orice merit al artistului în procesul creaţiei, considerându-l doar un vehicul accidental al mesajelor divine. Este semnificativ în acest sens şi faptul că multă vreme artele plastice au fost considerate simple meşteşuguri. Astfel de opinii s-au perpetuat până în lumea modernă, determinând atitudini contradictorii faţă de artişti, în care se îmbină în diverse proporţii admiraţia cu dispreţul. Prejudecăţile despre factura psihică aparte a artistului au primit în secolul al XIX-lea o fundamentare pseudo-ştiinţifică prin opera medicului şi antropologului italian Cesare Lombroso, care a încercat să impună ideea că genialitatea artistică ar fi o formă de degenerescenţă psihică pe care a numit-o „epilepsie larvară”. De asemenea, teoria psihanalitică a artei îl consideră pe artist un individ care a suferit în copilărie o traumă psihică, ce se exprimă într-o formă sublimată în operă. Această teorie atribuie un rol excesiv de mare instinctului sexual şi „complexelor infantile” în procesul creaţiei artistice. S-a mai susţinut şi ideea că talentul artistic n-ar fi decât manifestarea compensatorie a deficienţei unui anumit organ perceptiv, cel mai adesea a celui implicat nemijlocit în practicarea artei respective. În favoarea acestei idei a fost invocat faptul că mulţi pictori au fost miopi, astigmatici etc. (El Greco), numeroşi muzicieni au avut grave deficienţe de auz (Beethoven, Mozart, Smetana, Bruckner etc.) etc. Se pot găsi însă oricând exemple la fel de ilustre de artişti care n-au avut astfel de deficienţe perceptive. Acestei teze i s-a opus opinia că în personalitatea artistică tendinţele fundamentale ale vieţii ajung la manifestarea lor maximă. Şi această opinie este discutabilă, deoarece mulţi artişti iluştri n-au dat dovadă de o prea mare vitalitate etc. Toate aceste concepţii care susţin că între personalitatea artistică şi omul obişnuit există deosebiri esenţiale sunt eronate. Tuturor li se pot aduce 87 contraargumente care le atestă precaritatea. Mai plauzibilă este teza conform căreia creativitatea artistică este expresia facultăţilor psiho-intelectuale comune tuturor oamenilor, dar care, în cazul artiştilor, sunt mai pronunţate şi corelate în raporturi care favorizează creaţia artistică. 4. TRĂSĂTURILE PERSONALITĂŢII ARTISTICE Cercetările de psihologia artei au determinat următoarele trăsături psihologice fundamentale definitorii pentru creatorul de artă: a. Intuitivitatea; b. Emotivitatea; c. Fantezia creatoare; d. Puterea expresivă. Examinarea lor evidenţiază atât complexitatea şi particularităţile profilului psiho-intelectual şi moral al creatorului de artă, cât şi faptul că ele sunt facultăţi general-umane. 4. 1. INTUITIVITATEA Personalitatea artistică se caracterizează, în primul rând, printr-o intuitivitate sau putere reprezentativă pronunţată. Prin intuitivitate se înţelege, în acest context, facilitatea de reţinere de imagini, de operare cu imagini şi de exprimare prin imagini. Indiferent de natura lor (vizuale, auditive, tactile, olfactive etc.), imaginile sunt legate de activitatea organelor de simţ şi redau aspecte individuale ale existenţei, spre deosebire de concepte sau abstracţii, care sunt produse intelectuale şi redau aspecte generale ale realităţii. Simţurile artistului implicate în practicarea artei sale au întotdeauna o acuitate nativă mai mare decât în cazul oamenilor obişnuiţi, dar performanţele lor, uneori excepţionale, se datorează şi exerciţiului lor aproape continuu. Spre deosebire de omul obişnuit, dozajul dintre elementele intuitive şi cele intelectuale ale conştiinţei se stabileşte la artist în favoarea celor dintâi. Nici în configuraţia mentală a omului obişnuit elementele intuitive nu lipsesc, dar ele sunt mai rare şi mai atenuate. La artist ele sunt însă deosebit de intense, de frecvente şi de vii. Puterea sa de a reţine şi a reproduce imagini individuale atinge uneori cote excepţionale. De exemplu, Mozart a putut reproduce, fără nicio greşeală, o piesă muzicală de mare complexitate şi de dimensiuni considerabile după ce o ascultase numai de două ori. În timp ce redacta în romanul „Madame Bovary” scena sinuciderii eroinei prin otrăvire, G. Flaubert a avut toate simptomele unei intoxicaţii, ceea ce atestă nu numai empatia remarcabilă a artistului, ci şi marea sa intuitivitate etc. Plăcerea artistului de a observa nuanţa pitorească a lumii şi de a se abandona lumii imaginilor, fără niciun fel de preocupare intelectuală, ia uneori forme 88 frenetice. Astfel de stări de spirit au fost resimţite nu numai de pictori, ci şi de poeţi. R. M. Rilke scria în acest sens: „Dacă cotidianul ţi se pare prea sărac, nu-l acuza pe el. Acuză-te pe tine şi spune-ţi că nu eşti suficient de bun poet, pentru a evoca bogăţiile lui. Căci pentru creator nu există sărăcie a cotidianului şi nici loc banal şi indiferent”. Bogăţia percepţiei artistice, acuitatea ei, capabilă să prindă nuanţa cea mai fină a realităţii nu sunt egalate decât de caracterul sensibil al amintirilor artistului. Artistul nu-şi aminteşte atât întâmplări, cât imagini. Acestea sunt nu numai vizuale, ci şi auditive. Nu doar muzicienii, ci şi poeţii au preţuit universul acustic şi l-au transfigurat în operele lor. S-a constatat astfel preponderenţa simţului auditiv al lui Schiller, în contrast cu vizualitatea pronunţată a lui Goethe. În simbolism valenţele muzicale ale poeziei au fost valorificate la maximum. 4. 2. EMOTIVITATEA Personalitatea artistică se caracterizează şi printr-o emotivitate accentuată în raport cu cea a oamenilor obişnuiţi. Oricare dintre trăirile artistului, în măsura în care se comportă ca artist, are o puternică rezonanţă afectivă. Faptul că artistul se dăruieşte mai pronunţat decât oamenii obişnuiţi lumii exterioare, aspectelor ei pitoreşti, adâncindu-se, în acelaşi timp, profund în sine, în universul subiectiv al emoţiilor sale, nu constituie o contradicţie, aşa cum pare la prima vedere. Aceste două orientări ale sufletului artistului – către pitorescul lucrurilor şi către profunzimile afectivităţii sale – sunt, mai degrabă, tendinţe complementare, în măsură să se fructifice reciproc. Afectivitatea tumultuoasă a artistului izbucneşte uneori fără pretextul vreunui eveniment ori percepţii exterioare. Tolstoi se întreba odată: „Cum să nu crezi în nemurirea sufletului când simţi în tine o emoţie atât de incomensurabilă?” La rândul său, Nietzsche scria: „Vehemenţa palpitaţiilor mele este formidabilă” etc. Sentimentele intense care-l stăpânesc pe artist într-o măsură superioară omului obişnuit pot să însoţească fie întâmplări reale din experienţele sale de viaţă şi artistice, fie numai reprezentări ale fanteziei sale, fie evenimente străine al căror ecou îl impresionează prin empatie. Mulţi artişti au o afectivitate vulcanică şi fluctuantă, trec uşor de la extaz la depresie, se îndrăgostesc şi sunt dezamăgiţi rapid, intens şi frecvent etc. Artistul este mai tot timpul îndrăgostit de cineva sau de ceva, căci iubirea îi întreţine tensiunea afectivă necesară creaţiei, iar suferinţa i-o amplifică. Deşi este o caracteristică definitorie adevăratei înzestrări artistice, intensitatea deosebită şi profunzimea afectivităţii nu însoţesc în permanenţă procesul creaţiei. Astfel, dacă pregătirea operei şi viziunea inspirată a întregului ei au un pronunţat caracter afectiv, invenţia şi execuţia sunt preponderent intelectuale. Deosebirea cea mai importantă dintre adevăratul artist şi diletant constă în marea deosebire a coordonatei afective a activităţii lor creatoare. 89 4. 3. FANTEZIA CREATOARE Sentimentele puternice ce stăpânesc sufletul artistului se constituie în centre de reorganizare a imaginilor care-i sunt furnizate de intuitivitatea sa excepţională într-o altă ordine decât cea pe care o sugerează lumea exterioară sau afinităţile raţionale dintre ele, declanşând activitatea fanteziei creatoare. Numai imaginile dublate cândva de stări afective identice tind să se reorganizeze în alte configuraţii decât cele ale experienţei şi logicii şi alcătuiesc materialele combinaţiilor realizate de fantezie. Imagini dintre cele mai disparate tind să se asocieze sub semnul aceloraşi emoţii şi astfel raporturi subtile ce rămân ascunse perceperii neutre a evenimentelor şi relaţiilor logice sau cauzale dintre ele apar, pe această cale, ca evidente. În lumina emoţiei, lumea se restructurează în configuraţii noi şi originale, pe care experienţa comună nu le cunoaşte şi inteligenţa logică nu le bănuieşte. Fantezia creatoare a fost deseori considerată cea mai caracteristică facultate artistică. Deşi a fost de multe ori mistificată, ea nu reprezintă decât manifestarea superioară a unor facultăţi şi funcţii psihice proprii mecanismului psihologic comun. O dovadă semnificativă, în acest sens, o oferă studiul fenomenelor memoriei. Fapte dintre cele mai simple atestă că fantezia se combină tot timpul cu memoria. Rareori reproducerea imaginilor reţinute de memorie se face sub forma nealterată a primei lor percepţii. De cele mai multe ori, reproducerea imaginilor manifestă cele două tendinţe ale fanteziei creatoare: disocierea complexelor date în experienţă şi reasocierea elementelor astfel eliberate în configuraţii noi. De asemenea, reproducerea imaginilor se face fie prin transformarea lor diminuativă, fie prin transformarea lor augmentativă. Imaginile sunt deci reproduse fie pierzând unele elemente, fie adăugându-li-se altele. Fantezia creatoare a artistului poate fi uneori atât de intensă încât, din propria sa productivitate internă, fără nici un motiv exterior aparent, ajunge să plăsmuiască o lume miraculoasă de forme, situaţii şi evenimente (H. Bosh, G. Arcimboldo, S. Dali etc.). Alteori motivul exterior există, dar el este excedat şi dispare sub bogăţia fanteziei artistului, care îl foloseşte ca simplu pretext. Leonardo da Vinci descoperea în crăpăturile unui zid o întreagă lume de forme fantastice. Ceea ce caracterizează memoria artistului este, deopotrivă, o mare putere de a-şi aminti şi o mare putere de a uita. Având la dispoziţie un mare volum de date intuitive, dar şi facilitatea de a le asocia într-un mare număr de configuraţii, cele mai multe fără corespondent în experienţă sau în logică, artistul face din memorie un element esenţial al fanteziei sale creatoare. 4. 4. PUTEREA EXPRESIVĂ Pronunţat intuitiv, răscolit de afecte puternice şi înzestrat cu fantezie debordantă, artistul este, în acelaşi timp, stăpân pe o facultate expresivă superioară 90 celei a majorităţii semenilor săi. Fantezia creatoare cuprinde în sine o forţă motrice, tendinţa irezistibilă de a-şi asuma o formă concretă, adică de a se obiectiva. Se poate aprecia deci că puterea expresivă este o prelungire a fanteziei creatoare, la fel cum aceasta îşi găseşte materialul şi stimulul ei în intuitivitate şi emotivitate. Nu toate plăsmuirile fanteziei creatoare reuşesc însă să treacă în expresie. Există reverii ale spiritului care nu ajung la obiectivare. Spre deosebire de artist, la omul obişnuit facultatea expresivă nu este corelată, de cele mai multe ori, cu activitatea fanteziei creatoare. Exprimarea sa este alcătuită mai ales din expresii fără corespondent intuitiv, din „clişee verbale” sau „locuri comune”, din care ia naştere ceea ce a fost numit „limbaj de lemn”. Până la un punct, acest fapt este motivat de exigenţele de funcţionalitate şi eficienţă ale comunicării verbale curente. Artistul este înzestrat însă atât cu memorie sensibilă, folosită în combinaţiile fanteziei creatoare, cât şi cu memorie verbală. El dispune apoi de capacitatea de coordonare suplă a celor două memorii, astfel încât fiecărui cuvânt să-i corespundă o reprezentare imaginativă. Un peisaj descris de artist este întotdeauna un peisaj văzut, auzit, simţit. Acelaşi peisaj descris de omul obişnuit nu este decât o construcţie logică elementară. Clişeul verbal reprezintă un exces al limbajului asupra gândirii. Cine are un limbaj dominat de „locuri comune” vorbeşte mai mult decât gândeşte. Expresiile prefabricate se inserează în lacunele ideaţiei şi i se substituie. De cele mai multe ori felul în care oamenii îşi exprimă sentimentele în vorbirea curentă rămâne inferior sentimentelor respective. Numai o parte a vieţii afective poate trece în limbaj, cealaltă rămâne inefabilă. Artistul are capacitatea de a găsi echivalenţi expresivi unei game mult mai ample şi mai profunde de sentimente decât omul obişnuit. În general, în sufletul artistului imaginile sensibile se împerechează cu expresiile corespunzătoare. Evident, această expresivitate diferă de la artă la artă, în funcţie de mijloacele de expresie ale fiecăreia. Astfel, compozitorul asociază reprezentarea unui sentiment cu reprezentarea sunetelor care simte că sunt în măsură să-l exprime cel mai expresiv. Poetul posedă concomitent cu un sentiment determinat şi cuvintele în măsură să-l exprime, înlănţuirea lor şi mişcarea corespunzătoare a frazelor care-l obiectivează cel mai fidel şi mai sugestiv. Sculptorul îşi reprezintă simultan o formă şi gestul plastic în măsură să o realizeze într-un material determinat. Spre deosebire de pictor, la care imaginea şi expresia coincid, la toţi ceilalţi artişti se poate distinge între imaginea sensibilă şi imaginea expresiei, deşi ambele sunt intim corelate. În acest sens, s-a afirmat cu îndreptăţire că în actul creaţiei muzicianul gândeşte în sunete, sculptorul în forme, pictorul în imagini, iar poetul în cuvinte. Atât de adânc fuzionează imaginea sensibilă cu imaginea expresiei în viziunea inspirată a artistului, încât el are sentimentul unicităţii expresiilor sale. Omul obişnuit poate exprima acelaşi lucru în moduri diferite, artistul într-un mod unic şi de neînlocuit. Două sau mai multe variante ale aceleiaşi poezii sunt, de fapt, poezii diferite, corespunzând unor viziuni artistice diferite. 91 Puterea expresivă a artistului nu este o simplă facultate în serviciul fanteziei sale creatoare, ci şi o forţă în măsură s-o amplifice pe aceasta. Cu cât artistul stăpâneşte mai temeinic mijloacele de expresie ale artei sale, cu atât creaţia sa va avea de câştigat. 3. GENIU ŞI TALENT ÎN ARTĂ Aşa cum am încercat să demonstrez în demersurile anterioare, toate trăsăturile psiho-intelectuale şi morale care caracterizează personalitatea artistică sunt anticipate la nivelul psihologiei comune. Intuitivitatea artistului şi afectivitatea sa, fantezia creatoare şi puterea sa expresivă se regăsesc cu ponderi reduse şi în corelaţii diferite printre facultăţile omului obişnuit. Există însă intensităţi mai mari sau mai mici, precum şi modalităţi diferite de corelare ale acestor facultăţi şi la nivelul creatorilor. Experienţa artistică atestă că nu toţi creatorii se plasează la acelaşi nivel valoric, atât din punctul de vedere al aptitudinilor, cât şi din cel al performanţelor. Pentru conceptualizarea şi teoretizarea acestor deosebiri se operează în mod curent în cazul personalităţilor artistice deosebirea dintre geniu şi talent. Între aceste ipostaze ale personalităţii artistice nu există însă graniţe rigide şi de multe ori delimitarea lor este problematică. Geniul nu este decât o exacerbare a trăsăturilor personalităţii artistice, care chiar şi în cazul talentului sunt mult mai pronunţate decât la oamenii obişnuiţi. Geniul se deosebeşte de talent, în primul rând, prin intensitatea, durata şi intermitenţele manifestării sale ca personalitate artistică. În cazul talentului funcţiunile artistice se pot întrerupe pentru perioade mai îndelungate şi se amestecă în mai mică măsură cu substanţa generală a vieţii sale. Mulţi artişti talentaţi se comportă în afara manifestărilor lor artistice asemenea oamenilor obişnuiţi. Geniul rămâne însă artist chiar şi în momentele cele mai îndepărtate de exerciţiul propriu-zis al artei sale şi îşi nutreşte creaţia din materia întregii sale vieţi sufleteşti. În general, talentul se caracterizează nu numai prin alternanţa foarte rapidă în personalitatea sa a artistului cu omul obişnuit, ci şi prin uşurinţa cu care poate trece de la o ipostază la alta, ceea ce dovedeşte mai slaba aderenţă a artistului la restul omului. Ca urmare a acestui fapt, creaţia talentului are un ecou mai slab şi nu angajează profunzimile personalităţii receptorului. Operele de talent ne pot atrage, dar nu ne cuceresc. Deşi personalitatea artistică a geniului este tot intermitentă, ea are tendinţa de a-şi anexa întregul domeniu al conştiinţei şi al manifestărilor sale extraartistice. Viaţa sa sufletească are un caracter aproape permanent creator. Convergenţa trăsăturilor sale sufleteşti în direcţia creaţiei artistice este mult mai pronunţată şi mai constantă decât în cazul talentului. De aceea în manifestările sale îl regăsim pe artist chiar şi în momentele şi împrejurările în care ne-am aştepta mai puţin. Paradoxul geniului apare însă în momentul în care constatăm că, deşi 92 orientarea lui artistică este mai statornică şi mai intensă, facilitatea lui creatoare este uneori mai mică decât cea a talentului. Este semnificativ, în acest sens, cazul lui Leonardo da Vinci, care într-o viaţă artistică destul de lungă n-a reuşit să picteze decât un număr mic de tablouri. Nu trebuie ignorat însă faptul că, în cazul său, interesele şi preocupările ştiinţifice şi artistice enciclopedice nu i-au lăsat probabil mai mult răgaz pentru pictură. Există, desigur, şi genii prolifice, cum au fost Rafael, Tizian, Rubens, Mozat, Beethoven, Shakespeare etc. Acest paradox se explică prin faptul că opera geniului este mai solidară şi mai profund ancorată în întreaga sa existenţă decât cea a talentului. Integrând o experienţă umană mai bogată şi mai profundă, operele geniului trezesc un ecou mai amplu şi influenţa lor asupra receptorului este mai puternică. Dacă din operele talentului ne vorbeşte un artist, în cele ale geniului se înfăţişează un om. Genialitatea impune întotdeauna noi evaluări filosofice, etice şi religioase ale lumii şi vieţii. Prin creaţia sa, dar depăşind, prin înrâurirea pe care o exercită, simpla impresie estetică, artistul de geniu ştie să-şi asocieze interesele şi aspiraţiile fundamentale ale umanităţii. Im. Kant a introdus în estetică teza, reluată apoi de romantici şi de alţi teoreticieni ai artei şi culturii, potrivit căreia arta ar fi singurul domeniu de manifestare a genialităţii. Conform acestei teze în celelalte domenii ale creaţiei valorice aproape orice individ bine dotat intelectul care îşi însuşeşte anumite metode şi este suficient de perseverent poate ajunge la performanţă. Teza propusă de Kant este discutabilă şi a fost supusă unor critici severe de numeroşi creatori şi teoreticieni din cele mai diferite domenii ale culturii. S-a demonstrat, de exemplu, că atât creativitatea ştiinţifică şi tehnică, cât şi cea filosofică prezintă numeroase similitudini cu cea artistică. Deşi presupune înzestrări native speciale, genialitatea este mai mult o problemă de stil cognitiv, de motivaţie şi de atitudine faţă de lume, viaţă, artă etc. decât de domeniu de manifestare. Este semnificativ în acest sens faptul că numeroşi creatori consideraţi geniali s-au manifestat creator şi în alte domenii decât cel care i-a consacrat. Atributul genialităţii se recunoaşte, de obicei, operelor a căror unitate decurge din sufletul original ale cărui expresii sunt. Un suflet original ştie să selecteze şi să impună anumite valori, iar prin creaţia lui aspectele haotice ale vieţii sunt integrate în unităţi expresive de mare relevanţă. Aderenţa mai slabă a artistului la restul omului, în cazul talentului, explică educabilitatea acestuia, posibilitatea lui de a face achiziţii noi şi de a evolua. Geniul este însă preponderent înnăscut şi neprogresiv. Manifestarea sa artistică excepţională se caracterizează adesea prin precocitate şi remarcabilă unitate stilistică. Opera lui decurge din temeiurile individualităţii sale, pe când cea a talentului din straturi mai superficiale ale fiinţei sale, capabile de a fi modificate şi perfecţionate. Pot fi educate deprinderile şi funcţiile de relaţie ale creatorului, nu însă şi individualitatea lui. Un artist poate învăţa de la un dascăl sau de la un alt artist să vadă mai bine şi să se exprime mai precis sau mai expresiv, nu însă să 93 devină mai original. În timp ce operele talentului au caracter voit, cele ale geniului au unul cu totul natural. În creaţia talentului este, de multe ori, vizibil efortul, străduinţa de a ţine laolaltă şi de a conduce convergent elementele constitutive ale operei. Aceleaşi efecte sunt însă obţinute de geniu în modul cel mai firesc şi cu cea mai mare uşurinţă. Există însă şi genii cu expresie dificilă. Opera voită a talentului este asociată în mai mare măsură cu conştiinţa, în timp ce geniul este mai îndatorat inconştientului său. Factorii raţionali şi cei iraţionali, conştienţi şi inconştienţi se împletesc în creaţia oricărui artist, dar ponderile şi dozajul lor sunt diferite în cazul talentului sau al geniului. B I B L I O G R A F I E 1. ALLPORT, G.W., Structura şi dezvoltarea personalităţii, Editura didactică şi pedagogică, Bucureşti, 1991. 2. APOLLINAIRE, G., De la Ingres la Picasso, Editura Meridiane, Bucureşti, 1970. 3. BAUDELAIRE, Ch., Curiozităţi estetice, Editura Meridiane, Bucureşti, 1971. 4. BELLORI, G.P., Vieţile pictorilor, sculptorilor şi arhitecţilor moderni, Editura Meridiane, Bucureşti, 1975. 5. BLAGA, L., Trilogia culturii, Editura Minerva, Bucureşti, 1985. 6. FERRY, L., Homo aestheticus, Editura Meridiane, Bucureşti, 1997. 7. GREIMAS, A.J., FONTANILLE, J., Semiotica pasiunilor, Editura Scripta, Bucureşti, 1977. 8. HUIZINGA, J., Homo ludens, Editura Meridiane, Bucureşti, 1977. 9. JUNG, C.,G., Puterea sufletului, Editura Anima, Bucureşti, 1994. 10. LAPLANCHE, J., PONTALIS, J.-B., Vocabularul psihanalizei, Editura Humanitas, Bucureşti, 1994. 11. LEROI-GOURHAN, A., Gestul şi cuvântul, vol. I-II, Editura Meridiane, Bucureşti, 1983. 12. PAPU, E., Arta şi umanul, Editura Meridiane, Bucureşti, 1974. 13. PLATON, Ion, în Opere, vol. II, Editura Ştiinţifică şi Enciclopedică, Bucureşti, 1976. 14. PLATON, Phaidros, în Opere, vol. IV, Editura Ştiinţifică şi Enciclopedică, Bucureşti, 1983. 15. SCHOPENHAUER, A., Studii de estetică, Editura Ştiinţifică, Bucureşti, 1974. 16. VIANU, T., Tezele unei filosofii a operei, Editura Univers, 1999. A U T O E V A L U A R E 1. Motivaţi marele interes al teoreticienilor şi publicului pentru vieţile artiştilor. 94 2. Consideraţi că biografia unui artist are relevanţă pentru evaluarea creaţiei sale? Motivaţi-vă opinia. 3. Ce părere aveţi despre biografiile romanţate ale artiştilor? 4. Cum apreciaţi teoria lui C. Lombroso asupra personalităţii artistice? 5. În ce măsură credeţi că permite teoria psihanalitică a artei aprofundarea problematicii creaţiei artistice şi a personalităţii artistice. Argumentaţi-vă opinia. 6. Care sunt principalele deosebiri psiho-intelectuale dintre omul obişnuit şi artist? 7. Caracterizaţi intuitivitatea ca trăsătură definitorie a personalităţii artistice. 8. Caracterizaţi emotivitatea ca trăsătură definitorie a personalităţii artistice. 9. Caracterizaţi fantezia creatoare ca trăsătură definitorie a personalităţii artistice. 10. Caracterizaţi puterea expresivă ca trăsătură definitorie a personalităţii artistice. 11. Autoanalizaţi-vă personalitatea şi evaluaţi în ce măsură aveţi înzestrare artistică. 12. Cât de riguroasă credeţi că este distincţia dintre talentul şi geniul artistic. 13. Care sunt principalele trăsături psiho-intelectuale ale genialităţii artistice. 14. Consideraţi că genialitatea artistică presupune o abatere de la normele normalităţii psihice? Motivaţi-vă opinia. 15. Enumeraţi cinci personalităţi din diferite arte pe care le consideraţi geniale. Motivaţi-vă opinia. 16. Realizaţi un eseu cu tema: Geniu şi talent în artă. 95 F. PROCESUL CREAŢIEI ARTISTICE Scopurile unităţii didactice sunt: de a analiza procesul creaţiei artistice şi a-l delimita de alte forme ale activităţii creatoare a omului de a prezenta şi caracteriza principalele etape ale procesului creator: pregătirea operei, inspiraţia, invenţia, execuţia Obiective operaţionale După ce vor studia această unitate didactică studenţii vor fi în măsură: să distingă procesul creaţiei artistice de alte forme ale activităţii creatoare a omului să înţeleagă complexitatea şi caracterul excepţional al procesului creaţiei artistice să cunoască principalele etape ale procesului creator: pregătirea operei, inspiraţia, invenţia, execuţia Structura unităţii didactice Cursul 12 1. Caracterizare generală a procesului creaţiei artistice 2. Etapele procesului creator 2.1. Pregătirea operei 2.2. Inspiraţia 2.3. Invenţia 2.4. Execuţia Bibliografie Autoevaluare 96 F. PROCESUL CREAŢIEI ARTISTICE 1. CARACTERIZARE GENERALĂ Creaţia artistică este o activitate complexă, care prezintă atât asemănări cât şi deosebiri în raport cu alte forme ale activităţii creatoare a omului. Ea presupune parcurgerea mai multor etape, caracterizate prin acţiunea cu ponderi şi în modalităţi specifice a diferitelor facultăţi ale personalităţii artistice. Numeroşi esteticieni sunt de acord asupra faptului că principalele etape ale procesului creator sunt: a. Pregătirea operei – în timpul căreia conştiinţa artistului acumulează, prelucrează şi dezvoltă experienţele, informaţiile, deprinderile etc. şi exersează facultăţile ce vor fi utilizate pentru elaborarea operei; b. Inspiraţia – care are caracter de iluminare şi constă în sinteza spontană şi provizorie a elementelor pregătirii, fiind un act preponderent inconştient; c. Invenţia – reprezintă prelucrarea şi dezvoltarea sistematică a conţinutului inspiraţiei, care poate fi amplificat, transformat sau modificat, uneori sub influenţa altor inspiraţii; d. Execuţia – ce constă în realizarea efectivă a operei de artă, prin prelucrarea unui anumit material cu ajutorul unor procedee tehnice specifice. Analiza estetică impune delimitarea acestor etape, făcând din ele momente succesive şi exclusive ale aceleiaşi serii. O astfel de delimitare nu este însă valabilă decât în principiu. De cele mai multe ori, aceste etape se întrepătrund şi se condiţionează reciproc. Puţini sunt creatorii care mai întâi pregătesc viitoarea operă, apoi aşteaptă momentul inspiraţiei, dezvoltă elementele acesteia în etapa invenţiei şi, în final, execută opera. De regulă, întregul proces al creaţiei artistice este declanşat de inspiraţie. De multe ori, chiar în faza execuţiei numeroşi artişti constată că trebuie să se mai documenteze ori să desfăşoare alte activităţi specifice pregătirii operei. Pe parcursul desfăşurării acestor etape diferitele facultăţi ale personalităţii artistice nu sunt solicitate în egală măsură. În anumite faze ale procesului creator intuitivitatea este mai activă, iar în altele emotivitatea, fantezia creatoare sau puterea expresivă au prioritate. Pe de altă parte, nu numai facultăţile caracteristice personalităţii artistice sunt supuse unor astfel de variaţii, ci şi funcţiile generale şi comune ale activităţii psihice. Astfel, în anumite momente ale procesului creator activitatea inconştientă şi iraţională este mai pronunţată, iar în altele ponderea este deţinută de funcţiile conştiente şi logice. 97 Dincolo de toate aceste precizări şi delimitări teoretice, procesul creaţiei artistice are o serie de particularităţi strict individuale ce ţin de personalitatea fiecărui artist şi de unicitatea fiecărei opere. Dacă ar exista reţete garantate ale creaţiei artistice, artiştii ar fi mai numeroşi decât contabilii şi toate creaţiile artistice ar fi capodopere. Într-un anumit sens, artistul este echivalentul Demiurgului pe pământ, iar făurirea operei are ceva din miracolul şi măreţia creaţiei divine. Ca şi divinitatea, artistul trebuie să creeze, cu fiecare operă, o lume care n-a mai existat până în acel moment. Dacă absolutul este accesibil omului, arta este una dintre puţinele modalităţi de a-l atinge. Cu certitudine, procesul creaţiei artistice este una dintre cele mai înalte ipostaze ale activităţii creatoare a omului. 2. ETAPELE PROCESULUI CREATOR 2. 1. PREGĂTIREA OPEREI De puţine ori artiştii pot preciza momentul în care au început pregătirea majorităţii operelor lor. Adesea acest fapt s-a întâmplat foarte timpuriu, dacă luăm în considerare măsura în care creaţia artistică este îndatorată primelor impresii ale copilăriei. Artistul se deosebeşte de omul obişnuit şi prin faptul că este urmărit de copilăria sa în mult mai mare măsură decât acesta. Dacă pentru majoritatea indivizilor copilăria rămâne o vârstă mai degrabă ingrată, artistul revine necontenit la ea, pentru a găsi acolo o bună parte a materialelor constitutive ale creaţiilor sale. Omul obişnuit este, de obicei, practic, trăind în prezentul care condiţionează interesele lui. Pentru a te întoarce în universul de amintiri al copilăriei este necesară o mare disponibilitate a atenţiei, o doză considerabilă de ingenuitate, o predispoziţie către contemplarea gratuită, care îl caracterizează, de obicei, pe artist. Pe de altă parte, psihanaliza consideră că opera reprezintă corectarea sublimată a unei realităţi resimţite de artist ca nesatisfăcătoare. De multe ori această realitate este percepută astfel deoarece este raportată la cea a copilăriei, în care dorinţele sunt foarte puternice, trăirile deosebit de intense, iar diferenţa dintre năzuinţă şi realizare este mai mică. Emil Cioran mărturisea, în acest sens, că, dacă ar fi avut o copilărie mai puţin fericită, filosofia sa nu ar fi fost atât de pesimistă. Tot ceea ce a urmat acestei copilării a fost perceput de el ca precar şi derizoriu. În fine, intuitivitatea copilăriei este superioară, impresiile ei nu se amestecă şi nu se diminuează în masa noţiunilor, cum se întâmplă, de obicei, în cazul adultului. Lumea este percepută de copil în culori mai vii şi mai proaspete, reacţiile sale sunt mai sincere şi mai naturale. Este firesc deci ca artistul să revină obsesiv la începuturile vieţii sale. Copilăria poate fi prezentă în operă fie explicit, în creaţii cu caracter autobiografic (Rousseau, Goethe, Tolstoi, Stendhal, Creangă etc.), fie implicit, prin ponderea mare acordată în operele unor creatori caracterelor de copii 98 (Dickens, Daudet, Dostoievski etc.). Unii artişti au dat dovezi clare de infantilism (Leonardo da Vinci, Rembrandt, Van Gogh, Dali etc.). Fără a mai lua în considerare rolul „complexelor infantile” în creaţia artistică (J.-P.Sartre, Baudelaire etc.), se impune deci principiul că pregătirea majorităţii operelor de artă nu începe într-un moment precis, ci că ea se leagă prin rădăcini adânci şi difuze de primii ani ai vieţii artistului. Peste amintirile copilăriei se suprapune apoi întreaga experienţă de viaţă şi culturală a creatorului. Sute şi mii de experienţe, pe care artistul nu le-a căutat şi pe care le-a trăit fără să-şi dea seama ce vor reprezenta pentru creaţia sa de mai târziu, se constituie în materiale pregătitoare ale operei de artă. Faptul că faza de pregătire a operei este difuză şi coincide practic cu întreaga experienţă de viaţă şi culturală a creatorului atestă precaritatea metodei care încearcă să identifice într-un eveniment sau un moment anume originea precisă a unei creaţii determinate. De multe ori artiştii înşişi sunt convinşi că un fapt sau o împrejurare anume au declanşat procesul de pregătire a uneia sau alteia dintre operele lor. În aceste cazuri ei nu conştientizează faptul că opera de artă, oricât de restrânse i-ar fi dimensiunile, se nutreşte din întreaga lor experienţă de viaţă. Faptele sau împrejurările respective nu reprezintă decât momentele conştientizării procesului de pregătire a operei, care latent şi nedeliberat a început cu mult timp înainte. Unii esteticieni disting între elementele pregătitoare ale operei pe cele datorate experienţelor originare de cele ce decurg din experienţele culturale ale creatorului. În timp ce experienţele originare izbucnesc din propria spontaneitate a personalităţii artistului şi sunt condiţionate de episoadele sale biografice, cele culturale sunt dobândite prin instrucţie. Evident, distincţia dintre cele două tipuri de experienţe este relativă. Ele se asociază, se întrepătrund şi se condiţionează reciproc. În timp ce la unii artişti este predominant originarul, la alţii creaţia este condiţionată, în primul rând, de cultură. În afară de pregătirea implicită şi nedeliberată a operei, despre care a fost vorba până acum, există şi una explicită şi expresă, care începe, de obicei, după momentul inspiraţiei. Ea constă în acumularea materialelor şi exersarea facultăţilor care vor fi implicate nemijlocit în realizarea operei respective, după ce cadrul său general a fost fixat de inspiraţie (de exemplu, studierea de către Sadoveanu a epocii lui Ştefan cel Mare pentru elaborarea prozei sale istorice, documentarea lui Blaga în protoistoria românească pentru compunerea piesei de teatru Zamolxis etc.). În toate aceste situaţii avem de-a face cu o acţiune deliberată şi coordonată cu o viziune stabilită în liniile sale generale. Pregătirea explicită a operei se corelează, mai degrabă, cu etapa execuţiei decât cu cea a începutului procesului creaţiei. Ea este o dovadă a întrepătrunderii şi condiţionării reciproce a diferitelor etape ale procesului creaţiei artistice. 2. 2. INSPIRAŢIA 99 În desfăşurarea de stări sufleteşti care conduce în cele din urmă la realizarea operei de artă există, de regulă, un moment exploziv în care se conturează trăsăturile generale ale viitoarei creaţii. Conturul întrezărit în acest moment se poate modifica cu timpul, uneori în aşa măsură încât opera terminată să nu mai semene aproape de loc cu el. Tot atât de adevărat este însă şi faptul că acest moment al inspiraţiei declanşează procesul creaţiei şi că, fără el, activitatea de realizare a operei n-ar începe probabil niciodată. Din acest motiv, inspiraţia este considerată etapa cea mai importantă, dar şi cea mai misterioasă a procesului creator. Apropierea momentului inspiraţiei este resimţită adesea de artist ca o stare de vagă disponibilitate creatoare, de căutare fără obiect, de nevoie de a crea neorientată încă asupra unei teme anume. Este ca un fel de pregătire a câmpului conştiinţei pentru a primi sămânţa creaţiei. Pe măsură ce momentul inspiraţiei se apropie, adus de valul vieţii inconştiente, o mare nelinişte pune stăpânire pe artist. Printre stările psihice asociate cu inspiraţia se pot distinge sentimentul spontaneităţii, al necesităţii şi frenezia afectivă. Le vom caracteriza succint. 1. Inspiraţia este resimţită, mai întâi, ca o stare de spontaneitate. Ea se poate înfăţişa uneori ca soluţia unei probleme ori ca slăbirea unei tensiuni. Chiar şi atunci când inspiraţia este precedată de o fază de pregătire conştientă, izbucnirea ei este însoţită de sentimentul spontaneităţii, deoarece între cele două stări nu există o legătură directă şi nemijlocită. În cazul artistului inspirat lipsesc mai multe verigi ale lanţului care leagă activitatea conştientă anticipatoare de rezultatul ei tardiv şi neaşteptat, astfel încât ceea ce apare în cele din urmă este resimţit nu ca rezultat al eforturilor anterioare, ci ca o iluminare spontană, ce-l uimeşte adesea chiar pe artist. Nu-i de mirare că a fost invocate muzele, îngerii şi alte făpturi fabuloase ori terestre pentru explicarea miracolului inspiraţiei. În astfel de situaţii se poate aprecia că numai începutul şi sfârşitul procesului creator sunt fixate în conştiinţă, în timp ce desfăşurarea sa medie aparţine travaliului inconştient. 2. Sentimentul spontaneităţii este corelat întotdeauna cu cel al necesităţii. Inspiraţia izbucneşte parcă din nimic, dar cu o forţă căreia artistul nu-i poate rezista. Beethoven nota pe manşeta cămăşii cele câteva note divine pe care le auzea în cele mai neaşteptate împrejurări şi care constituiau nucleul unei opere viitoare. Rilke scria în acelaşi spirit că: „O operă de artă este bună când apare cu necesitate. În acest aspect al originii sale stă valoarea ei”. 3. În fine, momentul inspiraţiei este însoţit adesea de frenezie afectivă, de o efuziune de sentimente puternice. Numeroşi creatori au descris tumultul de sentimente violente care i-au răscolit în momentele de inspiraţie. Nietzsche şi Flaubert mărturiseau că în astfel de momente îi năpădeau lacrimile. Dintre facultăţile psihice tipice personalităţii artistice cele mai active în etapa inspiraţiei sunt emotivitatea şi fantezia creatoare. Inspiraţia este, de obicei, o stare de moment, o iluminare instantanee, ce oferă creatorului intuiţia operei ca totalitate. Artiştii ştiu că aceste izbucniri ale inspiraţiei trebuie consemnate imediat pentru a nu recădea în neant. Sunt însă şi cazuri în care inspiraţia poate fi de mai 100 lungă durată, însoţind şi procesul execuţiei. Goethe mărturiseşte că a scris romanul Suferinţele tânărului Werther în patru săptămâni, fără vreun plan al întregului, fără schiţarea prealabilă a vreunei părţi, „într-o stare asemănătoare cu a somnambulului”. 2. 3. INVENŢIA Dacă inspiraţia oferă germenul viitoarei opere, invenţia îl dezvoltă. Ceea ce apare în clipa revelatoare a inspiraţiei este, de cele mai multe ori, o schemă vagă, un contur imprecis al operei. Alteori, viziunea iniţială este mai consistentă, dar totuşi destul de săracă pentru ca viitoarea operă să găsească în ea întreaga substanţă de care are nevoie. De aceea motivul inspiraţiei trebuie dezvoltat sistematic, antrenându-se îndeosebi facultăţile reflexive ale creatorului. Acest lucru se poate realiza în diferite modalităţi. 1. Uneori invenţia constă în elaborarea detaliilor unităţii intuite în momentul inspiraţiei. În aceste cazuri se procedează deci de la ansamblu la detalii. Această elaborare poate fi preponderent spontană sau preponderent reflexivă. Mozart mărturisea, de exemplu, că din momentul în care simţea ansamblul unei creaţii, diferitele sale părţi se înlănţuiau spontan, lucrarea extinzându-se progresiv şi devenind din ce în ce mai coerentă estetic. Alţi artişti au înfăţişat procesul creator ca înlănţuire riguroasă de raţionamente. Aşa susţinea, de exemplu, E.A. Poe în analiza estetică pe care a făcut-o poemului său „Corbul”. 2. Alături de invenţia care procedează de la unitate la detalii, poate fi parcurs şi drumul invers, de la detalii la unitate. Din viziuni fragmentare sau din intuiţii izolate se întregeşte cu timpul o unitate determinată. De exemplu, Marin Preda a unificat în romanul „Moromeţii” o serie de motive şi teme dezvoltate anterior în unele dintre nuvelele sale. 3. În alte cazuri, artistul porneşte, sub impulsul unei prime inspiraţii, de la o anumită unitate globală, dar, pe parcursul desfăşurării invenţiei, ca urmare a altei inspiraţii, îi substituie o altă viziune de totalitate. Acest procedeu de invenţie este numit de esteticieni dezvoltarea prin transformare. De exemplu, iniţial Ema Bovary, personajul principal al romanului lui G. Flaubert „Madame Bovary”, trebuia să devină o bătrână devotată şi castă. Acest personaj va fi realizat de Flaubert în nuvela „O inimă simplă”. Sub influenţa altei viziuni a operei Ema Bovary a devenit provinciala nefericită şi romantică pe care o cunoaştem. 4. Alteori substituţia nu ajunge să se consume şi noua viziune, apărută pe parcursul dezvoltării celei vechi, intră ca un episod, mai mult sau mai puţin important, în unitatea planului întrezărit sub influenţa inspiraţiei iniţiale. Acest tip de invenţie se numeşte dezvoltarea prin deviere. El este ilustrat de toate operele care conţin episoade neunificate deplin, toate creaţiile literare, muzicale sau chiar plastice ca căror structură este divergentă. De exemplu, Dostoievski a inclus în romanul „Fraţii Karamazov” parabola „Marelui Inchizitor”, care nu se integrează în ansamblul romanului, putând fi considerată chiar o operă de sine stătătoare. 101 5. Pot exista şi cazuri în care viziunea nouă, apărută în cursul dezvoltării celei vechi, nu o înlocuieşte pe aceasta şi nici nu i se substituie în cadrul unei unităţi precare, ci constituie nucleul unei opere diferite. Acest procedeu de invenţie este numit dezvoltarea prin bifurcare. R. Wagner povestea că poemul simfonic „Moartea lui Siegfried” debuta într-o primă fază a invenţiei cu nişte scene care nu se integrau în viziunea estetică sugerată de inspiraţia iniţială. Scenele respective au fost eliminate, dar au constituit nucleul unei alte lucrări „Amurgul zeilor”. Acestea sunt principalele procedee ale inovaţiei. Artistul şi-a definitivat viziunea asupra structurii operei şi şi-a limpezit toate detaliile ei. El mai trebuie doar să o realizeze efectiv prin prelucrarea unui material determinat, adică să-i confere o formă comunicabilă. Toate etapele procesului creator înfăţişate până acum se desfăşoară exclusiv în sufletul artistului. Ele nu sunt însă niciodată atât de clar delimitate cum par când le abordăm din perspectivă didactică. În realitate, invenţia este de puţine ori un proces integral anterior execuţiei. Sunt rare cazurile de artişti care încep execuţia operei numai după ce au definitivat invenţia în toate detaliile ei. Majoritatea artiştilor inventează executând şi execută inventând, ba chiar pot să desăvârşească anumite componente ale pregătirii operei în etapa execuţiei ei. 2. 4. EXECUŢIA Prin execuţie se înţeleg toate actele prin intermediul cărora artistul reuşeşte să organizeze viziunea sa artistică internă asupra operei într-o expresie comunicabilă. Interesul artistului se concentrează în această etapă finală a procesului creator în direcţia unei „citiri” cât mai exacte în sine şi în aceea a realizării unei expresii accesibile şi altor oameni. Facultatea artistică implicată prioritar în etapa execuţiei este puterea expresivă. Artistul încearcă acum să-şi împărtăşească viziunea sa estetică celor care el doreşte să-i recepteze opera. În acest scop el prelucrează un anumit material concret sau un material de imagini astfel încât aceste materiale să-i exprime şi să-i comunice viziunea artistică a operei. Execuţia oricărei opere de artă se realizează în prezenţa a doi martori invizibili: propria conştiinţă a artistului şi reprezentarea unui anumit public, pe care artistul doreşte să-l impresioneze prin creaţia sa. După cum acest public este imaginat ca mai larg şi mai eterogen sau mai restrâns şi mai apropiat de felul de a fi al artistului, el va face un efort mai mare sau mai mic pentru a-şi trece opera în expresie. Cu alte cuvinte, mai devreme sau mai târziu artistul trebuie să-şi răspundă la întrebarea: pentru cine creez? Dacă răspunsul său este: doar pentru mine, riscă să rămână singurul receptor al operei sale. Dacă răspunde: doar pentru cei iniţiaţi, e foarte probabil ca opera sa să aibă un ecou limitat, iar, dacă este scriitor îi va fi greu să găsească un editor dispus să i-o tipărească. În fine, dacă răspunsul este: pentru toată lumea, s-ar putea să nu mulţumească pe nimeni! Fiecare dintre răspunsuri angajează responsabilitatea artistului şi condiţionează capacitatea de difuzare a 102 operei sale. Pentru a fi comunicată opera trebuie să constituie o unitate şi, de fapt, preocuparea majoră a artistului în această etapă a creaţiei este să pună în legătură diferitele elemente ale operei sale şi să le integreze într-o structură coerentă estetic. Artistul nu trebuie să piardă nici un moment din vedere această raportare a părţilor la întregul operei. Dacă preocuparea sa în această direcţie slăbeşte, capacitatea de difuzare a operei este afectată. Cea mai mare parte a publicului nu acceptă şi nu reţine decât creaţii care prezintă o anumită unitate, respingându-le pe cele dezorganizate şi incoerente. Nevoia de a pune în relaţie, de a adapta şi armoniza detaliile compoziţionale a fost frecvent invocată de artiştii care şi-au descris travaliul creaţiei operei. Pentru exemplificarea acestei preocupări majore a artiştilor, Tudor Vianu a comparat în „Estetica” sa cele opt variante succesive ale elaborării sonetului eminescian „Trecut-au anii”. Cu fiecare dintre ele, opera a devenit mai limpede, mai armonioasă şi mai coerentă estetic. Extensiunea operei de artă este, în cazul majorităţii artiştilor, rezultatul unei evaluări estetice. Subiectul, modalitatea de tratare, procedeele artistice utilizate etc. impun o dimensiune optimă a operei. Artistul simte, de cele mai multe ori, această dimensiune şi, în consecinţă, ştie când opera respectivă este terminată. În opoziţie cu această situaţie generală, P. Valéry scria că: „Un poem nu este niciodată terminat. Un accident îl determină totdeauna, dăruindu-l publicului: oboseala, cererea editorului sau încolţirea unor poeme noi. Niciodată însă starea propriu-zisă a operei…nu ne spune că n-ar putea fi împinsă mai departe, schimbată sau considerată ca o primă aproximaţie sau ca originea unei cercetări noi”. Poziţia lui Valéry este contrazisă însă de experienţa artistică curentă. Se vorbeşte, în acest sens, frecvent despre opere care au părţi abia schiţate sau lungite exagerat, despre artişti care n-au valorificat suficient posibilităţile subiectelor pe care le-au tratat, despre opere care au incoerenţe stilistice etc. În fine, activitatea de execuţie a operei se împleteşte frecvent cu cea a invenţiei. Transformările, deviaţiile, bifurcările etc. prezentate în cadrul analizei invenţiei sunt, de cele mai multe ori, concomitente cu efortul de execuţie a operei. Execuţia poate avea, la rândul său, o influenţă benefică sau poate afecta întregul proces al creaţiei artistice. Numeroşi artişti au mărturisit că au resimţit o mare diferenţă între opera aflată în faza invenţiei şi cea rezultată în urma execuţiei. B I B L I O G R A F I E 1. ARGAN, G.C., Căderea şi salvarea artei moderne, Editura Meridiane, Bucureşti, 1970. 2. BAUDELAIRE, CH., Curiozităţi estetice, Editura Meridiane, Bucureşti, 1971. 3. BERGER, R., Artă şi comunicare, Editura Meridiane, Bucureşti, 1976. 4. BLAGA, L., Probleme estetice, în Opere, vol. 7, Editura Minerva, Bucureşti, 1980. 103 5. BRION, M., Arta abstractă, Editura Meridiane, Bucureşti, 1972. 6. DUFRENNE, M., Fenomenologia experienţei estetice, vol. I-II, Editura Meridiane, Bucureşti, 1976. 7. FLORIAN, M., Metafizică şi artă, Editura Echinox, Cluj, 1992. 8. FRANCASTEL, P., Pictură şi societate, Editura Meridiane, Bucureşti, 1970. 9. FREUD, S., Scrieri despre literatură şi artă, Editura Univers, Bucureşti, 1980. 10. GHYKA, M., Estetică şi teoria artei, Editura Ştiinţifică şi Enciclopedică, Bucureşti, 1981. 11. GRENIER, J., Arta şi problemele ei, Editura Meridiane, Bucureşti, 1974. 12. MOCANU, T., Morfologia artei moderne, Editura Meridiane, Bucureşti, 1973. 13. MORPURGO-TAGLIABUE, G., Estetica contemporană, Editura Meridiane, Bucureşti, 1976. 14. MULLER, J.-E., Arta modernă, Editura Ştiinţifică, Bucureşti. 15. RALEA, M., Prelegeri de estetică, Editura Ştiinţifică, Bucureşti, 1972. 16. RODIN, A., Arta, Editura Meridiane, Bucureşti, 1968. A U T O E V A L U A R E 1. Precizaţi asemănările şi deosebirile dintre procesul creaţiei artistice şi alte forme ale activităţii creatoare a omului. 2. În ce măsură consideraţi că este oportună delimitarea mai multor etape ale procesului creaţiei artistice? 3. Care sunt principalele etape ale procesului creaţiei artistice? 4. Care sunt cele mai importante activităţi desfăşurate de artist în etapa pregătirii operei de artă? 5. Evaluaţi şi motivaţi importanţa copilăriei artistului pentru procesul creaţiei operelor sale. 6. Propuneţi o definiţie inspiraţiei artistice şi apreciaţi importanţa acestui moment al procesului creaţiei artistice. 7. Care consideraţi că sunt cauzele dificultăţii explicării raţionale a fenomenului inspiraţiei? 8. Care sunt principalele stări psihice asociate cu inspiraţia? 9. Cum explicaţi sentimentul spontaneităţii creatoare trăit de artist în momentul inspiraţiei? 10. În ce constă sentimentul necesităţii resimţit de artist în momentul inspiraţiei? 11. Cum explicaţi frenezia afectivă trăită de artişti în momentele de inspiraţie? 12. Ce este invenţia artistică? 13. Care sunt principalele procedee ale invenţiei artistice? 14. Care sunt cele mai importante activităţi desfăşurate de artist în etapa execuţiei operei? 15. Care sunt principalii factori care condiţionează extensiunea unei opere de artă? 16. Apreciaţi ponderea factorilor raţionali şi iraţionali în diferitele etape ale 104 procesului creaţiei artistice. 17. Realizaţi un eseu cu tema: Inspiraţie şi transpiraţie în procesul creaţiei artistice. G. RECEPTAREA OPEREI DE ARTĂ Scopurile unităţii didactice sunt: de a prezenta procesul receptării operei de artă de a caracteriza atitudinea estetică în receptarea artei de a analiza percepţia estetică şi a o deosebi de percepţia comună de a examina mecanismele perceptive caracteristice receptării estetice a operelor de artă de a evidenţia importanţa primei impresii în receptarea operei de artă de a delimita componenta extraestetică a procesului receptării operei de artă de cea estetică de a identifica sursele satisfacţiilor estetice şi a forma deprinderi de amplificare a lor de a prezenta şi analiza fenomenul kitsch şi de a propune o terapie anti-kitsch Obiective operaţionale După ce vor studia această unitate didactică studenţii vor fi în măsură: să înţeleagă particularităţile receptării operei de artă să adopte atitudinea estetică în receptarea operelor de artă să-şi formeze sau să-şi dezvolte deprinderile reclamate de percepţia estetică a operelor de artă să fie capabili să adopte conduite perceptive adecvate receptării estetice a operelor de artă să distingă componenta extraestetică a procesului receptării artei de cea estetică să conştientizeze sursele satisfacţiilor estetice şi să devină capabili să şi le amplifice să fie capabili să identifice, să evite şi să combată kitsch-ul Structura unităţii didactice Cursul 13 105 1. Caracterizare generală a procesului receptării artei 2. Atitudinea estetică în receptarea artei 3. Percepţia estetică Cursul 14 4. Prima impresie în receptarea artei 5. Componentele receptării operei de artă Componenta extraestetică Componenta estetică 6. Izvoarele satisfacţiilor determinate de receptarea artei 7. Kitsch-ul – simptom al devalorizării artei Bibliografie Autoevaluare 106 G. RECEPTAREA OPEREI DE ARTĂ 1. CARACTERIZARE GENERALĂ Receptarea artei este nu numai una dintre temele majore ale gândirii estetice şi o preocupare constantă a artiştilor, ci şi principalul factor al capacităţii de difuziune socială a artei. Rezervele sau chiar ostilitatea unor indivizi ori întregi categorii de receptori faţă de anumite arte, genuri, modalităţi de expresie, stiluri artistice etc. se explică, de cele mai multe ori, prin diferite blocaje ale mecanismelor de receptare a operelor respective. Acestea îşi pot avea cauzele fie în ermetismul unor opere, fie în carenţele promovării lor, fie în inerţia ori precaritatea instrucţiei şi sensibilităţii artistice a publicului etc. Estetica tradiţională reducea procesul receptării artei la o singură componentă a sa de natură afectivă: emoţia artistică. Acesteia îi erau atribuite două însuşiri: caracterul instantaneu şi intensitatea. Se considera că receptarea artei ar avea capacitatea să reveleze într-o formă intuitivă, instantaneu şi cu mare intensitate substratul metafizic al lumii. Prin artă omul s-ar integra într-o ordine a spiritului, ar avea acces nemijlocit la perfecţiune, absolut şi eternitate. Sensibilitatea artistică ar deveni astfel o dimensiune ontologică exclusivă şi fundamentală a condiţiei umane denumită în secolul al XX-lea de esteticianul francez Luc Ferry „homo aestheticus”. Substratul metafizic al lumii ar mai putea fi dezvăluit într-o manieră discursivă, laborioasă şi mai puţin pregnantă şi de către filosofie. Ceea ce filosofia demonstrează, argumentează, explică etc. prin demersuri dificile şi cu grad înalt de abstractizare, arta ar reuşi să reveleze nemijlocit şi cu mare expresivitate. Estetica tradiţională a surprins şi teoretizat deci exclusiv componenta emoţională a procesului receptării artei. Gândirea estetică contemporană apreciază că perceperea operei de artă determină, într-adevăr, de multe ori, în receptor o primă reacţie afectivă, rapidă şi mai mult sau mai puţin intensă. Dincolo de aceasta se desfăşoară însă numeroase acte şi procese care necesită timp şi au o certă coloratură raţională, în absenţa cărora receptarea operei rămâne superficială. Estetica tradiţională considera şi că receptarea artei ar fi cu atât mai pertinentă cu cât receptorul ar reuşi să elimine orice componentă intelectuală care o însoţeşte sau îi este asociată. În realitate, rezonanţa afectivă a operei de artă este însoţită şi chiar amplificată de o complicată reţea de acte şi fapte intelectuale. O 107 receptare superioară a artei presupune o conştiinţă informată şi educată. Satisfacţia spirituală determinată de receptarea operei de artă este proporţională cu luciditatea cu care este stăpânită intelectual şi cu capacitatea receptorului de integrare a ei atât în universul axiologic căruia îi aparţine, cât şi în cel personal. Se poate aprecia deci că frumosul şi, mai ales, frumosul artistic nu determină o singură emoţie estetică, ci o multitudine de trăiri estetice simultane cu durata perceperii sale şi, adesea, chiar ulterioare acesteia. De asemenea, starea estetică nu este o stare de afectivitate pură, ci ea include şi este amplificată de o complicată reţea de acte raţionale. 2. ATITUDINEA ESTETICĂ ÎN RECEPTAREA ARTEI Nu numai operele de artă, ci, în principiu, orice obiect, creaţie, fapt, eveniment etc. poate fi valorizat estetic. Operele de artă se caracterizează însă prin faptul că sunt create deliberat pentru a fi valorizate estetic. O astfel de valorizare nu este însă un act automat al spiritului. Acţiunea de valorizare estetică presupune un element volitiv, hotărârea de comportare estetică, atitudinea estetică. Ca orice manifestare volitivă a spiritului, atitudinea estetică implică o serie de inhibiţii şi de impulsuri. A. Principalele inhibiţii pe care le reclamă atitudinea estetică sunt: a. Conştientizarea şi eliminarea prealabilă a oricărui interes practic faţă de opera de artă. Dorinţa de posesiune, teama sau speranţa, aprobarea sau dezaprobarea morală ori socială, pietatea religioasă etc. ce pot fi inspirate de obiectele pe care le percepem sunt tot atâţi factori perturbatori ai atitudinii estetice. Deoarece operele de artă conţin, în afara componentei lor propriu-zis estetice, şi numeroase elemente extraestetice, controlarea reacţiilor pe care acestea le pot determina este adesea foarte dificilă. De aceea atitudinea estetică reclamă o supraveghere permanentă a atenţiei, o putere de a controla şi alege, funcţionarea continuă a unei cenzuri, pe care spiritul nu o găseşte întotdeauna cu uşurinţă. b. O altă inhibiţie pe care atitudinea estetică o solicită este cea legată de deprinderea perceperii preponderent intelectuale a obiectelor. În mod spontan suntem tentaţi să percepem nu atât obiectele ca atare, cât semnificaţiile lor intelectuale. Înţelegem mai mult decât vedem, auzim sau simţim. Atitudinea estetică presupune însă prioritar contactul nemijlocit al organelor de simţ cu realitatea. În măsura în care reacţionăm preponderent intelectual faţă de opera de artă devenim incapabili de atitudine estetică şi suntem excluşi de la receptarea estetică a artei. Prin aceste inhibiţii selective, atitudinea estetică poate fi caracterizată ca o stare de pace lăuntrică, de supremă destindere morală şi intelectuală. Cine nu reuşeşte să facă linişte în sine nu poate percepe glasurile artei. Tumultul interior le acoperă. Doar pacea sufletului le scoate în relief. Receptorul operei de artă trebuie 108 să opereze în sine acel catharsis, acea purificare a pasiunilor, care nu este numai un efect al artei asupra receptorului, cum considera Aristotel, ci şi o condiţie a receptării ei. De aceea oamenii brutali, sufletele grosolane, indivizii copleşiţi de lupta pentru supravieţuire etc. nu pot adopta niciodată atitudinea estetică. Frumuseţea lumii şi a artei rămâne opacă pentru ei. Dimpotrivă, securitatea existenţială, armonia internă, disponibilitatea pentru contemplarea gratuită şi un anumit grad de rafinament spiritual sunt condiţii indispensabile pentru a putea sesiza şi valoriza adecvat frumuseţea. B. Atitudinea estetică presupune însă şi o serie de impulsuri. Cele mai importante dintre ele sunt: a. Deprinderea sufletului de a se dărui aspectului perceptibil a lumii. Angrenaţi în activităţile cotidiene, care le solicită luciditate şi randament, majoritatea indivizilor nu reuşesc să mai sesizeze detaliile lucrurilor, bogăţia lor de forme, culori şi nuanţe. Fiind deprinse să asigure, cu precădere, adaptarea rapidă şi eficientă la solicitările ambianţei, simţurile îşi diminuează într-o măsură mai mare sau mai mică acuitatea, astfel încât aspectele superficiale ale lucrurilor nu mai sunt, adesea, nici măcar sesizate, interesul concentrându-se spre ceea ce este necesar şi esenţial în lucrurile pe care le percepem sau în situaţiile în care suntem implicaţi. În receptarea artei detaliul este însă esenţial. b. Efortul de adaptare a răbdării şi interesului receptorului la particularităţile temporale ale operei şi la tipul de sensibilitate a cărui expresie ea este. Receptarea oricărei opere de artă presupune atât o durată optimă, necesară explorării sau urmăririi conţinutului său, cât şi adecvarea interesului receptorului ritmului impus de autor şi tipului de sensibilitate a cărui expresie este opera respectivă. Un roman de mari dimensiuni, o simfonie sau un tablou de mare complexitate compoziţională reclamă o durată mai mare de timp fizic pentru urmărirea conţinutului lor decât o schiţă umoristică, un şlagăr la modă sau un spot publicitar. Ele se pot caracteriza şi prin anumite fluctuaţii de ritm al acţiunii, evenimentelor sau stărilor reprezentate etc. de care receptorul trebuie să ţină seama. De asemenea, orice operă de artă este expresia unui anumit tip de sensibilitate, care poate diferi foarte mult de cel al receptorului. De multe ori receptorul contemporan nu mai are nici timpul fizic, nici starea de spirit necesare receptării unor capodopere artistice create în epoci caracterizate prin alte ritmuri temporale sau alte tipuri de sensibilitate. Cine mai citeşte astăzi, de exemplu, poemele homerice ori literatura română veche, nu din obligaţie, cum se întâmplă cu studenţii facultăţilor de litere, ci din interes estetic? Evident, sensibilitatea receptorului de artă contemporan este sensibil diferită de a vechilor greci ori a primilor cititori ai cronicarilor, dar cel care pierde este el. În astfel de cazuri receptorul trebuie să conştientizeze faptul că ignorarea unor astfel de opere îi sărăceşte universul spiritual şi sensibilitatea. De aceea el trebuie să facă 109 efortul să le recepteze potrivit particularităţilor lor temporale şi tipului de sensibilitate ale cărui expresii sunt. Receptorul de artă experimentat poate găsi mari satisfacţii estetice în creaţii care par începătorilor şi, cu atât mai mult, neiniţiaţilor anoste sau vetuste. Evident, astfel de eforturi se justifică numai în măsura în care receptorul este interesat de operele respective. În privinţa duratei şi stării de spirit optime necesare receptării operei de artă se impune şi constarea că indivizii al căror interes artistic este needucat şi accidental nu ajung să aibă niciodată experienţe artistice adecvate. Astfel, orice turist român care ajunge la Paris vizitează aproape obligatoriu Muzeul Louvre, fără să fi vizitat însă niciodată Muzeul de Artă al României, alt muzeu de artă din România sau, cel puţin, o expoziţie de artă. Nimeni nu are însă la Paris mai mult de câteva ore pe care le poate consacra artei. Începe atunci o adevărată alergătură prin galeriile Louvre-ului, căci turistul are pretenţii exhaustive. Receptarea adecvată a comorilor artistice ale acestui faimos muzeu necesită însă, chiar şi în cazul amatorilor de artă experimentaţi, cel puţin 3 – 4 zile, fără a avea niciodată certitudinea că ai văzut tot şi, mai ales, că ai acordat, cel puţin capodoperelor, răgazul şi interesul pe care le merită. De asemenea, este bine de ştiut că interesul artistic nu se poate menţine la cote optime mai mult de câteva ore. Desigur, este bine ca un număr cât mai mare de oameni să viziteze Muzeul Louvre sau orice alt mare muzeu de artă al lumii, deşi pentru mulţi aceasta va rămâne singura experienţă artistică. Poate însă că unora ea le va deschide apetitul pentru artă! Se poate aprecia că, în timp ce atitudinea practică reacţionează activ faţă de datele realităţii, iar atitudinea teoretică le prelucrează intelectual, atitudinea estetică le percepe pur şi simplu. Fiinţa orientată estetic nu doreşte nici să stăpânească realitatea, nici s-o modifice sau s-o exploateze, nici să-i înţeleagă structura şi legităţile, ci numai să se bucure de simpla ei existenţă, în expresia sa sensibilă. 3. PERCEPŢIA ESTETICĂ Modul în care lumea îi apare omului este condiţionat fundamental de aparatul său perceptiv nativ, adică de numărul şi de acuitatea organelor sale de simţ. Acestea sunt rezultatul unei evoluţii naturale şi culturale îndelungate şi prezintă variaţii sensibile nu numai de la epocă la epocă şi de la cultură la cultură, ci şi de la individ la individ, în funcţie de trăsăturile sale de personalitate şi de devenirea sa socio-culturală. Umanităţii i-au trebuit mult timp şi o înaltă capacitate de reflecţie teoretică pentru a ajunge să înţeleagă cum cunoaşte realitatea. La nivelul cunoaşterii comune există convingerea spontană că lumea este aşa cum îi apare fiecărui individ. Mărturia simţurilor este considerată suprema dovadă a certitudinilor despre realitate. Deşi a fost prefigurată încă din antichitate de către 110 Aristotel, expresia teoretică sistematică a acestei convingeri a apărut abia în filosofia empiristă a epocii moderne în aşa-numita teorie a „conştiinţei oglindă”. John Locke, principalul teoretician al empirismului englez al secolului al XVII-lea, era încredinţat că, în condiţii de normalitate perceptivă şi psihică, simţurile îi transmit omului imaginea fidelă a realităţii. Momentul decisiv al procesului descifrării specificului mecanismului cognitiv uman este reprezentat de filosofia lui Immanuel Kant. În opera sa capitală, „Critica raţiunii pure”, el a operat distincţia teoretică fundamentală dintre noumen sau lucru în sine şi fenomen sau lucru pentru noi. Noumenul ar reprezenta modul în care lumea există în sine, adică independent de activitatea umană de cunoaştere, iar fenomenul modul în care lumea îi apare omului în procesul cunoaşterii. Deşi această distincţie are faima de a fi printre cele mai ininteligibile dintre cele imaginate de filosofi, ea este mai simplă decât pare. În esenţă, ea exprimă, din punctul de vedere care ne interesează în acest context, faptul că modul în care lumea îi apare omului în procesul cunoaşterii este condiţionat nu numai de felul în care este ea (lumea), ci şi de felul în care este el (omul). Cu alte cuvinte, omul nu poate sesiza din realitate decât ceea ce şi atât cât îi permite aparatul său cognitiv. La nivel strict perceptiv, aceasta înseamnă că noi nu putem cunoaşte din realitate decât ceea ce ne oferă cele cinci simţuri (văz, auz, miros, gust, pipăit) cu care suntem echipaţi nativ. Aceste simţuri ne dezvăluie însuşiri diferite ale realităţii, au acuităţi perceptive specifice şi cunosc variaţii sensibile de la individ la individ. În principiu, nu este exclus ca lumea să aibă şi ale calităţi sau însuşiri pe care oamenii nu le pot percepe deoarece nu au simţuri specializate adecvate lor. În termeni kantieni, aceasta înseamnă că în plan perceptiv omul nu are acces nemijlocit la noumen, adică la lume ca atare, ci doar la fenomen, adică la modul în care lumea îi apare în urma prelucrării şi organizării informaţiilor strict perceptive care-i parvin prin simţuri de la realitate de către structurile sale mentale şi de personalitate. Cercetările ulterioare de psihologia percepţiei au aprofundat cunoaşterea aparatului perceptiv uman. S-a conturat astfel concluzia că în cea mai elementară percepţie este implicată nu numai personalitatea umană în ansamblul său, ci şi întreaga experienţă de viaţă şi culturală anterioară a individului. De asemenea, simţurile funcţionează sub conducerea şi coordonarea raţiunii, care organizează şi semnifică percepţiile potrivit propriilor sale tipare. Capacitatea de semnificare verbală este, din acest punct de vedere, esenţială, întrucât fiecare percepţie este „tradusă” spontan în plan mental în limbajul verbal. Extensia şi precizia acestuia condiţionează deci ce şi cât putem percepe din realitate. Filosoful austriac Ludwig Wittgenstein a exprimat deosebit de expresiv această subtilă observaţie într-una dintre cele mai faimoase propoziţii ale filosofiei secolului al XX-lea: „Limitele limbajului meu sunt limitele lumii mele”. În conţinutul percepţiei reale ne este dată întotdeauna o structură complexă, un ansamblu plastic care nu coincide niciodată cu ceea ce este nemijlocit perceput. Nu vedem niciodată pur optic, nu auzim pur acustic, nu mirosim pur olfactiv etc., 111 ci, de fiecare dată, completăm percepţiile respective pe baza experienţei perceptive şi culturale anterioare, le corelăm şi le unificăm. „Vedem” într-o piatră duritatea şi vechimea sa multimilenară, într-o floare sau într-un fluture viaţa care palpită în moduri diferite în fiecare dintre ele. În silueta sau în chipul unui om „vedem” şi ceva din personalitatea şi poate chiar din destinul său etc. La fel, în privinţa auzului: la auzul unor paşi într-o cameră alăturată, vedem parcă şi persoana respectivă, putem recunoaşte pe cineva după sunetul paşilor săi etc. Deşi au aporturi perceptive mai reduse, mirosul, gustul şi pipăitul nu se limitează, nici ele, la simpla impresie senzorială. Mirosul unei portocale ne evocă o întreagă lume exotică, un gust rafinat sau o senzaţie tactilă delicată pot avea conotaţii ce pot implica întreaga personalitate etc. Cu atât mai mult când sunt educate, aceste simţuri ne pot dezvălui adevărate universuri, pe care cei mai mulţi oameni nici măcar nu le bănuiesc, cum ar fi, de exemplu, universul parfumurilor. Nici una dintre aceste însuşiri nu este dată nemijlocit în actul percepţiei. De fiecare dată completăm informaţiile perceptive nemijlocite, le corelăm şi le unificăm în funcţie de experienţa anterioară, personalitatea, cultura, interesele etc. noastre. Datele percepute nemijlocit sunt integrate întotdeauna în nişte pattern-uri, care există dinainte în conştiinţa noastră. Acestea se constituie progresiv în procesul socializării pe baza interacţiunilor tipice ale omului cu lumea şi cu semenii şi reprezintă tiparele în care sunt înglobate datele care îi parvin de la realitate pe calea simţurilor. Aceste operaţii se declanşează spontan, în chiar momentul percepţiei, nefiind asocieri realizate ulterior de raţiune, astfel încât nici nu mai suntem conştienţi de ele, fiind încredinţaţi că percepem fapte sau evenimente care nu pot fi percepute. În special în cazul perceperii oamenilor prevalează întotdeauna adaosul subiectiv de elemente imperceptibile. Uităm adesea chipul unei persoane pe care am cunoscut-o cândva, dar nu şi impresia pe care ne-a lăsat-o, care poate persista multă vreme în amintirea noastră. Percepţia umană se caracterizează deci printr-o permanentă pătrundere a intuiţiei dincolo de ceea ce este nemijlocit perceptibil. Ceea ce este valabil pentru percepţia comună este, cu atât mai mult, valabil pentru cea estetică. În cazul ei ceea ce se percepe şi se simte în plus faţă de ceea ce este nemijlocit perceptibil este esenţial. În percepţia comună a omului modern, în raport cu cel primitiv, tonalităţile afective ale percepţiei sunt mult diminuate. El are o atitudine pronunţat obiectivă faţă de realitate. Cu totul altfel stau lucrurile în percepţia estetică. O condiţie prealabilă a ei este efortul de contracarare a acestei tendinţe şi revenirea, într-un anumit sens, la atitudinea primitivă în faţa lumii. Această exigenţă se referă nu la atitudinea animistă faţă de realitate sau la spaimele omului primitiv în faţa forţelor naturii, ci la coloratura afectivă a percepţiei. Pentru percepţia estetică „răceala” nuanţelor verzui – albastre şi „căldura” celor roşietice sau galben – castanii, „moliciunea” sunetelor armonioase şi „asprimea” celor stridente, senzualitatea sau austeritatea formelor etc. devin din nou esenţiale. Cu ajutorul său omul contemporan retrăieşte înfiorarea în faţa cerului înstelat, extazul 112 apusului de soare, misterul pădurii seculare, frumuseţea tragică a toamnei etc. Cu atât mai mult, în cazul receptării operelor de artă, componenta emotivă a percepţiei este esenţială. Întoarcerea percepţiei estetice la atitudinea primitivă nu înseamnă, evident, revenirea la înţelegerea arhaică a lumii înconjurătoare, care, de altfel, în cazul omului modern cultivat, nici nu mai este posibilă. În atitudinea estetică percepţia nu se mai concentrează asupra conexiunii obiective a lucrurilor, ci spre o altă conexiune, care există numai în raport cu subiectul şi cu felul său de a simţi lumea. Elementul emoţional al percepţiei îşi reintră în drepturile sale originare, este eliberat şi trece din nou în prim-plan. O bogăţie nebănuită de nuanţe, fapte şi trăiri ne este astfel revelată, iar hotarele a ceea ce poate fi simţit şi exprimat sunt împinse atât de departe cât permite sufletul fiecărui receptor. Atitudinea estetică în faţa lumii şi a artei are şi ceva din jocul copiilor. În acesta se manifestă o conştiinţă încă apropiată de cea originară şi o conduită pronunţat creatoare, înrudită cu cea estetică. Lucrurile sunt înzestrate în joc cu tonalităţile afective ale percepţiei, sunt percepute în mare măsură antropomorf, le sunt atribuite simţăminte morale, fiind considerate „bune” sau „rele”. Copilul are însă simţul realităţii corespunzător vârstei sale, el ştie că jocul este o convenţie, ale cărei reguli le acceptă cu seriozitate, dar revine la realitate atunci când jocul încetează. Adultul devine însă, de cele mai multe ori, „serios” şi „grav”, consideră jocul o conduită infantilă, îşi cenzurează creativitatea, pe care procesul socializării o descurajează sistematic. Percepţia estetică presupune efortul de regăsire a copilului din receptorul de artă, stimularea creativităţii, naivităţii şi disponibilităţii lui ludice. Ca şi jocul, arta este o convenţie, iar acceptarea regulilor sale condiţionează capacitatea de receptare adecvată a ei. Esenţială este în percepţia estetică şi ceea ce s-ar putea numi transcendenţa percepţiei. În această sintagmă termenul transcendenţă este utilizat cu semnificaţia sa etimologică de trecere dincolo (cf. lat. transencendere – trecere dincolo). Transcendenţa percepţiei se referă la plusul de elemente adăugate de subiect obiectului perceput, elemente care nu sunt date nemijlocit în actul percepţiei, deoarece nu sunt accesibile simţurilor, dar sunt resimţite de el ca aparţinând obiectului respectiv. Percepţia estetică transcende deci ceea ce este nemijlocit perceptibil şi devine revelatoare: în săritura căprioarei avem revelaţia graţiei, în zborul păsărilor pe cea a libertăţii, într-un gest al omului pe cea a unei stări a lui etc. Sentimentul revelaţiei este fundamental în percepţia estetică întrucât el ne dezvăluie ceea ce nu este accesibil nemijlocit simţurilor. În percepţia estetică detaliul este esenţial. Vederea şi auzul estetic sunt intensificate într-o altă dimensiune decât vederea şi auzul practic. Ele sunt amplificate calitativ, în sensul că sesizează ceea ce este trecut de obicei cu vederea, aspectele obiectelor pe care simţurile practice nu le înregistrează. Micile amănunte ignorate de atitudinea practică au, o dată sesizate, o mare forţă de dezvăluire a nesesizabilului, a fondului ascuns al lumii. Cu cât amănuntele sunt mai lipsite de 113 importanţă pentru percepţia comună, cu atât forţa lor revelatoare este mai mare pentru cea estetică. Percepţia estetică a artei impune şi distincţia dintre prim – planul şi planul din spate al operei de artă. Prim – planul operei este întotdeauna o plăsmuire sensibilă, materială, accesibilă nemijlocit percepţiei. Planul din spate, numit şi planul apariţiei, este reprezentat de conţinutul spiritual al operei, care este ideal, adică nu este dat nemijlocit în actul percepţiei, dar este mijlocit de prim – plan. Cele două planuri ale operei de artă au deci moduri de existenţă diferite, astfel încât unitatea lor este o curiozitate. Ne dăm seama de acest lucru dacă vom compara unitatea lor cu a celor două planuri ale cuvintelor sau conceptelor. Şi în cazul acestora putem distinge între prim – plan, reprezentat de semn şi planul din spate, reprezentat ce semnificaţie. Legătura dintre cele două planuri este, în cazul cuvintelor sau conceptelor, convenţională. Este semnificativ în acest sens faptul că în limbi diferite aceloraşi semnificaţii le corespund semne diferite. În percepţia estetică a operelor de artă unitatea celor două planuri este solidă şi de sine stătătoare. În timp ce opera de artă îşi are semnificaţia în ea însăşi, cuvântul sau conceptul o au în afara lor. Opera de artă este un întreg în care cele două planuri sunt atât de solidare încât, pentru revelarea conţinutului său spiritual, cel care o contemplă nu are nevoie de nici o conexiune exterioară. Bogăţia plăsmuirii sensibile din primul plan este suficientă pentru revelarea tuturor legăturilor necesare dezvăluirii planului din spate. Tot ceea ce se poate simţi şi trăi faţă de operă îşi are temeiul în ea însăşi. De aceea arta este un limbaj universal care-i leagă pe toţi oamenii, indiferent de epocă, etnie sau civilizaţie. Înţelegerea mecanismelor percepţiei estetice şi deprinderea receptorului de stăpânire şi orientare a funcţionării lor îi oferă posibilitatea să adopte o conduită perceptivă adecvată faţă de opera de artă. El ştie ce trebuie să urmărească într-o operă de artă şi cum să facă acest lucru. Abia acum el este în măsură să o recepteze corect. Cât de departe va ajunge în acest proces şi cât de mari vor fi satisfacţiile pe care le va avea sunt întrebări ale căror răspunsuri depind atât de specificul fiecărei opere, cât şi de sensibilitatea, cultura şi perseverenţa sa. 4. PRIMA IMPRESIE ÎN RECEPTAREA ARTEI Receptarea estetică este un proces ce se desfăşoară în timp. De regulă, există însă o impresie specifică pe care o determină operele de artă, chiar din primul moment al perceperii lor. O serie de psihologi ai artei au comparat acest prim impact al operei de artă asupra receptorului cu hipnoza. Ca şi în cazul acesteia, individual ar avea sentimentul că este dominat de o forţă exterioară, care-i anihilează voinţa şi reacţiile obişnuite. Deşi sugestivă, această comparaţie este totuşi exagerată, întrucât conduita receptorului nu este pasivă nici chiar în acest prim moment al contactului cu opera de artă. De asemenea, se întâmplă uneori ca prima impresie determinată de opera de artă să nu-i fie favorabilă. Unele opere pot 114 părea în primul moment al receptării lor banale sau chiar dezagreabile. Pe măsura explorării lor această primă impresie se poate schimba uneori radical. Există opere care necesită o perioadă de acomodare a receptorului, iar în cazul altora prima impresie defavorabilă nu se schimbă nici după această perioadă. Astfel de situaţii se explică fie prin incapacitatea receptorului de a satisface exigenţele estetice reclamate de operele respective, fie prin incompatibilitatea dintre sensibilitatea, educaţia estetică sau interesele sale şi operele în cauză. Este posibil, de asemenea, ca unele opere care ne produc în primul moment o impresie plăcută deosebit de puternică să ne apară cu timpul destul de plate sau chiar neizbutite. De multe ori, o primă impresie foarte puternică favorabilă este suspectă. Receptorul trebuie să devină prudent ori de câte ori simte că o operă de artă îl seduce din primul moment al perceperii ei. Facilitatea şi copleşirea simţurilor receptorului sunt caracteristici tipice ale kitsch-ului. Dacă receptorul experimentat are discernământul axiologic format şi identifică, de regulă, rapid pseudoarta, începătorii în receptarea unor arte, stiluri, modalităţi de expresie etc. pot fi uşor derutaţi. Se poate aprecia că prima impresie în faţa artei este reprezentată, de regulă, de sentimentul unei influenţe exterioare care se exercită asupra receptorului, emanând de la un obiect resimţit ca preţios şi care prin însuşirile lui sensibile reuşeşte să trezească în el o primă reacţie internă intensă şi precisă. După ce prima impresie s-a consumat, procesul receptării operei de artă continuă. Următoarele sale etape sunt înregistrarea conţinutului operei, asociaţiile pe care el le determină şi reconstruirea unităţii formale a creaţiei respective în propriul suflet. Acestea sunt condiţionate în mare măsură de educaţia artistică şi intelectuală a receptorului. Aşa cum procesul creaţiei implică întreaga personalitate a artistului, procesul receptării operei de artă implică întreaga personalitate a receptorului, care trebuie să ştie însă că nu poate recepta dintr-o operă de artă mai mult decât este el însuşi. 5. COMPONENTELE RECEPTĂRII OPEREI DE ARTĂ Analiza structurii operei de artă a evidenţiat faptul că nu tot ce conţine opera de artă este estetic. Estetică este în artă numai acţiunea de prelucrare a unor materiale în scopul realizării unei unităţi autotelice şi expresive pentru sufletul artistului. Această acţiune determină ceea ce printr-o disociere teoretică este considerat a reprezenta forma operei de artă, care constituie componenta sa propriu-zis estetică. Materialul pe care îl prelucrează sau îl înfăţişează artistul în operă nu este însă prin natura sa estetic. El constituie conţinutul operei şi reprezintă componenta extraestetică a operei. Datorită acestei structuri eterogene, în ecoul subiectiv pe care îl determină receptarea operei de artă se îmbină în permanenţă esteticul şi extraesteticul. Există în procesul receptării artei senzaţii, sentimente, idei, asociaţii, acte ale spiritului etc. determinate şi dependente de calitatea estetică a operei. Există însă în acest proces 115 şi elemente ale vieţii sufleteşti, care, deşi sunt declanşate de opera de artă, nu pot fi considerate estetice deoarece pot fi trăite şi în împrejurări practice ale vieţii. Receptorul operei de artă trebuie să identifice şi să disocieze cele două componente structurale ale operei, să adopte conduitele perceptive adecvate fiecăreia şi să refacă apoi în spiritul său unitatea operei, punând accentele adecvate diferitelor sale componente. 5. 1. COMPONENTA EXTRAESTETICĂ A RECEPTĂRII ARTEI Cercetările de psihologia artei au atestat faptul că se poate distinge în afectul global determinat de receptarea operei de artă un prim strat de emoţii elementare, declanşate de ecoul în conştiinţă al unor modificări organice. Se spune, în acest sens, de exemplu, că o tragedie ne „zguduie”, o povestire sumbră ne „înfiorează” sau un alegro muzical ne „înviorează” etc. Astfel de aprecieri evidenţiază acest prim strat de emoţii elementare declanşate de influenţa artei asupra sistemului nervos vegetativ. Esteticienii denumesc această componentă a procesului receptării artei componenta sa cenestezică. Astfel de emoţii nu sunt însă propriu-zis estetice, deoarece „zguduiţi”, „înfioraţi”, „învioraţi” etc. putem fi nu numai de operele de artă, ci şi de alte circumstanţe ale vieţii. Dimpotrivă, aceste reacţii afective sunt expresii ale mecanismelor de adaptare a organismului la mediu, care se declanşează în mod spontan şi în cazul receptării anumitor aspecte ale operelor de artă. Acelaşi lucru se poate spune şi despre rolul asociaţiilor în receptarea estetică. Opera de artă poate determina nu numai reacţii organice specifice, ci şi un ansamblu asociat de senzaţii, idei şi sentimente. Un peisaj montan reprezentat într-un tablou ne poate sugera, de exemplu, răcoarea şi aerul curat al muntelui, dorinţa de evadare din mediul citadin etc. Muzica lui Bach poate amplifica sentimentele religioase ale receptorului, romanele lui Dostoievski îi pot evoca precaritatea condiţiei umane etc. Asemenea reacţiilor organice, şi asociaţiile determinate de operele de artă, deşi au un rol incontestabil în procesul receptării artistice, nu aparţin componentei sale estetice. Ele reprezintă în ecoul subiectiv al operei de artă factorul corelat cu componenta sa extraestetică. Prin mijlocirea lor individul se poate raporta la artă cu ansamblul intereselor şi aspiraţiilor sale vitale, erotice, morale, politice, sociale, filosofice sau religioase. Cine nu reuşeşte să răspundă artei cu acest ecou nu o poate recepta în întreaga ei bogăţie de dimensiuni şi implicaţii. Dar cine se mulţumeşte numai cu acest ecou nu este în măsură să surprindă ceea ce este specific estetic în receptarea artei. Distincţia dintre componentele extraestetice şi cele estetice ale procesului de receptare a artei nu trebuie să conducă deci la desconsiderarea celor dintâi. Evident, acestea nu trebuie să fie prioritare, dar cei care le neglijează vor pierde mult din adâncimea ontologică şi din bogăţia rezonanţei spirituale a artei. 5. 2. COMPONENTA ESTETICĂ A RECEPTĂRII ARTEI 116 Spre deosebire de componenta extraestetică a procesului de receptare a artei, care poate fi determinată şi de alte obiecte decât operele de artă şi poate fi resimţită şi în alte împrejurări decât în acest proces, componenta sa propriu-zis estetică este determinată numai de ceea ce este autonom estetic în opera de artă, adică de însuşirea sa de a fi o plăsmuire autotelică expresivă şi originală. Toate elementele extraestetice ale procesului de receptare a artei au în comun faptul că determină concentrarea atenţiei individului asupra propriului eu, nu asupra operei de artă respective. Esteticianul german Moritz Geiger aprecia că singura atitudine adecvată în faţa artei este cea a concentrării externe, concentrarea internă exprimând atitudinea unui diletantism sentimental care n-are nimic comun cu arta. Sentimentele implicate în procesul de receptare estetică fac parte din categoria afectelor exogene, distincte de cele endogene. · Afectele endogene sunt cele care îşi au sursa în interiorul omului: melancolia, deprimarea, angoasa, stările de spirit care însoţesc sănătatea şi boala etc. Dacă opera de artă îi evocă receptorului cu precădere experienţe, trăiri, suferinţe etc. personale atitudinea sa faţă de opera de artă ar fi, potrivit opiniei lui Geiger, inadecvată. · Exogene sunt însă toate afectele determinate de lucrurile şi evenimentele exterioare omului. Din acest motiv sentimentele estetice nu pot fi separate niciodată de valorile obiective care le determină. Geiger consideră că atitudinea receptorului faţă de operă este adecvată atunci când el simte că „uită de sine”, că se contopeşte cu personajele, situaţiile, împrejurările etc. evocate de opera respectivă. Ca urmare a acestui fapt dimensiunea estetică a procesului de receptare artistică nu se reduce la stări afective pure, ci este constituită din stări afective îmbinate cu stări şi acte intelectuale, menite să-l informeze pe receptor asupra particularităţilor obiective ale operei. Datorită acestor particularităţi, teoria receptării estetice nu poate examina decât aspectele generale şi formale ale acestui proces, care se structurează în maniere şi cu ponderi diferite în fiecare caz concret. Aceste aspecte generale şi formale sunt corelate cu principiile constitutive ale operei de artă. Identificarea şi urmărirea modalităţilor în care se manifestă în cazul fiecărei opere de artă izolarea, ordonarea, clarificarea şi idealizarea determină o receptare estetică superioară. Arta reuşeşte să îndepărteze stratul izolator de reprezentări convenţionale şi de idei preconcepute despre obiecte, restaurând percepţia proaspătă a lumii în drepturile sale. În faţa artei trăim nu numai lumea ca senzaţie, ci şi revelaţia lumii ca senzaţie. Dar valorile sensibile ale artei, trăite ca obiectul unei revelaţii, sunt asociate în procesul receptării operei cu personalitatea pe care o exprimă. Prin opera de artă întrezărim personalitatea artistului, energia sufletească fecundă care transfigurează 117 realitatea, imprimându-i valori noi şi conferindu-i mai multă forţă expresivă. Când se produce această corelare a artei cu creatorul ei, receptarea estetică se împlineşte prin forma specifică a trăirii stilului sau originalităţii. Originalitatea artistului îmbogăţeşte şi potenţează modul receptorului de percepere, înţelegere şi trăire a artei, lumii şi vieţii. Puterea miraculoasă a artei este, din acest punct de vedere, eminamente sugestivă. Dacă din procesul receptării artei lipseşte admiraţia pentru creator acest proces este superficial. 6. IZVOARELE SATISFACŢIILOR DETERMINATE DE RECEPTAREA ARTEI La sfârşitul antichităţii Sfântul Augustin, care este unul dintre fondatorii esteticii creştine, a atras atenţia asupra aşa-numitului paradox afectiv al tragediei, care-i determină pe spectatori să se bucure de suferinţele eroilor. El a fost cel dintâi gânditor occidental care a sesizat insuficienţa reducerii ecoului subiectiv al artei la „plăcerea estetică”. În estetica modernă s-a conturat teza că numai componenta extraestetică a operei de artă poate determina în procesul receptării atât trăiri plăcute, cât şi trăiri neplăcute, în timp ce componenta sa estetică determină numai trăiri plăcute. Dacă în procesul contemplării anumitor opere de artă receptorul resimte cu plăcere un conţinut care în sine este neplăcut, acest paradox aparent se datorează faptului că respectivul conţinut extraestetic dezagreabil este încadrat şi susţinut de o formă estetică remarcabilă, al cărei ecou subiectiv este întotdeauna plăcut. Plăcut în receptarea artei este sentimentul de noutate şi uimire cu care percepem datele sensibile clarificate de opera de artă, adică izolate de conţinutul intelectual şi de implicaţiile lor pragmatice. Contemplarea unui tablou ce reprezintă un peisaj sau o natură moartă dezvăluie receptorului de artă frumuseţea nebănuită a lumii, farmecul lucrurilor mici şi banale care ne înconjoară şi pe care, de cele mai multe ori, nici nu le vedem. Lectura unui roman ce înfăţişează un destin uman, un eveniment sau o poveste de dragoste ne determină să ne raportăm cu mai mare interes, empatie şi înţelegere la lumea în care trăim, la semeni şi la propria noastră viaţă. Audiţia unei sonate de Beethoven sau a unei simfonii de Brahms ne umple sufletul de armonii şi simţăminte pe care viaţa de zi cu zi de puţine ori ni le oferă. Multor oameni lumea şi viaţa le par banale sau urâte deoarece n-au învăţat să-şi ofere astfel de experienţe care sunt în măsură să ne facă să descoperim miracolul lumii şi al vieţii şi să preţuim şansa care ni s-a oferit şi pe care probabil nici unul n-o merităm de a fi încă în această lume. Plăcută este şi revelaţia bogăţiei de forme, culori şi nuanţe a lumii pe care ne-o determină operele de artă, ca şi restabilirea percepţiei proaspete a lumii în drepturile sale. Cine a privit tablourile renascentiste sau impresioniste vede cu alţi ochi natura sau chipurile umane, cine a ascultat Anotimpurile lui Vivaldi sau Rapsodiile lui Enescu aude altfel fondul sonor a lumii, cine a citit romanele lui 118 Dostoievski sau schiţele lui Caragiale se raportează altfel la oameni sau la propriul său popor etc. Arta ne ajută să depăşim nivelul aparenţelor, ne îmbogăţeşte şi ne împrospătează registrul perceptiv, ne revelează ceea ce este esenţial, exemplar sau expresiv în lume şi viaţă. Plăcută este şi intuiţia originalităţii artistului, aşa cum răzbate ea din operă, cu întregul său ansamblu de afecte asociate. A trăi originalitatea artistului înseamnă a participa la o viaţă mai spontană şi mai bogată, care contaminează şi personalitatea receptorului. Acesta se simte mai bogat şi mai productiv când priveşte lumea şi viaţa din perspectiva artistului. Arta îl înalţă pe receptor din monotonia şi banalitatea vieţii cotidiene, revelându-i o lume a frumuseţii, a idealului şi a perfecţiunii. 7. KITSCH-UL – SIMPTOM AL DEVALORIZĂRII ARTEI Un fenomen paraestetic al modernităţii, care a stârnit numeroase dezbateri şi luări de poziţie în ultimele decenii, este kitsch-ul. Am considerat oportun să prezint şi să examinez succint acest fenomen în secţiunea consacrată receptării artei deoarece, deşi este produs de indivizi cu pretenţii artistice sau chiar de artişti, care, din diferite motive, fac concesii ce-i descalifică, el este generat şi întreţinut de anumite categorii de receptori şi atestă, cu precădere, distorsiuni ale procesului de receptare a artei. Dacă n-ar exista amatorii de kitsch, tot mai numeroşi şi mai entuziaşti, n-ar exista sau, cel puţin, n-ar prolifera la cotele actuale nici producţia de creaţii kitsch. Acest fenomen implică şi afectează însă toate componentele fenomenului estetic, de la procesul creaţiei operei de artă până la cel al receptării ei. Efectele sale degradante se repercutează nu numai asupra artei, ci asupra întregii culturi şi civilizaţii contemporane, asupra stilurilor de viaţă, asupra mass-media, a relaţiilor interumane etc. Termenul kitsch provine din limba germană, este intraductibil şi a intrat ca atare în terminologia universală. El desemnează arta-surogat şi toate produsele cu pretenţii artistice care solicită ostentativ doar unul sau unele dintre grupurile de stimuli ce determină în unitatea şi interdependenţa lor satisfacţia estetică: stimulii biologici (cu precădere, erotici), psihologici (mila, groaza, ura etc.), etici (triumful binelui, sentimentalismul etc.), de ordin magic (nevoia de supranatural) sau ludic (reducerea la joc a oricărui fapt sau eveniment). Kitsch-ul se naşte deci prin simplificarea şi denaturarea fenomenului artistic, prin ignorarea sau încălcarea legităţilor sale, prin imitarea, serializarea şi banalizarea unor teme şi motive artistice, prin mimarea unor tehnici sau procedee artistice etc. El supralicitează coordonata afectivă a procesului receptării artei, induce conduite gregare şi degenerează adesea în melodramatic sau în vulgaritate. Kitsch-ul se adresează, de obicei, receptorului mediu, ale cărui aşteptări le satisface fără să îl solicite intelectual sau moral, îi legitimează gusturile artistice incoerente, îi propune o filosofie confortabilă de viaţă, îi sublimează frustrările, îi oferă o identitate socială 119 şi culturală pe care el o consideră onorabilă. Toate aceste caracteristici explică puternica aderenţă a kitsch-ului la categoriile sociale marginale sau cu identitate socio-culturală precară, proliferarea spectaculoasă şi chiar penetrarea sa în medii sociale ce păreau ferite de contaminarea sa. El este un adevărat drog estetic, iar eliberarea de dependenţa sa este mai dificilă chiar decât de a drogurilor propriu-zise, întrucât nu presupune instruire sau sensibilitate artistică educată, nu este nici interzis prin lege, nici prea costisitor, iar plăcerile pe care le oferă sunt comparabile cu ale drogurilor. Cine s-a contaminat de kitsch este aproape iremediabil pierdut pentru arta autentică. Doar conştientizarea acestei pervertiri a gustului estetic şi insatisfacţia faţă de plăcerile minore pe care ea le oferă pot să-i deschidă amatorului de kitsch perspectiva descoperirii artei adevărate. De aici mai este însă un drum lung, pe care cel care a gustat din „deliciile” kitsch-ului de puţine ori se încumetă să-l străbată. Dacă o va face, răsplata va fi însă pe măsura strădaniilor, căci îşi va îmbogăţi sufletul cu un tip de trăire pe care nimic altceva nu-l poate suplini. Esteticienii, filosofii şi sociologii plasează geneza kitsch-ului în epoca modernă, când ritmurile devenirii istorice s-au accelerat, barierele sociale s-au relaxat, iar ascensiunea socială a devenit o oportunitate a individului. Desigur, fenomene similare au existat şi în epocile anterioare, dar ele ţineau mai degrabă de unele particularităţi ale evoluţiei istorice a artelor sau ale sensibilităţii estetice a anumitor categorii sociale consumatoare de artă, decât de mecanismele sociale şi culturale care au determinat geneza şi ascensiunea kitsch-ului în lumea modernă. Istoria premodernă s-a caracterizat prin ritmuri evolutive lente şi prin existenţa unor structuri sociale rigide, care limitau drastic aspiraţiile sociale şi culturale indivizilor. Stilurile de viaţă ale diferitelor grupuri sociale erau bine delimitate, riguros ierarhizate şi conservatoare, iar posibilităţile materiale ale majorităţii indivizilor precare. Ponderea muncii fizice în ansamblul activităţilor productive era covârşitoare, durata muncii şi efortul pe care îl solicita se apropriau de limitele biologice ale omului. Timpul liber al majorităţii indivizilor nu depăşea, de multe ori, răgazul necesar refacerii fizice. Activităţile spirituale erau aproape exclusiv de ordin religios, iar destinderea celei mai mari părţi a populaţiei se limita la manifestări de tip folcloric. Mijloacele de transport şi de comunicare erau rudimentare, mobilitatea socială redusă şi nivelul de civilizaţie precar. Consumul viza pentru cea mai mare parte a populaţiei mijloacele de subzistenţă, iar producţia de bunuri culturale culte era restrânsă şi destinată aproape exclusiv categoriilor sociale privilegiate. Arta era un apanaj al elitelor, iar creaţia artistică era îndeletnicirea unor indivizi excepţional înzestraţi nativ, care erau supuşi unor proceduri de profesionalizare minuţioase şi riguros verificate. Libertatea de creaţie a artiştilor era limitată de canoane extrem de rigide, dar practicarea lor îndelungată permitea perfecţionarea tehnicilor de creaţie, ceea ce asigura un nivel valoric înalt majorităţii operelor. Exista o adevărată prăpastie între cultura folclorică şi cea cultă şi, drept urmare, ele se adresau unor categorii sociale distincte. Această paradigmă social-istorică şi culturală s-a destrămat în epoca 120 modernă. Accelerarea ritmurilor evoluţiei istorice, fluidizarea structurilor sociale, progresele tehnologice remarcabile, creşterea spectaculoasă a producţiei şi circulaţiei mărfurilor, apariţia unor noi mijloace de transport şi de comunicare, ridicarea nivelului de instruire a populaţiei, democratizarea societăţilor etc. au descătuşat individul. Deosebirile sociale s-au menţinut şi uneori chiar s-au accentuat, dar ascensiunea socială a devenit posibilă şi a început să depindă în măsură din ce în ce mai mare de calităţile, valoarea şi gradul de motivare a individului. Evident, acceptarea într-o categorie socială superioară era dificilă, în condiţiile în care stilurile de viaţă erau riguros delimitate şi bine consolidate. Ne-au parvenit din literatura epocii moderne numeroase modele de parveniţi, care îşi deconspirau în permanenţă originile umile. Ceea ce se putea imita însă, chiar dacă adesea cu rezultate hilare, erau stilurile de viaţă şi, mai ales, consumul. Pentru a fi acceptat într-un mediu social superior trebuia să ai un anumit „standing”, stil vestimentar, maniere, interese culturale etc adecvate. Societatea burgheză a rezolvat rapid şi această problemă prin ridicarea nivelului general de instrucţie şi prin creşterea fără precedent a producţiei de bunuri culturale. Cererea era însă mai mare decât oferta, astfel încât „clienţii” nu puteau fi satisfăcuţi decât prin surogate ale bunurilor culturale autentice dorite de toată lumea, cu atât mai mult cu cât producţia de serie micşora preţurile şi „afacerea” devenea din ce în ce mai rentabilă. În secolul al XX-lea această tendinţă a ajuns la paroxism ca urmare a creşterii semnificative a nivelului de trai al majorităţii populaţiei şi a volumului de timp liber al indivizilor în aşa-numita „societate de consum”. Oricine poate avea aproape orice-şi doreşte, oricine poate poseda aproape orice bun utilitar sau cultural care crede că-i exprimă identitatea la care râvneşte. Mai mult şi mai grav decât atât: dacă la începutul epocii moderne producţia de bunuri culturale era dictată de cerere, spre sfârşitul ei producţia este cea care impune cererea, prin manipularea opţiunilor indivizilor prin reclamă, căreia nimeni nu i se poate sustrage ca urmare a exploziei şi ubicuităţii mass-media. De asemenea, dacă la începutul epocii moderne cei care-şi doreau ascensiunea socială trebuiau să se străduiască să-şi însuşească din modelele culturale existente pe cele pe care le percepeau ca prestigioase, în prezent ei doresc şi uneori chiar şi reuşesc să-şi impună şi să-şi erijeze cu agresivitate gusturile artistice dubioase drept etaloane ale valorii autentice. Ei sunt susţinuţi şi încurajaţi de diferite grupuri de interese economice şi de vectori mediatici care au transformat kitsch-ul într-o afacere prosperă. Chiar dacă şansele unor astfel de strădanii sunt limitate, ele erodează în permanenţă gustul artistic public şi atrag categoriile sociale lipsite de discernământ axiologic. Ceea ce este grav în fenomenul kitsch este faptul că el ridică minciuna estetică la rangul de adevăr estetic. El este, din acest punct de vedere, o mistificare, de care, de cele mai multe ori, cei care-i cad victimă nici nu sunt conştienţi. Ei sunt încredinţaţi că pseudo-creaţiile care le produc atât de mare plăcere sunt artă autentică şi nu se mai mulţumesc să le recepteze în spaţiul privat, 121 ci poluează cu ele întregul spaţiu public. Pe stradă, în mijloacele de transport, în instituţii, în cartiere, chiar şi în natură eşti bombardat de kitsch, fie sub forma „manelelor” sau „muzicii de cartier”, difuzate la maximum, a „artei graffiti”, care „decorează” zidurile clădirilor, a revistelor porno şi de scandal, care-şi etalează pe tarabe imaginile obscene sau groteşti, a vilelor kitsch ale noilor îmbogăţiţi pe care le întâlneşti unde te-ai aştepta mai puţin etc. Nici în spaţiul privat n-ai scăpare, căci este suficient să deschizi televizorul pentru a fi invadat de telenovele latino-americane ori seriale lacrimogene indiene sau turceşti, de filme de groază sau porno, de spectacole de divertisment în care vulgaritatea şi prostul gust asigură „reiting-uri” ridicate etc., etc.! „Liderii mediatici” şi „formatorii de opinie” sunt, cel mai adesea, indivizi agramaţi, dar dezinvolţi, dacă nu chiar impertinenţi, care pot vorbi oricând, oriunde şi despre orice, maculând şi coborând la nivelul înţelegerii şi sensibilităţii lor primare orice problemă sau creaţie, în timp ce intelectualii autentici sau marii actori sunt lăsaţi în cel mai deplin anonimat. La aproape orice post de radio dai de aceleaşi manele sau ritmuri primitive, de aceleaşi informaţii, care, când nu sunt de scandal, se limitează la o enumerare şi descriere amănunţită de crime şi violuri. Dacă închizi orice aparat şi vrei să te refugiezi într-o carte eşti deranjat prin pereţii apartamentului de aceleaşi omniprezente manele, căci vecinii sunt întotdeauna indivizi „cultivaţi”. Nici la ţară n-ai scăpare, căci satul recuperează rapid decalajele „culturale” care-l mai despart de oraş, iar aparatele de radio şi televizoarele cu volumul la maximum au ajuns până în creştetul munţilor. Casele de cultură şi bibliotecile comunale s-au transformat în discoteci, bodegile în baruri, portul tradiţional a fost înlocuit de blugi şi adidaşi, cumpărate de la second hand-urile care prosperă. Albiile râurilor şi poienele pădurilor sunt poluate de peturi de toate mărimile şi formele, de cutii de conserve şi de pungi de plastic, astfel încât nici refugiul în natură nu mai este posibil. Dacă acest scenariu nu pare apocaliptic, este numai pentru că ne-am obişnuit cu mediul „cultural” pe care tocmai l-am descris. Se pare că n-avem altă şansă decât să îngroşăm rândurile pasionaţilor de kitsch, căci el este insidios şi trebuie să te supraveghezi în permanenţă pentru a-i rezista! Uneori chiar amatorul de artă experimentat este descumpănit, fiind tentat să valorizeze pozitiv creaţii kitsch abil disimulate ori să expedieze în zona kitsch-ului creaţii autentice. Kitsch-ul încearcă să placă cu orice preţ, parazitează uneori creaţii artistice autentice, imitându-le şi multiplicându-le la nesfârşit, are o uimitoare capacitate de adaptare la modificările gustului public şi chiar de formare a sa etc. Această agresivitate, versatilitate şi exhibiţionism al kitsch-ului sunt alte trăsături care-l deosebesc net de arta autentică, ce se caracterizează prin discreţie şi moderaţie. Omniprezenţa şi proliferarea kitsch-ului în lumea contemporană i-au determinat pe filosofii şi esteticienii ultimelor decenii să aprecieze că asistăm la apariţia unui nou model uman: omul-kitsch. El este individul satisfăcut, chiar fericit, lipsit de angoase şi incertitudini existenţiale, a cărui unică preocupare este satisfacerea plăcerilor, fiind cetăţeanul ideal pe care şi-l doreşte orice regim politic, 122 deoarece se mulţumeşte cu „pâine şi circ”. Caracteristicile sale definitorii sunt incoerenţa şi inconsistenţa gusturilor şi atitudinilor: se declară umanist, dar are convingeri rasiste, se consideră democrat, dar are nostalgia regimurilor politice autoritare, este obedient cu superiorii, dar îşi terorizează subalternii, face caz de generozitatea sa, dar dă tot timpul dovezi de meschinărie etc. El este deci un dogmatic, dar un dogmatic ce îmbrăţişează cu acelaşi entuziasm dogme contradictorii. În spaţiul privat el se înconjoară de obiecte kitsch: bibelouri, flori de plastic, fototapete, termopane etc. Omul-kitsch este deplin previzibil şi manipulabil şi prin mecanismele globalizării va fi multiplicat în câteva decenii la scară planetară. Dacă pentru România această „ameninţare” pare încă îndepărtată, nu este greu să realizăm că aceasta este calea pe care o urmăm şi pe care chiar ne-o dorim! Este posibilă o terapie naţională anti-kitsch? Fără îndoială că da, dar ea nu va deveni eficientă decât atunci când fenomenul va fi evaluat la adevăratele sale dimensiuni şi va fi înţeles pericolul pe care îl reprezintă nu doar pentru evoluţia artei, ci chiar pentru a întregii culturi şi civilizaţii umane, datorită efectelor sale profund dezumanizante. Mai întâi, arta contemporană trebuie să depăşească impasul în care se găseşte. Este clar că amploarea kitsch-ului este şi o consecinţă a faptului că arta actuală nu reuşeşte să satisfacă nevoia de frumos a unor importante categorii sociale. Ermetismul limbajelor artistice, estetismul programatic, elitismul disimulat sau declarat, înclinaţia spre fragmentarism şi incoerenţă a unor orientări artistice, experimentalismul excesiv etc. sunt factori care diminuează considerabil impactul social al artei. Spaţiul neacoperit este invadat de kitsch, de care arta autentică se delimitează tot mai categoric, dar cu preţul restrângerii continue a audienţei sale. Arta trebuie să regăsească, fără a face compromisuri şi concesii estetice, solidaritatea cu masele de receptori. Desigur, o artă care să placă tuturor este un nonsens şi, chiar dacă ar fi posibilă, ar fi suspectă, dar şi o artă pentru câţiva iniţiaţi nu prea inspiră încredere. Discuţiile din mediile artistice şi filosofice de la sfârşitul secolului al XX-lea despre „moartea artei” au semnalat tocmai această anomalie a artei contemporane: restrângerea dramatică a publicului ei. Deşi contextul social şi spiritual actual este cu totul altul, n-ar trebui să uităm că tragedia şi sculptura grecească reuşeau să reunească în jurul valorilor lor exemplare întreaga cetate. În al doilea rând, sistemul de învăţământ şi educativ trebuie să-şi revizuiască atitudinea faţă de disciplinele artistice şi filosofice, care au un rol prin excelenţă formativ. Diminuarea continuă a numărului de ore de desen, muzică, literatură română şi universală, psihologie, filosofie etc. din „ariile curriculare” ale tuturor nivelurilor sistemului de învăţământ este, şi ea, răspunzătoare de dezorientarea axiologică, inclusiv estetică, a ultimelor generaţii. Nu este vorba numai de timpul fizic alocat acestor discipline, ci, mai cu seamă, de importanţa care li se conferă şi de modalităţile în care sunt realizate. În prezent ele sunt considerate, de cele mai multe ori, activităţi facultative sau recreative. Din păcate, profesorii care predau astfel de discipline se complac adesea în această situaţie, ceea ce marginalizează şi 123 mai mult aportul lor la formarea universului spiritual şi la articularea sistemelor de evaluare a lumii, vieţii, artei etc. ale noilor generaţii. În privinţa educaţiei artistice, ar trebui să se pună accentul pe iniţierea în receptarea şi valorizarea diferitelor arte. Aceasta presupune însă crearea de condiţii adecvate, achiziţionarea de aparatură audio-video, care există în puţine şcoli, iar acolo unde există stă încuiată în dulapuri. În fine, mass-media are, datorită ariei de răspândire şi forţei sale de persuasiune, un rol deosebit de important în stăvilirea proliferării kitsch-ului. Constituirea unor organisme naţionale de monitorizare şi sancţionare a programelor difuzate de canalele de televiziune, posturile de radio, presa scrisă etc., ca şi profesionalizarea personalului care lucrează în aceste domenii, inclusiv în direcţia competenţei estetice, impunerea unor spaţii consacrate difuzării artei şi educaţiei artistice, atragerea marilor artişti la realizarea unor astfel de programe etc. ar putea reprezenta tot atâtea mijloace de amplificare a accesului unui public larg la arta autentică. Pentru formarea şi dezvoltarea gustului artistic public mass-media ar trebui să difuzeze programe de iniţiere în receptarea diferitelor arte, cum se făcea, de exemplu, în anii 70 ai secolului trecut, când televiziunea naţională difuza lecţiile de iniţiere muzicală realizate de Leonard Bernstein. Chiar adoptându-se astfel de măsuri şi altele care ar mai putea fi imaginate, nu trebuie să ne facem iluzia că fenomenul kitsch, care este atât de solidar cu spiritul lumii moderne, va fi eradicat vreodată. Tot ceea ce putem spera este diminuarea amplorii sale. În ultimă instanţă, fiecare individ are dreptul, în limitele legalităţii şi ale bunului simţ, să adere la orice creaţie care îi procură satisfacţii. Dacă el însuşi nu-şi doreşte şi nu face efortul să se ridice la nivelul artei, orice măsură educativă sau administrativă este de prisos. Se poate trăi foarte bine, chiar până la adânci bătrâneţi, şi fără artă. Este însă păcat! B I B L I O G R A F I E 1. ACHIŢEI, G., Frumosul dincolo de artă, Editura Meridiane, Bucureşti, 1988. 2. BERGER, R., Artă şi comunicare, Editura Meridiane, Bucureşti, 1976 3. BLAGA, L., Trilogia valorilor, în Opere, vol. 10, Editura Minerva, Bucureşti, 1987. 4. DELACROIX, H., Psihologia artei, Editura Meridiane, Bucureşti, 1983. 5. GOLDMANN, L., Sociologia literaturii, Editura Politică, Bucureşti, 1972. 6. GREIMAS, A.J, FONTANILLE, Semiotica pasiunilor, Editura Scripta, Bucureşti, 1997. 7. ISTVAN, H., Kitsch-ul, fenomen al pseudoartei, Editura Politică, Bucureşti, 1973. 8. LIPPS, TH., Estetica. Contemplarea estetică şi artele plastice, vol. I – II, Editura Meridiane, Bucureşti, 1987. 9. MARCUSE, H., Scrieri filosofice, Editura Politică, Bucureşti, 1977. 124 10. MAŞEK, V.E., Arta, o ipostază a libertăţii, Editura Univers, Bucureşti, 1972. 11. MOLES, A., Psihologia kitsch-ului, Editura Meridiane, Bucureşti, 1980. 12. MULLER, J.-E., Arta modernă, Editura Ştiinţifică, Bucureşti, 13. ORTEGA Y GASSET, J., Revolta maselor, Editura Humanitas, Bucureşti, 1994. 14. PASCADI, I., Destinul contemporan al artei, Editura Meridiane, Bucureşti, 1974. 15. PASCADI, I., Artă şi civilizaţie, Editura Meridiane, Bucureşti, 1976. 16. VALERY, P., Criza spiritului şi alte eseuri, Editura Polirom, Iaşi, 1996. 17. VIANU, T., Idealul clasic al omului, Editura Enciclopedică Română, Bucureşti, 1975. 18. WORRINGER, W., Abstracţie şi intropatie, Editura Univers, Bucureşti, 1970. A U T O E V A L U A R E 1. Caracterizaţi concepţia esteticii clasice asupra procesului receptării artei. 2. Prezentaţi perspectiva esteticii contemporane asupra procesului receptării artei. 3. Care sunt principalele inhibiţii şi impulsuri reclamate de atitudinea estetică în faţa artei? 4. Precizaţi deosebirile dintre abordarea comună şi cea teoretică a procesului perceperii realităţii. 5. Descrieţi procesul percepţiei estetice. 6. Ce deosebiri şi ce raporturi există între prim-planul şi planul din spate al percepţiei operei de artă? 7. În ce măsură prima impresie în receptarea operei de artă poate fi comparată cu hipnoza? 8. Care este importanţa componentei extraestetice a procesului receptării operei de artă? 9. Caracterizaţi componenta estetică a procesului receptării operei de artă. 10. Care sunt principalele surse ale satisfacţiilor estetice? 11. Definiţi şi caracterizaţi kitsch-ul. 12. Explicaţi geneza kitsch-ului. 13. Daţi exemple de creaţii kitsch şi motivaţi apartenenţa lor la pseudoartă. 14. Care consideraţi că sunt principalele modalităţi de limitare a proliferării kitsch-ului? 15. Realizaţi un eseu cu tema: „Kitsch-ul: accident sau fatalitate a evoluţiei culturii moderne?” 125 H. DICŢIONAR DE TERMENI ESTETICI A abstracţionism (artă abstractă) curent în artele plastice iniţiat în anul 1910 de pictorul rus Wassily Kandisky în continuarea unor tendinţe din impresionism*, fovism* şi cubism*, ca reacţie împotriva naturalismului academist* şi ca expresie a eforturilor de căutare a picturii pure, adică a specificului ireductibil al picturii, care o deosebeşte net de literatură şi o apropie de nefigurativismul muzicii. Operele care aparţin acestui curent suprimă orice legătură cu realitatea obiectivă, exprimând doar forme ce emană din imaginaţia* sau sensibilitatea artistului, eliberate de orice reprezentare sau reamintire a reprezentării. Datorită acestei caracteristici arta abstractă mai este denumită şi artă nonfigurativă, nonobiectuală, nonimitativă etc. Opera devine astfel autorefernţială, iar receptarea ei trebuie să se limiteze la interpretarea raporturilor dintre liniile, petele de culoare, tuşele, volumele, semnele etc. înfăţişate în ea. Alţi reprezentanţi ai a: Piet Mondrian, Kazimir Malevici, Robert şi Sonia Delaunay, Frantisek Kupka, Mattis Teutsch etc. absurd în sens general: ilogic, nonsens. În sens filosofic şi estetic a este corelat cu ideile de antinomie, paradox, contradicţie şi cu sentimentele de spaimă, neputinţă, angoasă, înstrăinare. În filosofie a a fost teoretizat în special de Sören Kierkegaard, Martin Heidegger, Albert Camus, Jean-Paul Sartre etc. În creaţia artistică* a a fost prefigurat de Jonathan Swift, Francisco Goya, Herman Melville, Ion Luca Caragiale, Fiodor Mihailovici Dostoievski (mai ales prin personajele: Kirilov, Stavroghin, Ivan Karamazov) etc. şi a fost reprezentat de Franz Kafka, Urmuz, Samuel Beckett, Dino Buzzatti, Eugen Ionesco etc. „Teatrul absurdului” plasează acţiunea dramatică la intersecţia categoriilor estetice* ale tragicului* şi comicului*, apelează la elemente groteşti, exprimă adesea o viziune iraţionalistă şi pesimistă asupra lumii, vieţii şi omului, combate de valorile teatrului tradiţional şi ale artei clasice etc. Principalii săi reprezentanţi sunt: Samuel Beckett, Eugen Ionesco etc. academism atitudine conservatoare în artă*, ataşată unor canoane*, motive*, maniere*, tehnici de creaţie etc. depăşite de evoluţia sensibilităţii şi practicii artistice, promovată iniţial mai ales de Academiile de artă. A este o expresie a principiului autorităţii în artă şi este refractar inovaţiei şi spontaneităţii artistice. Datorită acestor caracteristici, a este asociat cu epigonismul* şi manierismul*, fiind combătut de mişcările novatoare din toate artele şi toate epocile. Într-un anumit sens, fiecare mişcare, curent*, orientare, şcoală etc. artistică importantă are tendinţa de a se închide în propriile formule estetice şi de a le transforma în dogme pe care le impune drept modele ale creaţiei artistice*. De cele mai multe ori, termenul a este utilizat în estetică şi istoria artelor cu tentă peiorativă. action painting (engl. – pictură în acţiune) tehnică şi concepţie picturală constând în împroşcarea, picurarea sau lansarea haotică a culorii de la o anumită distanţă sau înălţime pe pânza sau suportul care vor deveni opera de artă*. Presupoziţia psihologică a acestei 126 tendinţe artistice este că subconştientul, liber de orice raţiune, intenţie conştientă sau proiect estetic şi uzând de mişcările spontane, necontrolate ale mâinilor sau altor părţi ale corpului, exprimă pulsiunile abisale ale psihicului creatorului, revelându-i fiinţa autentică. A.p. a apărut în pictura americană de la mijlocul secolului al XX-lea, fiind apropiat de mai multe mişcări din arta plastică a timpului ca expresionismul* abstract, arta gestuală, abstracţionismul* liric etc. A.p. este reprezentat de Hans Hofmann, Jackson Pollock, Willem de Kooning etc. şi prezintă similitudini cu „dicteul automat” al suprarealiştilor. agreabil categorie estetică* desemnând, în general, ceea ce place la nivel senzorial. În estetica clasică această categorie a fost considerată ca sinonimă cu frumosul* sau ca reprezentând o varietate a acestuia, dar Immanuel Kant a operat distincţia dintre ele, precizând că, dacă frumosul* place independent de orice interes al receptorului şi de orice reprezentare a sa despre obiect, a este întotdeauna expresia unui anumit interes, determină satisfacţii estetice minore şi nu angajează profunzimile spiritului receptorului. A exclude tensiunile violente şi tot ceea ce ar putea şoca, menţinându-se pe linia tonalităţilor moderate, confortabile, dar superficiale, fiindu-i asociată uneori o nuanţă uşor peiorativă. alegorie figură de stil în estetica literară prin care o imagine sau o reprezentare se substituie alteia, datorită unor afinităţi determinate între ele. A este un tip de metaforă* ce constă fie în personificarea unui concept, fie în conceptualizarea şi personificarea unei imagini concrete. În artele plastice* a ţine locul metaforei* şi poate constitui un tip specific de forme plastice (formele alegorice), utilizate intens de arta modernă. ambiguitate caracteristică a limbajului artistic* desemnând multitudinea de sensuri pe care acesta o vehiculează şi care pot fi decelate în procesul receptării operei. Spre deosebire de limbajul teoretic, care este univoc şi denotativ, cel artistic este polisemantic şi conotativ, astfel încât acelaşi semnificant artistic poate primi semnificaţii multiple, în funcţie de câmpul estetic, teoretic sau ideologic din perspectiva căruia se face decodificarea operei. Această particularitate a limbajului artistic* se datorează faptului că semnul artistic reuneşte într-o sinteză sui generis componente senzoriale, raţionale, afective, volitive, intuitive etc. ireductibile la o semnificaţie univocă. În timp ce a limbajului teoretic reprezintă o carenţă a sa, cea a limbajului artistic amplifică valoarea operei pe care o caracterizează. Arta modernă supralicitează adesea a limbajului său, ceea ce generează frecvente dificultăţi de receptare a operelor. antiartă tendinţă novatoare în creaţia artistică a celei de-a doua jumătăţi a secolului al XX-lea ce urmăreşte să denunţe şi să repudieze limitele academismului*. Manifestată în majoritatea artelor, sub forma antiromanului, antipoeziei, antiteatrului, antipicturii etc., a contestă capacitatea de sugestie artistică a convenţiilor tradiţionale ale artei*, care postulează existenţa unei naturi umane eterne, infirmată de prefacerile sensibilităţii şi creaţiei artistice* contemporane. Reprezentanţii a supralicitează capacitatea de sugestie a limbajului artistic*, considerat în sine, independent de mesajul pe care-l comunică. Dincolo de implicaţiile sale pozitive, a a contribuit la diminuarea considerabilă a impactului social al artei contemporane. apolinic şi dionisiac categorii estetice* propuse de Friedrich Nietzsche în lucrarea sa de debut Naşterea tragediei din spiritul muzicii (1872), dedicată compozitorului Richard Wagner. Opoziţia dintre a şi d reflectă, pe plan estetic, opoziţia dintre cei doi zei ai artei la 127 vechii greci: Apollo, zeul visului senin şi al luminii, patronul sculpturii şi al eposului homeric şi Dionysos, zeul beţiei şi al impulsurilor pasionale, patronul muzicii şi al poeziei lirico-ditirambice. A transfigurează artistic echilibrul, armonia*, rigoarea, măsura, claritatea şi luminozitatea, în timp ce d dezechilibrul, lipsa de măsură, informul, tenebrosul, iraţionalul şi pasionalul. După Nietzsche a şi d reprezintă o desăvârşită unitate a contrarilor, ce şi-a găsit expresia artistică exemplară în tragedia grecească. arealitate concept ce defineşte şi individualizează idealitatea creaţiei artistice. Idealitatea realizată de opera de artă* este exterioară opoziţiei realitate – irealitate, întrucât arta* nu urmăreşte să creeze nici iluzia realităţii, nici pe cea a irealităţii lumii. Realitatea sau irealitatea unui lucru se determină prin raportarea sa la practică. Arta* nu se evaluează însă prin raportare la practică. Conceptul de a are capacitatea de a delimita idealitatea artei atât de realitatea extraartistică, cât şi de neantul irealităţii. Spiritualitatea profundă a artei*, remarcabila sa forţă umanizatoare constă în idealitatea inedită pe care ea o instituie, prin care se desprinde de realitate, fără a-i opune o irealitate fantomatică. armonie solidaritate structurală, acord, consonanţă, complementaritate a componentelor operei de artă*: a conţinutului* cu forma*, a interiorului cu exteriorul, a detaliilor cu întregul etc. În estetica clasică a a fost frecvent considerată ca temei, expresie sau efect al frumosului*. În estetica contemporană se consideră adesea că a simplifică, rigidizează şi schematizează opera*, invocându-se virtuţile expresive, dinamizatoare şi revelatoare ale lipsei de armonie. artă formă a culturii şi a activităţii creatoare a omului caracterizată prin făurirea, valorizarea, comunicarea şi receptarea de structuri materiale sau ideale expresive şi revelatoare, capabile să transmită şi să determine trăiri complexe, în care fuzionează factori de natură senzorială, afectivă, volitivă, raţională, intuitivă etc. A este o dimensiune ontologică inalienabilă a condiţiei umane şi o caracteristică a întregii istorii a umanităţii, din preistorie până în epoca contemporană. La origini, ea interfera sincretic* cu celelalte forme ale culturii şi cu alte modalităţi ale activităţii creatoare a omului, în special cu munca şi cu manifestările magice primitive. Potrivit cercetărilor de antropologie şi istoria religiilor, a s-a născut din credinţa omului primitiv că reprezentarea sau modelarea imaginilor (animalelor, plantelor, oamenilor, fiinţelor fabuloase etc., care în imaginaţia sa determinau sau controlau diversele forţe ale naturii), producerea sau imitarea anumitor sunete (naturale, lovirea ritmică a unor obiecte naturale sau confecţionate deliberat, diverse sunete produse prin utilizarea propriei voci etc.), repetarea mişcărilor specifice diferitelor activităţi (vânătoare, agricultură, război etc.), împodobirea trupului (prin vopsire, aplicarea de tatuaje, purtarea de blănuri, piei, pene, frunze, flori, măşti, costume etc.) etc. îi conferă puterea de a influenţa, stăpâni, controla, de a câştiga bunăvoinţa etc. respectivelor fiinţe sau forţe ale naturii. Treptat, astfel de activităţi, care iniţial urmăreau finalităţi practice şi erau asociate unor manifestări religioase (trăsături ce s-au menţinut multă vreme), au început să devină şi preocupări relativ autonome, datorită impresiilor puternice pe care le produceau sau plăcerilor aparte pe care le procurau celor care le realizau sau care participau la desfăşurarea lor. Astfel de impresii şi plăceri au devenit prin repetare necesităţi ale indivizilor şi comunităţilor umane şi au fost legate tot mai frecvent de reprezentări armonioase, colorate sau expresive, subsumate la ceea ce ulterior se va numi frumos* artistic. Cu timpul, activitatea artistică s-a delimitat ca o 128 preocupare distinctă, s-a diversificat şi s-a manifestat ca o modalitate de obiectivare a esenţei umane şi ca o necesitate specifică vieţii sociale şi a trăirii spirituale a oamenilor. Structurile expresive ale a au devenit din ce în ce mai complexe şi mai diferenţiate, în funcţie de progresele tehnologice şi de creşterea volumului necesităţilor spirituale ale indivizilor şi grupurilor umane. Caracteristica sa definitorie este gratuitatea în raport cu necesităţile vitale, fiind o expresie idealurilor şi aspiraţiilor spirituale ale omului. Prin a omul îşi exprimă insatisfacţia faţă de ceea ce este şi încearcă să dea expresie sensibilă la ceea ce el doreşte să fie, consideră că trebuie să fie sau i-ar plăcea să fie. Datorită acestei caracteristici ea a fost considerată în antichitate un dar al zeilor, iar în Renaştere o expresie a vocaţiei demiurgice a omului, întrucât prin creaţia artistică* el reiterează, într-un anumit sens, actul creaţiei divine. Ea a stimulat şi a cultivat în toate epocile creativitatea şi originalitatea* indivizilor şi a reprezentat un important factor de umanizare. Tentativele de explicare a a au început să dobândească semnificaţie teoretică în spaţiul cultural occidental în etapa clasică a filosofiei antice greceşti şi au fost marcate de perspectivele filosofice din care au fost realizate. Atât Platon, cât şi Aristotel au conceput a ca mimesis*, ca imitare a frumosului* natural de către cel artistic. Condamnată de Platon ca imitaţie de gradul al doilea şi corupătoare a moravurilor austere, dar preţuită (îndeosebi sub forma tragediei) de Aristotel, care îi atribuie funcţia de katharsis*, de purificare a pasiunilor, a a fost considerată în Evul Mediu o reflectare a splendorii divine în lumea sensibilă, iar în Renaştere* o întruchipare a perfecţiunii prin intermediul artelor frumoase. În epoca modernă accentul în înţelegerea a s-a deplasat tot mai mult dinspre perfecţiune spre expresivitate, astfel încât supremaţia frumosului* a fost înlăturată prin ascensiunea altor categorii estetice*. În epoca contemporană se înregistrează o mare varietate de modalităţi de practicare şi de concepere a a, de la cele care încearcă să regăsească virtuţile a clasice, până la cele care o neagă categoric, supralicitează forma* sau limbajul artistic*, o intelectualizează excesiv, o consideră o expresie a hazardului etc. artă aplicată gen al artelor ale cărui produse îndeplinesc în viaţa cotidiană, în diferitele activităţi umane sau în decorarea unor spaţii (locuinţe, spaţii publice, aşezări etc.) rolul de a îmbina frumuseţea cu funcţionalitatea. Creaţiile a a pot fi clasificate după diferite criterii: tipul produsului (mobilă, giuvaergie, feronerie, îmbrăcăminte, diverse aparate, ambalaje, recipiente etc.), materialul* utilizat (lemn, metal, mase plastice, sticlă, ceramică, materiale textile etc.), tehnicile folosite (tehnologii industriale sau manufacturiere, gravură, modelare etc.) etc. A a reprezintă unul dintre cele mai vechi genuri* ale artei*, iar creaţiile sale sunt expresii ale îmbinării muncii cu arta*. artă cinetică orientare în arta plastică* abstractă* a celei de-a doua jumătăţi a secolului al XX-lea, inaugurată de pictorul şi graficianul maghiar Victor Vasarely, în care mişcarea reală deţine, ca factor estetic, aceeaşi importanţă ca şi forma, culoarea, compoziţia şi linia. Constituirea ei marchează trecerea de la reprezentarea virtuală a mişcării în artele plastice (prin sugerarea mişcării corpurilor reprezentate în opere) la mişcarea reală, prin animarea mecanică (produsă de motoare disimulate în opere*, manivele, pârghii, cureţi de aer, câmpuri electromagnetice etc.) a operelor de artă*. Efectele cinetice pot fi regulate şi previzibile (supuse unor ciclicităţi) sau neregulate şi imprevizibile (produse de variaţiile temperaturii, de curenţi de aer, apă etc.). Alteori astfel de efecte pot fi obţinute prin mişcarea receptorilor prin faţa obiectului artistic, astfel încât volumele, formele, perspectivele, cromatica etc. operelor* se modifică în permanenţă. A c marchează totodată deplasarea artelor 129 plastice* din categoria artelor simultane, în care au fost clasificate de tradiţie, în cea a celor succesive, alături de muzică şi literatură. artă concretă denumire dată în anul 1930 de Theo Van Doesburg artei abstracte*. artă pentru artă formulă estetică lansată în secolul al XIX-lea de o serie de artişti* şi de teoreticieni francezi ai artei* pentru a impune teza autonomiei* absolute a artei* faţă de societate, împotriva didacticismului* şi academismului* neoclasic, ca şi a ingerinţelor ideologiilor partinice şi ale spiritului filistin. În pofida unor excese, mişcarea artistică pe care această formulă a determinat-o a contribuit la amplificarea autonomiei* artei*, la diversificarea mijloacelor sale de expresie şi la stimularea creativităţii artistice. arte plastice concept modern desemnând artele* care recurg la imaginea artistică vizuală ca mijloc de expresie a unui conţinut* artistic: desenul, grafica, pictura, sculptura, arhitectura etc. Deşi încă din antichitate s-au făcut tentative de descifrare a specificului lor, abia în epoca modernă Gothold Ephraim Lessing a propus un criteriu axiologic pentru includerea a p în aceeaşi categorie. Obiectele specifice acestor arte* ar fi corpurile, iar mijloacele lor de expresie: linia, culoarea şi masa. De-a lungul timpului aceste arte* au mai fost denumite şi arte ale desenului, arte frumoase, arte figurative etc. artist individ care practică în mod profesional artele. Calitatea de a presupune înzestrare nativă şi profesionalizare, precum şi realizarea de creaţii artistice care fac dovada talentului său. art nouveau (arta 1900, modern-style, jugendstil, sezession, floreale etc.) amplă mişcare artistică de la sfârşitul secolului al XIX-lea şi începutul celui de-al XX-lea, care s-a manifestat cu intensităţi, nuanţe şi denumiri specifice în numeroase ţări din Europa şi în Statele Unite, urmărind să restabilească unitatea artelor* şi să reînnoiască limbajul artistic*, dar degenerând uneori în eclectism* şi chiar în kitsch*. Datorită amplorii, varietăţii şi complexităţii sale, caracteristicile estetice ale acestei mişcări sunt destul de laxe şi necesită particularizări contextuale. A n a exprimat gusturile artistice ale burgheziei fericite din aşa-numita Belle époque dinaintea primului război mondial şi a interferat cu alte curente artistice* din epocă, îndeosebi cu simbolismul*. A apărut în arhitectură şi în artele decorative, de unde s-a extins apoi în pictură, grafică, sculptură, arta spectacolului, mobilier, ceramică, vitraliu, sticlărie etc. A n a cultivat extravaganţa decorativă* şi formele curbe, exotismul şi stilizarea florală etc. Printre cei mai reprezentativi exponenţi ai săi pot fi menţionaţi: Otto Eckmann, Gustav Klimt, Arnold Böcklin, Henry Van de Velde, Aubrey Beardsley, Jan Toorop etc., iar în arta* românească unele creaţii ale lui Ştefan Luchian, Theodor Palady, Gheorghe Petraşcu, Apcar Baltazar etc. atitudine estetică atitudine umană fundamentală (alături de atitudinile utilitară, etică, politică, teoretică, filosofică, religioasă etc.) caracterizată prin sensibilitatea receptivă faţă de aspectele colorate, armonioase sau expresive ale realităţii naturale, sociale, umane, artistice etc., sesizabile prin intermediul informaţiilor senzoriale, corelate însă cu reacţiile afective şi intelectuale pe care aspectele respective le declanşează în spiritul uman. A e se poate manifesta atât în năzuinţa omului de a organiza obiectele asupra cărora acţionează în ansambluri unitare şi expresive, cât şi în plăcerea sa de a contempla astfel de obiecte, fie că ele există în natură (peisaje, plante, animale etc.), fie că sunt produse ale activităţii creatoare a omului (obiecte utilitare sau, mai cu seamă, opere de artă*). 130 atonalism (muzică atonală) curent sau procedeu în compoziţia muzicală caracterizat prin renunţarea temporară sau definitivă la afirmarea unui centru tonal într-o piesă muzicală, prin introducerea unui mare grad de ambiguitate în promovarea funcţiilor armonice sau melodice ale muzicii şi prin cultivarea sistematică a aşa-numitelor disonanţe muzicale. Cu antecedente în postromantismul secolului al XX-lea, a a fost urmărit programatic de expresionismul* muzical al secolului al XX-lea (Arnold Schönberg, Anton Webern, Alban Berg etc.). autonomia artei fenomen cultural-istoric de diferenţiere a artei* şi a valorilor* ei de celelalte forme ale culturii şi manifestări creatoare ale omului. A a a fost o expresie a progresului culturii, de la sincretismul* originar al valorilor*, la diferenţierea şi individualizarea lor şi a fost stimulată de profesionalizarea artei* şi de stimularea originalităţii* artistice. Ea se referă la coordonata şi funcţionalitatea estetică a artei* şi reclamă exigenţa de a evalua arta*, în primul rând, din perspectiva nucleului ei estetic*. A a este însă relativă, deoarece arta* este întotdeauna condiţionată istoric şi este influenţată de celelalte valori* ale culturii (economice, morale, politice, teoretice, filosofice, religioase etc.). De aceea ea se deosebeşte de autonomism*, care-i forţează şi îi denaturează semnificaţiile. autonomism tendinţă manifestată îndeosebi în arta modernă de absolutizare a autonomiei artei* prin ignorarea condiţionării sale social-istorice şi a interferenţei sale cu celelalte valori* ale culturii. avangardă artistică desemnează, în sens general, o anumită atitudine estetică*, ce se caracterizează prin năzuinţa de depăşire permanentă a nivelului atins de creaţia şi de gândirea artistică, de căutare de noi forme de expresie şi de manifestare artistică, de delimitare estetică programatică de realizările anterioare şi contemporane ale creaţiei artistice şi gândirii estetice, oricât de prestigioase ar fi acestea. În acest sens general, a a caracterizează toate mişcările artistice novatoare din toate artele*, toate epocile şi toate culturile. În istoria artelor, ca program estetic*, a a a apărut în a doua jumătate a secolului al XIX-lea, odată cu dobândirea de către artă* a conştiinţei inovaţiei, creativităţii şi originalităţii* ca principii fundamentale ale dinamismului său, pe fondul strădaniilor de delimitare şi de combatere a inerţiei artistice cultivate de academism*. Sub denumirea generică de a a sunt reunite o multitudine de curente* şi tendinţe din arta* secolelor al XIX-lea şi al XX-lea, de la impresionism* şi cubism*, la expresionism*, abstracţionism*, dadaism*, suprarealism*, pop-art*, arta cinetică*, postmodernism etc. În general, a a se manifestă zgomotos, excesiv şi intolerant, lansează manifeste* artistice ce se declară, de fiecare dată, „revoluţionare”, atacă vehement realizări şi personalităţi artistice importante, care au adesea singura vină de a fi consacrate, anunţă noi „ere” apoteotice ale artei etc. De multe ori, ideologiile sunt mai interesante decât realizările, multe a a se destramă înainte de a se agrega, se declară dizidenţe şi trădări, se adoptă atitudini şi conduite şocante nu numai în cultură, ci şi în viaţa cotidiană etc. În pofida acestor excese, a a reprezintă un ferment al înnoirii şi diversificării artei* moderne, chiar dacă multe dintre realizările sale rămân în zona experimentalismului. B baroc etimologic cuvântul b derivă din adjectivul spaniol baruecco, care denumeşte perlele de formă neregulată, şi a fost utilizat iniţial cu o nuanţă peiorativă pentru a califica, din perspectiva clasicismului*, creaţiile artistice* 131 bizare. Pentru reprezentanţii clasicismului*, adepţi ai canonizării riguroase a procesului creaţiei artistice*, primele opere de artă* baroce păreau stranii, ciudate, bizare, datorită încălcării deliberate a canoanelor* clasicismului*. Termenul b este utilizat, cu accepţii apropiate, atât de istoria artelor, cât şi de estetica generală. În istoria artelor el desemnează un stil artistic* consolidat în epoca apogeului monarhiilor absolutiste din occidentul Europei şi a declanşării la sfârşitul Renaşterii* de către biserica catolică a Contrareformei (de la sfârşitul secolului al XVI-lea până în a doua jumătate a secolului al XVIII-lea). Pentru contracararea ascensiunii Reformei protestante, recâştigarea credincioşilor convertiţi la protestantism şi atragerea cât mai multor credincioşi la cultul catolic, biserica catolică a combătut ascetismul stilistic practicat de mişcările reformiste, încurajând, mai întâi în arhitectura religioasă, fastul, grandilocvenţa şi luxurianţa decorativă. Aceste tendinţe au fost extinse ulterior şi în arhitectura laică publică, precum şi în cea privată. Simplităţii monumentale* şi armoniei* raţionale a arhitecturii renascentiste îi sunt substituite în această epocă exuberanţa liniilor curbe, jocul capricios ale formelor şi volumelor, încălcarea simetriei şi a ordinii, sugerarea dinamismului impetuos şi a freneziei afective, ostentaţia decorativă etc. Sculptura şi pictura b au preferat liniile de contur agitate, centrifugale, volumele asimetrice, jocul sofisticat al luminilor şi umbrelor, tehnica clarobscurului, tuşele pasionale, racursiurile îndrăzneţe, schemele de compoziţie în diagonală şi în vârtej etc. În literatură b a fost încurajat la curţile regale şi în saloanele literare aristocratice ale epocii moderne şi s-a caracterizat prin excesul elementelor metaforice, expresia sofisticată, retorica grandilocventă, erupţia pasională care debordează moderaţia impusă de raţiune. În estetica generală b desemnează o viziune artistică şi uneori chiar o categorie estetică* ce pot fi identificate în toate marile epoci artistice şi în toate culturile. O serie de esteticieni contemporani consideră că de-a lungul evoluţiei istorice a artei* se poate constata o continuă pendulare între atitudinea estetică* ce se caracterizează prin organizarea riguroasă a compoziţiei pentru a exprima ordinea, armonia*, echilibrul optim între raţiune şi sentiment, ce corespunde clasicităţii şi cea care pune accentul pe tumultul afectiv, pasiunea debordantă, încălcarea simetriei şi a ordinii, dinamismul pregnant etc., care este definitorie pentru viziunea b. Dintr-o astfel de perspectivă, toate marile mişcări artistice au avut perioadele lor de clasicitate şi de barocitate. Chiar şi b a avut b său, care este reprezentat de rococo*. biedermeier stil artistic* manifestat în pictură, artele decorative şi mobilier în prima jumătate a secolului al XIX-lea mai întâi în Germania şi Austria, de unde s-a răspândit şi în alte ţări din centrul şi, mai ales, din răsăritul Europei. Deşi a fost considerat, datorită platitudinii axiologice şi lipsei sale de măreţie, expresia tipică a filistinismului mic burghez est european, stilul b s-a impus în ample spaţii culturale prin atmosfera de intimitate, bunăstare şi de confort pe care o degajă, ca şi prin interesul manifestat pentru valorile naţionale. El este considerat şi o reacţie la grandoarea şi preţiozitatea stilului empire, impus în timpul expansiunii napoleoniene. bizantin stil* artistic specific Imperiului Bizantin (secolele VI – XV), manifestat, mai ales, în arhitectură, artele plastice* şi muzică. El exprimă sinteza creaţiei artistice creştine timpurii, de inspiraţie greco-romană, cu elemente ale artei elenistice. Trăsăturile sale definitorii sunt monumentalitatea*, policromia şi fastul, impuse de stilul de viaţă de la curtea imperială bizantină şi de ceremonialul cultului creştin. În arhitectură stilul b s-a impus prin deschiderile ample ale edificiilor, cupolele tipice, decoraţia interioară de marmură şi de piatră colorată, sculptura ornamentală abundentă, mozaicurile minuţioase. Pictura murală şi 132 icoanele sunt realizate în culori vii de acuarelă pe fond aurit şi reprezintă figuri ascetice, personaje religioase în atitudini hieratice, cu ochii nefiresc de mari şi chipurile puţin individualizate. În perioada sa de înflorire (secolele IX – XI) stilul b a cunoscut o amplă expansiune în special în ţările de religie ortodoxă (Bulgaria, Rusia, Serbia, Ţările Române), în care a asimilat elemente ale artei* autohtone, dar a influenţat şi arta renascentistă timpurile. Muzica b se caracterizează prin explorarea inspirată a registrului expresiv al vocii umane, care va influenţa folclorul muzical al ţărilor balcanice, formele muzicale canonice şi bogăţia ornamentală, care compensa interzicerea de către biserica ortodoxă a invenţiei* muzicale. bizar straniu, insolit, surprinzător, excentric, ciudat în raport cu o anumită viziune artistică sau cu un anumit canon*. Acest calificativ se aplică, de cele mai multe ori, creaţiilor artistice care contravin flagrant anumitor sisteme de norme* ori de valori* estetice, gustului artistic curent sau chiar naturii şi legităţilor generale ale artei*. burlesc specie* a comicului*, utilizată mai întâi de comedia dell’arte, caracterizată prin forţarea efectelor comice, predilecţia pentru vulgar, alăturarea absurdă* de cuvinte, obiecte, persoane, situaţii etc., şi prin denaturarea grosolană a utilizării sau semnificaţiilor lor curente. Principalele genuri artistice* care apelează frecvent la b sunt caricatura, parodia, spectacolul de revistă, comedia bulevardieră etc., dar el poate apărea sporadic şi în creaţii aparţinând altor genuri*, pentru ridiculizarea unor personaje sau situaţii. C canon 1. (în sens estetic general) sistem de norme* caracteristic artei* diferitelor epoci, viziuni artistice, stiluri* etc., recomandat sau chiar impus artiştilor*, cărora li se pretinde să respecte cu stricteţe în procesul creaţiei artistice* anumite tehnici de creaţie, proporţii, modalităţi iconografice etc. Mişcările artistice novatoare îşi încep adesea ascensiunea prin negarea unui anumit c, dar sfârşesc prin a propune altul. 2. (în muzică) formă muzicală polifonică ce constă în reproducerea, prin imitaţie continuă, de două sau mai multe voci a unei melodii, teme*, motiv* etc. la distanţă de o octavă sau de un alt interval muzical. Fiecare dintre voci începe să-şi interpreteze partea ei înainte ca cea anterioară să şi-o fi încheiat-o pe a sa. capodoperă 1. lucrare meşteşugărească pe care în evul mediu un ucenic sau o calfă trebuia să o execute şi să o supună evaluării unui juriu pentru obţinerea titlului de maistru sau de meşter. 2. operă de artă* capitală, reprezentativă şi cu impact puternic şi durabil asupra publicului* din creaţia* unui artist*, dintr-o artă*, mişcare artistică, epocă sau cultură. categorii estetice noţiuni estetice de mare generalitate ce desemnează caracteristici determinate ale conţinutului* extraestetic al operelor de artă* şi anumite reacţii psiho-intelectuale tipice ale publicului* faţă de ele, precum frumosul*, urâtul*, sublimul*, comicul*, tragicul*, fantasticul* etc. Deşi sintagma c e este relativ recentă, creaţia şi receptarea artei* au fost orientate din vremuri străvechi de anumite impresii specifice ale receptorilor faţă de diferite modalităţi de transfigurare artistică a lumii şi vieţii. Până în secolul al XVIII-lea estetica nu reflectase însă decât experienţa artistică a lumii greco-romane antice şi nu teoretizase decât o singură c e – frumosul*. Experienţa artistică modernă evidenţia însă insuficienţa acestei categorii 133 pentru conceptualizarea multitudinii modalităţilor de reprezentare artistică a lumii şi a impresiilor subiective pe care ele le determină. Au intrat astfel rând pe rând în aria de interes a esteticienilor sublimul*, urâtul*, tragicul*, comicul*, fantasticul*, grotescul* etc., ajungându-se în secolul al XIX-lea la transformarea problemei c e în problema fundamentală a esteticii, în dezacord cu importanţa sa reală. C e nu vizează însă forma* estetică* a operei*, ci conţinutul* său extraestetic, deoarece nu există numai un frumos*, urât*, sublim*, comic*, tragic* etc. ale artei*, ci şi ale lumii, vieţii, istoriei, condiţiei umane etc., pe care ea le transfigurează* artistic. C e nu se referă deci la modalităţile organizării estetice a operei*, ci la conţinutul* său extraestetic. Desigur, deoarece între conţinutul* extraestetic al operei* şi forma* sa estetică există o relaţie funcţională permanentă, estetica generală şi, mai ales, teoriile artelor trebuie să le acorde importanţa cuvenită. Numeroşi esteticieni şi teoreticieni ai artelor* apreciază că există doar două c e fundamentale, frumosul* şi urâtul*, celelalte neexprimând decât diverse dozaje şi corelaţii dialectice ale lor. cenestezie emoţii elementare determinate de rezonanţa în conştiinţă a modificărilor organice provocate de receptarea operelor de artă*. Deşi sunt o componentă importantă a rezonanţei subiective a operei de artă*, aceste emoţii nu au nimic specific estetic* în ele, deoarece pot fi trăite şi în împrejurările practice ale vieţii. Ele aparţin deci laturii extraestetice a procesului receptării artei*, caracterizând ecoul organic al esteticului* şi nu particularităţile obiective ale operei de artă*. clasicism 1. viziune estetică specifică artei greceşti a secolelor V – IV î.Hr., epocă în care cultura şi civilizaţia grecească antică au atins apogeul. C antic grecesc are drept nucleu estetic* un ideal de frumuseţe armonioasă, echilibrată şi senină (sculptura lui Fidias, Praxitele, Myron etc., arhitectura edificiilor religioase şi publice de pe Acropola ateniană etc.) sau eroică* (tragedia lui Eschil, Sofocle, Euripide). Atingerea acestui ideal* era condiţionată de integrarea într-un ansamblu artistic proporţionat şi unitar a elementelor frumosului* risipite în natură. Exponenţii c grecesc au acordat mare atenţie formelor* artistice desăvârşite, adecvate conţinutului*, veridicităţii artistice a operei*, potrivit principiului imitaţiei (mimesis*) şi funcţiei sociale a artei (katharsis*). Ei au supralicitat însă canonul*, minimalizând detaliile particulare ale realităţii, aspectele ei semnificative, elementele psihologiei individuale etc. Creaţiile artistice* ale c grecesc au devenit modele pentru arta Renaşterii* şi a tuturor epocilor artistice animate de idealul clasic al omului şi al artei*. 2. Curent* în arta* europeană a epocii moderne (secolele XVII – XIX) ai căror exponenţi aspirau la făurirea de opere artistice* de o frumuseţe* ideală, desăvârşite din punct de vedere raţional şi plastic*, după modelele c antic. Împărtăşind valorile* estetice ale antichităţii greco-romane, dar animaţi de idealurile luptei antifeudale şi ale înnoirii structurilor sociale, politice şi spirituale, reprezentanţii c modern au realizat opere* ce exprimă supremaţia raţiunii şi exaltă perfecţiunea morală, condamnă fantezia* şi pasiunile, elogiază triumful intereselor generale asupra celor individuale etc. Idealizarea metafizică a raţiunii a împins însă arta* clasică la supralicitarea tipului* eroului abstract şi la impunerea de norme* dogmatice creaţiei artistice* (de exemplu, norma celor trei unităţi în dramă). Adoptarea mecanică şi cultivarea dogmatică a exceselor raţionaliste ale c francez a condus la academism*. În perioada iluministă (secolul al XVIII-lea) c cunoaşte o nouă epocă de înflorire în toate marile culturi occidentale şi se manifestă cu accente specifice, sub forma neoclasicismului. 3. Într-o accepţie mai generală, dar în strânsă legătură cu cele două ipostaze istorice prezentate mai sus, c desemnează tipul* de creaţie* care, indiferent 134 de epoca în care este realizată, se caracterizează prin afirmarea raţionalităţii actului artistic şi încrederea în universalitatea naturii raţionale a omului, în opoziţie cu tipurile* de creaţie romantic*, baroc*, expresionist*, decadent* etc., care din perspective şi în modalităţi specifice combat acest tip*. clasificarea artelor operaţie logică de grupare şi coordonare într-un sistem general, potrivit unor criterii determinate, a operelor* de artă* individuale, singurele date efectiv în experienţa artistică. De-a lungul istoriei artelor şi a concepţiilor despre artă* şi frumos* au fost propuse multiple clasificări ale artelor, fără ca vreuna dintre ele să întrunească acordul unanim. Este evident că ele sunt întotdeauna relative şi provizorii, dar au valoarea unor sinteze teoretice orientative, care aprofundează necontenit caracterizarea structurală al operelor* de artă* individuale. Orice c a este interesantă prin criteriile pe care se întemeiază şi, mai ales, prin revizuirile succesive pe care le reclamă. Cele mai cunoscute c a sunt cele propuse de Aristotel, Lessing, Kant etc. comic categorie estetică* ce desemnează, în general, orice fenomen care provoacă râsul. În sensul său deplin, c se manifestă numai în societate. Aspectele comice ale naturii apar astfel datorită valorizării* lor din perspectiva omului şi a umanităţii. C rezultă din contradicţia sau neconcordanţa dintre esenţă şi aparenţă, scop şi mijloc, conţinut* şi formă*, întreg şi parte, valoare* şi nonvaloare etc., el are drept caracteristică definitorie disimularea şi se manifestă totdeauna în contexte spaţio-temporale determinate. În situaţiile comice obiectul apare întotdeauna, voluntar sau involuntar, disimulat, iar subiectul, sesizând discordanţa obiectului cu sine însuşi, adoptă o atitudine critică şi sancţionează această anomalie prin râs. În viaţă şi în artă principalele forme ale manifestării c sunt satira şi umorul*, iar cele mai importante modalităţi ale sale ironia, sarcasmul, zeflemeaua, gluma, bancul etc. În literatură specia* consacrată a c este comedia, dar el poate avea valenţe estetice remarcabile şi în alte specii*, inclusiv în tragedie, precum şi în celelalte arte*. concretă (muzică ~) ramură a muzicii experimentale inaugurată de inginerul francez Pierre Schaefer, care urmăreşte crearea de sonorităţi inedite prin utilizarea aparaturii electronice sau prin captarea şi prelucrarea sunetelor naturale ori a celor produse de diferite obiecte utilitare. Iniţial, muzica c a fost folosită ca fond sonor în televiziune, radio, teatru etc., dar în ultimele decenii a început să fie practicată şi ca gen* muzical distinct. constructivism direcţie în arta plastică* a secolului al XX-lea, constituită mai întâi în Rusia prerevoluţionară de către Vladimir Tatlin (prin aşa-numitele contra-reliefuri, realizate în 1913, care sunt nişte structuri spaţiale suspendate, asamblate din fire metalice dispuse pluridirecţional, asemănătoare unor mecanisme) şi dezvoltată apoi în Uniunea Sovietică de către fraţii Naum Gabo şi Anton Pevsner, autorii unui Manifest realist, denumit ulterior Manifest al constructivismului (1920). De aici c s-a răspândit în Europa occidentală şi America. În esenţă, c renunţă la tehnicile tradiţionale ale picturii şi sculpturii, urmărind fuziunea şi geometrizarea lor, inaugurând noi modalităţi de abordare şi reprezentare a spaţiului de către artele plastice*, cu influenţe în arhitectura lui Frank Lloyd Wright şi Le Corbusier. conţinut şi formă componentele structurale fundamentale ale operei de artă*, care formează o unitate organică şi sunt disociabile doar prin analiză teoretică. În esenţă, c reprezintă lumea înfăţişată în operă* (tema*, motivul*, subiectul etc) şi este componenta sa extraestetică, în timp ce f vizează 135 modalităţile determinate ale organizării şi reprezentării c respectiv, constituind componenta propriu-zis estetică* a operei*. C şi f se află într-o relaţie funcţională permanentă, întrucât un c determinat poate fi exprimat prin anumite f, iar o f determinată poate fi purtătoarea anumitor conţinuturi. În fiecare caz concret artistul* adaptează cele două componente una celeilalte, iar valoarea* operei* este dependentă, în mare parte, de solidaritatea lor. În diferite arte*, genuri*, opere*, epoci, curente artistice* etc. unitatea c şi f se realizează în modalităţi specifice, se pot înregistra tendinţe de supralicitare a uneia dintre ele etc., dar cu cât divergenţa dintre ele este mai mare valoarea* operei* are de suferit. creaţie artistică formă specifică a activităţii creatoare a omului ce urmăreşte în mod deliberat făurirea operelor de artă*. Dacă în societatea primitivă c a avea caracter sincretic*, colectiv şi anonim, odată cu creşterea volumului cunoaşterii şi accentuarea diviziunii sociale a muncii ea s-a specializat şi s-a diferenţiat pe arte*, genuri*, specii* etc., s-a profesionalizat şi s-a individualizat. C a porneşte, în mod spontan sau deliberat, de la un anumit ideal* artistic şi se obiectivează într-o operă de artă*, ce are drept caracteristici definitorii unicitatea şi originalitatea*. Ea presupune parcurgerea mai multor etape care solicită intervenţia şi corelarea în proporţii şi modalităţi specifice a factorilor raţionali şi iraţionali, concret-senzoriali şi afectivi, intuitivi etc. C a reclamă însuşirea anumitor tehnici şi procedee, dar este condiţionată decisiv de talentul*, de geniul* creator al artistului*. Datorită caracterului său inedit şi spectaculos, c a a determinat de-a lungul dezvoltării istorice a culturii multiple interpretări, în care, pe lângă sesizarea şi analiza pertinentă a unor caracteristici ale sale, s-au acumulat şi numeroase denaturări şi mistificări. cubism curent artistic* avangardist* constituit în Franţa la începutul secolului al XX-lea, care s-a manifestat în artele plastice* şi a marcat profund modalităţile de concepere a artei* moderne şi a raporturilor sale cu realitatea. Inspirat de ideile lui Paul Cézanne cu privire la geometrizarea formei* operei* plastice*, c a fost ilustrat la debutul său în special de lucrările lui Pablo Picasso şi Georges Braque, care au înfăţişat în tablourile pe care le-au pictat în această perioadă obiectele şi poziţiile lor în spaţiu prin forme* geometrice riguroase, asemănătoare cristalelor, au eliminat perspectiva şi au suprimat dualitatea figură – fond. C a parcurs două faze, deosebite prin modalităţile diferite de raportare la obiectele reprezentate în opere*. C analitic, s-a caracterizat prin descompunerea, „ruperea”, „sfărâmarea” obiectului într-o multitudine de poliedre şi prin simultaneitatea reprezentării perspectivelor diferite asupra sa, în tentativa de regăsire a obiectului total. Pentru această fază sunt reprezentative tablourile lui Picasso Domnişoarele din Avignon, Femeia cu evantai, Jucătorul de cărţi etc. Cea de-a doua fază a curentului*, denumită c sintetic, are drept caracteristică definitorie efortul de reconstrucţie liberă a obiectului, renunţându-se complet la perspectivă, în efortul de surprindere şi de reprezentare în operă* a esenţei obiectului, abolindu-se orice regulă a imitaţiei realităţii. Obiectul reprezentat în operă* nu mai este considerat decât un pretext sau un stimulent al declanşării imaginaţiei* artistului*, care reconstruieşte lumea potrivit tiparelor sale mentale şi afective a priori, supunându-se doar exigenţei geometrismului formelor*. În timp, acestui curent* i s-au alăturat şi alţi mari pictori şi sculptori ai primei jumătăţi a secolului al XX-lea ca: Juan Gris, Marcel Duchamp, Sonia şi Robert Delaunay, Francis Picabia, Constantin Brâncuşi, Aleksandr Archimpenko etc. Din c s-au deprins sau au fost influenţate ulterior o serie de alte curente artistice* de avangardă: raionismul, orfismul, futurismul* etc. În România, alături de Constantin Brâncuşi, alţi reprezentanţi 136 importanţi ai c au fost Max Hermann Maxy şi Marcel Iancu. curent artistic 1. (în istoria artelor) mişcare artistică specifică unei anumite epoci, constituită prin gruparea unor artişti* aparţinând uneia sau mai multor arte* în jurul unui program* ideologico-estetic, stilistic şi practic comun, orientată adesea polemic împotriva altor tendinţe, mişcări etc. artistice anterioare sau contemporane. Constituirea c a atestă existenţa unei conştiinţe artistice mature şi este caracteristică în special artei moderne şi contemporane. Dacă în etapele anterioare ale evoluţiei artei* gruparea artiştilor* în c a era realizată de esteticieni sau de istorici ai artelor* pe baza unor afinităţi estetice*, stilistice, tematice, tehnice etc. ale unor artişti* sau opere* şi era de obicei ulterioară respectivelor manifestări artistice, în arta* modernă şi contemporană ele presupun adeziunea deliberată şi explicită la un program* sau manifest* estetic* elaborat de iniţiatori şi făcut public în mediile artistice şi ale receptorilor de artă. Adesea constituirea unui c a urmăreşte reunirea forţelor unor artişti* încă necunoscuţi în vederea debutului şi râvnitei consacrări. În această accepţie unul dintre primele c a tipice ale artei* moderne fost impresionismul*. După modelul său s-au constituit ulterior majoritatea c a avangardiste: cubismul*, dadaismul*, suprarealismul*, fovismul*, expresionismul*, constructivismul* etc. 2. (în estetica generală) tip artistic* constituit, cel mai adesea, prin extrapolarea caracteristicilor esenţiale ale unor curente artistice* istorice majore la întreaga istorie a artelor*. O astfel de extindere are în vedere diferite afinităţi structurale, formale, stilistice, tematice etc. fundamentale ale operelor* din una sau mai multe arte*, care pot fi identificate dincolo de particularităţile lor istorice. Exemple tipice pentru această accepţie sunt clasicismul*, romantismul* şi barocul*, care au debutat în calitate de c a istorice, dar au sfârşit prin a fi considerate de unii esteticieni tipuri artistice* permanente. În ambele accepţii, adeziunea explicită a artiştilor* sau integrarea lor ori a operelor* pe care le-au creat de către esteticieni sau istorici ai artelor* în c a implică o anumită simplificare şi schematizare a procesului creaţiei artistice*. Datorită acestui fapt aproape din momentul constituirii unui c a încep şi delimitările, dizidenţele, rupturile, excluderile etc. Un mare artist* este sau fondator al unui c a sau se individualizează atât de mult în cadrul său încât integrarea sa în el necesită atâtea nuanţări şi particularizări încât respectivul concept tipologic devine aproape neoperaţional. D dadaism curent artistic* de avangardă* lansat în anul 1916 la Zürich de un grup de tineri artişti* şi scriitori nonconformişti în frunte cu Tristan Tzara în cadrul Cabinetului Voltaire, fondat de ei. Termenul dada, cu care a fost denumit iniţial acest curent artistic*, nu semnifică nimic şi a fost stabilit prin deschiderea la întâmplare a dicţionarului Larousse. Doctrina dadaistă, elaborată de Tzara în lucrarea programatică Şapte manifeste* ale lui dada şi de Hugo Ball în broşura Cabinetul Voltaire, exprimă revolta tinerilor artişti* ai începutului de secol XX împotriva valorilor* societăţii moderne occidentale, care au generat dezastrele primului război mondial. Dadaiştii au contestat vehement canoanele* artei* tradiţionale, opunându-le o estetică ce dizolvă chiar forma* şi mesajul* operei*, abandonând-le hazardului, au cultivat ostentativ nihilismul şi ilogicul şi au proclamat independenţa absolută a artistului*. Ei au alăturat aleatoriu cuvinte pentru a obţine poeme sau au lipit haotic pe diverse suporturi fire de păr, bucăţi de pânză, şireturi, nisip, fotografii, tăieturi de ziar etc. pentru a alcătui opere* plastice*. Abstractă în fond, arta* dadaistă se deosebeşte de 137 abstracţionism* şi de cubism* prin deconstructivismul* programatic şi caracterul aleatoriu al compunerii operelor*. După o manifestare zgomotoasă de mai puţin de un deceniu, d dispare, majoritatea reprezentanţilor săi fondând sau alăturându-se suprarealismului* ori altor curente* ale avangardei* artistice a primelor decenii ale secolului al XX-lea. D s-a manifestat în literatură şi în artele plastice*, principalii săi exponenţi fiind: Tristan Tzara, Marcel Iancu, André Breton, Louis Aragon, Man Rey, Francis Picabia, Marcel Duchamp, Max Ernst, Hans Arp, Kurt Schwittes, George Grosz etc. În anii cincizeci ai secolului al XX-lea, d cunoaşte o anumită resurecţie, sub forma neodadaismului, reprezentat de americanii Robert Rauschenberg şi Jasper Johns. decadentism 1. tendinţă literară din ultimele decenii ale secolului al XIX-lea, denumită astfel după titlul revistei literare franceze Le Décadent, fondată în 1886 de Anatole Baju, care a utilizat polemic acest termen pentru a răspunde criticilor simbolismului*, care îl folosiseră cu tentă peiorativă pentru calificarea estetică a acestui curent*. La programul* revistei au aderat Paul Verlaine, Maurice du Plessys, Jean Loraine, Ernest Raynaud etc. D n-a reuşit însă să se diferenţieze estetic de simbolism*, cu care s-a contopit. În critica literară din România acest termen a fost utilizat la începutul secolului al XX-lea cu aceeaşi accepţie depreciativă la adresa creaţiilor de inspiraţie simbolistă* sau modernistă ale lui Alexandru Macedonski, George Bacovia, Ion Minulescu, Tudor Anghezi şi Ştefan Petică. 2. Din perspectivă axiologică, d denumeşte toate manifestările culturale şi artistice caracterizate prin anacronism, prin disocierea şi contrastul creaţiilor* respective cu celelalte valori* ale culturii şi, în general, cu spiritul epocii respective. Manifestări cultural-artistice decadente au fost, de exemplu, alexandrinismul, ce perpetua stereotip valorile culturii antice greceşti în epoca de destrămare a lumii antice, ultimele manifestări literar-artistice din Imperiul Roman, prelungirea valorilor* artistice medievale în epoca Renaşterii*, alunecarea neoclasicismului iluminist în academism* etc. decorativism aducerea în prim plan şi exacerbarea elementelor decorative în artele plastice*. Această tendinţă s-a manifestat în diferite etape ale evoluţiei artelor plastice*, fiind caracteristică îndeosebi manierismului*, dar este prezentă şi în cubismul* analitic al lui Georges Braque şi Pablo Picasso sau în fovismul* lui Henri Matisse. În arta* contemporană d este promovat de numeroase orientări şi curente* din artele plastice* datorită virtuţilor sale lirico-simbolice şi esenţializatoare. design disciplină teoretică şi practică tehnico-artistică ce urmăreşte încorporarea de valori*, semnificaţii, valenţe etc. estetice bunurilor utilitare, produselor industriale, vestimentaţiei, ambianţei citadine, peisajului etc. D este o disciplină de sinteză, situată la confluenţa dintre ştiinţele tehnice, matematică, psihologie, ergonomie, ştiinţele socio-economice, teoria şi practica artistică etc. şi are un rol important în educaţia estetică şi formarea gusturilor artistice ale omului contemporan. didacticism accentuare a laturii explicative şi etico-pedagogice a operei de artă* în dauna celei estetice*. Orice operă* de artă conţine o componentă didactică implicită, ce decurge din influenţa modelatoare pe care ea urmăreşte să o exercite asupra publicului*. D nu vizează deci prezenţa intenţiei etice şi pedagogice în opera de artă*, ci nesocotirea naturii estetice* a acesteia, incapacitatea de a o transfigura* şi a o încorpora organic în creaţia artistică*. În literatură există genuri* artistice explicit moralizatoare, ca fabula, satira etc., în artele grafice caricatura 138 urmăreşte şi ea adesea finalităţi educative etc. D este prezent îndeosebi în arta populară, în cea religioasă, moralizatoare sau ideologizantă etc. diletant persoană cu pregătire profesională precară şi realizări lipsite de valoare* în orice domeniu de activitate, inclusiv în artă. Ca autor, d este adesea lipsit de înzestrările native necesare practicării artei* respective, îi încalcă nedeliberat normele*, nu stăpâneşte mijloacele de expresie şi tehnicile de execuţie a operelor de artă*. Realizările sale au carenţe grave de viziune şi de execuţie, sunt incoerente estetic* şi, de multe ori, nici nu se încadrează în sfera artisticului. Ca receptor de artă, d este incapabil să adopte atitudinea estetică*, este lipsit de instrucţia artistică minimală reclamată de receptarea artei respective, îşi concentrează interesul asupra componentelor extraestetice ale operelor de artă*, formulează judecăţi de valoare* fără acoperire în realitatea estetică a operelor* etc. În ambele ipostaze, d nu se identifică însă cu ignorantul, cu cel care are conştiinţa incompetenţelor sale, ci este semidoctul cu pretenţii, impostorul care-i poate induce în eroare pe cei neavizaţi. Uneori termenul d este utilizat şi pentru a desemna, prin opoziţie cu profesionismul, amatorismul în artă, persoanele care practică arta* ca hobby, dar această accepţie este aproape ieşită din uz. dionisiac – v. apolinic şi dionisiac dodecafonism procedeu în compoziţia muzicală ce reprezintă fundamentul teoretic al muzicii atonale*. El constă în utilizarea seriilor alcătuite din cele 12 sunete ale gamei cromatice, cu interdicţia de a repeta vreunul dintre ele înaintea epuizării tuturor celorlalte. Întrucât d ignoră legile naturale ce guvernează raporturile dintre sunete pe baza afinităţilor armonice* dintre ele, el anulează şi distincţia dintre consonanţe şi disonanţe, ce a caracterizat muzica tradiţională. Drept urmare, funcţiile melodică şi tematică ale muzicii tonale sunt înlocuite cu cea serială, ceea ce implică o concentrare maximă a organizării structurale a compoziţiei şi serializarea tuturor parametrilor sunetului muzical, absenţa armoniei* fiind compensată prin adoptarea unor artificii coloristice. Interesant ca performanţă tehnică şi componistică, d nu a reuşit, datorită suprimării programatice a armoniei*, să câştige însă şi interesul ascultătorilor, care îl plasează, mai degrabă, în zona experimentalismului muzical. Cei mai importanţi compozitori care au utilizat d au fost Arnold Schönberg, Anton Webern şi Alban Berg. dramatic unul dintre cele trei genuri* artistice specifice literaturii (alături de liric şi epic), delimitate în funcţie de modalităţile unificării estetice a operei*. Datorită particularităţilor istorice, etnice, stilistice, tematice, ideologice etc. ale marilor etape ale evoluţiei literaturii este aproape imposibil de elaborat o definiţie generală a d care să corespundă tuturor ipostazelor manifestării sale artistice. Trăsăturile sale cele mai generale, care pot fi regăsite cu nuanţe şi accente specifice în majoritatea etapelor evoluţiei literaturii, sunt: înfăţişează evenimente reprezentabile, caracterizate prin acţiunile efective ale personajelor, nu prin povestirea respectivelor acţiuni; are un caracter intens conflictual; comunicarea dintre personaje se realizează prin auto-exprimarea lor prin dialog. Dacă, de regulă, liricul* înfăţişează trăiri cu caracter pronunţat subiectiv, iar epicul* este preponderent obiectiv, d exprimă o sinteză între subiectiv şi obiectiv, personajele dezvăluindu-şi identitatea atât prin propriile lor aprecieri şi acţiuni cât şi prin aprecierile şi acţiunile celorlalte personaje asupra lor. Procedeul artistic definitoriu pentru d este dialogul, care poate deţine însă o pondere însemnată şi în genul epic*. Principalele specii* literare ale genului* d sunt: tragedia, drama şi comedia. Personajul d este, de 139 obicei, activ, în timp ce cel epic* rămâne, de multe ori, pasiv. Construcţia artistică d are mai multă stringenţă în raport cu cea epică*, organizarea sa în acte şi scene îi limitează continuitatea şi libertatea de mişcare în spaţiu şi timp. Îndeosebi în literatura modernă şi contemporană pot fi identificate numeroase opere* aparţinând ambelor genuri* care nu se supun însă acestor caracteristici tipice, pe care şi le împrumută reciproc. De exemplu, dramaturgia contemporană, susţinută şi de viziunile regizorale şi scenografice neconvenţionale, tinde spre continuitatea şi libertatea de mişcare specifice epicului*. Teatrul lui Eugene O’ Neil transpune uneori d monologul interior, Samuel Beckett şi Eugen Ionescu suprimă adesea determinările spaţio-temporale ale acţiunii etc. E eclectism (în artă) modalitate de creaţie* specifică îndeosebi epocilor de decadenţă* sau de manierism* ale istoriei artelor* ce constă în alăturarea mecanică în operele de artă* a unor elemente aparţinând unor stiluri* sau maniere* de creaţie* diferite, adesea eterogene. E s-a manifestat îndeosebi în artele plastice* şi în arhitectură, dar este prezent şi în celelalte arte*. Operele de artă* eclectice sunt incoerente estetic* şi sunt create de artişti* lipsiţi de originalitate*, dar se pot bucura de succes în mediile cu educaţie estetică precară, deoarece măgulesc aşteptările receptorilor prin juxtapunerea unor teme şi motive celebre. eleatism tip artistic* propus în cadrul sistemului estetic* al lui Tudor Vianu în funcţie de criteriul ordonării, ca moment constitutiv al operei de artă*. Denumirea sa trimite la concepţia ontologică a Şcolii din Elea, îndeosebi a lui Parmenides din Elea, care în etapa presocratică a filosofiei antice greceşti (secolul al VI-lea î.Hr.) a conceput existenţa ca fiind unică, imobilă, compactă şi imuabilă. Operele de artă* aparţinând acestui tip* înfăţişează unităţi cu sens deplin, care nu au nevoie pentru a fi înţelese de completări ale imaginaţiei* receptorului. În artele spaţiale scena înfăţişată în operă* se distribuie simetric în jurul axei sale centrale, iar centrul acţiunii coincide cu centrul operei*. În artele temporale diferitele momente ale acţiunii reprezentate sunt bine conturate şi precis delimitate, iar începutul şi sfârşitul operei* coincid cu începutul şi sfârşitul acţiunii înfăţişate în ea. empatie (traducere a termenului german Einfühlung) concept dominant în estetica germană a primei jumătăţi a secolului al XX-lea, care are semnificaţia „a simţi în” şi desemnează proiectarea subiectului în obiectele lumii exterioare sau în ceilalţi subiecţi. Prin e individul personifică obiectele, animalele, păsările etc. sau trăieşte în propriul eu sentimentele, gândurile, gesturile, atitudinile etc. altor indivizi. În contemplaţia estetică e presupune înzestrarea conţinutului* operei de artă* cu sensibilitatea receptorului, uneori cu atâta fervoare încât nici nu mai există conştiinţa acestui transfer. Analiza conceptului de e a evidenţiat complexitatea procesului receptării artei*, dar a reprezentat şi o reacţie împotriva psihologismului estetic, care a accentuat componenta subiectivă a experienţei estetice, teoreticienii acestui concept atrăgând atenţia asupra dependenţei judecăţii estetice* şi de particularităţile conţinutului* obiectului estetic. epic unul dintre cele trei genuri artistice* specifice literaturii (alături de liric* şi dramatic*), delimitate în funcţie de modalităţile unificării estetice a operei*. Trăsătura definitorie a e este prezentarea conţinutului* operei* prin intermediul naratorului, 140 personajelor şi acţiunii, ceea ce determină caracterul pronunţat obiectiv al acestui gen artistic* şi plasarea acţiunii înfăţişate la persoana a treia a timpului trecut. Modalitatea de expunere preponderentă a e este naraţiunea, care se împleteşte cu descrierea şi dialogul. În formele sale tipice, e se caracterizează prin mobilitate, flexibilitate, continuitate şi marea libertate de deplasare în spaţiu şi timp. Practica literară a relativizat însă aceste caracteristici ca urmare a interferenţelor tot mai pronunţate ale genurilor* şi speciilor* artistice. Astfel, încă din epopeea antică grecească s-au înregistrat tendinţe de liricizare a discursului artistic e, iar în romanul modern s-a manifestat o accentuată dramatizare a sa. E se poate înfăţişa atât în proză, cât şi în versuri, atât în forme* populare, cât şi în forme* culte. Cele mai importante specii* ale sale sunt: schiţa, nuvela, povestirea, eseul, jurnalul, memoriile, romanul etc. (în proză), epopeea, balada, fabula, poemul etc. (în versuri). epigonism calificativ peiorativ atribuit creatorilor, operelor de artă* sau mişcărilor artistice lipsite de originalitate*, care pastişează artişti*, opere*, stiluri*, modalităţi de expresie etc. consacrate. În istoria artelor* e se înregistrează, de regulă, în fazele crepusculare ale diferitelor mişcări artistice şi se manifestă prin opere* caracterizate prin absenţa spiritului inovator, care nu reprezintă decât ecouri întârziate ale curentelor*, creaţiilor* sau personalităţilor artistice ce le servesc drept model inspirator. ermetism tendinţă estetică ce se caracterizează prin utilizarea unor limbaje artistice* încifrate, concentrate, greu inteligibile etc., care constituie suportul unor creaţii esenţializate, intelectualizate, subtile, care elimină deliberat detaliul, anecdota, pitorescul şi au o finalitate pronunţat estetizantă. E este o consecinţă a procesului autonomizării artei* şi a afirmării în estetica modernă a concepţiei independenţei artistului* faţă de public*, manifestându-se mai întâi în poezie şi apoi în artele plastice*. Operele* ermetice sunt, de regulă, expresii ale estetismului* şi se adresează unui public* cultivat şi rafinat, audienţa lor socială fiind scăzută. estetic categorie de maximă generalitate în care sunt reunite obiectele, fenomenele şi procesele din natură, societate şi spirit caracterizate prin integrarea armonioasă a părţilor în întreg şi structurarea expresivă şi revelatoare a conţinutului* lor, potrivit criteriilor valorice caracteristice diferitelor stadii ale evoluţiei culturii. Dintre produsele activităţii creatoare a omului operele de artă* satisfac în cel mai înalt grad notele acestei categorii, fiind create deliberat în vederea valorizării* e. Până în epoca modernă e a fost identificat cu frumosul*, care era considerat categoria estetică* supremă. Pe măsura ascensiunii şi teoretizării celorlalte categorii estetice (urâtul*, sublimul*, tragicul* etc.) şi a relativizării relevanţei artistice a frumosului*, e şi-a amplificat sfera, incluzând obiectele şi creaţiile subsumabile tuturor categoriilor estetice*. În consecinţă, trăsăturile sale definitorii s-au restrâns, limitându-se la expresivitatea şi caracterul revelatoriu al obiectelor sau creaţiilor respective din perspectiva unor sisteme de valori* determinate. estetică disciplină filosofică ce are ca obiect de studiu frumosul* natural şi artistic. E a fost fundamentată teoretic în epoca modernă de către filosoful german Alexander Baumgarten în lucrarea sa Aesthetica (1750), dar preocupările teoretice privind frumosul* şi arta* sunt mult mai vechi, datând încă din antichitatea orientală şi, mai ales, grecească. Până la jumătatea secolului al XVIII-lea astfel de cercetări au fost întreprinse însă fie din perspectivele filosofiei sau teologiei, fie din cele ale teoriilor diferitelor arte*. Baumgarten a reunit şi a coordonat aceste preocupări într-o disciplină relativ 141 autonomă, i-a delimitat obiectul de studiu, i-a fixat metodologia fundamentală şi i-a propus denumirea. Termenul e ales de el pentru denumirea acestei discipline provine din grecescul aisthetis, care are semnificaţia de senzaţie, percepţie, şi a fost utilizat din antichitate până în epoca modernă pentru a desemna mecanismele cognitive prin care conştiinţa ia cunoştinţă la nivel perceptiv de realitatea obiectivă. Semnificaţia originară a acestui termen este deci gnoseologică, numeroşi esteticieni considerând că opţiunea lui Baumgarten ar fi fost neinspirată. Mai potriviţi ar fi fost termenii poetică (cu accepţia pe care i-a conferit-o Aristotel), calistică (de la grecescul kalos – frumos), filosofia frumosului, filosofia artelor frumoase etc. În favoarea termenului e pledează atât consacrarea sa prin uz, cât şi faptul că în creaţia şi receptarea frumosului* şi artei* este implicată prioritar activitatea senzorială. De la fundamentarea sa teoretică e a cunoscut o puternică dezvoltare, aprofundare şi diversificare, fiind propuse multiple perspective şi teorii asupra frumosului* şi artei*. La începutul secolului al XX-lea esteticienii germani Max Dessoir şi Emil Utiz au propus distincţia dintre e, pe care au definit-o ca filosofie a frumosului şi „ştiinţele artei”, care ar studia aspectele particulare ale creaţiei* şi receptării artei* şi frumosului*. estetism concepţie ce absolutizează în istoria esteticii* şi a artelor* componenta formală a frumosului*, negând sau minimalizând în sensul formalismului*, autonomismului* sau al artei pentru artă* importanţa conţinutului obiectelor sau creaţiilor artistice. E ignoră deci condiţionarea extraestetică a frumosului* şi artei precum şi interferenţa valorilor estetice* cu celelalte valori* ale culturii. În procesul creaţiei artistice* e îşi concentrează interesul aproape exclusiv asupra formei* artistice a operei de artă*, neglijându-i conţinutul*, ceea ce conduce la realizarea de opere ermetice, esenţializate, intelectualizate şi sofisticate, care au o audienţă socială scăzută. În procesul receptării artei e disociază şi valorizează* din complexul de trăiri estetice determinate de opera de artă* pe cele ce emoţionează pe cale nemijlocit senzorială, ignorându-le pe cele determinate de conţinutul* operei de artă*. Datorită acestui fapt receptarea operei de artă* este superficială şi adesea inadecvată. În istoria artelor* e a contribuit la afirmarea autonomiei artei* şi la eliberarea ei de tendinţele didacticiste*, moralizatoare sau ideologizante, ca şi de presiunea gusturilor artistice filistine. eteronomia artei sintagmă ce desemnează condiţionarea extraestetică a artei precum şi interferenţa valorilor artistice* cu celelalte valori* ale culturii. Supralicitarea sau absolutizarea e a este principala sursă a tendinţelor didacticiste*, moralizatoare sau ideologizante din istoria esteticii* şi a artelor* şi a condus, de cele mai multe ori, la realizarea unor opere precare sub raport artistic, ca şi la valorizarea* tendenţioasă a artei*. E a este complementară autonomiei* ei şi numai dozajul lor adecvat fiecărei situaţii artistice concrete oferă cadrul adecvat creaţiei artistice* de valoare*, ca şi pe cel al receptării ei pertinente. exotism tendinţă a literaturii şi artei* secolului al XIX-lea de cultivare a interesului artistic pentru pitorescul detaliului geografic şi etnografic străin, considerat cu atât mai atractiv cu cât era mai îndepărtat şi mai ciudat. Gustul pentru e a fost cultivat îndeosebi de romantism*, dar s-a manifestat şi în alte mişcări artistice ca simbolismul*, parnasianismul*, impresionismul*, suprarealismul* etc. E a fost atât o expresie a lărgirii orizontului experienţei şi inspiraţiei artistice occidentale, cât şi o reacţie artistică evazionistă faţă de acel rău al secolului determinat de generalizarea stilului de viaţă burghez, perceput ca urât*, mediocru, vulgar, filistin. Haiku-ul şi stampa japoneză, poezia persană a secolelor XIII – XIV, masca 142 africană, arta* precolumbiană şi cea din Oceania etc. au avut un impact benefic asupra artei* occidentale, dar preluarea lor mecanică şi excesul elementelor exotice au alimentat tendinţele manieriste* din arta* occidentală a ultimelor două secole. expresionism amplă mişcare artistică de rezonanţă universală a începutului de secol XX constituită mai întâi în Germania, ţările nordice şi cele slave, de unde s-a răspândit în întreaga Europă şi în Statele Unite. E s-a manifestat în artele plastice*, literatură şi muzică, crezul său estetic fiind exprimat de mari artişti* şi esteticieni ca Wassily Kandisky, Wilhelm Worringer, Lucian Blaga etc. Precursori ai e în artele plastice* sunt consideraţi olandezul Vincent van Gogh şi norvegianul Edward Munch, al cărui celebru tablou Strigătul a devenit o adevărată emblemă a curentului*. Ca reacţie faţă de impresionism*, e nu-şi mai concentrează interesul asupra obiectului, cum procedase acesta, ci îl consideră un simplu pretext pentru obiectivarea în operă* a tensiunii emoţionale a creatorului, a angoaselor şi dilemelor sale. Este semnificativă în acest sens formularea lui Herwarth Walden, conform căreia e concepe arta* „ca dare, nu ca redare”. Aspirând la reprezentarea în opere* a sentimentului absolutului, expresioniştii au optat pentru forme de expresie sintetice, esenţializate, abstracte şi au manifestat interes pentru culturile arhaice, pentru goticul* medieval, ca şi pentru exotic*, pentru iraţional şi elementar. E s-a impus în conştiinţa publică a începutului de secol XX şi prin atitudinea nonconformistă, antiburgheză şi pacifistă a reprezentanţilor săi. Debutul e în artele plastice este legat de constituirea în 1905 la Dresda grupării Die Brücke (Podul) şi în 1911 la München a mişcării Der Blaue Reiter (Cavalerul albastru). Cei mai importanţi reprezentanţi ai e în artele plastice* au fost: W. Kandinsky, A. Archipenko, A. von Jawlensky, E. Grosz, M. Beckmann, E. Barlach, E. Nolde, F. Marc, A. Macke, E. L. Kirchner, M. Pechstein, E. Heckel, O. Kokoschka, M. Gromaire, P. Klee etc. De inspiraţie expresionistă este şi creaţia muraliştilor mexicani D. A. Siqueiros, J. C. Orozco şi D. Rivera. Din e s-au desprins cubismul*, futurismul* şi abstracţionismul*. Literatura expresionistă este reprezentată de creaţiile lui G. Trakl, G. Benn, M. Brod, G. Heym, F. Werfel, A. Strindberg, B. Brecht, L. Blaga, G. Bacovia, A. Maniu etc. Alţi mari scriitori influenţaţi de estetica* expresionistă au fost: R. M. Rilke, Th. Mann, F. Kafka, R. Musil etc. În muzică e s-a impus prin căutările stilistico-formale ale lui A. Schönberg, A. Webern şi A. Berg. F fantastic categorie estetică* ce desemnează valenţele artistice ale creaţiilor* ce înfăţişează obiecte, evenimente, împrejurări etc. care nu există în realitate, care reflectă realitatea prin intermediul imaginaţiei* sau prin îmbinarea realităţii cu elemente supranaturale. F a caracterizat iniţial creaţiile artistice* de inspiraţie religioasă şi pe cele folclorice, dar s-a manifestat apoi şi în arta* laică şi cultă (J. Swift, F. Goya, N. V. Gogol, F. Kafka etc.). Se pot distinge un f de factură ştiinţifică (de la romanele de anticipaţie ale lui J. Verne la literatura şi filmul scince-fiction), morală (literatura şi filmul de groază), mistică (literatura, arta plastică, filmul etc. ce înfăţişează acţiunile unor fiinţe supranaturale), simbolică (arta primitivilor, arta absurdului*) etc. În arta modernă datorită creşterii rolului imaginaţiei* în creaţia artistică* se constată şi o amplificare a importanţei f. F este şi o caracteristică a literaturii şi artei* pentru copii. fantezie – v. imaginaţie figurativ – nonfigurativ 1. concepte corelative care desemnează 143 raportarea sau neraportarea la realitate a operelor* artelor plastice*. În sens riguros, sunt n f doar operele* în care nimic nu mai trimite la vreun referenţial real, cum sunt, de exemplu, cele abstracţioniste*. În acest sens chiar şi creaţiile cubismului*, futurismului* şi suprarealismului* aparţin f, chiar dacă, în cazul lor figurarea este mai mult un pretext pentru declanşarea imaginaţiei* artistului*. 2. termeni utilizaţi în estetică* pentru distingerea artelor* al căror limbaj* urmăreşte figurarea realităţii de cele al căror limbaj* nu permite figurarea realităţii. În această accepţie sunt f pictura, sculptura, cinematografia etc., iar n f muzica, arhitectura etc. formalism tendinţă caracteristică îndeosebi artei* moderne de izolare*, supraevaluare sau absolutizare a importanţei formei* (de exemplu, a culorii în pictură, a structurii armonice în muzică, a sonorităţii sau a asocierii cuvintelor în poezie etc.), cu diminuarea sau ignorarea corespunzătoare a relevanţei estetice a conţinutului* operei de artă*. Forma* artistică a operei* îşi pierde astfel semnificaţia estetică* majoră de a fi purtătoarea unui anumit conţinut*, transformându-se într-un scop în sine. Cele dintâi accente formaliste s-au manifestat în romantism*, dar au devenit caracteristice curentelor artistice* experimentaliste. În istoria artelor f a cunoscut multiple modalităţi de manifestare ca autonomismul*, eclectismul*, estetismul*, epigonismul*, academismul* etc. Deşi a ajuns aproape întotdeauna în impas, f a stimulat creativitatea artistică şi contribuit la înnoirea limbajului artistic*. formă – v. conţinut şi formă fovism curent artistic* în pictura începutului de secol XX lansat prin participarea fondatorilor săi la Salonul de toamnă de la Paris din 1905. F îşi datorează numele criticului Louis Vauxcelles, care a denumit acest salon „cuşca fiarelor” (la cage aux fauves), datorită violenţei cromatice sugerate de utilizarea culorilor pure şi de amplificarea strălucirii lor până aproape de incandescenţă. Descinzând din impresionism*, dar asimilând inovaţiile coloristice şi formale datorate expresiei plastice a lui V. Van Gogh şi exotismului* lui P. Gauguin, f s-a impus în arta* modernă prin verva coloristică, simplificarea formelor* şi suprimarea volumelor, marcarea pronunţată a contururilor, reprezentarea umbrelor prin tonuri calde şi evitarea culorilor complementare pentru descoperirea unor raporturi cromatice inedite, care nu au ocolit disonanţele şi stridenţele. Foviştii au acordat mare importanţă elementelor decorative, îndeosebi arabescului, au suprimat acordul dintre formă* şi culoare, au respins clarobscurul şi au diminuat importanţa modelului în definirea formei*. Cei mai importanţi reprezentanţi ai f sunt: H. Matisse, M. de Vlaminck, R. Dufy, G. Rouault, A. Marquet, K. Van Dongen, A. Derain, G. Braque (înaintea fondării cubismului*) etc. F a influenţat apariţia cubismului* şi expresionismului*. frumos categoria estetică* fundamentală aflată în centrul interesului artiştilor*, esteticienilor şi amatorilor de artă din toate epocile şi toate culturile. În pofida acestui statut privilegiat, f este probabil cea mai ambiguă categorie estetică* datorită caracterului său proteic şi fluent, precum şi datorită dinamicii sensibilităţii umane. În cultura antică greacă şi în primele reflecţii teoretice asupra artei* f era conceput într-o unitate indisolubilă cu binele şi adevărul. Este semnificativă în acest sens formula kalon kagathon*, prin care Platon exprima solidaritatea organică a f şi binelui. Pe măsura emancipării f de sincretismul* axiologic ce caracterizează raportarea timpurie a spiritului la lume, examinarea sa a devenit tot mai insistentă, fără a câştiga însă prea mult în substanţă individualizantă. De cele mai multe ori, el a fost identificat cu perfecţiunea, care este însă 144 un absolut, a cărui atingere este omeneşte imposibilă. De aceea f este mai degrabă un ideal*, o aspiraţie estetică niciodată deplin satisfăcută spre făurirea sau trăirea ipostazelor perceptive ale desăvârşitului. La modul cel mai general, el ar putea fi caracterizat drept satisfacţia spirituală determinată de perceperea diferitelor aspecte ale realităţii naturale, sociale, umane şi artistice, care, datorită structurării lor armonioase sau expresive, impresionează pe cale preponderent senzorială. Tentativele mai vechi sau mai noi de fixare a f în formule rigide, declarate uneori definitive, s-au dovedit hazardate, fiind depăşite de fiecare dată de realitatea vie a lumii şi a artei*. Adesea el a fost definit prin raportare la alte valori* ale culturii, atât pentru a fi delimitat de ele, cât şi pentru a fi semnalate multiplele sale conexiuni axiologice. Pe măsura evoluţiei sensibilităţii umane şi a artei*, categoria f a cunoscut modificări profunde, tendinţa generală fiind cea de amplificare a sferei sale şi de relativizare a conţinutului* său, ajungându-se în arta* modernă până la a-i fi subordonate obiecte şi creaţii considerate anterior lipsite de relevanţă estetică*. Ca urmare a acestor prefaceri, în estetica* contemporană termenul f este utilizat cu două accepţii distincte: 1. o accepţie largă, formală, conform căreia f este sinonim cu esteticul*, incluzând toate obiectele şi creaţiile care au relevanţă estetică, indiferent de conţinutul* lor. Potrivit acestei accepţii, în sfera f sunt integrate şi obiectele şi creaţiile care sub raportul conţinutului* sunt expresii relevante estetic* ale altor categorii estetice*, inclusiv urâtul*, grotescul*, fiorosul*, tragicul* etc. 2. o accepţie restrânsă, categorială, care include numai obiectele şi creaţiile subordonate idealului* estetic* clasic, adică pe cele caracterizate prin armonie*, simetrie, echilibru, luminozitate, seninătate etc. Estetica* modernă operează şi distincţia dintre două ipostaze principale ale f: 1. f natural, ce include toate obiectele, fenomenele şi procesele naturale care datorită însuşirilor lor intrinseci pot fi valorizate* din punct de vedere estetic* (peisaje, animale, plante, fenomene cosmice sau meteorologice etc.). 2. f artistic, care include numai creaţiile artistice*. O serie de esteticieni contemporani restrâng competenţele esteticii* numai la f artistic, contestând relevanţa estetică a f natural. Valenţele estetice* ale lumii şi ale artei* se opun însă acestei segregaţii, impunând teza că esteticii* nu trebuie să i se impună limitări datorate suportului ontologic al f. funcţionalism tendinţă în arhitectură, design*, producţia industrială etc. de subordonare a formei* obiectelor funcţiei lor practic-utilitare. Cu antecedente în arta* şi producţia meşteşugărească antică şi medievală, f şi-a aflat o fundamentare ştiinţifică în epoca modernă prin cuceririle biologiei, care au evidenţiat interdependenţa dintre funcţie şi formă* în lumea vegetală şi animală. S-a constituit astfel f organic, care a influenţat considerabil evoluţia arhitecturii şi a producţiei industriale a lumii moderne, având ecouri şi în artele plastice*. În secolul al XX-lea numeroase mişcări şi programe artistice* au propus principii estetice funcţionaliste, a căror asimilare sau contestare a contribuit la aprofundarea problemei raporturilor dintre funcţie şi formă*. futurism curent artistic* de avangardă* apărut în primul deceniu al secolului al XX-lea în Italia, de unde s-a răspândit în Franţa, Anglia, Rusia, Spania etc. Arta* italiană, copleşită de măreţia tradiţiilor sale, se afla la începutul secolului al XX-lea într-o stare de anchiloză rămânând în afara înnoirilor declanşate în arta* occidentală încă de la sfârşitul secolului al XIX-lea. Iniţiatorii f au lansat numeroase manifeste* (cele mai importante sub raport estetic* fiind cel publicat în 1909 la Paris în Le Figaro de poetul, pictorul şi polemistul Filippo Tommaso Marinetti şi cel apărut în Italia în 1910 sub semnătura artiştilor Umberto 145 Boccioni, Giacomo Balla, Luigi Russolo şi Gino Severini) prin care propuneau ruptura totală cu tradiţia artistică, îndemnând la „distrugerea muzeelor, aceste cimitire” şi declarând că „un automobil de curse este mai frumos* decât Victoria de la Samotrace”. Futuriştii sunt orientaţi spre viitor, făcând apologia tehnologiei, a vitezei, a forţei, a noilor mijloace de transport, dar sfârşesc prin elogierea violenţei şi a războiului, prin negarea culturii şi prin adeziunea la fascism (manifestul F şi Fascism, publicat în 1924). F a propus înnoirea radicală a formelor* de expresie artistică în literatură, teatru, cinematografie, muzică, arhitectură, pictură şi sculptură. În pictură exponenţii săi au fost influenţaţi de divizionismul cromatic neoimpresionist şi au adoptat din cubismul* analitic geometrizarea formelor*, uniformizarea culorilor şi suprapunerea perspectivelor. Literele, cuvintele, cifrele, simbolurile* etc. aplicate de suprafeţele pictate în culori uniforme facilitează înţelegerea subiectelor reprezentate, iar repetiţia motivelor* sugerează mişcarea şi imprimă operelor* un ritm sacadat. Idealul* de frumuseţe promovat de f este estetica* maşinii, iar omul este reprezentat schematic şi redus la condiţia de anexă a maşinii. Sculptorii futurişti au fost obsedaţi de instalaţiile tehnice şi au realizat obiecte plastice expresive prin combinarea metalului cu lemnul şi sticla. Înnoirile artistice promise de f nu s-au dovedit însă atât de profunde şi de originale*, astfel încât acest curent* este considerat uneori doar o variantă a cubismului*. G gen artistic clasă teoretică în care sunt integrate operele de artă* prin corelarea noţiunii uneia dintre arte* cu unul dintre factorii generali ai artei: a) materialul* din care sunt realizate operele respective (de exemplu genul picturii în ulei, tempera, acuarelă, în cazul picturii; genul sculpturii în marmură, bronz, lemn etc., în cazul sculpturii; genul muzicii instrumentale, cântate de vocea umană etc. în muzică etc.); b) valoarea extraestetică predominantă pe care o promovează operele* respective (de exemplu, poezia poate fi religioasă, eroică, erotică, socială etc; aceste genuri se pot întâlni, cu anumite particularităţi şi excepţii, şi în cazul picturii şi sculpturii; în funcţie de acelaşi criteriu, arhitectura cunoaşte genul vilei, al palatelor publice şi particulare, al catedralei, gării etc.; la fel, muzica distinge între marş, lied, oratoriu, recviem etc.); c) tipul unificării estetice caracteristic creaţiilor integrate în genul respectiv. Astfel, muzica poate unifica estetic opera fie prin revenirea aceluiaşi refren, între care se intercalează câte un element de divertisment (rondo), fie prin repetarea aceluiaşi sistem de fraze (antifonia), fie prin alternarea unui sistem de fraze cu unul diferit (ritmul tripartit codat), fie prin modificări şi combinări ale acestor modalităţi elementare, pe care le găsim în sonata sau simfonia modernă. În funcţie de acelaşi criteriu, g a liric*, epic* şi dramatic* reprezintă, şi ele, în literatură modalităţi diferite ale unificării estetice în cadrul afectivităţii individuale, în interiorul sferei istorice a povestirii sau în cadrul acţiunii dramatice. Foarte preţuite de clasicism*, care le-a considerat tipare eterne ale creaţiei artistice, g a au fost combătute de romantism*, care a practicat amestecul genurilor şi speciilor* artistice tradiţionale şi chiar a inventat altele noi. În arta modernă se constată o relativizare a distincţiilor de gen, dar ele îşi păstrează încă rolul de sinteze teoretice orientative ale artei*. geniu dar, har, vocaţie, înzestrare excepţională, capacitate de expresie remarcabilă în orice domeniu al creaţiei valorice, inclusiv în artă*. Datorită caracterului său spectaculos, încă din antichitate problematica g a prilejuit multiple teorii şi puncte de vedere în care s-au îmbinat unele observaţii judicioase cu 146 tendinţele de mitizare şi denaturare a sa. În epoca modernă Im. Kant a susţinut că doar arta* este domeniul de manifestare a genialităţii, în toate celelalte domenii ale creaţiei valorice rigoarea, spiritul metodic şi perseverenţa putând conduce la performanţă. Această teză a fost supusă unor critici severe din perspective multiple, fiind în prezent abandonată. Pe măsura ascensiunii spiritului ştiinţific unele aspecte ale manifestării genialităţii au fost elucidate într-o manieră pozitivă, dar altele au fost denaturate în sens scientist (unele teorii psihologiste, psihanalitice, psihopatologice etc.). S-a conturat convingerea că g este şi va rămâne o problemă permanent deschisă a manifestării creativităţii umane. Datorită supralicitării sale de către mişcarea romantică*, problematica g a căzut în desuetudine. În măsura în care mai este invocat, acest termen se referă mai mult la înzestrarea nativă excepţională a unui creator. gotic stil artistic* apărut în secolul al XII-lea aproape simultan în Franţa şi Germania, de unde s-a răspândit apoi în întregul spaţiu catolic al Europei occidentale şi centrale. El reflectă creşterea importanţei şi a puterii economice a oraşelor, dezvoltarea meşteşugurilor şi începutul procesului de laicizare a artei* medievale, precum şi diversificarea registrului său de expresie. În pofida înnoirilor considerabile pe care le-a determinat, stilul g a fost dispreţuit de reprezentanţii Renaşterii*, care l-au considerat „o expresie a barbariei”, datorită ponderii prea mari acordate de exponenţii săi sentimentului în raport cu raţiunea. G s-a manifestat mai întâi şi cu preponderenţă în arhitectură în continuarea stilului* romanic*, dar şi prin opoziţie progresivă faţă de el. Arhitectura g s-a individualizat stilistic datorită inovaţiilor constructive pe care le-a valorificat magistral: arcul frânt, bolta în cruce pe ogive, stâlpii de susţinere (coloanele), arcul butant şi contrafortul. Acestea au permis dezvoltarea spectaculoasă pe verticală a edificiilor, degajarea pereţilor de greutatea plafonului şi amplificarea considerabilă a deschiderilor lăsate în ei, care au fost acoperite cu vitralii policrome. Catedralele g au una sau mai multe nave (trei sau chiar cinci) care comunică între ele datorită absenţei pereţilor, înlocuiţi de coloane. Uşile de intrare (portaluri) în formă de arc frânt şi decupate în faţadă prin multiple retrageri succesive sunt bogat împodobite cu decoraţii şi statui. Caracteristică stilului g este şi rozeta frontală (rozasă), o fereastră mare, rotundă, lucrată „ajur” în piatră, cu vitralii legate prin nervuri, dispuse uneori ca spiţele de roată. Văzută din exterior rozeta înfrumuseţează faţada şi lasă lumina să pătrundă în partea superioară a edificiului, care la construcţiile romanice* era întunecată de pereţii compacţi. Datorită vitraliilor ample policrome, adevărate picturi din sticlă, interiorul catedralei g este iluminat feeric pe întreaga durată a zilei, creând o atmosferă ireală, care îndeamnă la meditaţie. Înălţimea edificiului, ogivele care sugerează transcendenţa, dantelăria de piatră a decoraţiei, statuile alungite şi expresive, muzica de orgă asociată cultului religios etc. predispun la elevaţie spirituală. Pe lângă navele principale, catedrala g are uneori şi un trasept, format din una sau mai multe nave transversale, perpendiculare pe cele principale. Acoperişul se termină cu unul sau mai multe turnuri, aşezate fie în faţă, fie în alte părţi ale construcţiei. Turnurile sunt foarte zvelte, avântate şi terminate de obicei cu o săgeată. Absida navei principale este cea mai frumoasă şi mai bogat decorată. Dincolo de aceste caracteristici generale, arhitectura religioasă g s-a particularizat stilistic în funcţie de mediile culturale în care s-a dezvoltat. Cele mai renumite catedrale g sunt cele din Saint-Denis, Caen, Chartres, Paris (Notre-Dame), Reims, Amiens, Rouen etc. (Franţa), Köln, Ulm, Magdeburg, Freiburg, Leipzig, Erfurt etc. (Germania), Milano, Florenţa etc. (Italia), Salisbury, Gloucester (Anglia), Domul Sfântului Ştefan din Viena (Austria), Sibiu, Sebeş, Biserica 147 Neagră din Braşov (România) etc. Arhitectura g nu s-a limitat la edificii religioase, ci a inspirat şi numeroase construcţii laice, îndeosebi palate (printre cele mai faimoase fiind cele de pe valea Rinului), construcţii militare, primării etc. Sunt renumite Primăria din Ypres (Belgia), Palazzo Pubblico din Siena (Italia), Casa Sfatului din Braşov (România) etc. Sculptura g este subordonată arhitecturii şi decorează edificiile atât în interior, cât şi în exterior. Pe faţadele catedralelor g, în afara statuilor integrate în corpul edificiului şi care treptat s-au desprins devenind adevărate ronde-bosse*-uri, s-a practicat şi sculptura ornamentală, cu aspect geometric sau naturalist, îndeosebi floral. Sub acoperişuri sunt uneori sculptate animale groteşti, fantastice, himere, reptile şi peşti, corpuri omeneşti deformate, bondoace sau chircite (urme ale vechii arhitecturi romanice*). În general, statuile g sunt alungite, pentru a se armoniza cu liniile verticale, avântate ale arhitecturii, iar din momentul în care catedralele au devenit necropole regeşti şi catedrale de încoronare, statuile au adoptat graţia şi expresivitatea gesturilor curtenilor. Numărul statuilor şi al tipologiilor şi atitudinilor divine şi umane reprezentate de ele este impresionant. Astfel, Domul din Milano include peste 1200 de statui, care sunt dispuse pe mai multe rânduri şi ilustrează atât Biblia, cât şi viaţa enoriaşilor: sfinţi, cavaleri care se pregătesc să plece la cruciade, înţelepţi ai antichităţii, ierarhi ai bisericii, ţărani, meşteşugari etc. Marile deschideri ce străbat pereţii edificiilor g nu le-au oferit artiştilor suprafeţe suficiente pe care să desfăşoare pictura murală monumentală*. În arta g vitraliile au luat locul picturii. S-au dezvoltat, în schimb, arta miniaturii, manuscrisele ilustrate, tapiseria bogat decorată şi altarele policrome. Pe parcursul celor trei secole în care a dominat lumea catolică, stilul g a cunoscut o continuă evoluţie, de la formele sobre prin care s-a desprins din stilul romanic* precedent, la aşa-numitul g lanceolat (în formă de vârf de lance) şi culminând cu cel flanboyant (înflăcărat), în care ornamentaţia devine pură decoraţie exuberantă, fără legătură cu necesităţile arhitectonice sau constructive. Începând din secolul al XV-lea în occident şi al XVI-lea în centrul şi răsăritul Europei stilul g a făcut, treptat, loc celui renascentist. grafică gen* al artelor plastice* specializat iniţial în reprezentarea vizuală liniară într-o singură culoare, extinzându-şi apoi registrul de expresie cromatică şi plastică*. Ascensiunea sa s-a datorat conciziei limbajului artistic* propriu, capacităţii de dezvoltare a temei abordate în imagini succesive (cum se întâmplă în g de carte ori în benzile desenate) şi posibilităţii relativ uşoare de multiplicare în tiraje mari. G cunoaşte multiple forme de expresie plastică*, de la figurarea cu ajutorul creionului, peniţei sau pensulei la gravura mono- sau policromă şi litografie. Ea a fost practicată de mari artişti* ai tuturor timpurilor ca: Leonardo da Vinci, Michelangelo, Dürer, Bruegel, Rubens, Rembrandt, Goya, Daumier etc. În arta* românească g a fost ilustrată de artişti* ca: N. Grigorescu, T. Al. Steriadi, C. Ressu, I. Iser, N. Tonitza, Mattis – Teutsch etc. graffiti stil* pictural inspirat de mişcarea americană Hip-Hop, creată în 1974 de Afrika Bambaataa, şeful unei bande puternice din cartierul new-yorkez Bronx. De cultură „neagră” (africană, jamaicană, antileză, afro-americană), starea de spirit Hip-Hop a impus nu numai arta g, ci şi dansurile break, smuf şi hip, precum şi muzica rap. Produs al străzii, al grupurilor sociale marginalizate ale oraşelor sau periferiilor această stare de spirit se exprimă printr-un discurs pictural preponderent mural, conceput ca formă de exprimare a identităţii şi protest împotriva excluderii. Arta g, denumită uneori peiorativ neo-kitsch, utilizează, spre exasperarea autorităţilor, toate suporturile: zidurile clădirilor, panourile publicitare, staţiile de metrou, pasajele de trecere, vagoanele de metrou etc., dar în ultimele decenii a început 148 să fie prezentă pe suporturi de lemn, metal sau pânză şi în galeriile de artă. Utilizarea pistoalelor de vopsit, a sprayurilor şi marcherelor facilitează expresia plastică, redusă de cele mai multe ori la cuvinte ori semnături menite să semnaleze existenţa sau opţiunile valorice ale autorilor sau a grupurilor pe care ei le exprimă. Pentru a produce graffiti-uri figurative, simbolice sau caligrafice ei recurg cel mai adesea la litere şi la benzi desenate. Autorii de g acoperă suprafeţele cu o rapiditate mecanică uimitoare, o măiestrie a tehnicii impresionantă şi o adevărată virtuozitate a gestului. Culorile, de cele mai multe ori vopsele industriale sau acrilic, sunt vii, adesea ţipătoare. Din S.U.A. g s-a răspândit în toate metropolele lumii şi a devenit o componentă, combătură, tolerată sau admirată, a peisajului urban contemporan. Cei mai cunoscuţi autori de g sunt: Keith Haring, Ronda Zwillinger, Rammellzee, Daze, Zephir, Blade, Seen, Crash, Toxic, Noc 167 etc. (S.U.A.), Jay One, Skki, Shuck, Banga, Spirit, Mambo, Sib, Miste, Blitz, Miss-tic, Speedy Graffito etc. (Franţa) etc. graţios categorie estetică* ce desemnează stadiul controlului deplin de către spirit al gestului cotidian sau artistic al trupului, exprimat prin continuitatea economică şi elegantă a mişcărilor şi durata optimă a desfăşurării lor. G se naşte la confluenţa frumosului* cu sublimul* şi are drept caracteristici: unitatea realizată firesc, mişcarea uşoară şi suplă, delicateţea şi imaterialitatea, fineţea şi armonia*. El se referă preponderent la execuţie, fie ea a acţiunii reale sau reprezentate, fie a operei de artă* şi exprimă armonia* dintre spiritul coordonator şi gestul care îl obiectivează. Tempoul optim al gestului este esenţial pentru manifestarea g, încălcarea lui determinând alunecarea sa spre alte categorii sau modalităţi de expresie: precipitarea îl converteşte în comic*, iar lentoarea în afectare şi preţiozitate. Deşi este o expresie fericită a manifestării ordonatoare a spiritului, g creează impresia pregnantă de naturaleţe. Graţia săriturii căprioarei sau a plutirii lebedei pe ape nu sunt decât valorizări* realizate de spirit ale unor conduite biologice caracterizate prin adaptarea perfectă a funcţiei la act. Principalii teoreticieni clasici ai g au fost Plotin la sfârşitul antichităţii şi Schiller în epoca modernă. Ambii l-au considerat manifestări extraestetice ale spiritului, primul definindu-l drept reflexul ideii de bine în lumea inteligibilelor, iar cel de-al doilea conferindu-i o semnificaţie etică. În arta* contemporană se constată un anumit recul al interesului pentru această categorie, dar ea continuă să stimuleze, uneori în forme inedite, creativitatea artistică. Reflectat în artă* g, inspiră opere* care atrag şi impresionează prin forma* de expresie, fără a dovedi însă prea mare profunzime spirituală. grotesc categorie estetică* definită prin opoziţie cu sublimul*, desemnând reprezentarea monstruoasă, terifiantă, fantastică* a urâtului* fizic şi moral. G a fost cultivat de arta* antică, medievală şi renascentistă* în special pentru înfăţişarea degradării umane şi a infernului, dar a fost repudiat de clasicism*, care cultiva armonia* şi echilibrul. În arta* modernă g a fost reabilitat de romantism*, ca instrument de denunţare a aspectelor reprobabile ale realităţii, prin opoziţie cu reprezentarea ei idilică de către clasicism*. În arta contemporană g este considerat adesea o categorie* a absurdului*, fiind plasat la intersecţia dintre tragic* şi comic*. H happening mişcare artistică iniţiată la sfârşitul anilor ’50 ai secolului al XX-lea în S.U.A., de unde s-a răspândit ulterior şi în alte ţări. Termenul englezesc care o denumeşte are dubla semnificaţie de întâmplare şi de spectacol 149 improvizat şi exprimă foarte bine programul său estetic*: h este un spectacol improvizat care reuneşte teatrul, artele plastice*, muzica, eventual coregrafia şi cinematograful. Locurile de desfăşurare ale acestor spectacole sunt adesea improprii, iar intenţia estetică* este de epatare, de şocare a gusturilor artistice tradiţionale, aşa cum au făcut majoritatea curentelor* de avangardă*. H a evoluat de la formele sale instituţionalizate (în care spectacolul are o formă* artistică prestabilită) la cele amorfe (în care nu mai există decât un motiv artistic* structurant) sau chiar anarhice (în care spectacolul este integral improvizat) şi a fost utilizat uneori ca instrument neconvenţional de critică socială sau politică (împotriva războiului din Vietnam, a segregaţiei rasiale, a pericolului atomic, a globalizării etc.). H îşi propune să abolească distincţia dintre creator şi public*, să combată tendinţele de fetişizare a operelor de artă* şi formele* tradiţionale de expresie artistică etc., dar, dincolo de eventualele sale virtuţi euristice, maieutice sau ideologice, efectele estetice* obţinute sunt, de multe ori, derizorii. heraclitism tip artistic* propus în cadrul sistemului estetic al lui Tudor Vianu în funcţie de criteriul ordonării, ca moment constitutiv al operei de artă*. Denumirea sa trimite la concepţia ontologică a lui Heraclit din Efes, care în etapa presocratică a filosofiei antice greceşti (secolul al VI-lea î.Hr.) a conceput existenţa ca o permanentă devenire, potrivit principiului fundamental al viziunii sale filosofice: pantha rei (totul curge). Pentru obţinerea efectului estetic al devenirii operele plastice* subordonate acestui tip artistic* pot prezenta asimetrii şi necoincidenţe între centrul operei* şi centrul acţiunii reprezentate în ea, pot înfăţişa scene dinamice în desfăşurare, pot valorifica potenţialul dinamizator al cromatismului etc. În artele temporale (muzică, literatură etc.) acelaşi efect se obţine prin procedee specifice. Muzica poate utiliza forme muzicale dinamice sau ritmuri alerte, iar literatura poate prezenta o mare densitate de evenimente, trăiri, stări de spirit etc. pe secvenţa de timp fizic, poate folosi efectul remember-ului etc. I iconic proprietate a semnelor, inclusiv a celor artistice, caracterizate prin diferite grade de asemănare cu realităţile pe care le indică în virtutea unor trăsături comune ale lor şi ale respectivelor realităţi. Semnele i se deosebesc de cele la care corespondenţa dintre semnificant şi semnificat este convenţională (de exemplu, simbolurile*). Gradul de asemănare al semnelor i cu referenţialul lor poate varia în limite foarte ample, de la reproducerea fidelă a referenţialului (ca în cazul fotografiei sau al picturii şi sculpturii figurative realiste), până la cea vagă sau parţială (ca în pictura suprarealistă* sau cubistă*). iconografie 1. disciplină a istoriei artelor plastice* care se ocupă cu studiul reprezentărilor figurative* (gr. eikôn – imagine) ale unei teme*, epoci, personalităţi etc., precum şi al ansamblului simbolurilor* vizuale ale unei anumite culturi, epoci, religii etc. 2. colecţie de reprezentări vizuale (desene, litografii, picturi, fotografii etc.) referitoare la un subiect, eveniment, persoană etc. sau ansamblul reprezentărilor de acest tip reunite într-o carte. ideal (estetic) reprezentare artistică perfectă, desăvârşită a ceea ce există şi îndeosebi a ceea ce ar trebui să existe potrivit unor programe artistice* determinate. I estetic este o expresie a capacităţii umane de reflectare conştientă, activă şi proiectivă a realităţii şi are o pregnantă condiţionare concret-istorică. El 150 presupune îmbinarea unei multitudini de instanţe obiective cu capacitatea individuală de transfigurare* artistică a realităţii şi devine un model stimulativ al creaţiei artistice*, dar şi un reper prin opoziţie cu care se realizează înnoirea artistică. I estetic are şi rolul de criteriu axiologic fundamental al procesului de valorizare artistică*. idealizare proces prin intermediul căruia opera de artă* se desprinde de realitatea care o inspiră şi o înconjoară integrându-se unei lumi ideale. Pentru realizarea acestei ascensiuni în regiunea ideală a arealităţii, specifică artei, diferite arte* utilizează procedee specifice. Astfel, artele plastice* renunţă la una dintre dimensiunile sau proprietăţile realităţii (profunzime, cromatism etc.), muzica „purifică” sunetele, literatura îmbină cuvintele în structuri inedite etc. De asemenea, artistul* recurge la o serie de convenţii şi operează o selecţie printre trăsăturile realităţii, reţinând esenţialul, necesarul sau semnificativul şi eliminând fenomenalul, accidentalul sau nesemnificativul, apropiind astfel realitatea înfăţişată în operă* de modelul ei necesar şi raţional. idilic modalitate de expresie a liricii peisagistice şi erotice, extinsă apoi şi la alte arte*, care idealizează cadrul natural rural şi natura umană, caracterizate prin naivitate, sentimentalism şi convenţionalitate. Deşi s-a bucurat încă din antichitatea grecească de mare audienţă, în literatura şi arta* contemporană i este considerat o modalitate de expresie artistică desuetă. imaginaţie funcţie dinamică a psihicului uman cu rol esenţial în creativitatea artistică. Strâns legată de gândire, i este intim corelată cu mecanismele perceptive, memoria, emotivitatea şi actele volitive şi implică nivelurile inconştient şi preconştient ale psihicului, putând fi considerată o funcţie psihică structurantă a personalităţii artistice. Deşi este prefigurată la nivelul mecanismului psihologic comun, i se manifestă la cote înalte doar la indivizii cu potenţial creativ ridicat. În esenţă, mecanismul psihologic al i constă în descompunerea imaginilor date în actul perceperii realităţii şi recompunerea lor în configuraţii inedite, diferite de raporturile naturale sau afinităţile intelectuale dintre ele. În structurarea plăsmuirilor i un rol esenţial revine afectivităţii: numai imaginile însoţite în momentul percepţiei de emoţii sau sentimente similare tind să se asocieze în configuraţii noi. I cunoaşte multiple grade şi forme*, de la i reproductivă, apropiată de imaginile fixate de memorie, până la i productivă, care creează imagini foarte îndepărtate de modelele lor inspiratoare. impresionism curent artistic* constituit în a doua jumătate a secolului al XIX-lea în Franţa şi manifestat îndeosebi în pictură şi muzică. I s-a impus în arta modernă prin fermitatea poziţiei sale antiacademiste, viziunea originală asupra lumii sensibile şi tehnica sa de creaţie ce constă în transpunerea în operă a senzaţiilor fugitive prilejuite de motivul artistic*. Pentru obţinerea efectelor cromatice care i-au consacrat, pictorii impresionişti au divizat tuşa în culorile spectrului, au pictat în aer liber fără clarobscur şi fără trasarea contururilor, imaginea topindu-se în atmosferă şi au redat chiar şi umbrele prin culoare. Ei au repudiat temele academiste* oficiale (istorice, mitologice, anecdotice etc), pictând peisaje şi scene cotidiene de pe malurile pariziene ale Senei, din Ile-de-France, Normandia, Olanda, Sudul Franţei etc. Pictori ai luminii, impresioniştii au exclus negrul şi griul din pânzele lor, au evitat amestecurile cromatice şi au preferat tonurile deschise şi pure. Ei au abandonat punctul de vedere frontal, preferând cadrajele de sus în jos şi de jos în sus, precum şi pe cele laterale. Execuţia rapidă şi fragmentară a impus diversificarea consistenţei materiei picturale, tuşa putând fi 151 fluidă, densă sau granuloasă, uneori chiar în acelaşi tablou. În pictură impresioniştii i-au considerat precursori îndeosebi pe francezii Camille Corot, Eugène Boudin, Gustave Courbet, Eugène Delacroix, olandezul Johan Barthold Jongkind şi englezii John Constable şi William Turner. Cei mai importanţi reprezentanţi ai i sunt: Claude Monet – principalul animator al curentului* şi cel mai consecvent ca metodă şi viziune, Camille Pissarro, Alfred Sisley, Pierre-August Renoir, Frédéric Bazille, Édouard Manet, Edgar Degas, Paul Cézane, Berthe Morisot etc. Momente cruciale în ascensiunea i au fost anul 1863 când tabloul lui Manet Dejun pe iarbă a provocat scandal la Salonul Refuzaţilor de la Paris şi anul 1874 când Monet expune tabloul Impresie. Răsărit de soare la prima expoziţie a grupului, prilej cu care cronicarul Louis Leroy de la publicaţia Charivari a utilizat pentru prima dată pentru denumirea curentului termenul impresionism, ironizând stilul pictural al tabloului lui Monet. În continuare impresioniştii au organizat încă şapte expoziţii până în anul1886, când grupul s-a destrămat. Între 1880 – 1890 curentul s-a răspândit şi în alte ţări, îndeosebi în Germania, Statele Unite etc. Estetica impresionistă i-a influenţat pe Paul Gaugain şi Vincent Van Gogh în elaborarea stilurilor* lor picturale personale. În 1886 s-a produs o regrupare a unora dintre reprezentanţii i, cărora li s-au alăturat forţe proaspete, sub forma neoimpresionismului, al cărui fondator şi animator a fost Georges Seurat. Acesta a studiat lucrările ştiinţifice de fiziologia şi psihologia percepţiei apărute în epocă şi a pus la punct un nou procedeu pictural numit divizionism sau pointilism, care constă, cum sugerează şi termenii care îl denumeşte, în reprezentarea formelor* din tuşe mici juxtapuse sau din puncte de culoare. Prin elaborarea riguroasă a imaginii, neoimpresioniştii (Georges Seurat, Paul Signac, Camille Pissarro, Théo van Rysselberghe, Henri Edmond Cross, Charles Angrand, Lucie Cousturier, Maximilien Luce, Henry van de Velde etc.) au temperat empirismul şi spontaneitatea impresioniştilor, au amplificat intensitatea luminii înfăţişate în tablouri şi au ameliorat reprezentarea mişcării. Fără a aparţine curentului*, Paul Gauguin, Henri de Toulouse-Lautrec şi Vincent Van Gogh au practicat pentru scurte perioade pointilismul, iar fovismul* lui Henri Matisse a fost precedat de o fază pointilistă. În muzică cei mai importanţi reprezentanţi ai i: Claude Debussy, Maurice Ravel, Albert Roussel şi Florent Schmitt etc., au încercat să transpună în sunete stări de spirit difuze, sentimente labile, emoţii evanescente, peisaje impresionante prin forţa se sugestie poetică şi prin lirism. În critica literară şi de artă i desemnează un demers critic întemeiat pe jocul liber al intuiţiei şi inteligenţei, judecăţile de valoare* întemeindu-se preponderent pe gusturile artistice, uneori capricioase şi partizane, ale celui care le formulează. Actul critic devine astfel mai mult o formă de creaţie artistică* decât una de evaluare a operelor*. Critica impresionistă este reprezentată de Anatole France, Emile Fauget, Jules Lemaitre etc., iar în cultura românească în special de Eugen Lovinescu şi George Călinescu. inefabil calificativ dat acelei satisfacţii determinate de receptarea operelor de artă* care nu poate fi exprimată în cuvinte. Unii esteticieni consideră că însăşi esenţa operei de artă* este i întrucât delectarea estetică îşi are rădăcinile în inconştient şi este o expresie a manifestării intuitive a spiritului, raţiunea tradusă în limbajul discursiv neputând dezvălui decât aspectele superficiale ale operei*. Existenţa unui fond i al operei de artă* atestă bogăţia şi profunzimea sa spirituală şi este un argument în favoarea caracterului său principial deschis. Supralicitarea i descurajează însă eforturile de înţelegere raţională a artei* generând un adevărat misticism estetic. inspiraţie etapă a procesului creator ce constă în 152 revelaţia care-i dezvăluie artistului* într-o formă* intuitivă viziunea spontană şi provizorie a viitoarei opere* sau a unor detalii ale ei. Deoarece aparţine preponderent travaliului inconştient al creatorului, are rezultate neaşteptate şi este cea mai spectaculoasă fază a procesului creator, i fost frecvent mistificată de artişti* şi filosofi. În cazul artistului* inspirat lipsesc mai multe verigi ale lanţului logic ce leagă activitatea de pregătire şi elaborare deliberată a operei* de forma* sa finală. Sursele i sunt materialele* acumulate voluntar sau involuntar de memoria şi sensibilitatea artistului*, care sunt organizate spontan în configuraţii sau asociaţii inedite, ce-l uimesc adesea chiar pe artist*. Ea este expresia corelaţiei factorilor conştienţi şi inconştienţi ai procesului creaţiei artistice* şi reprezintă o condiţie psihologică esenţială a sa. O operă* lipsită de i este plată sau neizbutită, dar i singură nu este suficientă pentru realizarea unei opere* de valoare*. Conţinutul* său, adesea vag şi incoerent, trebuie dezvoltat, armonizat, aprofundat etc. prin diferitele procedee ale invenţiei* artistice şi transpus în operă* prin diversele tehnici ale execuţiei ei. În istoria artelor şi a esteticii* au existat tendinţe de supralicitare a importanţei i în procesul creaţiei artistice* (Platon, Arthur Schopenhauer, Friedrich Nietzsche, romantismul*, suprarealismul* etc.) sau de minimalizare a ei (clasicismul*, iluminismul, Edgar Allan Poe, Stephane Mallarmé, Paul Valéry etc.). intropatie – v. empatie intuiţie formă a cunoaşterii ce constă în sesizarea spontană, nemijlocită şi rapidă a adevărurilor sau a esenţelor realităţii. Ca şi inspiraţia*, cu care este adesea confundată, i este dependentă prioritar de factorii inconştienţi ai psihicului uman, dar, spre deosebire de ea, are caracter punctual. În timp ce inspiraţia* este mai structurată şi vizează ansambluri mentale mai ample, i se referă la probleme sau entităţi determinate. Asemenea inspiraţiei*, i este pregătită de experienţele spirituale acumulate anterior şi este condiţionată de corelarea lor inconştientă. Principalii teoreticieni ai i sunt Friedrich Schelling, Henri Bergson şi Benedetto Croce, care au insistat asupra vocaţiei ei de surprindere a autenticităţii şi asupra capacităţii sale de sesizare nemijlocită a esenţelor. Croce consideră că prin intermediul i cunoaşterea artistică se identifică cu expresia sa. I are un rol important nu numai în procesul creaţiei artistice, ci şi în cel al receptării artei. Virtuţile i au fost invocate în secolul al XX-lea din perspective teoretico-metodologice, în contexte şi cu semnificaţii sensibil diferite şi de filosofia matematicii, filosofia vieţii, fenomenologie, existenţialism, neotomism etc. invenţie 1. (în artă în general) descoperire în diferite arte, * stiluri*, tehnici, maniere de creaţie artistică* etc. 2. (în sistemul estetic al lui Tudor Vianu) etapă a procesului creaţiei artistice* ce constă în dezvoltarea şi prelucrarea sistematică a conţinutului inspiraţiei* pentru a-i conferi o formă* coerentă estetic*. ironie formă de manifestare a comicului* realizată, de obicei, prin disimularea deliberată sub aparenţa naivităţii. Ea presupune inteligenţă vie, simţ ascuţit al umorului*, capacitatea de detaşare de contexte, împrejurări, situaţii etc., inclusiv de propria persoană, când îmbracă formă autoironiei. Prototipul ei este faimoasa i socratică, utilizată de filosof ca instrument de descoperire a adevărului. Prin i cel ce demască o anomalie, un defect, o stare de lucruri etc. îşi ascunde intenţia şi conferă, aparent, valoare* nonvalorii, într-o manieră care face intenţia sa vizibilă. I poate fi utilizată şi ca instrument de denunţare a limitelor condiţiei umane, cum se întâmplă, de exemplu, în existenţialism sau în teatrul absurdului*. 153 izolare principiu constitutiv al operei de artă* ce decurge din statutul valorii estetice* de scop în sine. I impune delimitarea operei de artă* de ambianţa în care se găseşte şi plasarea ei într-o realitate ideală convenţională. Procedeele i diferă de la artă* la artă*. În arta muzicală şi teatrală rolul de cadru izolator îl îndeplinesc liniştea dinaintea spectacolului, diminuarea luminii sau întunericul, cortina, bătăile gongului, scena, aplauzele din final etc. În pictură acelaşi rol este îndeplinit de rama tabloului, în sculptură de soclul statuii etc. Prin i opera* este proiectată într-un spaţiu artistic şi într-un timp artistic, care sunt distincte de spaţiul şi timpul experienţelor practice. Spaţiul şi timpul operei* sunt convenţionale. Astfel, în pictură o perspectivă spaţială amplă poate fi reprezentată în câţiva centimetri pătraţi, în literatură o deplasare la distanţe mari poate fi relatată pe câteva pagini etc. La fel în privinţa timpului: dacă timpul fizic real este omogen şi ireversibil, cel al operei de artă* poate fi dilatat sau comprimat, poate deveni reversibil etc. În arta contemporană se manifestă uneori tendinţa programatică de eludare a i: picturile pot fi neînrămate, statuile lipsite de soclu, spectacolele teatrale se pot desfăşura în spaţii improvizate, iar actori pot deveni chiar spectatorii, cum se întâmplă în happening etc. Prin ignorarea deliberată a i unele orientări artistice contemporane urmăresc să suprime distincţia dintre artă* şi viaţă, să imprime forţă telurică operelor respective, să combată tendinţele de fetişizare a operei de artă* etc. Deşi efectele artistice obţinute sunt uneori remarcabile, ignorarea principiului i afectează, de cele mai multe ori, valoarea artistică* a operelor* respective. J judecată de gust specie a judecăţii de valoare* prin care se exprimă aprecierea spontană, din perspectiva gustului personal, a bunurilor utilitare, conduitelor umane, evenimentelor, obiectelor estetice etc. Fiind dependentă de subiectul valorizator, j de g are o mare variabilitate, dar, în măsura în care îşi are temeiul în obiectul valorizat şi se supune unor criterii axiologice, fie şi minimale, poate conţine şi elemente de stabilitate. Cu referire la obiectele estetice, j de g reprezintă forma primară a judecăţii estetice. judecată de valoare specie a judecăţii apodictice prin care se afirmă sau se neagă legătura subiectului logic cu o valoare (etică, estetică, juridică, teoretică, religioasă etc.) exprimată în predicatul logic, de forma: X este bun (frumos*, drept, adevărat, sacru etc.). În etică j de v i se asociază judecata teleologică (de scop) şi normativă (imperativă). J de v solicită aprobarea sau dezaprobarea, deci o apreciere subiectivă, fiind evitată de ştiinţele naturii, care operează, în măsura în care este posibil, doar cu judecăţi constatative, de fapt. În ştiinţele socio-umane j de v constituie suportul logic al discursului ideologic, dar tentativele de eliminare a sa au eşuat, impunându-se inseparabilitatea sa de judecata de fapt. judecată estetică specie a judecăţii de valoare* prin care se exprimă explicit, la nivel teoretic, atitudinea apreciativă şi interpretativă a celui care receptează o operă de artă* sau un bun estetic. Pentru Kant j e este sinonimă cu judecata de gust*, având un caracter eminamente subiectiv. Esteticienii ulteriori au respins însă această identificare, considerând că j e trebuie să se ridice deasupra gusturilor subiective, în măsura în care acestea se abat de la exigenţele criteriilor axiologice judicioase. Pentru a fi validă, j e trebuie să aibă acoperire în caracteristicile estetice ale obiectului la care se referă, adică să se întemeieze pe criterii specifice, adecvate. Ea este emisă 154 întotdeauna de un subiect determinat şi vizează un obiect care poate suferi mutaţii funcţionale, astfel încât are o anumită variabilitate social-istorică, fără a fi însă condamnată la relativism. Ceea ce este peren în j e este dependent atât de caracteristicile intrinseci ale operei de artă* sau ale bunului estetic, cât şi de fondul general-uman al subiectului care o emite. jugendstil – v. art nouveaux K kalokagathon principiu al esteticii greceşti antice ce susţine unitatea indisolubilă dintre frumos* (kalos) şi (kai) bine (agathos). Prima sa expresie apare în poemele homerice şi în creaţia lui Hesiod, dar a fost ridicat la rangul de doctrină estetică de Socrate şi, îndeosebi, Platon. În forme şi din perspective diferite, principiul k a fost susţinut şi în evul mediu, renaştere* şi epoca modernă. O dată cu autonomizarea valorilor* şi specializarea domeniilor creaţiei valorice simbioza dintre estetic* şi etic s-a destrămat, dar acest principiu îşi menţine semnificaţia de ideal* al creaţiei artistice*. katharsis termen din limba greacă veche care are semnificaţia originară de purificare. Iniţial termenul k a avut o accepţie mult mai amplă decât cea care-l va consacra, vizând atât viaţa religioasă (necesitatea purificării sufletului de tentaţiile senzualităţii şi corporalităţii) cât şi terapeutica medicală (purificarea trupului de umori). Aristotel a restrâns în Poetica sa sfera acestui termen conferindu-i semnificaţie estetică* şi utilizându-l pentru a preciza scopul artei*: purificarea sufletului de pasiuni. Aristotel se referă explicit la tragedie afirmând că stârnind frica şi mila spectatorilor ea determină printr-un fel de terapie homeopatică purificarea sufletelor lor de aceste pasiuni. Prin acest concept Aristotel se plasează atât în continuarea esteticii* platoniciene, susţinând implicit solidaritatea esteticului* cu eticul (potrivit principiului kalokagathon*), cât şi în opoziţie cu ea, respingând condamnarea platoniciană a artei* şi afirmând efectele sale benefice asupra sufletului. Arta* ar avea virtutea să clarifice şi să ordoneze tumultul afectiv al sufletului, să înalţe viaţa spiritului la un echilibru superior, să-i confere armonie* şi universalitate. Termenul k a determinat multiple interpretări şi polemici în filosofia şi estetica* modernă, dovedindu-se unul dintre cei mai productivi termeni greceşti. kitsch termen german intraductibil intrat ca atare în terminologia estetică universală desemnând pseudoarta, arta-surogat şi toate produsele cu pretenţii artistice care solicită ostentativ doar unul sau unele dintre grupurile de stimuli ce determină în unitatea şi interdependenţa lor satisfacţia estetică: stimulii biologici (cu precădere, erotici), psihologici (mila, groaza, ura etc.), etici (triumful binelui, sentimentalismul, spiritul justiţiar etc.), de ordin magic (nevoia de supranatural) sau ludic (reducerea la joc a oricărui fapt sau eveniment). K se naşte deci prin simplificarea şi denaturarea fenomenului artistic, prin ignorarea sau încălcarea legităţilor sale, prin imitarea, serializarea şi banalizarea unor teme* şi motive* artistice, prin mimarea unor tehnici sau procedee artistice etc. El supralicitează coordonata afectivă a procesului receptării artei, induce conduite gregare şi degenerează adesea în melodramatic sau în vulgaritate. K se adresează, de obicei, receptorului mediu, ale cărui aşteptări le satisface fără să îl solicite intelectual sau moral, îi legitimează gusturile artistice incoerente, îi propune o filosofie confortabilă de viaţă, îi sublimează frustrările, îi oferă o identitate socială şi culturală pe care el o consideră onorabilă. Toate aceste caracteristici explică puternica aderenţă a k la categoriile sociale marginale sau cu identitate socio-culturală precară, proliferarea spectaculoasă şi chiar penetrarea sa în medii sociale ce păreau ferite de contaminarea sa. Esteticienii plasează geneza K în epoca modernă, când ritmurile devenirii istorice s-au accelerat, barierele sociale s-au relaxat, iar ascensiunea socială a devenit o oportunitate a individului. Omniprezenţa şi proliferarea k în lumea contemporană i-au determinat pe unii 155 filosofi şi esteticieni* ai ultimelor decenii să aprecieze că asistăm la apariţia unui nou model uman: omul-kitsch. El este individul satisfăcut, chiar fericit, lipsit de angoase şi incertitudini existenţiale, a cărui unică preocupare este satisfacerea plăcerilor, fiind cetăţeanul ideal pe care şi-l doreşte orice regim politic, deoarece se mulţumeşte cu „pâine şi circ”. L laitmotiv (motiv conducător) motiv* semnificativ în muzica de operă, balet, oratorii, cantate, muzica instrumentală programatică etc., care se individualizează prin ritm, armonie* sau melodie şi se repetă ori de câte ori apar sau sunt evocate un personaj, un eveniment, un loc etc. Deşi a fost utilizat încă în operele lui Claudio Monteverdi, l a fost înălţat la desăvârşire artistică în creaţia a lui Richard Wagner, care l-a dezvoltat sistematic şi l-a diversificat, făcând din el principalul element al dramei sale muzicale. Prin extensiune, l denumeşte şi un fragment sau un motiv* care se repetă în diferite tonalităţi şi orchestraţii într-o lucrare muzicală. În sens figurat, l este numită uneori şi ideea majoră a unei lucrări literare care se repetă de mai multe ori. limbaj artistic modalitate de comunicare specifică artei* constituită în procesul diversificării mijloacelor de expresie umană şi apariţiei, alături de limbajul natural, a limbajelor artificiale. Orice instituire culturală (morală, juridică, politică, ştiinţifică, artistică, filosofică sau religioasă şi uneori chiar diferitele specii* ale fiecăreia dintre ele) presupune un limbaj specific prin intermediul căruia este fixată şi comunicată. Ca orice alt limbaj, l a este un sistem de relaţii între semne stabilite convenţional, dar având-şi originea în existenţa materială sau spirituală şi constituind o realitate formală concretizată într-o scriitură sau în vorbire. El reprezintă o modalitate simbolică de reprezentare a lumii, de raţionalizare şi de stăpânire a ei, constituindu-se ca un domeniu autonom al existenţei. Spre deosebire de alte tipuri de limbaje, l a reprezintă însuşi scopul creaţiei* şi nu doar un mijloc al ei, are caracter global, nedecompozabil şi incomplet formalizabil, se constituie prin simbioza dintre reflectare şi recreaţie. El mai are ca trăsături: conotaţia, ambiguitatea, ilimitarea simbolică, sugestibilitatea, este solidar organic cu expresia sa, este deschis, relativ opac şi imprevizibil. liric unul dintre cele trei genuri artistice* specifice literaturii (alături de epic* şi dramatic*), delimitate în funcţie de modalităţile unificării estetice a operei*. Trăsătura definitorie a l este maniera directă de comunicare a trăirilor afective ale artistului* ori ale personajelor pe care el le creează. Deşi este cea mai frecventă, autocomunicarea nu este singura sa modalitate, alături de ea existând şi o l a rolurilor şi chiar una obiectivă, prin care ea se apropie de genul* dramatic*. De asemenea, poezia modernă practică frecvent şi lirismul impersonal, neconfesiv, care-i conferă accente epice*. Astfel de evoluţii atestă tendinţa artei* moderne şi contemporane de relativizare a deosebirilor dintre genurile artistice* tradiţionale. Uneori artistul poate evoca în manieră l experienţele eului colectiv, ale unei generaţii, grup social ori ale condiţiei umane. Preferinţa pentru formele* flexibile a poeziei actuale a 156 determinat şi diminuarea cultivării formelor fixe şi a speciilor* l tradiţionale. Deşi specific literaturii, termenul l este atribuit frecvent în ultimul secol şi unor creaţii muzicale, plastice sau cinematografice. În unele cazuri el este considerat sinonim cu poezia. M majestuos categorie estetică* ce desemnează stilul* grav, grandios, solemn şi impunător, specific ritualurilor, manifestărilor şi spectacolelor fastuoase, sacre sau eroice, plasticii monumentale*, intonaţiei nobile şi ceremonioase. M a fost cultivat de clasicismul* grecesc antic şi de cel francez modern, caracteristicile sale fiind raţionalismul, armonia* şi eleganţa, cultul eroilor şi exaltarea virtuţilor morale. manieră ansamblul procedeelor şi tehnicilor de creaţie* ale unui artist*. M vizează numai la mijloacele de expresie artistică şi nu se confundă cu stilul*, care include şi particularităţi referitoare la conţinutul* creaţiei*. Atunci când artistul* îşi repetă stereotip în întreaga creaţie* sau într-o parte însemnată a ei propriile mijloace de expresie şi, mai ales, când le imită servil pe ale altor artişti* m dobândeşte o conotaţie critică, depreciativă. manierism 1 (în sens general) caracteristică depreciativă atribuită creatorilor ale căror opere* repetă stereotip fie propriile mijloace de expresie artistică fie pe ale altor artişti*. Îndeosebi în cel de-al doilea caz, operele* respective sunt considerate minore, dar şi în cel dintâi ele denotă o anumită plafonare a artistului*. 2 (în istoria artelor) curent artistic* deosebit de prolific apărut în arta italiană a secolului al XVI-lea, de unde a iradiat în Franţa, Anglia, Germania, Olanda şi Spania, prelungindu-se până la consacrarea barocului*. Caracteristica sa definitorie este imitarea mai mult sau mai puţin inspirată a mijloacelor de expresie ale artei renascentiste (Leonardo, Michelangelo, Rafael) în condiţii social- istorice schimbate. Operele manieriste atestă tendinţe aristocratizante şi se adresează publicului* elevat şi rafinat de la curţile regale şi princiare ale epocii moderne, celebrând triumful monarhiilor absolutiste occidentale. În pictură abundă elementele decorative şi stilizarea* excesivă, dar expresia artistică este, cel mai adesea, convenţională şi stereotipă. Sunt reprezentativi pentru pictura manieristă italiană: Pontormo (Jacopo Carucci), Bronzino (Angelo di Cosimo), Giulio Romano (Giulio Pippi), Il Parmegiano (Francesco Mazzola), Perino del Vaga (Perino Buonaccorsi), Cavalerul d’Arpin (Giuseppe Cesari), Tintoretto (Jocopo Robusti) etc., pentru cea engleză William Scrotus (Guillim Stretes), pentru cea realizată în Boemia: Hans von Aachen, Josef Heinz cel Bătrân, Bartholomeus Spranger, milanezul Giuseppe Arcimboldo etc., pentru cea spaniolă El Greco (Domenicos Theotokopoulos), pentru cea franceză florentinul Rosso Fiorentino (Giovan Battista di Jacopo, bolognezul Primatice (Francesco Primaticcio, poreclit Bologna), Ambroise Dubois (Ambrosius Bosschaert), Toussaint Dubreuil, Martin Fréminet etc., pentru cea olandeză: Corneliusz Van Haarlem, Hendrick Goltzius etc., pentru cea flamandă: Jan de Beer şi, mai ales, Pieter Bruegel (zis cel Bătrân). În literatură m cultivă expresia preţioasă, rafinată, de salon, tipică fiind creaţia spaniolului Luis de Gongora, al cărui stil* afectat şi grandilocvent a consacrat gongorismul, imputat de atâtea ori în posteritate scriitorilor preţioşi. manifest – v. program artistic material (în artă) 157 obiect, substanţă, mediu etc. care pot fi prelucrate pentru a li se imprima o structură similară cu a fenomenelor din realitate sau cu a plăsmuirilor din imaginaţia artistului* şi pot servi ca suport potenţial al operelor de artă*. În istoria artelor se constată o continuă diversificare a modalităţilor de transfigurare* a realităţii în artă şi a materialelor utilizate în acest scop, ajungându-se, în special în arta plastică* a secolului al XX-lea, la suprimarea deosebirilor dintre materialele tradiţionale (culoare, piatră, lut, lemn, metal etc.) şi restul materiilor prime existente care se pot preta la o tratare artistică (mase plastice, fibre de sticlă, deşeuri menajere, obiecte utilitare etc.). Uneori se încalcă însă una dintre caracteristicile definitorii ale artei*, care implică actul recreării realităţii prin imagine şi expresie, şi nu înfăţişarea obiectelor sau fenomenelor realităţii ca atare, cum se întâmplă, de exemplu, în unele creaţii ale pop-artei*. Actul de creaţie artistică* este modelator, imprimând unor materiale fără nici o asemănare cu obiectele reprezentate o serie de proprietăţi care sugerează obiectele respective. mesaj artistic ansamblul ideilor, sentimentelor, stărilor de spirit, semnificaţiilor şi atitudinilor comunicate de opera de artă*. M. a. reprezintă finalitatea socială a operei de artă* şi focalizează totalitatea valorilor* încorporate în ea în direcţia orizontului de aşteptare al receptorului sau a intenţiei artistice a creatorului. Ambiguizarea şi diluarea m. a. este una dintre sursele majore ale diminuării impactului social al artei contemporane. metaforă element al limbajului artistic*, al celui literar îndeosebi, care constă într-o comparaţie subînţeleasă, într-un transfer de la semnificaţia comună a unui termen la una nouă, inedită. M poate fi creată prin diverse procedee: înlocuirea unui termen-obiect printr-un termen-imagine, a înţelesului propriu al unui termen printr-unul figurat, valorificarea potenţialului sugestiv al unor termeni etc. M are multiple funcţii, nu numai în limbajul artistic*, ci şi în cel comun: funcţia lingvistică, cognitiv-filosofică, psihologică, cathartică, estetică etc. Clasificarea m poate fi făcută pe baza mai multor criterii: funcţie, domeniul din care sunt extrase, forma de expresie etc. Se disting astfel: m personificatoare, m cosmologică, m unificatoare, m sinestezică sau, după clasificarea lui Lucian Blaga, m plasticizantă şi m revelatorie. Principalii teoreticieni ai m (Aristotel, Cicero, Quintilian, Vico, Vianu, Blaga etc.) au identificat cele mai importante probleme pe care ea le implică: a) temeiul pe baza căruia este operat transferul metaforic (asemănările şi deosebirile dintre lucruri, principiul analogiei etc.); b) originile m, pe care mulţi teoreticieni le plasează în gândirea mitică; c) funcţiile m; d) categoriile formale ale m (metonimie, sinecdocă, simbol* etc.). Principalul efect artistic obţinut prin m constă în potenţarea poetică (conţinutul manifest al termenului folosit este mai bogat în semnificaţii decât cel înlocuit). Datorită acestui fapt m este asimilată adesea poeziei. Într-un sens mai larg, filosofic, Lucian Blaga consideră că m defineşte însuşi statutul ontologic al condiţiei umane şi al culturii. mimesis principiu estetic conform căruia opera de artă* este o imitaţie a realităţii. Faptul că arta* trebuie să imite realitatea li se părea cât se poate de firesc anticilor. Acest principiu a fost teoretizat în antichitate îndeosebi de Platon şi Aristotel. Potrivit filosofiei platoniciene lucrurile care alcătuiesc realitatea fizică nu sunt decât nişte „cópii palide”, nişte „umbre” ale Ideilor, prototipurile spirituale perfecte, absolute şi eterne ale tot ceea ce există în lumea fizică, iar arta* este o imitaţie a imitaţiei, o umbră a umbrei, o copie de două ori degradată originalului. Întrucât arta*, ca imitaţie, ar fi o ipostază a fantasmelor, produse ale simţurilor şi ale pasiunilor, care întunecă spiritul ce tinde spre contemplarea 158 intelectuală a Ideilor, Platon recomandă excluderea artei* din Republica sa ideală. Dimpotrivă, Aristotel consideră că m artei* are virtuţi generalizatoare mai mari chiar decât ale unor ştiinţe. Imitaţia, care, potrivit concepţiei sale, este un dar natural al oamenilor, se manifestă în toate artele*, iar în poezie ea are capacitatea de a pătrunde în esenţa realităţii mai mult chiar decât istoria. De aceea el considera că arta* are menirea să înfăţişeze universalul, iar istoria particularul. Esteticienii contemporani apreciază că m artei* nu constă în reproducerea fotografică a realităţii, ci în transfigurarea* sa. Sub diferite forme principiul m se regăseşte în toate marile etape ale evoluţiei artei* universale, în special în cadrul orientării realiste. modă (în artă) ansamblu de norme efemere care orientează creaţia şi sensibilitatea artistică la un moment dat. Dacă în arta* antică m avea o pondere redusă, ea n-a încetat să-şi amplifice influenţa în epocile ulterioare. Orice m în artă* este expresia insatisfacţiei faţă de status-quo-ul artistic, iar principiul său axiologic fundamental este că tot ceea ce este nou este şi superior valoric. În măsura în care m impune o nouă configuraţie estetică, ea are o influenţă benefică asupra evoluţiei artei*, dar de multe ori nu reprezintă decât expresia unor interese artistice conjuncturale şi superficiale. modernitate (în artă) atribut ce desemnează înnoirea artistică realizată pe fondul consonanţei operei de artă* cu epoca şi mediul socio-cultural cărora aparţine. Deşi primele reflecţii asupra m au fost făcute încă din antichitate de către Cicero, ea a devenit o temă de interes major al esteticii îndeosebi în ultimele secole. Modernismul a apărut ca reacţie artistică împotriva anchilozei academiste*, a încorsetării creaţiei artistice* în dogme, norme şi canoane* prestabilite. Această reacţie firească şi, în principiu, benefică evoluţiei artei* a cunoscut însă, îndeosebi începând din a doua jumătate a secolului al XIX-lea, excesele, absolutizările şi dogmatismul ei, concretizate prin atitudinile nihiliste ale unor artişti* şi curente artistice* faţă de întreaga tradiţie artistică şi afirmarea zgomotoasă a unei originalităţi* care friza uneori impostura. În astfel de cazuri m s-a confundat adesea cu moda*, iar scăderea interesului pentru artă* în ultimul secol se explică şi prin astfel de atitudini. M presupune, deopotrivă, ancorarea în tradiţia artistică şi în realitatea socio-culturală cărora opera* le aparţine şi înnoirea pe care orice operă de artă* autentică o presupune. modern-style – v. art nouveau monumental categorie estetică*, specie* a sublimului*, în care măreţia se exprimă prin mărime. În m sunt reunite sublimul* intensiv şi cel extensiv, conţinutul* amplu şi forma grandioasă*. Aplicat iniţial dimensiunilor spaţiale ale unor opere* arhitecturale şi sculpturale, categoria m a fost extinsă apoi prin analogie la semnificaţiile spirituale ale unor creaţii din celelalte arte* (literatură, muzică, teatru, film etc.). morfologia operei studiul analitic al formei* operei de artă, al structurii sale, prin care se urmăreşte identificarea legăturii dintre elementele care conferă stabilitate formei* creaţiei respective. Cercetările de m o au fost dezvoltate îndeosebi de orientarea structuralistă din estetica celei de-a doua jumătăţi a secolului al XX-lea. motiv ideea artistică majoră, tema* principală a unei opere de artă*. Sunt considerate m temele cu mare relevanţă şi frecvenţă în arta* universală şi naţională, care sunt reluate în forme* specifice în funcţie de opţiunile filosofice şi artistice ale creatorilor, ca şi de o multitudine de factori socio-culturali. 159 N naivă (arta ~) creaţie artistică autodidactă, consacrată îndeosebi în pictură, plasată până nu de mult în zona artei populare sau chiar a kitsch-ului*. Arta n se caracterizează prin descrierea minuţioasă, intuitivă a lucrurilor, faptelor, fiinţelor etc. aşa cum se impun ele atenţiei imediate, fără nici o preocupare de selecţie şi organizare a creaţiei* ori de respectare a normelor* şi canoanelor* artistice consacrate. Plasată în afara culturii artistice şi a vieţii spirituale a epocii, ea propune adesea o viziune proaspătă asupra lumii, nealterată de convenţii, teorii şi principii artistice, vădind o vocaţie a stângăciei inculte, dar inspirate şi senine. Datorită acestor virtuţi ea şi-a câştigat dreptul la existenţă în cetatea artei*, chiar dacă este tolerată la periferia creaţiei culte. Este semnificativ în acest sens faptul că o serie de artişti* profesionişti ai ultimului secol au fost influenţaţi de arta n şi chiar au mimat stângăciile ei pentru a conferi mai multă prospeţime creaţiilor* lor. Generic artei n i se pot subsuma, în sens larg, arta primitivă, cea a copiilor, a psihopaţilor, a amatorilor etc., precum şi unele opere* ale artei populare, cum ar fi icoanele pe sticlă. În sens restrâns, arta n este o componentă a artei moderne de avangardă*, fiind ilustrată de Henri Rousseau (zis Vameşul), Séraphine, Bombois, Bauchant, Vivin etc. naturalism 1. (în sens estetic general) tendinţă a literaturii şi artei* realiste de înfăţişare a existenţei în toate detaliile şi particularităţile sale. Sensul peiorativ care i se atribuie adesea decurge din lipsa de transfigurare* artistică a realităţii, din aglomerarea de detalii nesemnificative, uneori chiar sordide, scabroase sau macabre, din lipsa de perspectivă estetică a operei*. 2. (în istoria artei) curent* literar-artistic apărut în Franţa în a doua jumătate a secolului al XIX-lea ca reacţie împotriva romantismului* patetic, a moralei ipocrite a minciunii convenţionale, a creaţiei artistice* bazate pe ficţiunea arbitrară. Principalii reprezentanţi ai n (E. Zola, fraţii J. şi E. Goncourt, A. Daudet, G. Flaubert etc.) au fost influenţaţi de descoperirile ştiinţifice ale epocii şi de estetica lui H. Taine. Aspirând la ştergerea graniţelor dintre ştiinţă şi artă*, n se limitează la descrierea riguroasă a faptelor, fără nici o modificare sau intervenţie subiectivă, la prezentarea condiţiei umane ca fiind supusă implacabil determinismului social şi biologic. În pofida acestor excese, n creat şi opere* remarcabile şi, mai ales, a impus un limbaj artistic* simplu, direct şi un nonconformism artistic care a pregătit terenul pentru apariţia curentelor artistice* de avangardă*. neoclasicism curent artistic* apărut în Franţa concomitent cu ideologia iluministă în ajunul Revoluţiei Franceze. Principalii teoreticieni ai n (J.J. Winckelmann, J.L. David, A.R. Mengs etc.) preconizau reîntoarcerea la idealurile estetice antice, cultivarea echilibrului şi simetriei, reconsiderarea formei*, reprezentarea realistă a omului şi a condiţiei sale etc. Continuând tradiţia raţionalistă a clasicismului*, n a pregătit terenul pentru atât pentru afirmarea realismului*, cât şi a spiritului preromantic. Aria de difuziune a n a fost foarte amplă, cuprinzând întreaga Europă şi America. N s-a manifestat deosebit de viguros în arhitectură, ca reacţie la arta şi arhitectura rococo*, impunând preceptele estetice şi idealurile umaniste ale clasicismului* greco-roman şi renascentist*. Interesul n pentru arta antichităţii clasice a fost stimulat de descoperirile arheologice de la Pompei şi Herculanum, iar cel pentru arhitectura şi sculptura renascentistă de monumentele Romei, care devine loc de pelerinaj pentru toţi artiştii Europei. În contrast cu barocul*, supraîncărcat cu motive decorative, arhitectura neoclasică s-a impus prin simplitate, claritate, armonia liniilor şi prin cultivarea stilurilor* clasice. Cei mai importanţi reprezentanţi ai n în arhitectură 160 sunt I.F. Chalgrin, P. Fontaine şi Ch. Percier, creatorii stilului* empire, precum şi K.Fr. Schinkel, L. von Klenze, A.D. Zaharov etc. Principalii sculptori neoclasici (J. Chinard, A. Canova, J. Gibson, L. Bartolini, I. Martos etc.) au opus manierismului* si rococoului* opere* care simplifică forma*, cultivă nudul şi înfăţişează personaje în atitudini statice. Pictorii neoclasici (J.L. David, I.A.D. Ingres, A.J. Gross etc.) au exagerat importanţa desenului şi a formei* în dauna culorii, a clarobscurului şi a detaliului caracterizant, manifestând atracţie pentru subiectele mitologice. În literatură, accente neoclasice pregnante apar în operele lui Voltaire, A. Pope, J. Keats, Goethe, Alfieri, Lessing etc. Predilecţia n pentru mitologism şi pentru o artă rece, canonizată excesiv, legată de declinul patosului revoluţionar iniţial, au determinat alunecarea sa spre academism*. neoimpresionism – v. impresionism neoplasticism mişcare artistică fondată şi promovată de P. Mondrian şi T. Van Doesburg în revista „De Stijl” apărută în Olanda între 1917-1928. Adepţii n urmăresc, ca şi puriştii* francezi pe care-i preced, să elimine din artele plastice* tot ceea ce este reprezentare, sentiment, imaginaţie, poezie şi să realizeze opere supuse exclusiv legilor geometriei. N a împins până la limită nonfigurativismul cubist* şi a iniţiat abstracţionismul* geometric. Sunt semnificative pentru această orientare tablourile lui Mondrian, a căror suprafaţă este divizată în figuri geometrice rectangulare pictate în culori primare, despărţite prin linii trase cu rigla. nihilism atitudine de negare a valorilor* şi idealurilor* consacrate, fără a le opune alternative viabile. Simptom al crizei valorilor* modernităţii, sesizat în secolul al XIX-lea de A. Schopenhauer şi S. Kierkegaard şi teoretizat amplu de Fr. Nietzsche, n este asociat adesea cu pesimismul, scepticismul şi amoralismul, cu supralicitarea tragicului* şi a absurdului*. Accente n se întâlnesc şi în creaţia teoretică a lui O. Spengler, M. Heidegger, K. Jaspers etc. În teoria estetică n se manifestă în forme* variate, de la contestarea valorii tradiţiei, până la negarea oricăror repere axiologice ale creaţiei artistice*. În practica artistică n respinge normele*, structurile artistice, genurile*, speciile*, temele* şi motivele* artistice tradiţionale, tehnicile de creaţie consacrate etc., absolutizând caracterul lor relativ. În forme mai radicale sau mai moderate, n caracterizează majoritatea mişcărilor artistice avangardiste*. normă (în artă) regulă, canon al creaţiei artistice*. Deşi se află într-un proces de permanentă prefacere, arta*, ca şi celelalte fenomene estetice, comportă o anumită stabilitate relativă şi, drept urmare, pot fi abordate potrivit anumitor invarianţi specifici diferitelor dimensiuni şi momente ale evoluţiei lor. N sunt tocmai aceşti invarianţi structurali şi funcţionali ai fenomenului estetic*, care, deşi au stabilitate relativă, orientează creaţia* şi receptarea artei. Creaţia artistică* modernă şi contemporană se caracterizează prin contestarea mai mult sau mai puţin radicală a n, ca reacţie împotriva diferitelor tentative mai vechi sau mai noi de dogmatizare a lor. Respingerea unui sistem de n s-a încheiat însă, de fiecare dată, prin impunerea altuia. În gândirea estetică contemporană se înregistrează diminuarea semnificativă a coordonatei normative a creaţiei şi receptării artei* şi amplificarea celei descriptive. Aceasta nu înseamnă că n nu îşi păstrează încă valoarea de reguli orientative ale creaţiei* şi receptării artei. numărul de aur (numit şi secţiunea de aur sau proporţia divină) relaţie matematică între două segmente potrivit căreia lungimea celui mai mic se află faţă de a celui mai mare în acelaşi raport în care lungimea celui mai mare se află faţă de lungimea însumată a celor două segmente. Cea mai apropiată aproximaţie a n de a este 161 dată de seria lui Fibonacci: 2/1; 3/2; 5/3, 8/5… Datorită proprietăţilor geometrice şi aritmetice stranii ale acestei proporţii, încă din antichitate unii filosofi (Pythagoras, Platon) au considerat-o expresia desăvârşită a frumuseţii* şi armoniei*, aflată la baza tuturor diviziunilor corpului uman desăvârşit, a structurii plantelor, cristalelor şi sistemelor planetare, a operelor* arhitecturale şi plastice considerate frumoase*, a celor mai plăcute acorduri muzicale etc. Proporţiile geometrice exprimate de n de a au fost învestite vreme de aproape două milenii cu demnitatea de suprem canon* al artei* occidentale. Considerat drept normă* de creaţie, n de a are, ca orice canon*, semnificaţii ambivalente: ceea ce i se conformează vădeşte virtuţi remarcabile de regularitate şi armonie*, iar ceea ce îl încalcă dobândeşte pregnante accente de patetism* şi expresivitate. Gradele de conformitate sau de abatere de la n de a particularizează diferitele etape ale evoluţiei artei* şi ale sensibilităţii artistice, iar dozajele lor pot individualiza diferite stiluri artistice*. O obiect şi subiect estetic cei doi termeni polari din a căror relaţie dialectică se constituie valoarea estetică. Obiect estetic poate fi o componentă a naturii (o floare, un peisaj, un apus de soare etc.) sau un produs al activităţii creatoare a omului (un bun utilitar, o operă de artă* etc.) care au anumite proprietăţi, calităţi etc. în măsură să declanşeze atitudinea estetică. El are întotdeauna un suport material* şi un sens, care, deşi este indisolubil legat de acest suport, se constituie numai prin reflectarea sa în subiect. Obiectul estetic făurit de om este rezultatul unei activităţi deliberate, care organizează componentele sale într-o structură cu potenţialităţi polisemice, actualizate în procesul receptării în funcţie de o multitudine de factori socio-culturali şi subiectivi. Subiectul estetic este omul apt să valorizeze* estetic obiectele respective, adică să le confere semnificaţii estetice prin intermediul senzorialităţii, afectivităţii, imaginaţiei, intuiţiei şi inteligenţei sale. Transformarea individului în subiect estetic se realizează întotdeauna într-un mediu socio-cultural determinat şi este condiţionată de formaţia sa spirituală şi de particularităţile sale de personalitate. Procesul de valorizare* estetică presupune corelarea într-o configuraţie individuală a celor doi termeni, ceea ce determină caracterul pronunţat subiectiv al experienţelor estetice. obiectualitate însuşire a obiectului estetic, ce constă în faptul că el există independent de subiect, datorită caracterului său material. O este o condiţie necesară, dar nu şi suficientă a obiectului estetic*, deoarece el nu dobândeşte valenţe estetice decât în procesul valorizării* estetice. op-artă (artă optică) denumire generică dată operelor de artă*, realizate mai ales în cadrul constructivismului*, care urmăresc valorificarea estetică a efectelor optice ale mişcării obiectelor şi formelor* în spaţiu. În ultimele decenii aceste experienţe artistice beneficiază de cuceririle informaticii şi ciberneticii propunând opere* ce pun în discuţie conceptul tradiţional de artă* (vezi şi artă cinetică). operă de artă produs al activităţii creatoare a omului realizat prin prelucrarea intenţională a unor materiale* pentru a le imprima proprietăţi în măsură să îl facă apt să fie valorizat* estetic. Determinaţiile definitorii ale o de a sunt: 1. caracterul autotelic, adică faptul că ea este un scop în sine, neavând nici o finalitate exterioară; 2. unicitatea; 3. expresivitatea; 4. originalitatea*. În unele cazuri anumite produse ale activităţii creatoare a omului realizate, mai ales în epocile anterioare, în 162 vederea altor finalităţi decât cea estetică (magice, religioase, utilitare etc.) pot fi considerate, din perspectiva unor valorizări* ulterioare, o de a. În complexitatea sa reală o de a este unitatea dialectică a conţinutului* şi formei*. Esenţa sa nu poate fi surprinsă decât prin examinarea atât a imanenţei ei materiale, cât şi a transcendenţei socio-culturale în cadrul căreia ea este produsă sau receptată. orfism curent în arta modernă înrudit cu cubismul*, care preconizează, ca şi acesta, descompunerea formei* plastice în elemente geometrice, reasamblate mai mult sau mai puţin arbitrar. Principalii reprezentanţi ai o – Robert Delaunay şi Sonia Delaunay-Terk – adoptă, spre deosebire de cubişti, un regim cromatic mai bogat, mai suplu, învestind culorile şi raporturile dintre ele cu funcţii specifice sunetelor, picturile lor dorindu-se echivalenţi plastici ai compoziţiilor muzicale. Alţi artişti care au practicat pentru diferite perioade o sau au fost influenţaţi de el sunt: M. Chagal, C. Van Dongen, F. Picabia, F. Léger etc. originalitate (în artă) condiţie fundamentală a operei de artă* care vizează caracterul său de unicat şi faptul că este o expresie semnificativă a personalităţii artistului*. O presupune realizarea de către artist* a unei opere noi*, inexistente anterior, nici în creaţia altor artişti*, nici în a sa, capabilă să-i determine receptorului o experienţă spirituală inedită cu o puternică rezonanţă afectivă. ornament element decorativ care prin formă*, culoare şi ritm* are rolul de a îmbogăţi şi înfrumuseţa o operă de artă* şi chiar de a întregi semnificaţiile ei. O pot fi figurative, antropomorfe, zoomorfe, florale, geometrice, grafice sau fanteziste şi pot fi combinate prin repetiţie, simetrie, progresie sau liber. Ele au adesea semnificaţii simbolice şi un pronunţat caracter istoric şi naţional. O sunt frecvent utilizate în arhitectură, sculptură, pictură, grafică, muzică (arabescul melodic, accentul, trilul, tremoloul etc.), precum şi decorarea unor obiecte utilitare (mobilă, ceramică, îmbrăcăminte, bijuterii etc.). Materialele* utilizate pentru realizarea o sunt dintre cele mai diferite, iar tehnicile de prelucrare sunt adecvate lor. P parnasianism curent* literar constituit în Franţa la începutul celei de-a doua jumătăţi a secolului al XIX-lea, care a dezvoltat tendinţele estetizante ale romantismului*. Cei mai importanţi reprezentanţi ai săi (Th. Gauthier, teoreticianul mişcării, Ch. Baudelaire, Leconte de Lisle, Th. Banville etc.) au cultivat perfecţiunea formală, frumuseţea pură, fastuoasă dar rece, obiectivitatea lucidă şi impasibilă, antiretorică şi antisentimentală. Ideologia curentului* a fost influenţată de pozitivismul naturalist al epocii şi prezintă similitudini cu realismul* şi estetismul* flaubertian. P a rămas în limitele romantismului* prin viziunea solemnă şi pesimistă, prin gustul pentru motivele păgâne şi pentru exotismul* ţinuturilor îndepărtate, dar a anticipat simbolismul* prin cultul rafinat şi savant al sugestiei şi evocării. parodie imitaţie caricaturală a unei creaţii artistice* pe care urmăreşte să o pună în contrast flagrant cu realitatea şi să o ridiculizeze prin efecte comice. P reia în manieră burlescă* teme*, motive*, situaţii, personaje etc. ale unor opere* literare, plastice, muzicale, cinematografice etc. pentru a le satiriza şi a le sublinia prin critică indirectă defectele, convenţiile, inadvertenţele etc. patetic 163 categorie estetică* prin care este desemnată însuşirea unei creaţii artistice* de a impresiona prin sentimentele puternice pe care le provoacă. P se adresează îndeosebi afectivităţii receptorului, este propriu în special genului* dramatic* şi are capacitatea de amplificare a expresiei artistice. În arta contemporană se înregistrează o diminuare a ponderii p, dar el este cultivat cu moderaţie de orientările care se opun tendinţei postmoderniste de respingere a valorilor* modernităţii. plastic caracteristică a formei* în artele spaţiale prin care aceasta impune o anumită structură, configurată de raporturile dintre elementele morfologice ale operei* şi dintre obiect şi spaţiul în care acesta se găseşte. poetic categorie estetică* plasată între elegiac şi graţios* caracterizată prin discreţia în bogăţia imaginii artistice şi măsura în fantezia cu care exprimă inocenţa, exuberanţa, libertatea, fericirea etc., sugerând melancolie, duioşie şi tandreţe. poetică lucrare teoretică în care sunt enunţate principiile artei literare, fie sub forma unui tratat, fie a unui poem didactic. polisemie caracteristică a operei de artă* de a sugera mai multe semnificaţii, care se dezvăluie simultan sau succesiv, în funcţie de receptor, contextul socio-cultural sau epocă. Datorită p semnificaţiile latente ale unei opere* sunt întotdeauna mai ample decât cele dezvăluite la un moment dat, iar interpretarea sa nu poate fi considerată niciodată încheiată. pop-art curent* în arta plastică* contemporană apărut la sfârşitul anilor 50 ai secolului al XX-lea şi dezvoltat îndeosebi în Marea Britanie şi Statele Unite ca reacţie împotriva abstracţionismului*. Termenul p-a este prescurtarea sintagmei englezeşti popular-art (artă populară), iar acest curent şi-a propus să realizeze opere* de largă accesibilitate prin restaurarea obiectului în artă*, care fusese eliminat de abstracţionişti. Sursele de inspiraţie ale p-a sunt reclama publicitară, benzile desenate, imaginea vedetelor, obiectele utilitare etc., operele* impun o nouă abordare a realităţii, iar culorile utilizate sunt vii, uneori chiar stridente. Teoreticienii p-a (Otto Hahn, Allan Kaprow, Pierre Restany) susţin că operele* curentului* propun un nou realism* şi un inedit sentiment al naturii specific epocii contemporane, considerate expresii ale imaginarului locuitorilor marilor aglomeraţii urbane contemporane. Cei mai cunoscuţi reprezentanţi ai acestui curent* sunt: Richard Hamilton, Peter Blake, Derek Boshier, Allen Jones etc. (Marea Britanie), Andy Warhol, Rox Lichtenstein, Tom Wesselmann, Ronald Kitaj etc. (S.U.A.). prerafaeliţi grup de pictori englezi asociaţi în 1848 în „frăţia prerafaelită” ca reacţie artistică de inspiraţie romantică* împotriva academismului* victorian. Ascensiunea curentului* a fost susţinută de criticul şi istoricul artei John Ruskin. P au luat drept model arta gotică* şi pictura Renaşterii* italiene anterioară lui Rafael. Ei au pictat alegorii, subiecte biblice, peisaje, scene din realitate, motive* literare etc. Creaţia lor cu accente paseiste, evazioniste şi manieriste* a influenţat pictura sfârşitului secolului al XIX-lea. Reprezentanţi: William Holman Hunt, John Everett Millais, Dante Gabriel Rossetti, Ford Madox Brown, Burne Jones, William Morris, James Collison etc. primitivism 1. (în sens general) tendinţă de resuscitare sau regăsire a spiritului creaţiilor spirituale specifice primelor faze ale evoluţiei societăţii umane. În această tendinţă se înscriu, de exemplu, exotismul* lui Gauguin sau Apollinaire, moralismul caustic al lui Ensor, viziunea naivă* a lui Rousseau 164 Vameşul, fascinaţia exercitată asupra artei moderne occidentale de arta neagră, precolumiană, a măştilor din Oceania etc. 2. (în pictură) denumire dată de istoricii artei unui grup de pictori italieni care au creat în perioada anterioară Renaşterii*: fraţii Limbourg, Cimabbue, Duccio, Giotto etc. şi, prin extensie, picturii occidentale de la sfârşitul Evului Mediu (flamande, franceze, germane, spaniole etc.). program estetic declaraţie de intenţii artistice elaborată de teoreticienii sau fondatorii unui anumit curent*, mişcare, orientare artistică privind valorile*, temele*, tehnicile de creaţie, idealurile artistice sau social-politice etc. pe care le susţin sau le promovează. De multe ori între intenţii enunţate şi realizările artistice există decalaje mai mari sau mai mici, dar p e au rolul de a unifica, coordona şi mobiliza eforturile individuale în jurul anumitor valori* sau idealuri* artistice sau sociale. programatism orientare componistică de inspiraţie romantică* afirmată în muzica secolului al XIX-lea, dar cu antecedente în stilul* imitativ al claveciniştilor secolelor al XVII-lea şi al XVIII-lea, care urmăreşte transpunerea în muzica instrumentală a unor imagini inspirate de natură sau de diferite texte poetice* sau dramatice*. Efectele estetice ale p au fost diminuarea autonomiei expresive a muzicii în favoarea creşterii ponderii elementelor descriptive. public totalitatea indivizilor cărora li se adresează arta* în general, o anumită artă*, o orientare artistică sau o operă* determinată. P este principalul stimulent al creaţiei artistice* şi instanţa majoră a valorii* sale. Amploarea, exigenţele şi dinamica p evoluează o dată cu dinamica social-istorică şi cu devenirea artei*. Ermetismul* limbajelor artistice*, intelectualizarea excesivă a temelor* şi motivelor*, experimentalismul programatic etc. cultivate de unele curente artistice* contemporane au determinat diminuarea drastică a p anumitor arte* şi modalităţi de expresie artistică şi creşterea alarmantă a celui al pseudoartei. Datorită acestor evoluţii una dintre cele mai importante provocări ale artei* actuale este recâştigarea marelui p, fără a se face însă rabat calităţii artistice a operelor*. purism 1. (în sens general) tendinţă a artei moderne de reflectare a obiectelor în simplitatea esenţială şi în autenticitatea lor. P impune un ascetism al reprezentării, exprimat prin non-figurativitate, monocromie, ariditate emoţională şi claritate geometrică. Adepţii p consideră că procesul creaţiei şi evaluării a artei trebuie să se supună exclusiv criteriilor estetice în spiritul principiului „artă pentru artă”, repudiind orice imixtiune a extraesteticului în artă. Expresii ale p pot fi considerate neoplasticismul lui Piet Mondian şi suprematismul* lui Kazimir Malevici. 2. (în sens restrâns) doctrină elaborată de Amédée Ozenfant şi Charles Édouard Jeanneret-Gris (viitorul faimos arhitect Le Corbusier) în 1918 în Manifestul purismului (subintitulat După cubism*), conform căreia arta* trebuie să fie clară, raţională şi simplă. Rigorişti în exces, ei interzic artei* să se bazeze pe senzaţie, intuiţie, imaginaţie sau să transmită vreo emoţie, impunându-i un singur obiectiv: să redea arhitectonica obiectului reprezentat. R realism 1. (în sens general) tendinţă a artei* din toate epocile şi toate culturile de transpunere fidelă a realităţii în operele de artă*. O creaţie artistică* poate fi apreciată ca mai realistă sau mai puţin realistă în funcţie de gradul de apropiere a imaginii artistice de modelul care i-a servit drept sursă de 165 inspiraţie*. În anumite epoci preocuparea pentru redarea cât mai veridică a realităţii a prevalat asupra transfigurării* ei, în altele, dimpotrivă, interesul pentru transfigurarea* realităţii a fost mai pronunţat. În această ultimă categorie se integrează o bună parte a artei secolului al XX-lea. 2. (în istoria artei) curent artistic* constituit în secolul al XIX-lea ca reacţie critică la academism* şi romantism*. Principalii factori extraartistici care au influenţat ideologia acestui curent au fost: a. contextul social-politic european de la sfârşitul secolului al XVIII-lea şi începutul secolului al XIX-lea (revoluţia industrială din Anglia, revoluţia franceză de la 1789, campaniile militare napoleoniene etc.); b. progresele ştiinţelor naturii, doctrinele filosofice pozitiviste şi materialiste, dezvoltarea presei etc. Termenul r a fost utilizat pentru prima dată cu această accepţie de pictorul francez Gustave Courbet în 1855 şi a fost adoptat ulterior şi de celelalte arte*. De la început r a avut o puternică tentă socială, incluzând o critică a moravurilor şi a situaţiei categoriilor defavorizate ale societăţii burgheze în ascensiune. R s-a dezvoltat deosebit de viguros în artele plastice* (grafica lui Goya, picturile peisagiştilor englezi în frunte cu Constable, peisagiştii de la Barbizon, Courbet, Daumier, Forain, Steilen, Lenbach, Menzel, Leibl, Uhde, Leiebermann, Grigorescu, Andreescu etc.) şi în literatură (Balzac, Flaubert, Mérimée, Stendhal, Dickens, Thackeray, Cehov, Tolstoi, Dostoievski, Gogol, Ibsen, Twain, Caragiale, Slavici, Delavrancea, D. Zamfirescu, Vlahuţă, Coşbuc, Sadoveanu etc.). Pentru contracararea curentelor* de avangardă*, în special a celor abstracţioniste*, r a avut în secolul al XX-lea manifestări care au implicat diferite forme şi denumiri: neorealismul, grupul verist al pictorilor realităţii, realismul angajat din America de Sud, realismul fascist italian şi german, realismul socialist sovietic, extins după cel de-al doilea război mondial şi în noile state socialiste etc. Renaştere epocă în istoria Europei caracterizată prin profunde transformări economice, politice şi spirituale, prin înnoiri remarcabile în gândire şi mentalităţi, în literatură şi artă*. R a început în secolul al XIV-lea în Italia, de unde a iradiat în următoarele două secole în întregul Occident, manifestându-se cu particularităţi şi accente specifice de la ţară la ţară. Trăsătura esenţială a acestui fenomen complex a fost afirmarea unei noi concepţii asupra lumii, care a avut implicaţii profunde în ştiinţă, filosofie şi artă*. Descătuşată de spiritul obscurantist medieval, gândirea renascentistă plasează în centrul interesului omul şi încearcă să resuscite valorile* antichităţii greco-romane. Umanismul renascentist este o adevărată celebrare a omului conceput ca fiinţă liberă, demnă şi creatoare. Arta* occidentală atinge în R una dintre culmile ei, făurind creaţii care nu s-au limitat la simpla reiterare a valorilor* antichităţii clasice, ci au reprezentat o depăşire a lor. Arhitectura renascentistă a înlocuit prin cei mai de seamă reprezentanţi ai săi (Alberti, Brunelleschi, Bramante, Michelangelo etc.) stilurile romanic*, gotic* şi parţial pe cel bizantin*, adoptând principiile de planimetrie şi volumetrie ce au caracterizat arhitectura antichităţii greco-romane: raţionalismul, echilibrul proporţiilor, ritmul şi simplitatea elementelor decorative. Palatele Pitti, Uffizzi, Riccardi şi mai ales Domul din Florenţa, palatul Vendramin-Callergi din Veneţia, Catedrala Sf. Petru din Roma sunt opere* tipice pentru arhitectura renascentistă. În sculptură Donatello, Verrocchio, Michelangelo etc. au redescoperit frumuseţea, armonia* şi expresivitatea corpului uman, ducând la desăvârşire reprezentările statuare în ronde-bosse (nuduri, busturi, monumente ecvestre etc.), menite să glorifice virtuţile impuse de noul spirit civic ce animă prosperele oraşe-state italiene. Cea mai profundă înnoire în raport cu moştenirea antichităţii greco-romane s-a produs însă în pictură, care a beneficiat de apariţia unor forme de expresie şi tehnici noi: pictura de şevalet în ulei, abandonarea schematismului romanic* şi 166 bizantin* în favoarea unei tratări realiste*, nuanţate şi expresive, favorizate de descoperirile importante în reprezentarea perspectivei şi a clar-obscurului, abordarea pe scară largă a subiectelor mitologice şi profane, interpretarea într-un spirit nou a temelor religioase etc. Prin capodoperele* pe care le-au realizat Giotto, Leonardo, Rafael, Michelangelo, Tiţian, Botticelli, Piero de la Francesca etc. au impus o nouă conştiinţă de sine a artistului*, conferindu-i demnitatea rolului său social şi determinându-l să iasă din anonimatul medieval şi să-şi semneze lucrările. Problema centrală a esteticii renascentiste este cea a frumosului* considerat ca însuşire a lucrurilor percepute cu ajutorul simţurilor, conferindu-se noi valenţe mimesis*-ului antic. Concepţia despre scopul moral al artei* reia şi dezvoltă teoria aristotelică a katharsis*-ului. Se afirmă totodată o nouă viziune asupra simbiozei dintre artă* şi ştiinţă, valorificându-se în creaţia artistică* descoperirile din domeniul opticii, perspectivei, tehnologiei culorii, anatomiei artistice, polifoniei, ritmului*, proporţiilor, structurilor etc. Din Italia R s-a răspândit în secolele al XV-lea şi al XVI-lea în Franţa, Spania, Germania, Anglia, Tările de Jos etc. unde artişti* ca Memling, Van Eyck, Van de Weiden, Bosch, Bruegel, Dürer, Grunewald, Holbein, Cranach, Ribera, El Greco etc. au adoptat principiile şi temele* R italiene, fără a renunţa însă la specificul local al artei* din ţările lor. În literatură Petrarca, Boccaccio, Ariosto, Tasso, Rabelais, Ronsard, Shakespeare, Cervantes etc. au înnoit formele* de expresie, au amplificat şi laicizat registrul tematic, realizând capodopere* care vor deveni repere fundamentale ale literaturii universale. Deşi s-a manifestat pregnant în spaţiul catolic şi protestant, ecouri şi influenţe ale R au ajuns în secolele următoare până în răsăritul Europei. ridicol specie* a categoriei estetice* a comicului*, caracterizată la modul cel mai general prin inadecvarea dintre personaj sau/şi situaţie şi context. Ca şi comicul* r provoacă râsul, fiind determinat de orice contrast dintre esenţă şi manifestarea sa, de contradicţia dintre scop şi mijloace, contradicţie prin care obiectul se suprimă pe sine însuşi, iar scopul îşi pierde propria sa ţintă în cursul realizării sale. rimă procedeu poetic* ce constă în convertirea sunetelor limbii în fapte artistice prin armonia* sau consonanţa silabelor finale ale versurilor unei poezii. R dobândeşte valenţe estetice superioare când efectului sonor şi de accent i se adaugă varietatea sferelor semantice din care sunt alese cuvintele asociate, precum şi integrarea organică a acestora în contextul semnificativ al strofei sau al întregii creaţii. ritm 1. (în poezie) principiu organizator al versului ce constă în revenirea unor sunete accentuate după un număr egal de sunete neaccentuate. R poetic* este condiţionat de structura sonoră a fiecărei limbi. 2. (în artă în general) factor unificator al elementelor alternante ale operei* funcţionând atât în artele temporale cât şi în cele spaţiale. Principalele valenţe estetice ale r sunt marcarea accentelor afective, armonia* rezultată din dispunerea simetrică, periodică, alternativă a elementelor fonetice, sintactice, sonore etc. Principiile de organizare ritmică a operei* sunt condiţionate de factura psiho-spirituală a creatorului, precum şi de evoluţia limbajului artistic* respectiv. rococo (stil ~) stil artistic* apărut la începutul secolului al XVIII-lea în Franţa şi Germania ca o prelungire exacerbată a formelor barocului*. Stilul r s-a manifestat îndeosebi în arhitectură, mai ales în cea de interior, în mobilier, porţelan, vestimentaţie etc., dar a influenţat şi sculptura şi pictura. În arhitectură şi mobilier r a excelat cu precădere în ornamentaţie. Ca elemente ornamentale cel mai răspândit este scoica 167 stilizată într-o multitudine de variante, urmează apoi florile în ghirlande şerpuitoare sau numai petalele risipite cu o imaginaţie uimitoare. Decorul practică, de obicei, spre deosebire de baroc*, asimetria. Volutele realizate cu fantezie împodobesc toate elementele arhitecturii: frontoanele, timpanele, frizele, lambriurile, chenarele. Întreg acest decor, spre deosebire de cel baroc*, realizat în alto sau basorelief, este foarte aplatizat, fiind înlocuit uneori de pictură, care foloseşte aceleaşi motive*. Tot în comparaţie cu barocul*, considerat un stil viril care seduce şi-l are ca predecesor pe Michelangelo, r este o artă* efeminată care farmecă şi-l are ca precursor îndepărtat pe Correggio. În Franţa r a fost denumit şi stil rocaille sau Louis XV, fiind stilul* cultivat de aristocraţia franceză, care în epocă găsea rafinamentul suprem în mondenităţile de la curtea regală. romană (arta ~) arta* dezvoltată în Roma regală, republicană şi imperială. Principalele sale surse inspiratoare au fost moştenirea etruscă şi influenţa grecească. În fazele iniţiale ale constituirii culturii şi civilizaţiei romane influenţa artei etrusce (influenţată ea însăşi de cea grecească) a fost predominantă (cel mai strălucit exemplu fiind Lupoaica de pe Capitoliu, realizată în secolele V – IV î.Hr.), dar pe măsura ocupării întregii peninsule italice, a Siciliei şi a supunerii de către romani a lumii elenistice a Mediteranei orientale înrâurirea grecească a devenit preponderentă. Pentru înfrumuseţarea Romei şi a altor oraşe italice numeroase opere de artă* greceşti au fost strămutate din Grecia şi foarte mulţi artişti greci au fost aduşi să lucreze, ca sclavi, în Oraşul Etern, devenit metropola întregii lumi occidentale antice. Cele mai originale creaţii plastice romane aparţin arhitecturii. La început aceasta a rămas fidelă moştenirii etrusce (preluând, de exemplu, din aceasta templul pe postament cu trepte), chiar dacă elementele morfologice esenţiale au fost împrumutate din arhitectura greacă. Geniul pragmatic şi organizatoric roman s-a afirmat însă plenar în impresionantele opere inginereşti (drumuri, poduri, viaducte, spaţii ale vieţii publice şi comerciale, forum-uri, construcţii militare, vile, case de locuit cu 4-5 niveluri etc.). Arhitectura romană s-a impus prin două caracteristici definitorii: ea este urbană şi funcţională. Dacă grecii fuseseră obsedaţi de cinstirea zeilor lor, construindu-le temple care au înfruntat şi au încântat mileniile, dar au neglijat arhitectura urbană laică, romanii au pus mai presus confortul cetăţenilor şi interesul public. Ei au inventat tehnici constructive necunoscute arhitecţilor greci (arce, bolţi în leagăn, cupole, capiteluri compozite etc.) şi au ridicat edificii frumoase şi solide, unele rezistând până în zilele noastre. Tot ei au pus la punct sistemul şirurilor de arce suprapuse sprijinite pe pilaştri, care le-a permis construirea unor opere* arhitecturale de dimensiuni monumentale* şi de mare complexitate (Colosseum-ul, Teatrul lui Marcellus, Podul de la Drobeta etc). Aceste construcţii au fost bogat decorate cu lucrări de plastică (reliefuri şi statui) narative, subordonate tematic destinaţiei edificiilor respective. Interioarele lor au oferit un spaţiu generos de aplicaţie picturii murale (fresce) şi mozaicului (îndeosebi la pardoseli). Sculptura romană s-a impus prin portretele deosebit de expresive, prin reliefurile arcelor de triumf şi de pe columnele lui Traian şi Marc Aureliu, dar multă vreme atelierele romane au realizat cópii după faimoase originale statuare greceşti. Pictura romană a evoluat pe linia unei continue îndepărtări de influenţa grecească, îmbinând din ce în ce mai inspirat compoziţia decorativă cu cea spaţială, impresionând prin imaginaţie şi cromatism, aşa cum atestă frescele descoperite în oraşele acoperite în anul 79 d.Hr. de lava vulcanului Vezuviu. În literatură romanii au dezvoltat genurile* şi speciile create de greci şi au inventat altele noi. Chiar dacă în dramaturgie nu au atins nivelul valoric al grecilor, ei au prefigurat romanul şi au fost neîntrecuţi în poezie, fixând prin Vergilius, Ovidius şi Horatius 168 tiparele liricii* occidentale ulterioare. romanic (stil ~) stil artistic* apărut în secolul al X-lea în Italia de nord şi dezvoltat în secolele al XI-lea şi al XII-lea şi în Franţa, Germania, Spania etc., până la transformarea treptată a elementelor sale în trăsături ale goticului*. R a apărut ca sinteză a formelor* de tradiţie latină şi paleocreştină, cu elemente bizantine*, orientale, carolingiene etc. şi a fost expresia artistică a progresului economic, politic şi spiritual de la sfârşitul primului mileniu creştin. Sporul demografic şi creşterea autorităţii bisericii creştine au impus ridicarea unui mare număr biserici şi mănăstiri. Progresele tehnice (noile metode de tăiere şi sculptare a pietrei, utilizarea pe scară largă a fierului, morile de apă, atelajele perfecţionate etc.) au ameliorat productivitatea în domeniul construcţiilor. Principalul domeniu de manifestare a stilului r a fost arhitectura. Bisericile sunt de tip bazilical, cu una sau mai multe nave, şi au drept elemente caracteristice zidurile masive de piatră, predominarea plinurilor asupra golurilor, absidele semicirculare, bolţile semicilindrice, faţadele bogat decorate, turnurile-clopotniţe rotunde etc. O particularitate stilistică a arhitecturii r este alternanţa formelor cilindrice cu cele cubice (de exemplu, relaţia dintre absida semicirculară şi nava cubică, dintre turnul cilindric şi corpul cubic al edificiului, capitelurile cubice ale coloanelor cilindrice etc.). Progresele arhitectonice amintite au permis construirea unei mari varietăţi de edificii utilitare în mănăstiri (refectorii, locuinţe, mori, depozite, ateliere, biblioteci, chiostre etc.), a unor impunătoare castele fortificate, dotate cu donjonuri, ca şi a altor construcţii ale burgurilor care încep să apară în epocă. Şi sculptura, subordonată aproape în întregime arhitecturii, înregistrează progrese semnificative, cel mai important fiind trecerea de la relieful plat la reprezentarea spaţială pregnantă, ajungând uneori până la figurile în ronde-bosse*. Creaţia sculpturală romanică evită formele naturale, fiind caracterizată printr-o severitate arhaică, care merge uneori până la rigiditate. Sunt cultivate formele* şi schemele fixe, care revin frecvent la reprezentarea chipurilor, la proporţia membrelor şi la gestica figurilor. Ansamblurile sculpturale tratează cu precădere teme biblice sau inspirate din opere* antice şi orientale. Pictura r oferă cel mai categoric contrast cu cea antică romană*: ea nu cunoaşte fundalul, planul îndepărtat, ci doar un fond monocrom, nu operează nici un iluzionism spaţial şi ignoră orice relaţii formale de factură naturalistă. Diferenţele de proporţii dintre figurile reprezentate exprimă nu raporturile reale, ci importanţa lor. Culoarea, foarte vie, este mai mult un auxiliar al desenului. Pictura r are vocaţia monumentalităţii* şi trădează un pronunţat gust pentru figurile bizare* şi înspăimântătoare. Manuscrisele religioase, foarte minuţios realizate, sunt bogat decorate cu picturi de mare expresivitate. Artele aplicate*, de o mare varietate şi bogăţie, au produs lucrări remarcabile din email, bronz, tapiserii etc. romantism curent artistic* manifestat la sfârşitul secolului al XVIII-lea şi în prima jumătate a secolului al XIX-lea ca reacţie la neoclasicism. Dificultatea definirii termenului r este notorie, datorită multiplelor accepţii cu care este utilizat şi a numeroaselor conotaţii care i-au fost ataşate. Notele sale comune în diferite arte* sunt aproximative, cele mai multe fiind generalizări bazate pe literatura r, ea însăşi deosebit de eterogenă. Pe de altă parte, r a coexistat şi a interferat cu alte curente din epocă şi din posteritate, în primul rând cu realismul*. Aceste precizări confirmă afirmaţia lui G. Călinescu, după care nu există curente artistice* în formă pură. R s-a afirmat prin contestarea principiilor estetice ale clasicismului*, care fuseseră dogmatizate de academiile de artă, propunând propria sa scară de valori. Astfel, cultului clasic pentru antichitatea greco-romană r îi substituie 169 interesul pentru istoria naţională, admiraţia pentru spiritul renascentist este înlocuită cu cea pentru goticul* medieval, iar raţionalismului îi sunt opuse fervoarea religioasă, nebulosul, melancolicul, pitorescul, exoticul*, sublimul*, oniricul şi chiar urâtul*, nebunia, sadismul, pasiunile excentrice etc. Cultivarea specificului naţional prin folclor, natură, istorie şi tradiţie locală devine o preocupare majoră a artistului* romantic, iar evaziunea în trecut, în exotism* şi în vis reprezintă o temă* majoră a r. În literatură reprezentativi pentru r sunt: V. Hugo, Lamartine, A. de Musset, G. de Nerval, D-na de Stael, Byron, W. Scott, Keats, Coleridge, Goethe, Schiller, Novalis, A. Manzoni, G. Leopardi, A.S. Puşkin, M.I. Lermontov, E.A. Poe, W. Whitman, P. Sándor, I.H. Rădulescu, V. Alecsandri, B.P. Hasdeu, A. Russo, Al. Odobescu, M. Eminescu, Al. Vlahuţă, O. Goga etc. În privinţa formei* plastice*, tabloul r, atunci când redă o scenă istorică sau contemporană, se caracterizează prin dinamism, prin impetuozitatea tuşei, printr-o factură liberă, întrucât, de regulă, artistul r este plin de temperament şi de patos, este cutezător şi imaginativ. Sunt reprezentativi pentru pictura r: Th. Géricault, E. Delacroix, Fr. Goya, J. Constable, J.M.W. Turner, Th. Aman, N. Grigorescu etc. Pe baza trăsăturilor generale ale curentului* romantic s-a constituit şi un sens tipologic al termenului r, care desemnează o structură estetică permanentă (putând include deci artişti*, opere*, tendinţe, personaje etc. anterioare sau ulterioare curentului r). În această accepţie sunt considerate r tendinţele, artiştii*, operele*, personajele etc. care valorifică preponderent imaginaţia* (fantasticul, oniricul) şi pasiunea, preferă mişcarea, diversitatea, zbuciumul, libertatea, care sunt mai degrabă atipice decât canonice. ronde-bosse lucrare de sculptură executată complet în relief, astfel încât nu face corp comun cu fondul. S simbol semn concret care poate sugera reprezentări sau analogii. Datorită potenţialului lor expresiv, s sunt larg utilizate din cele mai vechi timpuri în mitologie, religie, filosofie, artă*, dar şi în ştiinţă, logică, semantică, semiotică etc., în aceste ultime domenii mai ales pentru reprezentarea unor noţiuni. În artă* s este utilizat frecvent ca procedeu expresiv care se substituie unei serii de reprezentări şi transmite sau sugerează idei, stări sufleteşti, situaţii etc. datorită unor corespondenţe de semnificaţii. Imaginaţia este solicitată să completeze cu elemente suplimentare referinţa incompletă despre semnificat, proprie tuturor s. Transformarea unei imagini în s se datorează, cel mai adesea, recurenţei ei. simbolism curent artistic* deosebit de influent constituit în ultima jumătate a secolului al XIX-lea în Franţa şi răspândit apoi în întreaga lume ca reacţie împotriva romantismului* retoric, parnasianismului* rigid şi a naturalismului* pozitivist. Caracteristicile definitorii ale s sunt supralicitarea capacităţii imaginii artistice de a exprima generalul prin individual, amplificarea virtuţilor asociative şi muzicale ale limbajului artistic*, exploatarea încărcăturii polisemice şi simbolice a semnificantului. Precursori ai s poetic sunt consideraţi Ch. Baudelaire, Novalis, E.A. Poe, G. de Nérval etc., care au imaginat o „simbolistică universală” al cărei interpret iniţiat ar fi poetul. Simboliştii au dezvoltat posibilităţile expresive ale artei literare (poezie, proză, teatru), punând în valoare nuanţele, aluzia, virtuţile muzicale ale cuvintelor, obsesia culorilor etc. şi articulând creaţia* într-o compoziţie savantă şi rafinată. Solicitând virtualităţile sintetice ale cuvintelor simboliştii au cultivat nu numai sinesteziile, asociaţiile şi 170 corespondenţele, ci şi sincretismul* ca ideal al unei arte* absolute în care toate artele* fuzionează. S evită temele* prozaice, sociale sau filosofice încercând să surprindă sensibilitatea pură, fluiditatea eului, trăirile evanescente, scurgerea muzicală a timpului. Cei mai importanţi reprezentanţi ai s în literatură au fost: S. Mallarmé, A. Rimbaud, P. Verlaine, R.M. Rilke, G. Trakl, W.B. Yeats, T.S. Eliot, E. Pound, J.R. Jimenez, R. Dario, S. Esenin, B. Pasternak, A. Ahmatova, G. Ungaretti, E. Montale, Al. Macedonski, D. Anghel, G. Bacovia, Şt. Petică, I. Minulescu, E. Farago, T. Arghezi etc. Ca şi în literatură, în artele plastice* artistul* simbolist pleacă de la observarea naturii, dar nu se mulţumeşte cu reprezentarea ei tautologică, ci amplifică obiectul, îl stilizează* şi-i conferă semnificaţii tainice, neliniştitoare, indefinite, extrase din zona tulbure a imaginaţiei* vizionare. S plastic a fost prefigurat de prerafaeliţi* şi stimulat de înnoirile revoluţionare ale limbajului şi tematicii picturale realizate de P. Gauguin. Reprezentanţi: G. Moreau, P. de Chavannes, O. Redon, J. Ensor ş.a. sincretism contopire difuză a formelor culturii, caracteristică stadiilor primitive ale evoluţiei sociale sau unor programe artistice* care-şi propun unificarea diferitelor atitudini ale spiritului în faţa lumii. În timp ce în culturile primitive elementele estetice fac corp comun cu cele magico-religioase, etice şi teoretice datorită nediferenţierii lor, în programele artistice* care urmăresc regăsirea s originar sau fundarea unuia superior se încearcă suprimarea graniţelor, considerate artificiale, dintre formele culturii. sinestezie asociere armonioasă a senzaţiilor provenite de la două sau mai multe simţuri. În artă* prin s se urmăreşte transpunerea informaţiilor unui simţ în limbajul altui simţ, de exemplu, a culorilor în sunete, a sunetelor în mirosuri, a senzaţiilor auditive în imagini etc. şi a fost cultivată îndeosebi de simbolism*, instrumentalism, pictura expresionistă* etc. specie artistică clasă de creaţii artistice* subordonată genului artistic* şi divizată în funcţie de diferite criterii: conţinut*, structură etc. Ca şi genurile artistice*, s a au fost foarte preţuite în clasicism*, dar au fost combătute de romantism*. În arta contemporană se constată o relativizare a distincţiilor dintre s a, dar ele îşi menţin, ca şi genurile artistice*, valoarea de sinteze teoretice orientative ale artei*. stil unitatea particularităţilor structurii artistice a unui grup de opere* raportate la agentul lor, fie acesta artistul individual, naţiunea, epoca sau spaţiul cultural. În literatură s reuneşte particularităţile de folosire a limbii, iar în celelalte arte* particularităţile manipulării mijloacelor lor de expresie: s arhitecturale, sculpturale, picturale, muzicale etc. S este obiectul de studiu al stilisticii. stilizare acţiune ce corespunde adoptării anumitor soluţii în modelarea unor structuri potrivit gustului sau idealului* artistic al unor epoci, colectivităţi umane sau unui artist* reprezentativ. S este o expresie a preferinţei pentru o anumită configuraţie în vederea reprezentării unei teme*. În artele plastice* s exprimă purificarea maximă a componentelor structurii, prin reducerea ei la elementele esenţiale, caracteristice sau sugestive. La limită, s poate fi echivalentă cu schematizarea sau cu geometrizarea reprezentării, cum se întâmplă, de exemplu, în cubism*. sublim categorie estetică* ce desemnează elevaţia spirituală şi exaltarea afectivă determinate de manifestarea în realitate sau de transfigurarea* în artă* a superiorităţii şi demnităţii morale a omului în raport cu 171 măreţia naturii sau a forţelor sale dezlănţuite, cu cursul orb al istoriei, cu infinitul şi absolutul. Prin extensie, s poate desemna şi calităţile artistice excepţionale al unei opere*. Unii esteticieni consideră că s reprezintă superlativul frumosului*, identificându-l cu „maximum de perfecţiune” (Kant). Starea psiho-afectivă pe care el o provoacă în receptor este extazul. suprarealism curent artistic* de avangardă* constituit în Franţa în prima jumătate a deceniului trei al secolului al XX-lea ca o continuare a dadaismului*, ale cărui excese deconstructiviste* încearcă să le tempereze, adăugând demersului artistic şi o dimensiune constructivă. S s-a dorit o reacţie violentă la absurdul masacru produs în Europa de primul război mondial, dar, asemenea tuturor avangardelor*, şi o tentativă de revoluţionare a artei*. S s-a manifestat îndeosebi în literatură şi în artele plastice*. Fondatorul, principalul teoretician şi animatorul autoritar al s a fost poetul francez André Bréton. În anul 1924 el a publicat Manifestul* suprarealismului în care defineşte cele două principii estetice fundamentale ale curentului: automatismul psihic pur şi dicteul gândirii, prin care încearcă evadarea metafizică de sub „domnia principiului identităţii”. Totodată, s este declarat o mişcare înnoitoare în artă* ataşată idealurilor revoluţiei socialiste, propunându-şi să schimbe nu numai arta*, ci şi lumea. Doctrina estetică suprarealistă a fost puternic influenţată de psihanaliză, în manifestările artistice ale curentului* afirmându-se primatul inconştientului, al automatismului psihic, al pulsiunilor sexuale, al universului oniric şi al hazardului. S. Dali exacerbează această dimensiune iraţionalistă a s prin aşa-numita metodă paranoico-critică. Pentru plastica* suprarealistă obiectul reprezentat nu contează decât în măsura în care revelează o altă lume miraculoasă, fantastică sau absurdă, o „suprarealitate”. De aceea suprarealiştii nu transfigurează* obiectul, ci îl iau din realitate aproape ca atare, figurându-l uneori cu minuţiozitate renascentistă, dar îl integrează în compoziţii surprinzătoare, adesea halucinante. La s au aderat majoritatea dadaiştilor*, cărora li s-au alăturat şi alţi artişti*, unii doar parţial şi temporar. Principalii reprezentanţi ai s sunt: L. Aragon, P. Eluard, A. Artaud, Péret, Prévert etc. în literatură, M. Ernst, Y. Tanguy, H. Arp, M. Ray, M. Chagall, G. de Chirico, J. Miro, A. Giacometti, R. Magritte, V. Brauner şi, mai ales, S. Dali în plastică*. În 1925 un grup de adepţi ai curentului* publică în revista Revoluţia suprarealistă un nou manifest* intitulat Revoluţia în primul rând şi totdeauna, în care sunt reiterate principiile sale estetice şi este reafirmată angajarea curentului* în susţinerea idealurilor comuniste. În 1946 A. Bréton publică Prolegomene la un al treilea Manifest* al suprarealismului în care accentuează orientarea ocultă, iraţionalistă şi mistică a curentului. S a exercitat o puternică influenţă asupra artei* contemporane, fiind plasat de unii exegeţi la originea literaturii postmoderniste, a picturii gestuale şi a pop-artei*. suprematism curent* în pictura rusă de avangardă*, inaugurat de Kazimir Malevici în 1913 prin celebrul său tablou Pătrat negru pe fond alb. În 1915 el publică împreună cu Vladimir Maiakovski Manifestul suprematismului, iar în 1916 eseul De la cubism* şi futurism* la suprematism. Ideea programatică a refuzului reprezentării lumii obiectuale în pictură l-a condus pe Malevici la golirea tabloului, până la trasarea unei singure figuri-semn în opoziţie cu fondul şi, mai târziu, la suprimarea contrastului formă*-fond prin eliminarea valorii picturale şi a reprezentării colorate. Pentru această fază extremă este semnificativ tabloul Pătrat alb pe fond alb, în care doar o uşoară modificare a albului distinge vag forma de fond. Eliminând orice aluzie la obiect, el pretinde că locul reprezentării obiectului este luat de supremaţia sentimentului încorporat în forma* non-figurativă. De altfel, Malevici 172 chiar defineşte s ca „supremaţia absolută a sensibilităţii pure”. La s au aderat pictorii ruşi Al. Rodcenko, E. Lissitzky, I. Klioune etc. Mai târziu, pe fondul purismului* şi al ascezei plastice radicale s s-a întâlnit cu neoplasticismul olandezilor P. Mondrian şi T. van Doesburg. T talent (în artă) ansamblu de dispoziţii naturale necesare practicării cu succes a unei profesii artistice. În sens deplin, t artistic rezultă din conjugarea a trei categorii de factori: a. dispoziţiile naturale necesare practicării unei profesii artistice; b. dezvoltarea şi orientarea acestor dispoziţii în perioada formării intelectuale şi profesionale; c. valorificarea dispoziţiilor respective printr-o activitate artistică determinată obiectivată în creaţii artistice. temă categoria de fenomene, aspecte, situaţii etc. naturale, sociale sau spirituale înfăţişate şi/sau transfigurate* în opera de artă*. Opţiunea pentru o anumită t este condiţionată de o multitudine de factori, printre cei mai importanţi fiind personalitatea artistului*, epoca, evenimentele istorice, cultura, ambianţa socială, interesul publicului*, moda* etc. Valoarea operei* depinde nu atât de temă, cât de modul în care ea este prelucrată artistic. tip artistic sinteză teoretică a artei* care grupează operele* după similitudinile structurii lor. T. Vianu consideră că t a pot fi delimitate în funcţie de cele patru momente constitutive ale operei de artă: izolarea*, ordonarea, clarificarea şi idealizarea*. În cadrul fiecăruia sunt distinse mai multe serii sau cupluri de t a. Izolării* i-ar corespunde două serii de t a, după cum în operă* sunt redate raporturi cu omul (sfântul, omul reprezentativ şi omul de rând) sau cu natura (peisajul transcendent, peisajul imanent şi natura moartă). Ordonării i-ar fi caracteristice eleatismul şi heraclitismul, clarificării, viziunea plastică şi viziunea pitorească, iar idealizării* realismul* şi idealismul. tragic categorie estetică* ce desemnează pierderea unei valori umane care nu şi-a epuizat încă resursele potenţiale. T îşi are temeiul ontologic în precaritatea condiţiei umane, în caracterul relativ al libertăţii umane, în iminenţa suferinţei şi a nefericirii, în dialectica vieţii şi a morţii. El poate fi provocat şi de hazard, de întocmirile sociale nedrepte, de pasiuni şi ambiţii iraţionale etc. În substanţa sa t nu este de natură estetică, dar nu-şi dezvăluie esenţa decât ca fenomen estetic. În expresia sa artistică t înspăimântă şi înalţă, striveşte şi purifică. Prin artă* el se converteşte în sublim*. El evocă într-o formă expresivă dispariţia unei valori* înalte, pe care am dori-o eternă, dar care este răpusă. În pofida acestui fapt, în urma sa rămâne un sens spiritual, o semnificaţie morală exemplară, care, deşi ne dezvăluie dramatic* propriile limite existenţiale, ne dau forţa să mergem mai departe şi să preţuim viaţa. Valoarea* dispărută poate supravieţui astfel în propriul spirit, ne poate îmbogăţi şi înnobila. Forma artistică pură a t este tragedia, dar el se poate manifesta şi în proză şi versuri, precum şi în alte arte* decât literatura: muzică, arte plastice* etc. transfigurare procedeu specific procesului de creaţie artistică* prin care realitatea primară care serveşte drept sursă de inspiraţie* este transformată prin intermediul inteligenţei, sensibilităţii şi talentului* artistului* într-o altă realitate spiritualizată şi expresivă: opera de artă*. T artistică este una dintre cele mai înalte expresii ale rolului activ, constructiv al subiectului în raporturile sale cognitive şi 173 acţionale cu realitatea. Prin ea creatorul reconstruieşte existenţa, revelându-i esenţa şi conferindu-i valenţe umanizate, idealizate şi înnobilate sau anticipându-i devenirea. Procesul t artistice poate evolua în limite foarte ample, de la concretul sensibil la abstractul sensibil. U umor specie* a comicului* care dezvăluie într-o formă ironică indulgentă şi binevoitoare aspectele rizibile (ridicole*, caraghioase, stupide) ale unor personaje, situaţii, sau împrejurări. El poate avea multiple nuanţe: sentimentale, amare, groteşti*, grave etc., putând ajunge până la graniţa tragicului*. Există astfel u negru, macabru, grotesc*, absurd* etc. Deşi a fost cultivat încă din antichitate, mai ales sub forma sarcasmului, u a luat o deosebită amploare în arta modernă, fiind o expresie creşterii gradului de libertate şi de rafinament spiritual, dar şi de scepticism şi spirit critic al individului. urât categorie estetică* fundamentală, opusă, dar şi complementară, frumosului*. Estetica clasică, obsedată de frumuseţea olimpiană a artei greco-romane, n-a acceptat u decât drept corelativ formal al frumosului*, respingându-i orice relevanţă estetică, deşi încă din Evul Mediu o serie de artişti ca Fr. Goya, H. Bosch, G. Arcimboldo, P. Bruegel etc. îi rezervaseră un loc important în creaţia lor plastică, iar în Renaştere* drama şi tragedia shakespeareană au stimulat investigarea artistică a aspectelor dezagreabile ale fiinţei, atitudinilor şi mentalităţilor umane. Abia odată cu mişcarea romantică* u începe să-şi ocupe locul cuvenit în gândirea estetică, atât datorită pasiunii romanticilor pentru opoziţii, cât şi valului de urâţenie pe care lumea burgheză timpurie l-a revărsat asupra întregului Occident. Primul teoretician care a zăbovit asupra sa a fost Fr. Schlegel, care susţinea că principiul artei* nu este frumosul*, ci caracteristicul şi interesantul, în care includea şi u. Consacrarea sa deplină s-a realizat prin lucrarea lui K. Rosenkranz O estetică a urâtului (1853). De atunci u s-a impus definitiv ca o categorie estetică* fundamentală, cunoscând o continuă ascensiune în arta modernă şi contemporană datorită marii sale expresivităţi şi spectaculozităţi. Este evident că u are un registru mult mai amplu de expresie decât frumosul* şi determină o gamă mult mai largă, mai intensă şi mai complexă de trăiri estetice decât el. De aceea el ocupă un loc privilegiat în orientări artistice moderne ca realismul* şi naturalismul* sau în multe curente* de avangardă* ca expresionismul*, suprarealismul*, cubismul* etc. Ca şi frumosul*, al cărui corelativ polar este, conceptul de u este utilizat în estetica contemporană cu două accepţii distincte: 1. o accepţie largă, formală, potrivit căreia u este nonesteticul şi include toate obiectele şi creaţiile lipsite de relevanţă estetică sau neizbutite sub raport estetic*. În această accepţie este considerată u orice creaţie neizbutită, care încalcă legităţile, principiile şi normele* creaţiei artistice* şi deci nu poate fi considerată operă de artă*, cum ar fi, de exemplu, întreaga creaţie kitsch*. Este evident că această în această accepţie u este opus accepţiei largi a frumosului*. 2. o accepţie restrânsă, categorială, care include numai obiectele şi creaţiile care contravin idealului* estetic* clasic*, adică pe cele lipsite de armonie* şi echilibru, asimetrice, întunecate etc. În această accepţie u se caracterizează printr-o violentă reprezentare realistă* a obiectului sau chiar prin denaturarea sa deliberată pentru obţinerea unor efecte dezagreabile şi printr-o atitudine de împotrivire, pătrunsă, în general, de sentimente neplăcute, a subiectului. În această accepţie u se opune accepţiei restrânse, categoriale, a frumosului*. 174 V valoare estetică specie a valorii generice care reprezintă referenţialul axiologic fundamental al domeniului estetic. V e nu trebuie confundată cu suportul său, adică cu obiectul* sau cu bunul estetic. Un obiect nu devine estetic decât atunci când şi în măsura în care este valorizat* prin raportare la v e. În general, unui obiect i se recunoaşte v e numai atunci când este considerat o realitate unitară şi izolată de ambianţa în care se găseşte, realizată astfel încât prin ea se exprimă originalitatea* artistului* care a creat-o. Se impune deci distincţia dintre bunuri şi valori. Bunurile sunt obiecte, produse ale naturii sau ale activităţii umane, cu ajutorul cărora sunt satisfăcute necesităţi materiale sau spirituale ale omului. Valorile sunt însă obiecte ideale, prin raportare la care datele brute ale existenţei se transformă în bunuri. Ele se constituie în procesul interacţiunilor omului cu realitatea şi cu semenii săi şi exprimă într-o formă abstractizată şi generalizată necesităţile, aspiraţiile şi idealurile unor comunităţi umane determinate. Numeroşi axiologi disting între valori şi bunuri-mijloace, pe de o parte, şi valori şi bunuri-scopuri, pe de altă parte şi plasează v e în categoria valorilor-scopuri. Obiecte indiferente din punct de vedere axiologic pot deveni, atunci când sunt valorizate prin raportare la v e, scopuri ale vieţii. Operele de artă sunt preţuite pentru ele însele şi nu în vederea atingerii altor valori. În cazul v e, prin raportare la care iau naştere bunurile estetice, avem sentimentul că valoarea este topită în bun, că valoarea şi bunul alcătuiesc una şi aceeaşi fiinţă. Raportul dintre ele este unul de imanenţă. Ele fuzionează astfel încât valoarea unei opere de artă* sau un aspect al frumuseţii* naturale ni se dezvăluie imediat, cu spontaneitate, fără mijlocirea unor activităţi raţionale laborioase. În cazul bunurilor estetice se constată un caracter de unicitate absolută a bunurilor. O operă de artă* este un unicat şi nu poate fi înlocuită. Cópiile, reproducerile, albumele de artă, imitaţiile etc. au, cel mult, importanţă informativă, valoarea lor estetică fiind nulă. O serie de esteticieni au propus şi distincţia dintre valoarea estetică şi cea artistică. Cea dintâi s-ar referi la natură, la viaţa socială şi la creaţia umană în genere, iar cea de-a doua numai la artă*, ca formă concentrată şi specializată a atitudinii estetice*. În mod corespunzător, ar trebui să distingem şi între obiectele estetice, care ar putea fi peisaje naturale sau produse ale altor forme ale activităţii creatoare a omului (bunuri utilitare, unelte, mobilier, bijuterii etc.), care ar fi valorizate* prin raportare la v e , şi operele de artă*, care ar fi produse ale activităţii artistice valorizate* prin raportare la valoarea artistică. Rezultă că în cazul bunurilor estetice actul de valorizare* s-ar exercita asupra unor obiecte extraartistice, iar în cazul operelor de artă* exclusiv asupra unor produse ale activităţii de creaţie artistică*. Deşi sunt cam rigide, aceste distincţii permit o delimitare mai riguroasă a ceea este de ceea ce nu este artă*. Numeroase obiecte, fenomene, bunuri utilitare, creaţii tehnice etc., care nu sunt opere de artă*, pot avea deci virtuţi estetice. În secolul al XX-lea s-a constituit chiar o disciplină şi o preocupare estetică specializată – design*-ul – care urmăreşte încorporarea de v e bunurilor utilitare, ambianţei cotidiene etc. valorizare componentă a procesului receptării artei prin care unui bun (fenomen natural, bun utilitar, operă de artă* etc.) i se atribuie valoare estetică*. V este condiţionată de criterii socialmente constituite, general culturale şi specific estetice, şi depinde de atât de caracteristicile intrinseci ale bunului respectiv, cât şi de gradul de cultură, formaţia, sensibilitatea, interesul etc. receptorului. V se exprimă printr-o judecată 175 de valoare*, care este judicioasă numai în măsura în care se întemeiază pe criterii adecvate, exprimă atitudinea activă şi competentă a receptorului şi este subordonată structurii obiectului valorizat. virtuozitate capacitatea de rezolvare practică, într-o formă desăvârşită, a proiectului unei structuri artistice. Deşi se referă cu precădere la arta interpretativă (muzicală, teatrală, coregrafică etc.), termenul v se poate aplica şi procesului de creaţie artistică* în general, în special în artele* sau genurile artistice* care presupun un grad înalt de tehnicitate. vocaţie predispoziţie a individului către exercitarea unei anumite activităţi profesionale, practice, teoretice sau artistice, care face ca alegerea ei să-i permită afirmarea şi dezvoltarea armonioasă a aptitudinilor sale. În antichitate exista convingerea că v este o decizie providenţială, căreia individul este obligat să i se supună, o misiune pe care el este chemat să o îndeplinească. Fără a nega importanţa înzestrării native, psihologia contemporană subliniază importanţa autocunoaşterii, deciziei individuale, dorinţei de autodepăşire, spiritului de competiţie şi perseverenţei în împlinirea unei v. BIBLIOGRAFIE GENERALĂ 176 ACHIM, I, Introducere în estetica industrială, Editura Ştiinţifică, Bucureşti, 1977. ACHIŢEI, G., Frumosul dincolo de artă, Editura Meridiane, Bucureşti, 1988. ALLPORT, G.W., Structura şi dezvoltarea personalităţii, Editura didactică şi pedagogică, Bucureşti, 1991. ANDREI, P., Filosofia valorii, 1945. APOLLINAIRE, G., De la Ingres la Picasso, Editura Meridiane, Bucureşti, 1970. ARGAN, G.C., Căderea şi salvarea artei moderne, Editura Meridiane, Bucureşti, 1970. ARISTOTEL, Poetica, Editura Ştiinţifică, Bucureşti, 1957. ASSUNTO, R., Peisajul şi estetica, vol. I – II, Editura Meridiane, Bucureşti, 1986. AUERBACH, E., Mimesis, Editura pentru literatură universală, Bucureşti, 1967. BAUDELAIRE, Ch., Curiozităţi estetice, Editura Meridiane, Bucureşti, 1971. BEGEL, F., Filosofia artei, Editura Institutul European, 2002. BELLORI, G.P., Vieţile pictorilor, sculptorilor şi arhitecţilor moderni, Editura Meridiane, Bucureşti, 1975. BERGER, R., Artă şi comunicare, Editura Meridiane, Bucureşti, 1976. BLAGA, L., Probleme estetice, în Opere, vol. 7, Editura Minerva, Bucureşti, 1980. BLAGA, L., Trilogia culturii, Editura Minerva, Bucureşti, 1985. BLAGA, L., Trilogia valorilor, în Opere, vol. 10, Editura Meridiane, Bucureşti, 1987. BREAZU, M., Realism şi modernitate în artă, Editura politică, Bucureşti, 1975. BRION, M., Arta abstractă, Editura Meridiane, Bucureşti, 1972. BURKE, Ed., Despre sublim şi frumos, Editura Meridiane, Bucureşti, 1981. CHIRIŢĂ, R., Repere axiologice în gândirea românească interbelică, Editura Omnia Uni, Braşov, 1998. CROCE, B. Breviar de estetică. Estetica in nuce, Editura ştiinţifică, Bucureşti, 1971. CROCE, B., Estetica, Editura Univers, Bucureşti, 1971. DELACROIX, H., Psihologia artei, Editura Meridiane, Bucureşti, 1983. DOMENACH, J.-M., Întoarcerea tragicului, Editura Meridiane, Bucureşti, 1995. DRAGOMIRESCU, M., Scrieri critice şi estetice, Editura pentru literatură, Bucureşti, 1969. DUFRENNE, M., Fenomenologia experienţei estetice, vol. I-II, Editura Meridiane, Bucureşti, 1976. ECO, U., Opera deschisă, Editura pentru literatură universală, Bucureşti, 1969. FAGUET, E., Drama antică. Drama modernă, Editura enciclopedică română, Bucureşti, 1971. FERRY, L., Homo aestheticus, Editura Meridiane, Bucureşti, 1997. FLORIAN, M., Metafizică şi artă, Editura Echinox, Cluj, 1992. FOCILLON, H., Viaţa formelor, Editura Meridiane, Bucureşti, 1977. FRANCASTEL, P., Figura şi locul, Editura Univers, Bucureşti, 1971. FRANCASTEL, P., Pictură şi societate, Editura Meridiane, Bucureşti, 1970. FREUD, S., Scrieri despre literatură şi artă, Editura Univers, Bucureşti, 1980. GEHLEN, A., Imagini ale timpului. Despre sociologia şi estetica picturii moderne, Editura Meridiane, Bucureşti, 1974. GHYKA, M., Estetică şi teoria artei, Editura Ştiinţifică şi Enciclopedică, Bucureşti, 1981. GILBERT, K.E, KUHN, H, Istoria esteticii, Editura Meridiane, Bucureşti, 1972. GOLDMANN, L., Sociologia literaturii, Editura Politică, Bucureşti, 1972. GREIMAS, A.J., FONTANILLE, J., Semiotica pasiunilor, Editura Scripta, Bucureşti, 1977. GRENIER, J., Arta şi problemele ei, Editura Meridiane, Bucureşti, 1974. GRÜNBERG, L., Axiologia şi condiţia umană, Editura politică, Bucureşti, 1972. GUYAU, J.-M., Problemele esteticii contemporane, Editura Meridiane, Bucureşti, 1972. HARTMANN, N., Estetica, Editura Univers, Bucureşti, 1974. 177 HEGEL, G.W.F., Prelegeri de estetică, vol. I, II, Editura Academiei, Bucureşti, 1966. HEIDEGGER, M., Originea operei de artă, Editura Univers, Bucureşti, 1982. HOFMANN, W., Fundamentele artei moderne, Editura Meridiane, Bucureşti, 1977. HOGARTH, W., Analiza frumosului, Editura Meridiane, Bucureşti, 1981. HUIZINGA, J., Homo ludens, Editura Meridiane, Bucureşti, 1977. IANOŞI, I., Estetica, Editura Didactică şi pedagogică, Bucureşti, 1978. IANOŞI, I., Schiţă pentru o estetică posibilă, Editura Eminescu, Bucureşti, 1975. IANOŞI, I., Sublimul în estetică, Editura Meridiane, Bucureşti, 1983. INGARDEN, R., Studii de estetică, Editura Univers, Bucureşti, 1978. ISAC, D., Frumosul în filosofia clasică greacă, Editura Dacia, Cluj-Napoca, 1970. ISTVAN, H., Kitsch-ul, fenomen al pseudoartei, Editura Politică, Bucureşti, 1973. JONES, A.F., Introducere în artă, Editura Lider, Bucureşti. JUNG, C.G., Puterea sufletului, Editura Anima, Bucureşti, 1994. KANT, I, Critica facultăţii de judecare, Editura Ştiinţifică şi Enciclopedică, Bucureşti, 1981. KLEIN, R., Formă şi inteligibil, vol. I – II, Editura Meridiane, Bucureşti, 1977. LAPLANCHE, J., PONTALIS, J.-B., Vocabularul psihanalizei, Editura Humanitas, Bucureşti, 1994. LEROI-GOURHAN, A., Gestul şi cuvântul, vol. I-II, Editura Meridiane, Bucureşti, 1983. LESSING, G.E., Laocoon, Editura Univers, Bucureşti, 1971. LIICEANU, G., Tragicul. O fenomenologie a limitei şi depăşirii, Editura Univers, Bucureşti, 1975. LIPPS, TH., Estetica. Contemplarea estetică şi artele plastice, vol. I – II, Editura Meridiane, Bucureşti, 1987. LONGINUS, C., Tratat despre sublim, în vol. Arte poetice, Editura Univers, Bucureşti, 1970. LOTMAN, I.M., Studii de tipologie a culturii, Editura Univers, Bucureşti, 1970. MALTESE, C., Mesaj şi obiect artistic, Editura Meridiane, Bucureşti, 1976. MARCUS, S., Artă şi ştiinţă, Editura Eminescu, 1986. MARCUSE, H., Scrieri filosofice, Editura Politică, Bucureşti, 1977. MAŞEK, V.E., Arta, o ipostază a libertăţii, Editura Univers, Bucureşti, 1972. MEUMANN, E., Sistemul esteticii, Editura Agora, Iaşi, 1993. MOCANU, T., Morfologia artei moderne, Editura Meridiane, Bucureşti, 1973. MOLES, A., Artă şi ordinator, Editura Meridiane, Bucureşti, 1974. MOLES, A., Psiholigia kitsch-ului, Editura Meridiane, Bucureşti, 1980. MORPURGO-TAGLIABUE, G., Estetica contemporană, vol. I, II, Editura Meridiane, Bucureşti, 1976. MOUTSOPOULOS, E., Categoriile estetice, Editura Univers, Bucureşti, 1976. MULLER, J.-E., Arta modernă, Editura Ştiinţifică, Bucureşti. NIETZSCHE, Fr., Naşterea tragediei, în vol. De la Apollo la Faust, Editura Meridiane, Bucureşti, 1978. NOICA, C., Creaţie şi frumos în rostirea românească, Editura Eminescu, Bucureşti, 1975. ORTEGA Y GASSET, J., Revolta maselor, Editura Humanitas, Bucureşti, 1994. PANOFSKI, E., Artă şi semnificaţie, Editura Meridiane, Bucureşti, 1980. PAPU, E., Arta şi umanul, Editura Meridiane, Bucureşti, 1974. PAPU, E., Barocul ca tip de existenţă, vol. I – II, Editura Minerva, Bucureşti, 1977. PAREYSON, L., Estetica. Teoria formativităţii, Editura Univers, Bucureşti, 1977. PASCADI, I., Artă şi civilizaţie, Editura Meridiane, Bucureşti, 1976. PASCADI, I., Destinul contemporan al artei, Editura Meridiane, Bucureşti, 1974. PASCADI, I., Nivele estetice, Editura Academiei, Bucureşti, 1972. PLATON, Ion, în Opere, vol. II, Editura Ştiinţifică şi Enciclopedică, Bucureşti, 1976. 178 PLATON, Phaidros, în Opere, vol. IV, Editura Ştiinţifică şi Enciclopedică, Bucureşti, 1983. PLEŞU, A., Pitoresc şi melancolie, Editura Univers, Bucureşti, 1980. RALEA, M., Arta şi urâtul, în Scrieri din trecut în literatură, E.S.P.L.A., Bucureşti, 1957. RALEA, M., Prelegeri de estetică, Editura Ştiinţifică, Bucureşti, 1972. READ, H., Originile formei în artă, Editura Univers, Bucureşti, 1971. RODIN, A., Arta, Editura Meridiane, Bucureşti, 1968. ROSENKRANZ, K., O estetică a urâtului, Editura Meridiane, Bucureşti, 1984. RUSU, L., Estetica poeziei lirice, Editura pentru literatură, Bucureşti, 1969. RUSU, L., Logica frumosului, Editura pentru literatură, Bucureşti, 1968. SCHILLER, Fr., Scrieri estetice, Editura Univers, Bucureşti, 1981. SCHOPENHAUER, A., Studii de estetică, Editura Ştiinţifică, Bucureşti, 1974. SMEU, G., Sensuri ale frumosului în estetica românească, Editura Academiei, Bucureşti, 1969. TAINE, H., Filosofia artei, Editura enciclopedică română, Bucureşti, 1973. TAPIÉ, V.-L., Barocul, Editura Ştiinţifică, Bucureşti. TATARKYEWICZ, W., Istoria esteticii, vol. I - II, Editura Meridiane, Bucureşti, 1978, 1980. VALERY, P., Criza spiritului şi alte eseuri, Editura Polirom, Iaşi, 1996. VIANU, T., Estetica, Editura pentru literatură, Bucureşti, 1968. VIANU, T., Idealul clasic al omului, Editura Enciclopedică Română, Bucureşti, 1975. VIANU, T., Introducere în teoria valorilor, în Opere, vol. 8, Editura Minerva, Bucureşti, 1979. VIANU, T., Tezele unei filosofii a operei, Editura Univers, Bucureşti, 1999. VOLKELT, J., Estetica tragicului, Editura Univers, Bucureşti, 1978. WÖLFFLIN, H., Principii fundamentale ale istoriei artei, Editura Meridiane, Bucureşti, 1968. WORRINGER, W., Abstracţie şi intropatie, Editura Univers, Bucureşti, 1970. 